
KREIDINIUOSE 
ŠAMPANĖS APKASUOSE 


Traukinys sustojo Bazankūre, nedideliame Šampanės miestelyje. Iš- 
lipome. Su nepatiklia pagarba klausėmės lėtų fronto staklių taktų — 
melodijos, kuri per ilgus metus taps įprasta. Pilko gruodžio dangaus 
tolyje ištirpo baltas šrapnelio kamuolys. Kovos dvelksmas pasiekė 
mus ir privertė keistai sudrebėti. Ar nujautėme, kad beveik visi — vie- 
nas anksčiau, kitas vėliau — būsime praryti tomis dienomis, kai tam- 
sus niurnėjimas anapus virs nepaliaujamai dundančiu griaustiniu? 
Mes palikome auditorijas, mokyklinius suolus, darbastalius ir 
per trumpas mokymų savaites susijungėme į didžiulį entuziastingą 
kūną. Užaugę saugumo amžiuje, jautėme kažko neįprasto, dide- 
lio pavojaus ilgesį. Karas mus apėmė tarsi svaigulys. Išžygiavome 
lyjant gėlių lietui, įkaušę nuo rožių ir kraujo. Karas turėjo suteikti 


visa — didybę; jėgą, šventę. Jis rodėsi mums vyriškas poelgis, links- 
ma dvikova gėlėtoje, kraujo rasa nusagstytoje pievoje. ,(Gražesnės 
mirties pasaulyje nėra...“"“ Ak, kad tik leistų dalyvauti, kad tik nepa- 
silikus namie! 

— Skyriais į koloną rikiuok! 

Įkaitusi vaizduotė aprimo žygiuojant per klampų Šampanės molį. 
Kuprinė, šoviniai ir šautuvas slėgė nelyginant švinas. 

— Lėtink žingsnį! Gale neatsilik! 

Galiausiai pasiekėme Oranvilio kaimą, 73-10j0 šaulių pulko bazę, 
vieną iš vargingų šios vietovės užkampių, kurį sudarė penkiasdešimt 
plytinių ar kalkakmenio namelių aplink parko supamą dvarą. 

Prie miestų tvarkos pripratusioms akims kaimo gatvės šurmulys 
pasirodė egzotiškas. Matėsi tik keli baikštūs ir apdriskę civiliai; vi- 
sur kareiviai su senais, nunešiotais kiteliais ir nugairintais, dažniau- 
siai vešlių barzdų apjuostais veidais. Jie lėtai slampinėjo aplinkui 
arba grupelėmis stovėjo prie namų durų ir juokeliais pasitiko mus, 
naujokus. Tarpuvartėje Žioravo žirnių sriuba kvepianti lauko virtu- 
vė, apspiesta indus barškinančių maistininkų. Atrodė, kad gyveni- 
mo tėkmė čia kiek lėtesnė ir slogesnė. Šį įspūdį stiprino pradedantis 
griūti kaimas. 

Pirmąją naktų praleidusius milžiniškame kluone, rūmų kieme mus 
paskirstė pulko adjutantas, vyresnysis leitenantas fon Briksenas. Aš 
pakliuvau į devintąją kuopą. 

Mūsų pirmoji karo diena negalėjo praeiti nepalikusi lemia- 
mo įspūdžio. Sėdėjome mums paskirtame postovyje mokykloje 
ir pusryčiavome. Staiga netoliese sudundėjo virtinė duslių smū- 
gių, ir kareiviai iš visų namų puolė prie kaimo vartų. Pasekėme 
jų pavyzdžiu, dorai nežinodami, dėl ko. Virš mūsų vėl pasigirdo 
savotiškas, niekad negirdėtas plazdėjimas ir šniokštimas, o tada — 
garsus bildesys. Nusistebėjau, kad mano kaimynai beeidami susi- 
gūžė lyg išgirdę klaikų grasinimą. Visa tai man pasirodė truputį 
juokinga; lyg matytumei žmones darant kažką, ko negali suprasti. 


*  „Kein schonrer Tod ist auf der Welt“ - XVII amžiaus vokiečių kareivių daina. (Čia ir toliau pastabos vertėjo.). 

Neilgai trukus tuščioje kaimo gatvėje pasirodė tamsios grupelės, 
palapinsiaustėse ar sukryžiuotose rankose nešdamos juodus ryšu- 
lius. Apimtas slogaus netikrumo spoksojau į apsipylusią krauju figū- 
rą su palei kūną kabalduojančia ir keistai perlaužta koja, be perstojo 
kimiai košiančią pro dantis: 

— Gelbėkit! — tarsi staigi mirtis dar laikytų ją už gerklės. 

Ją nunešė į namą, prie kurio durų kabojo Raudonojo Kryžiaus 
vėliava. 

Kas čia įvyko? Karas parodė nagus ir nusimetė jaukią kaukę. 
Visa buvo taip mįslinga, taip anonimiška. Beveik negalvojom apie 
priešą, paslaptingą ir klastingą būtybę kažkur ten, anapus. Visiškai 
nepanašus į ligšiolinę patirtį įvykis padarė mums tokį stiprų įspūdį, 
kad buvo sunku suvokti jo priežastis. Tarsi būtų pasivaidenę vidury 
baltos dienos. 

Rūmų portalo viršun trenkęsis sviedinys bloškė prie įėjimo 
akmenų ir nuolaužų debesį kaip tik tada, kai pirmųjų šūvių išgąsdin- 
ti gyventojai pro tarpuvartę pasipylė laukan. Trylika žuvusių, tarp 
jų — karinio orkestro dirigentas Gebhardas, man gerai pažįstamas 
iš promenados koncertų Hanoveryje. Pririštas arklys pajuto pavojų 
anksčiau nei žmonės, kelios sekundės prieš sprogimą nutraukė pava- 
dį ir nesužeistas nušuoliavo į rūmų kiemą. 

Nors apšaudymas galėjo pasikartoti kiekvieną akimirką, smal- 
sumas prispyrė mane nueiti ten, kur nutiko nelaimė. Greta svie- 
dinio pataikymo vietos tabalavo lentelė; ant jos juokdario ranka 
užrašė žodžius „Sviedinių kampelis“. Vadinasi, jau buvo žinoma, 
kad rūmuose pavojinga. Gatvėje raudonavo dideli kraujo klanai; 
visur mėtėsi skylėti šalmai ir perpetės. Sunkios metalinės portalo 
durys suplėšytos į gabalus ir išvarpytos nuolaužų, apsauginis stul- 
pelis aptaškytas krauju. Jaučiau, kaip akys prilipo prie šio vaizdo 
lyg traukiamos magneto; tuo pat metu manyje prasidėjo gilūs pa- 
sikeitimai. 

Kalbėdamasis su bendražygiais pastebėjau, kad kai kuriems šis 
incidentas gerokai prislopino susižavėjimą karu. Jis stipriai pavei- 
kė ir mane, tai rodė serija klausos haliucinacijų, kurios kiekvieną 


pravažiuojančio vežimo dardėjimą paversdavo nejaukiu nelaimę 
nešančio sviedinio plazdesiu. 

Beje, krūptelėjimas išgirdus bet kokį staigų ir netikėtą garsą ly- 
dės mus visą karą. Pro šalį pradundėjo traukinys, ant žemės nukrito 
knyga, naktį pasigirdo riksmas — pajutusi didelį ir nepažįstamą pa- 
vojų, širdis akimirką stabtelėdavo. Tai buvo ženklas, kad ketverius 
metus praleidome mirties šešėlyje. Šis išgyvenimas taip giliai įsi- 
smelkė į tamsų kraštą, plytintį kitapus sąmonės, kad vos sutrikdžius 
rutiną, giltinė lyg rūpestingas šveicorius šokdavo prie durų panašiai 
kaip tuose bokšto laikrodžiuose, kur ji kas valandą pasirodo virš ci- 
ferblato su smėlio laikrodžiu ir dalgiu. 

Tos pačios dienos vakarą atėjo išsiilgta akimirka, kai sunkiai ap- 
sikrovę patraukėme į kovines pozicijas. Per Betrikūro kaimo griuvė- 
sius, nerealiai dunksančius prieblandoje, mūsų kelias vedė į vieni- 
šą, eglyne pasislėpusią girininkiją, „Fazanyną“, kur buvo apsistojęs 
pulko rezervas — jam iki šios nakties priklausė ir devintoji kuopa. 
Rezervui vadovavo leitenantas Bramsas. 

Mus pasitiko, paskirstė į skyrius, ir netrukus atsidūrėme tarp 
barzdotų, molio pluta apėjusių vaikinų, kurie pasveikino mus su iro- 
nišku prielankumu. Paklausė, kas gero Hanoveryje ir ar karas ne- 
siruošia greit baigtis. Paskui lakoniškas pašnekesys, kurio godžiai 
klausėmės, pasuko prie įtvirtinimų, lauko virtuvės, apkasų ruožų, 
apšaudymo sviediniais ir kitų pozicinio karo reikalų. 

Po kurio laiko už mūsų į lūšnelę panašios buveinės durų pasi- 
girdo šūksnis: 

— Lauke rikiuok! 

Prisijungėme prie savo skyrių ir išgirdę komandą „Ginklą užtaisyk 
su nebyliu pasimėgavimu į dėtuvę įspraudėme kovinių šovinių apkabą. 

Toliau žygis link fronto naktiniu kraštu, nusėtu tamsiais mMiš- 
keliais, tyloje, vyras už vyro. Kartkartėmis nuaidėdavo vienišas 
šūvis, šnypšdama į viršų šaudavo raketa; trumpai, pamėkliškai jos 
nušviesta tamsa paskui tapdavo dar juodesnė. Vienodas ginklų ir 
apkasų kasimo įrankių tarškėjimas, pertraukiamas perspėjimo „At- 
sargiai, viela!“ 

Staiga kažkas žvangėdamas nuvirsta ir nusikeikia: 

— Velnias, gal gali prasižiot, kai prieky duobė? 

Įsikiša kapralas: 

— Baigt kalbas, po perkūnais, manot, kad prancūzas ausis mėšlu 
užsikimšęs? 

Vėl judame greičiau. Nakties nežinia, mirgančios šviečiamosios 
raketos ir lėtai blėsčiojanti pabūklų ugnis kelia susijaudinimą, kuris 
keistai palaiko budrumą. Kartais pro šalį šaltai ir laibai pradūzgia 
aklomis iššautas sviedinys ir išnyksta tolumoje. Kaip dažnai po šio 
pirmojo sykio melancholiškai ir kartu neramiai nusiteikęs, Žygiavau 
išmirusiu kraštu į priekinę liniją! 

Galų gale pranykome vienoje iš tranšėjų, tarsi baltos gyvatės vin- 
guriuojančių naktimi pozicijų link. Atsipeikėjau vienišas ir sužvarbęs 
tarp dviejų traversų, atidžiai įsistebeilijęs į eglių eilę priešais apka- 
są, kur mano vaizduotė tarėsi esant visokiausių pamėklių. Retsykiais 
šakose suteškendavo pasiklydusi kulka ir švilpdama nusirisdavo že- 
myn. Vienintelis paįvairinimas šiame bemaž begaliniame laike buvo 
tai, kad pašauktas vyresnio bendražygio ilga siaura eiga su juo nu- 
kiūtinau į priešakinės saugos postą, kur ir vėl užsiėmėme priešlaukio 
stebėjimu. Visiškai nusiplūkęs gavau dvi valandas plynoje kreidos 
duobėje, per kurias galėjau pabandyti užmigti. Pradėjus švisti, buvau 
išblyškęs ir išsitepęs moliu kaip kiti; atrodė, kad šitą kurmio gyveni- 
mą gyvenu jau mėnesių mėnesius. 

Pulko pozicijos vingiavo kalkiniais Šampanės laukais priešais Le 
Godos kaimą. Dešinėje jos rėmėsi į sumaltą miškelį, ,,Sviedinių gi- 
raitę““, paskui zigzagu ėjo milžiniškais cukrinių runkelių laukais, ku- 
riuose švietė raudonos per ataką nukautų priešininkų kelnės, ir bai- 
gėsi ties upelio vaga. Upelis, kuriuo naktiniai patruliai palaikydavo 
ryšį su 74-uoju pulku, šniokštė per sugriauto, tamsių medžių apsupto 
malūno užtvanką. Jau keli mėnesiai jo vandenys plovė prancūzų ko- 
lonijų pulko Žžuvusiuosius veidais nelyginant iš juodo pergamento. 
Klaiki vieta — ypač kai naktį pro suplėšytus debesis mėnulis mes- 
davo besimainančius šešėlius ir prie vandens murmėjimo bei meldų 
šlamėjimo, rodos, prisidėdavo kažkokie keisti garsai. 

Tarnyba buvo nelengva. Gyvenimas prasidėdavo ėmus temti: tuo 
metu visa sudėtis turėjo būti apkasuose. Nuo dešimtos vakaro iki 
šeštos ryto miegoti galėdavo po du vyrus iš kiekvieno skyriaus, taigi 
visi gaudavo dvi valandas naktinio miego, kuris dėl pakėlimo anks- 
čiau, apsirūpinimo šiaudais ir kitos veiklos dažniausiai sutrumpėda- 
vo iki keliolikos minučių. 

Sargyba budėdavo arba apkasuose, arba viename iš daugelio sau- 
gos postų, su pozicijomis sujungtų ilgomis kastinėmis susisiekimo 
eigomis; dėl pavojingos postų padėties poziciniame kare šio tipo ap- 
saugos netrukus atsisakyta. 

Nesibaigiančios, varginančios naktinės sargybos buvo dar pa- 
kenčiamos giedru oru, net ir pašalus; tačiau lyjant, kaip kad didžiu- 
mą sausio, jos tapdavo tikra kančia. Kai drėgmė prasiskverbdavo 
iš pradžių pro, palapinsiaustę, ištemptą virš galvos, paskui pro 
milinę, paskui — uniformą ir valandų valandas srovendavo kūnu, 
apimdavo tokia nuotaika, kurios praskaidrinti neįstengdavo netgi 
tavęs link brendančios pamainos šlempinimas. Aušra nušviesda- 
vo išsekusias, kalkėmis išsiterliojusias figūras blyškiais veidais, 
kurios kalendamos dantimis drėgnuose blindažuose griūdavo ant 
papuvusių šiaudų. 

Tie blindažai! Tai buvo išeinančios į apkasus, kreidoje išraustos 
duobės, uždengtos lentų sluoksniu ir keliais kastuvais žemės. Nusto- 
jus lyti, nuo jų kapsėdavo dar ištisas dienas; todėl juodojo humoro 
mėgėjai pažymėjo juos iškabomis „Stalaktitų grota“, ,, Vyrų pirtis“ ir 
panašiai. Jei tuo pat metu ilsėtis norėdavo daugiau karių, jie būdavo 
priversti į apkasus iškišti kojas — neišvengiamus spąstus kiekvienam 
praeinančiam. Tokiomis sąlygomis ir dieną apie miegą negalėjo būti 
nė kalbos. Be to, dienos metu turėjome dvi valandas budėti, valy- 
ti apkasus, atsigabenti valgio, kavos, vandens ir nudirbti daug kitų 
darbų. 

Suprantama, kad šis neįprastas gyvenimas mums ėjosi itin sun- 
kiai, juo labiau kad dauguma iki šiol tiktai teoriškai žinojo, kas yra 
tikras darbas. Be to, kitaip nei tikėjomės, mūsų niekas nesutiko su 
džiaugsmu. Priešingai, seni kariai pasinaudodavo kiekviena proga 

mus apmauti, o kiekviena nemaloni arba netikėta užduotis, žinoma, 
atitekdavo naujokams savanoriams. Beje, šis iš kareivinių į karą at- 
sineštas paprotys, negerinęs mūsų nuotaikos, dingo po pirmojo drau- 
ge atlaikyto mūšio, po kurio ir patys ėmėme laikyti save „seniais“. 

Nedaug malonesnis buvo laikas, kurį kuopa praleisdavo rezerve. 
Apsistodavome „Fazanyne“ arba „Hilerio miškelyje“, eglių šakomis 
dengtose žeminėse, kurių mėšlina žemė bent jau skleidė jaukią rūgi- 
mo šilumą. Kartais atsibusdavai kelių colių gilumo vandens klane. 
Nors „sausgėla“ iki tol man buvo žinoma tik kaip Žodis, jau po kelių 
nuolatinio peršlapimo dienų jaučiau skausmą visuose sąnariuose. 
Sapnuodavau, kad galūnėmis aukštyn žemyn važinėja geležiniai ru- 
tuliai. Ir čia naktys nebuvo skirtos miegui, o gausioms prisiartinimo 
eigoms gilinti. Jei tik prancūzas nepašviesdavo, turėjome visiškoje 
tamsoje su lunatiko tikrumu sekti įkandin priekinio kario, nes pasi- 
metus būtų reikėję ilgai klaidžioti apkasų labirinte. Šiaip jau kasti 
buvo lengva; plonutė molio ir puvenų danga slėpė platų, minkštą 
kreidos sluoksnį, kurį kirtiklis perkirsdavo be vargo. Kartais pasi- 
pildavo žalios kibirkštys — plienas atsimušdavo į uolienoje išsimė- 
čiusius kumščio didumo geležies pirito kristalus. Juos sudarė dau- 
gybė į rutulį suspaustų kubelių; pradaužti jie nušvisdavo auksiniu 
spinduliu. 

Šią nykią monotoniją praskaidrindavo kas vakarą į „,„Hilerio miš- 
kelio“ pakraštį atvykstanti lauko virtuvė; atvožus katilą, pasklisdavo 
gardus Žirnių su spirgučiais ar kito puikaus valgio kvapas. Tačiau ir 
čia būta deguto šaukšto: džiovintų daržovių, nusivylusių gurmanų 
koneveikiamų kaip „vielų užtvara“ arba „pasėlių žala“. 

Sausio 6-ąją dienoraštyje randu piktą pastabą: „Vakare atsivilko 
lauko virtuvė, davė kiaulių ėdalo, kurį tikriausiai išvirė 1š sušalusių pa- 
šarinių runkelių.“ O štai 14-ąją — entuziastingas šūksnis: ,„Nuostabiai 
skani žirnių sriuba, nuostabios keturios porcijos, persirijimas. Surengė- 
me valgymo varžybas ir ginčijomės, kokioje padėtyje išeina daugiau- 
sia susikimšti. Aš sakiau, kad stovint.“ 

Gausiai gaudavome ir rausvos spalvos degtinės, kurios pripilda- 
vo į katiliukų dangčius. Ji smarkiai atsidavė spiritu, tačiau šaltu ir 

drėgnu oru jos'neniekindavome. Tabako irgi duodavo tik stipresnių 
rūšių, bet užtat ligi valiai. Atmintyje iš tų dienų likęs toks kareivio 
vaizdas: sargybinis papilkavusiu smaiginiu šalmu, į ilgos milinės 
kišenes sugrūstomis rankomis, stovintis prie šaudymo angos ir virš 
šautuvų buožių pučiantis pypkės dūmus. 

Maloniausios buvo poilsio dienos Oranvilyje, praleidžiamos 
miegant, švarinantis ir treniruojantis. Kuopa gyveno milžiniškame 
kluone, į kurį patekdavome ir išeidavome dvejomis vištų laktas pri- 
menančiomis kopėčiomis. Nors pastatas buvo pilnas šiaudų, jame 
stovėjo krosnys. Kartą naktį nusiritau prie vienos ir prabudau tik 
nuo energingų bendražygių pastangų mane užgesinti. Su siaubu pa- 
mačiau, kad mano uniforma iš nugaros stipriai apdegusi. Todėl gana 
netrumpą laiką turėjau vaikščioti su panašia į fraką apranga. 

Neilgai tepabuvę pulke, mes praradome visas iliuzijas, su kurio- 
mis išsiruošėme į karą. Vietoj lauktų pavojų radome purvą, darbą ir 
bemieges naktis — jiems įveikti reikėjo didvyriškumo, bet ne tokio, 
kokį įsivaizdavome. Dar blogesnis dalykas buvo nuobodulys, karei- 
vį nervinantis labiau nei mirties artumas. 

Tikėjomės puolimo, bet fronte pasirodėme nepalankiu metu, kai 
kovos veiksmai apmirė. Sutvirtinus ir išplėtus apkasus, padidinus 
gynėjų ugnies naikinamąją galią buvo nutrauktos net ir nedidelės 
taktinės operacijos. Kelias savaites prieš mums atvykstant viena 
kuopa po silpno artilerinio rengimo poros šimtų metrų atkarpo- 
je dar išdrįso padaryti vieną iš tokių dalinių puolimų. Užpuolikai, 
kurių tik vienetai pasiekė prancūzų vielas, buvo nudėti tarsi šau- 
dykloje; keletas likusių gyvųjų pasislėpė duobėse ir laukė nakties, 
kad tamsos prieglobstyje paršliaužtų į pradines pozicijas. 

Personalas nuolat persidirbdavo dar ir dėl to, kad pozicinis karas, 
kuriame tausoti jėgas reikėjo kitokiais būdais, dar buvo naujas ir 
netikėtas reiškinys. Baisus postų skaičius ir nepaliaujamas apkasų 
kasimas didžia dalimi nebuvo reikalingi, netgi žalingi. Svarbu ne 
galingi įtvirtinimai, 0 už jų stovinčių vyrų drąsa ir žvalumas. Vis 
gilesni apkasai kai ką galbūt apsaugojo nuo šūvio į galvą, tačiau 
išugdė prisirišimą prie gynybinių įrenginių ir saugumo poreikį, ku- 

rio vėliau labai nenoriai atsisakydavome. Be to, norėdami išlaikyti 
esamus įtvirtinimus, turėjome dėti vis didesnes pastangas. Nemalo- 
niausia, kas galėjo nutikti — tai atodrėkis, kuris šalčio sukaustytas 
kreidines apkasų sienas paverstų košės mase. 

Žinoma, apkasuose girdėjome prašvilpiančias kulkas, retkarčiais 
nuo Reimso forto gaudavom keletą sviedinių, tačiau šitie nedide- 
li koviniai incidentai vargiai atitiko mūsų lūkesčius. Nepaisant to, 
kartais mums būdavo primenama, koks kruvinas rimtumas slypi už, 
rodos, visiškai betikslio vyksmo. Sausio 8-ąją į „Fazanyną“ pataikė 
sviedinys ir užmušė mūsų bataliono adjutantą, leitenantą Šmitą. Kal- 
bėta, kad apšaudymui vadovavęs prancūzų artilerijos karininkas yra 
šio medžioklės namelio savininkas. 

Artilerija dar buvo išdėstoma prie pat pozicijų; netgi priekinėje 
linijoje, negrabiai pridengtas palapinsiauste, stovėjo lauko pabūklas. 
Kalbėdamasis su „pūčkoriais“, nustebęs išgirdau, kad švilpiančios 
kulkos jiems kelia daug didesnį nerimą nei sviedinių pataikymai. 
Taip yra visur: savos profesijos pavojai mums suprantamesni ir ne 
tokie baisūs. 

Sausio 27-osios vidurnaktį kaizerio garbei“ mes tris kartus sušu- 
kom „Valio!“ ir visa ilga fronto linija užtraukė „Tau šlovė, pergalės 
vainiku vainikuotam““". Prancūzai atsakė šautuvų ugnimi. 

Tomis dienomis patyriau nemalonų nutikimą, dėl kurio mano ka- 
rinė karjera vos nešlovingai nepasibaigė pirma laiko. Kuopa stovėjo 
kairiajame flange ir, prabudėjęs visą naktį, paryčiais su bendražygiu 
buvau paskirtas į sargybą dvigubame poste upelio vagoje. Dėl šalčio 
pasielgiau neleistinai: padėjau šautuvą į krūmą netoliese ir apklotu 
apsisukęs galvą atsirėmiau į medį. Staiga už nugaros išgirdęs triukš- 
mą griebiau ginklą — jis buvo dingęs! Šautuvą nepastebimai paėmė 
prisėlinęs budintis karininkas. Už bausmę jis nusiuntė mane, gink- 
luotą vien kirtikliu, sargybon maždaug šimtą metrų į priekį link 
prancūzų postų — vaikiškas sumanymas, man vos nekainavęs gy- 
vybės. Šios keistos bausmės metu nendrynu palei upelį slampino 


> Kaizerio Vilhelmo II (1859-1941) gimtadienis. 
** „Heil dir im, Siegerkranz“ — aeoficialus Vokietijos imperijos himnas. 

trijų savanorių patrulis, kurie taip nerūpestingai čežino ilgus stiebus, 
kad prancūzai juos pastebėjo ir apšaudė. Vienas, pavarde Langas, 
buvo pašautas ir niekas jo daugiau nebematė. Kadangi buvau visai 
netoli, gavau savo dalį tuomet itin mėgstamų sutelktinių skyriaus 
salvių, net gluosnio, prie kurio stovėjau, šakelės švilpė palei ausis. 
Sukandau dantis ir likau stovėti iš užsispyrimo. Pradėjus temti mane 
grąžino atgal. į 

Visi nuoširdžiai apsidžiaugėme išgirdę, jog galutinai paliksime 
šias pozicijas, ir atšventėme išsiskyrimą su Oranviliu didžiajame 
kluone išgerdami daug alaus. 1915-ųjų vasario 4-ąją, pakeisti saksų 
pulko, išžygiavome atgal į Bazankūrą. 


NUO BAZANKŪRO 
IKI ATONŠATELIO 


Bazankūre, nykiame Šampanės miestelyje, kuopą apgyvendino mo- 
kykloje, kurią stulbinantis mūsų Žmonių tvarkingumas per trumpą 
laiką padarė panašią į taikos meto kareivines. Čia buvo budintis 
puskarininkis, punktualiai keliantis rytais, budėjimas kuopoje ir va- 
kariniai patikrinimai, kuriuos atlikdavo skyrių vadai. Kuopos kas 
rytą žygiuodavo į aplinkines dykvietes ir keletą valandų vykdavo 
įtemptos rikiuotės pratybos. Nuo šitos tarnybos po kelių dienų buvau 
atleistas; pulkas pasiuntė mane į tobulinimosi kursus Rekuvranse. 
Rekuvranse — nuošaliame, tarp žavingų kreidos kalvų pasislė- 
pusiame kaimelyje — susirinko grupė jaunimo iš visų mūsų divi- 
Zijos pulkų ir vadovaujami rinktinių karininkų bei puskarininkių 
ėmė nuodugniai mokytis karinių disciplinų. Mes, 73-iukai, dėl 


šito, kaip ir dėl daugelio kitų dalykų, turėjome būti dėkingi leite- 
nantui Hopei. 

Gyvenimą atokiame užkampyje sudarė kareivinių muštras per- 
pus su akademine laisve; ši keista jungtis paaiškinama tuo, kad 
didžioji personalo dalis dar prieš kelis mėnesius trynėsi Vokieti- 
jos universitetų auditorijose ir katedrose. Dienos metu juos pagal 
visas karo meno taisykles darė kareiviais, o vakare auklėtiniai su 
mokytojais susirinkdavo prie didžiulių iš markitanto parduotuvės 
Monkornė atgabentų statinių ir lygiai taip pat nuodugniai girtuo- 
kliaudavo. Kai paryčiais įvairūs padaliniai imdavo lįsti iš lėbavimo 
vietų, kalkakmenio namukai išvysdavo jiems neįprastas studentiš- 
kos Valpurgijos nakties linksmybes. Beje, mūsų kursui vadovavęs 
kapitonas turėjo pedagoginį įprotį kitą rytą vaikyti mus su dvigubu 
uolumu. . 

Kartą be pertraukos varėme ištisas keturiasdešimt aštuonias va- 
landas, ir štai dėl ko: buvo pagarbus paprotys pasibaigus išgertuvėms 
saugiai parlydėti kapitoną į jo postovį. Vieną vakarą šią svarbią už- 
duotį patikėjo klaikiai prisiliuobusiam vaikinui, kuris man priminė 
magistrą Laukardą“. Netrukus jis grįžo ir džiaugsmingai pranešė, 
kad „senį“ pristatė ne į lovą, bet į karvidę. 

Bausmės nereikėjo ilgai laukti. Vos tik atėjus į postovius ir ruo- 
šiantis gulti, sargyba paskelbė aliarmą. Keikdamiesi susijuosėme 
diržus ir išbėgome į susirinkimo vietą. Ten jau stovėjo itin bjauriai 
nusiteikęs senis, kuris tuojau pat išvystė plačią veiklą. Jis pasitiko 
mus šūksniu: 

— Gaisras, sargybinė dega! 

Nustebusių vietos gyventojų akivaizdoje iš gaisrinės buvo išri- 
dentas siurblys, prisukta žarna ir sargybinę užliejo grakščios van- 
dens čiurkšlės. Senis stovėjo ant akmeninių laiptų ir su didėjančiu 
įniršiu vadovavo pratyboms, šūksniais iš viršaus ragindamas nesu- 
stoti. Retkarčiais aprėkdavo kokį jį itin papiktinusį kareivį ar civilį ir 
įsakydavo tuojau pat jį išvesti. Nelaiminguosius spėriai pašalindavo 


* Friedrich Christian Laukhard (1758-1822) - vokiečių rašytojas ir evangelikų kunigas, tarnavęs ir šnipinė- 
jęs Prūsijos armijai karuose su Napoleonu; žymus girtuoklis. 

iš akių, nutempdami už namo. Pradėjo aušti, o mes drebančiais ke- 
liais dar vis darbavomės prie siurblio rankenų. Galiausiai buvo leis- 
ta išsiskirstyti, bet tik tam, kad būtume galutinai pribaigti rikiuotės 
pratybomis. 

Kai pasiekėme rikiuotės aikštę, senis jau laukė vietoje, nusiskutęs 
ir žvalus, pasirengęs mokyti su ypatingu įkarščiu. 

Tarpusavyje bendravome labai bičiuliškai. Čia su keliais šauniais 
jaunuoliais, pavyzdžiui, su Klemensu, kritusiu prie Monši, su tapy- 
toju Tebe (prie Kambrė), su broliais Štainfortais (prie Somos) už- 
simezgė draugystė, sutvirtėjusi daugybėje mūšio laukų. Gyvenome 
po tris ar keturis ir tvarkėmės bendrai. Ypač gerai prisimenu mūsų 
vakarienes su kiaušiniene ir keptomis bulvėmis. Sekmadieniais pasi- 
mėgaudavome vietinių mėgstamu triušiu arba gaidžiu. Kadangi pro- 
duktus vakarienei parūpindavau aš, kartą mūsų šeimininkė parodė 
iš kareivių gautus rekvizicijos kvitus, liaudiško humoro antologiją, 
daugiausia tokio turinio: šaulys N. N., pamalonino dėmesiu šios šei- 
mos dukterį ir pasistiprinimui rekvizavo dvylika kiaušinių. 

Gyventojai labai stebėjosi, kad mes, paprasti kareiviai, visi ge- 
riau ar prasčiau kalbėjome prancūziškai. Kartais dėl to nutikdavo 
gana šmaikščių incidentų. Vieną rytą su Klemensu sėdėjau kaimo 
kirpykloje, kai vienas iš laukiančių klientų suvelta Šampanės vals- 
tiečių tarme metė kirpėjui, kuris tuo metu su skustuvu darbavosi prie 
Klemenso: 

— Eh, coupe la gorge avec!“ — ir tiesiu delno kraštu brūkštelėjo 
sau per kaklą. 

Jo pasibaisėjimui Klemensas, demonstruodamas kariui prideran- 
čią ramybę, abejingai atsakė: 

— Ouant d moi, j'aimerais mieux la garder.“ 

Vasario viduryje mes, 73-iukai, sužinojome apie didelius pulko 
nuostolius prie Perto ir nusiminėme, kad tas dienas praleidome toli 
nuo bendražygių. Įnirtingai gynęs savo sektorių „Raganos katile“, 
pulkas užsidirbo garbingą Perto liūtų pravardę, kuri lydėjo mus 


* „Ei, perrėžk gerklę su šituo!“ (Pranc.) 
** „Aš tai geriau palikčiau ją sveiką.“ (Pranc.) 

visame Vakarų fronte. Dar buvom žinomi kaip Les Gibraltars“ — 
dėl mėlynos Gibraltaro juostelės, kurią nešiojome atminimui mūsų 
pirmtako, Hanoverio gvardijos pulko, nuo 1779-ųjų iki 1783-iųjų 
gynusio šią tvirtovę nuo prancūzų ir ispanų. 

Žinia apie nelaimę pasiekė mus nakčia, kai vadovaujant leitenan- 
tui Hopei kaip paprastai lėbavome. Po pirmos siaubo akimirkos vie- 
nas iš sugėrovų, ilgšis Berensas — tasai, kuris pristatė senį į tvartą, — 
norėjo atsisveikinti, nes „alus nebelenda“. Tačiau Hopė jį sulaikė 
pastebėdamas, kad kareiviui toks elgesys netinka. Hopė buvo teisus; 
pats jis žuvo po kelių savaičių prie Lez Esparžo, priešais savo kuo- 
pos kovinę grandį. 

Kovo 21-ąją išlaikę nedidelį egzaminą, grįžome į pulką, kuris vėl 
stovėjo Bazankūre. Tomis dienomis po didelio parado ir generolo 
fon Emicho atsisveikinimo kalbos pulkas paliko dešimtąjį korpusą. 
Kovo 24-ąją sėdome į traukinį ir pasiekėme Briuselio apylinkes, kur 
kartu su 76-uoju ir 164-uoju pulkais sudarėme 111-ąją pėstininkų 
diviziją ir šiame junginyje išlikome iki karo pabaigos. 

Mūsų batalionas įsikūrė Erino miestelyje, belgišku jaukumu al- 
suojančiose apylinkėse. Kovo 29-ąją čia laimingas sulaukiau dvide- 
šimtojo gimtadienio. 

Nors belgų namuose vietos užteko, mūsų kuopą patalpino į didelį 
nesandarų kluoną, kurį skersai išilgai perpūtė atšiaurus šaltų kovo 
naktų vėjas nuo jūros. Bet šiaip postovis Erine teikė gerą poilsį; tu- 
rėjome nemažai pratybų, tačiau maitinimas buvo geras, produktai 
pigūs. 

Gyventojai — pusiau flamandai, pusiau valonai — buvo mums la- 
bai draugiški. Dažnai pasišnekėdavau su vieno estaminet" savininku, 
uoliu socialistu ir laisvamaniu, kurie Belgijoje esti savitos padermės. 
Velykų sekmadienį jis pakvietė mane šventinių pietų ir jokiu būdu 
nenorėjo imti pinigų net už gėrimus. Mes visi greitai užmezgėme pa- 
žintis su vietiniais ir laisvomis popietėmis slinkdavome į kurią nors 
iš plačiai po apylinkes išsimėčiusių sodybų, ir iki blizgesio iššveis- 


m Gibraltamečiai. (Pranc.) 
** Nedidelė užeiga, kavinaitė. (Pranc.) 

tose virtuvėse sėsdavomės prie žemos krosnies, kur ant apskritos vi- 
ryklės stovėdavo didelis kavinukas. Malonus pašnekesys vykdavo 
flamandų ir žemutinės Saksonijos kalbomis. 

Į mūsų viešnagės pabaigą oras išgražėjo, viliodamas pasivaikš- 
čioti po žavias vandeningas apylinkes. Kraštą, kuriame per naktį 
prasiskleidė geltonos purienos, puošė tapybiškos išsirengusių ka- 
riškių grupės, tuopomis apaugusioje upelio pakrantėje pasidėjusių 
baltinius ant kelių 1r uoliai medžiojančių utėles. Kadangi manęs 
ši rykštė dar beveik nebuvo palietusi, padėjau savo ginkladraugiui 
Pripkei, eksportuotojui iš Hamburgo: bandydami išnaikinti tą bjau- 
rastį iš jo vilnonės liemenės, kuri buvo apgyvendinta taip gausiai, 
kaip kadaise Simplicisimo" apsiaustas, įsukome į ją sunkų akmenį ir 
paskandinome upelyje. Eriną palikome taip staiga, kad ji ten turbūt 
ramiai ir sutrūnijo. 

1915-ųjų balandžio 12-ąją Hale sėdom į traukinį ir, kad apgautu- 
me šnipus, padarėme ilgą apylanką per šiaurinį fronto flangą į Mars 
la Turo mūšio rajoną. Kuopai buvo paskirtas įprastinis postovis, 
kluonas Tronvilio kaime — tipiškoje nuobodžioje Lotaringijos sky- 
lėje su kaip pakliūva išbarstytomis plokščiastogėmis, belangėmis 
akmeninėmis dėžutėmis. Dėl antskrydžių buvome priversti daugu- 
mą laiko praleisti perpildytoje gyvenvietėje; vis dėlto kelis kartus 
aplankėme netoliese esančius žymiųjų Mars laTuro ir Gravlotės“ 
kautynių laukus. Keli šimtai metrų už kaimo kelią kirto siena; su- 
laužytas ant žemės gulėjo prancūziškas pasienio stulpas. Vakarais 
dažnai užsiimdavome melancholiška pramoga: eidavome pasivaikš- 
čioti į Vokietiją. 

Mūsų kluonas buvo toks sukiužęs, kad norint išvengti papuvusių 
lentų ir nenusiversti ant grendymo, vaikščioti reikėdavo labai ati- 
džiai. Vieną vakarą, kai mūsų skyrius, vadovaujamas šaunaus kapra- 
lo Kerkhofo, susirinko prie ėdžių ir dalijosi porcijas, lubų perdango- 
je išsijudino milžiniškas ąžuolinis rąstigalis ir braškėdamas nulėkė 


* Vokiečių rašytojo Hanso Jakobo Christoffelio Grimmelshauseno (1622-1676) pikareskinio romano Simpli- 
cisimo nuotykiai (Der abenteuerliche Simplicissimus) herojus. 
** 1870-aisiais per Prancūzijos ir Prūsijos karą vykusių svarbių mūšių vieta. 

žemyn. Laimei, jis įstrigo tarp dviejų molio sienų vos aukščiau mūsų 
galvų. Taigi atsipirkome išgąsčiu, tik gražią mėsos porciją išpurvino 
smūgio sukeltos šiukšlės. Po šio blogo ženklo vos spėjome sulįsti į 
šiaudus, kai pasigirdo beldimas į duris ir aliarmą skelbiantis feldfe- 
belio balsas išvijo iš gultų. Iš pradžių, kaip visad tokių staigmenų 
atveju, stojo akimirka tylos, paskui — baisus sambrūzdis ir žodžia- 
vimasis: į 

— Mano šalmas! 

— Kur mano duonmaišis? 

— Neužmaunu aulinių! 

— Tu pavogei mano šovinius! 

— Užsičiaupk, juokdary! 

Galų gale visi susiruošė, ir mes nužygiavome iki Šamblė stoties, 
kur po kelių minučių traukiniu išvykome į Panji prie Mozelio. Pary- 
čiais užsikorėme ant Mozelio kalvų ir apsistojome -Preni, pasakiš- 
kame kalnų kaimelyje, virš kurio stūksojo pilies griuvėsiai. Šįsyk 
mūsų kluonas pasirodė esąs akmeninis statinys, pilnas kvepiančio 
kalnų šieno; pro jo langelius matėsi vynuogynais apaugusios Moze- 
lio kalvos ir Panji miestelis slėnyje, kurį smarkiai apšaudė artilerija 
ir lėktuvai. Kelis kartus sviediniai pataikė į upę, iškeldami aukštus 
vandens stulpus. 

Šiltas pavasariškas oras gaivino ir viliojo laisvalaikiu pasibas- 
tyti po didingas kalvas. Buvome taip valiūkiškai nusiteikę, kad ir 
vakare ne iškart nustodavome krėsti pokštus. Be kita ko, mėgstama 
išdaiga buvo knarkiantiems į burną įpilti vandens arba kavos iš 
gertuvės. 

Balandžio 22-osios vakarą išžygiavome iš Preni, įveikėme dau- 
giau nei trisdešimt kilometrų iki Atonšatelio kaimo - visi iki vieno, 
nepaisydami sunkios mantos, — ir dešiniau garsiosios Grande Tran- 
chėe“, miško viduryje pasistatėme palapines. Iš visa ko sprendžiant, 
kitą dieną turėjome stoti mūšin. Gavome tvarsliavos paketų, po antrą 
porciją mėsos konservų ir signalinių vėliavėlių artilerijai. 


* Didžioji tranšėja. (Pranc.) 

Kupinas nuojautų, apie kurias porina visų laikų kariai, vakare il- 
gai sėdėjau ant žydromis plukėmis apaugusio medžio kelmo, paskui 
pro bendražygių eiles nušliaužiau į savo palapinę. Naktį sapnavau 
neaiškius sapnus, kuriuose svarbiausią vaidmenį vaidino kaukolė. 

Pripkė, kuriam ryte papasakojau apie sapną, išreiškė viltį, kad 
kaukolė buvo prancūzo. 


LEZ ESPARŽAS 


Ryto šviesoje mirgėjo švelni miško žaluma. Vingiuotais slaptais 
takeliais traukėme link siauros daubos už fronto linijos. Buvo pra- 
nešta, kad 76-asis pulkas po vos dvidešimt minučių truksiančio 
rengimo ugnimi eis į puolimą, o mes pasiruošę stovėsime rezerve. 
Lygiai dvyliktą valandą mūsų artilerija pradėjo smarkų apšaudymą, 
kurio aidai grumėjo visose miško daubose. Pirmą kartą išgirdome 
tą svarų Žodį — uraganinė ugnis. Sėdėjome ant kuprinių neveiklūs 
ir susijaudinę. Pasiuntinys prišoko prie kuopos vado. Skubrus paš- 
nekesys. 

— Pirmieji trys apkasai mūsų rankose, paimti šeši pabūklai! 

Kaip liepsna plykstelėjo „Valio!“ Apėmė nutrūktgalviška nuotaika. 

Pagaliau atėjo išsiilgtas įsakymas. Ilga vora patraukėme į priekį, 
iš kur sklido neaiškus šautuvų spragsėjimas. Padėtis darėsi rimta. 
"Tankiame eglyne šalia takelio dundėjo duslūs smūgiai, nuolat pylėsi 

šakelės ir žemė: Vienas baikštuolis krito ant žemės, bendražygiai 
prisiversdami nusijuokė. Tada eilėmis nuėjo perspėjantis mirties 
šauksmas: 

— Sanitarai — į priekį! 

Netrukus pasiekėme vietą, kur pataikė sviedinys. Nukentėjusieji 
jau buvo išgabenti. Kruvinos medžiagos 17 mėsos liekanos kabojo 
ant krūmų aplinkui — keistas, slogus vaizdas, privertęs prisiminti 
raudonnugarę medšarkę, savo grobį iškabinėjančią ant erškėtrožių. 

Grande Tranchėe skubėjo daliniai. Kelkraščiuose tupėjo vandens 
prašantys sužeistieji, iš paskos šniokštavo belaisviai su neštuvais, 
kietuoliai žvangančiais ginklais šuoliais lėkė per ugnį. Kairėje ir de- 
šinėje sviediniai trempė minkštą žemę, lūžo ir krito sunkios šakos. 
Vidury kelio gulėjo negyvas arklys su milžiniškomis žaizdomis, ša- 
limais — garuojančios žarnos. Tarp didžių, kruvinų vaizdų viešpatavo 
netikėta laukinė linksmybė. Į medį atsirėmęs barzdotas landveras: 

— Jaunimas, paspaudžiam, prancūzas bėga! 

Pasiekėme kautynių išmaltą pėstininkų viešpatiją. Medžius aplink 
pirmines atakos pozicijas sviediniai iškirto plynai. Apverstame lau- 
ke tarp frontų galvomis į priešą gulėjo puolimo aukos; pilkos milinės 
beveik susiliejo su žeme. Milžiniška figūra raudona krauju sutepta 
barzda, nagais įsikibusi purios žemės, pastėrusi žiūrėjo į dangų. Jau- 
nas vyras, kurio bruožus jau ženklino gelsva mirties spalva, vartėsi 
sprogimo išrausoje. Atrodė, kad mūsų žvilgsniai jam nemalonūs; 
abejingu judesiu jis užsitraukė milinę ant galvos ir nurimo. 

Atsiskyrėme nuo žygio kolonos. Mūsų pusėn ilgomis iškiliosio- 
mis trajektorijomis tolydžio švilpė sviediniai, sprogimai įsukdavo 
proskynos dirvožemio sūkurius. Šaižaus lauko sviedinių švilpimo 
buvau nemažai prisiklausęs prie Orenvilio, todėl ir čia nejaučiau 
ypatingo pavojaus. Priešingai, rikiuočių, į kurias išsiskleidę mūsų 
kuopos būriai judėjo per apšaudomą lauką, tvarkingumas ramino; 
pagalvojau sau, kad šis ugnies krikštas vyksta ramiau, nei tikėjausi. 
Atidžiai dairiausi, į kokius gi taikinius lekia sviediniai, visiškai ne- 
suvokdamas, kad tie taikiniai, į kuriuos kaip įmanydama stengiasi 
pataikyti artilerija, esame mes. 

— Sanitarą! 

Turėjome pirmą žuvusįjį. Šauliui Štiolteriui šrapnelio kulka per- 
rėžė miego arteriją. Trys tvarsliavos paketai permirko akimirksniu. 
Jis nukraujavo per kelias sekundes. Šalia mūsų pastatė du pabūklus, 
kurie pritraukė dar stipresnę priešo ugnį. Artilerijos leitenantą, lauke 
ieškojusį sužeistųjų, žemėn parbloškė priešais iškilęs dulkių stulpas. 
Jis lėtai atsikėlė ir pabrėžtinai ramiai grįžo atgal. Rijome jį akimis. 

Jau temo, kai gavome įsakymą vėl judėti pirmyn. Mūsų kelias 
pro sviedinių išvarpytą tankų pomiškį ėjo nesibaigiančia tranšėja, 
kurioje bėgantys prancūzai pribarstė ekipuotės dalių. Prisiartinę prie 
Lez Esparžo kaimo kaip priešakinis dalinys, pozicijas kietoje uolie- 
noje turėjome kalte išsikalti. Galiausiai griuvau į krūmus ir užmi- 
gau. Kartais pusiausnūda išvysdavau lanku virš manęs skriejančius 
kažkurios artilerijos sviedinius su kibirkščiuojančiais sprogdikliais. 

— Ei, tu, kelkis, mes traukiamės! 

Prabudau šlapioje nuo rasos žolėje. Per kulkosvaidžio seri- 
jų spengsmą smukome atgal į savo tranšėją ir pamiškėje užėmėm 
prancūzų paliktas pozicijas. Salsvas kvapas ir spygliuotos vielos už- 
tvaroje kybantis ryšulys patraukė mano dėmesį. Ryto rūke iššokau 
iš apkaso ir atsidūriau prieš susiraukšlėjusį prancūzo lavoną. Pro 
sudraskytą uniformą švietė žuvį primenantis suiręs žalsvas kūnas. 
Apsisukau ir pasibaisėjęs atšokau — prie gretimo medžio tupėjo ka- 
žin kokia figūra. Vilkėjo prancūzišką blizgios odos striukę, o ant 
nugaros pūpsojo kietai prikimšta kuprinė, kurią vainikavo apvalus 
katiliukas. Tuščios akiduobės ir reti plaukų kuokšteliai ant tamsiai 
rudos kaukolės sufleravo, kad susidūriau su negyvėliu. Kitas sėdėjo 
užsikniaubęs ant ištiestų kojų, tarsi jas ką tik būtų pakirtę. Aplinkui 
gulėjo dar tuzinai lavonų: suirusių, sukalkėjusių, sudžiūvusių į mu- 
mijas, sustingusių kraupiame mirties šokyje. Atrodo, kad prancūzai 
ištisus mėnesius ištvėrė tarp kritusių, bet nepalaidotų bendražygių. 

Prieš pietus saulė išsklaidė rūką ir pasiuntė žemėn smagią šilu- 
mą. Truputį pamiegojus griovio dugne, mane pagavo smalsumas ap- 
žiūrėti vakar šturmu paimtus nuošalius apkasus. Juos dengė maisto, 
amunicijos, ekipuotės, ginklų, laiškų ir laikraščių kalnai. Blindažai 

panėšėjo į išplėštas sendaikčių krautuvėles. Tarpuose gulėjo drą- 
sių gynėjų, kurių šautuvai dar kyšojo iš šaudymo angų, kūnai. Su- 
varpytose sijose įstrigo liemuo be galvos ir kaklo; raudonjuodėje 
mėsoje baltavo kremzlės. Šalia ant nugaros gulėjo visai jaunas vy- 
ras, stiklinės akys ir taikantis sustingę kumščiai. Keistas jausmas — 
žvelgti į tokias negyvas, klausiančias akis; šiurpas, nepranykęs per 
visus karo metus. Jo kišenės buvo išverstos, o šalia gulėjo iškraus- 
tyta piniginė. 

Nevarginamas ugnies, basčiausi po apleistus apkasus. Trumpos 
rytinės pertraukėlės metas dar ne kartą bus vienintelis atokvėpis mū- 
šio lauke. Pasinaudojau ja, kad galėčiau viską išties ramiai ir pato- 
giai apžiūrėti. Svetima ginkluotė, blindažų tamsa, margas kuprinių 
turinys — viskas buvo nauja ir paslaptinga. Į kišenes prisikimšau 
prancūziškos amunicijos, atsegiau švelnią kaip šilkas palapinsiaustę 
ir paėmiau mėlyna skepeta apsuktą gertuvę — 0 už trijų žingsnių vėl 
viską išmečiau. Gražūs dryžuoti marškiniai, gulintys šalia perplėšto 
karininko krepšio, sugundė mane greitai nusivilkti uniformą ir nuo 
galvos iki kojų apsigerbti naujais baltiniais. Džiaugiausi jausdamas 
maloniai odą kutenantį švarų audinį. 

Taip pasipuošęs nusprendžiau papusryčiauti: radau saulėtą ap- 
kasų vietelę, atsisėdau ant sijos ir durtuvu atidariau apskritą mėsos 
konservų dėžutę. Paskui prisidegiau pypkę ir perverčiau gausybę 1š- 
mėtytų prancūziškų laikraščių, kurių dalis, kaip supratau iš datos, tik 
dieną prieš mūšį atsiųsta į apkasus iš Verdeno. 

Ne be savotiško šiurpo prisimenu, kaip per šią pusryčių pertrau- 
ką bandžiau išardyti griovyje rastą keistą mažą aparačiuką, kurį dėl 
nepaaiškinamų priežasčių maniau esant „puolimo žibintu“. Tik daug 
vėliau man toptelėjo, kad daiktas, kuriuo žaidžiau, buvo granata be 
saugiklio. 

Orui giedrijantis, iš tiesiai už apkasų esančio miškelio pradėjo 
šaudyti vokiečių baterija. Priešo atsakymo nereikėjo ilgai laukti. 
Išgąsdintas stipraus trenksmo už nugaros pašokau ir pamačiau sta- 
čiai kylantį dūmų kūgį. Nepažindamas karo garsų, negalėjau atskirti 
mūsiškės artilerijos švilpimo, šnypštimo ir pokšėjimo nuo vis trum- 

pesniais tarpais sprogstančių priešo sviedinių aštraus trenksmo ir su- 
sidaryti aiškesnio vaizdo. Ypač keista buvo, kodėl šaudoma iš visų 
pusių ir sviedinių trajektorijos, rodos, be jokios tvarkos kryžiuoja- 
si virš nedidelių apkasų labirinto, kuriame gulėjome kas sau. Šis 
reiškinys, kurio priežastys nebuvo akivaizdžios, man kėlė nerimą 
ir vertė pasukti galvą. Į kautynių mechanizmą dar žvelgiau nepaty- 
rusiu rekrūto žvilgsniu — karingumo apraiškos man atrodė keistos ir 
tolimos nelyginant įvykiai kitoje planetoje. Tačiau bijoti nebijojau; 
jaučiausi nepastebimas ir negalėjau patikėti, kad į mane galėtų tai- 
kytis ir juolab pataikyti. Todėl, vėl prisijungęs prie skyriaus, visiškai 
abejingai stebėjau priešlaukį. Tai buvo drąsa iš nepatyrimo. Blokno- 
te pasižymėjau laiką, kada apšaudymas susilpnėdavo arba sustiprė- 
davo; ilgainiui šitai tapo įpročiu. 

Apie vidurdienį artilerijos ugnis virto laukiniu šokiu. Aplinkui be 
perstojo blykčiojo liepsnos. Maišėsi balti, juodi ir geltoni dūmai. Su 
itin didele jėga sprogdavo juodus dūmus leidžiantys sviediniai, ku- 
riuos seni kariai vadino ,„amerikonais“ arba „anglių dėžėmis“. Tar- 
puose tarp sprogimų ypatinga kanarėles primenančia gaida čirkšda- 
vo tuzinai sprogdiklių. 

Per ilgą pataikymų mūšą jie nelyginant variniai muzikiniai lai- 
krodžiai ar mechaninių vabzdžių atmaina tęsdavo melodiją išpjovo- 
mis, kur patekęs oras išgaudavo panašią į fleitos trelę. Buvo keista, 
kad šitas šimteriopas triukšmas, regis, visai netrikdė miško paukš- 
tukų; jie ramiai sau tupėjo apkapotose šakose virš dūmų kamuo- 
lių. Per pertraukas girdėjome jų šaukinius, nerūpestingą ir džiugų 
čiulbesį, ir atrodė, kad aplinkui siautėjantis triukšmo tvanas juos 
netgiįkvepia. 

Tomis akimirkomis, kai apšaudymas sutankėdavo, kariai trum- 
pais šūksniais paragindavo vieni kitus būti budrius. Apkasų ruože, 
kurį galėjau apžvelgti — nuo jo sienų jau nudribo keli dideli molio 
luitai, — viešpatavo visiška parengtis. Šautuvai nuleistais saugikliais 
gulėjo šaudymo angose, ir šauliai atidžiai stebėjo padūmavusį prieš- 
laukį. Kartkartėmis jie Žžvilgtelėdavo kairėn ir dešinėn, kad įsitikin- 
tų, ar greta dar kas nors yra, ir nusišypsodavo pamatę pažįstamą. 

Su bendražygiu sėdėjau ant molinėn apkaso sienon įkalto suoliu- 
ko. Šaudymo angos, pro kurią žiūrėjome, lenta staiga supoškėjo ir 
šautuvo kulka įsmigo į molį tarp mūsų galvų. 

Pamažu ėmė rastis sužeistųjų. Nebuvo įmanoma matyti, kas vyks- 
ta apkasų labirinte, tačiau vis dažniau pasigirstantis šūksnis „Sani- 
tarą!“ rodė, kad apšaudymas įsismarkavo. Retkarčiais išnirdavo 
skubanti figūra su šviežiu, iš toli šviečiančiu tvarsčiu ant galvos, ka- 
klo arba rankos ir vėl pranykdavo užnugario pusėje. Vadovaujantis 
karišku prietaru, kad lengvas sužeidimas dažnai yra sunkaus pra- 
našas, reikėjo tučtuojau aptvarstyti net saloninius veido ar rankos 
įbrėžimus. 

Mano bendražygis savanoris Kolis išlaikė tą šiaurės vokiečių 
šaltakraujiškumą, kuris, atrodo, sukurtas specialiai tokioms situaci- 
joms. Jis kramtė ir spaudė visiškai nenorintį degti cigarą, ir šiaip 
atrodė gana mieguistas. Jo ramybės nesudrumstė net staiga mūsų už- 
nugaryje pasigirdęs poškėjimas lyg iš tūkstančio šautuvų. Paaiškėjo, 
kad nuo šaudymo užsidegė miškas. Didelės liepsnos traškėdamos 
lipo medžiais į viršų. 

Šių įvykių metu mane kamavo keisti rūpesčiai, tai yra pavydas 
seniems Perto liūtams dėl jų išgyvenimų „Raganos katile“, kurį pra- 
leidau, nes buvau Rekuvranse. Todėl, kai mūsų pusėn ypač aršiai 
1mdavo lėkti „anglių dėžės“, klausdavau mūšyje dalyvavusio Kolio: 

— Ei, ar dabar kaip prie Perto? 

Mano nusivylimui, atsakydamas jis kaskart vangiai mostelėdavo 
ranka: 

— Toli gražu! 

Kai apšaudymas taip sutankėjo, kad nuo juodų sproginėjančių pa- 
baisų pradėjo siūbuoti mūsų molio suolas, vėl riktelėjau jam į ausį: 

— Ei, ar dabar kaip prie Perto? 

Kolis buvo labai sąžiningas kareivis. Iš pradžių atsistojo, tiriamai 
apsidairė aplinkui ir, mano pasitenkinimui, riktelėjo atgal: 

— [ tą pusę! 

Šis atsakymas sukėlė man beprotišką džiaugsmą, nes patvirtino, 
kad dalyvauju pirmose rimtose kautynėse. 

Tą akimirką mūsų apkaso pakraštyje pasirodė žmogus: 

— Kairėn paskui mane! 

Dubliavome įsakymą ir patraukėme išilgai dūmų užtvindytos po- 
zicijos. Ką tik buvo sugrįžę maistininkai, ir šimtai paliktų katiliukų 
garavo ant brustvero. Kas dabar norėtų valgyti? Pro mus prasisprau- 
dė virtinė sužeistųjų krauju persisunkusiais tvarsčiais ir blyškiais 
veidais, kupinais kovos jaudulio. Viršuje palei apkasų kraštą vieną 
po kito į užnugarį vilko neštuvus. Virš mūsų pleveno sunkių valandų 
nuojauta. 

— Atsargiai, draugai, mano ranka, mano ranka! 

— Ei, pirmyn, pirmyn, neatsilik! 

Pažinau leitenantą Zandfosą, kuris išplėtęs akis, paskendęs min- 
tyse skubėjo grioviu. Ilgas baltas tvarstis apie kaklą teikė jo išvaiz- 
dai keisto nerangumo, ir turbūt todėl tą akimirką jis man priminė 
antį. Reginys buvo tarsi iš tų sapnų, kur siaubas pasirodo prisidengęs 
juokinga kauke. Paskui pralėkėme pro pulkininką fon Openą, ku- 
ris, laikydamas ranką kitelio kišenėje, davė nurodymus adjutantui. 
„Aha, vis dėlto reikalas kontroliuojamas“, — į galvą šovė mintis. 

Apkasai baigėsi miškelyje. Neryžtingai stoviniavome po galin- 
gais bukais. Iš tankaus pomiškio išlindo mūsų būrio vadas leitenan- 
tas ir sušuko vyriausiam puskarininkiui: 

— Išsiskleiskit į saulės laidos pusę, tada užimkit pozicijas. Rapor- 
tuokit man blindaže prie proskynos. 

Keikdamasis anas perėmė vadovavimą. 

Mes išsiskleidėme ir susijaudinę sugulėme į negilius griovius, 
kuriuos išrausė kažkurie mūsų pirmtakai. Juokelius pertraukė iki 
gyvuonies smelkiantis klyksmas. Dvidešimt metrų nuo mūsų iš 
balto debesies sukdamiesi išlėkė žemės gabalai ir plojosi į aukštu- 
tines šakas. Aidas skersai išilgai ritosi per mišką. Slogiais Žvilgs- 
niais stebeilijomės vienas į kitą, kūnai, gniuždomi visiško bejėgišku- 
mo pojūčio, spaudėsi prie žemės. Šūvis sekė šūvį. Pomiškis skendo 
troškiose dujose, viršūnes dengė dūmai, medžiai ir šakos šniokšda- 
mos virto ant žemės, šūksmai garsėjo. Pašokome iraklai bėgome nuo 
medžio prie medžio, vaikomi žaibų ir kurtinančių smūgio bangų, 

ieškodami priedangos ir nelyginant medžiojami žvėrys aplenkdami 
milžiniškų krituolių kamienus. Į blindažą, prie kurio puolė daugelis, 
kur link pasukau ir aš, pataikė sviedinys, nuplėšęs balkių klojinį taip, 
kad sunkūs rąstigaliai nuskriejo oru. 

Mes su puskarininkiu šniokštuodami šokinėjome aplink galingą 
buką tarsi voveraitės, į kurias svaido akmenis. Paraginamas vis nau- 
jų sprogimų mechaniškai bėgau paskui vadą, kuris retkarčiais atsi- 
sukdavo ir pažiūrėjęs į mane paklaikusiomis akimis surikdavo: 

— Nu, kas čia dabar? Kas čia dabar? 

Staiga tarp išsikėtojusių šaknų blykstelėjo, ir smūgis į kairę šlau- 
nį nutrenkė mane žemėn. Pamaniau, kad pataikė žemės gumulas, 
tačiau gausiai plūstančio kraujo šiluma greit privertė suprasti, kad 
esu sužeistas. Vėliau išaiškėjo, kad labai aštri skeveldra, kurios jėgą 
susilpnino piniginė, perrėžė minkštuosius audinius. Preciziškas pjū- 
vis, prieš sužeisdamas raumenį perskyręs ne mažiau kaip devynis 
šiurkščios odos skyrelius, buvo tarsi skustuvu padarytas. Numečiau 
kuprinę ir nubėgau link apkasų, iš kurių išjudėjome. Į juos nelygi- 
nant į apskritimo centrą iš visų apšaudomo miško pusių plūdo su- 
žeistieji. Klaikų praėjimą buvo užtvėrę sunkiai sužeistieji ir mirš- 
tantieji. Iki diržo apnuoginta figūra su išplėšta nugara rėmėsi į sieną. 
Kitas, kuriam nuo pakaušio karojo trikampis skuduras, be perstojo 
šaižiai, sukrečiančiai rėkė. Čia viešpatavo didis skausmas, ir aš pir- 
mą kartą tarsi pro demonišką plyšį pažvelgiau į jo viešpatijos gelmę. 
Vis nauji sprogimai. 

Visiškai pamečiau galvą. Be atodairos versdamas visus iš kojų, 
per skubėjimą kelis kartus nuvirtęs, išsikeberiojau 1š pragariškos ap- 
kasų spūsties į viršų, į atvirą erdvę. Nelyginant nartus arklys skuo- 
džiau per tankų pomiškį, takais ir proskynomis, kol nesusmukau 
miškelyje netoli Grande Tranchėe. 

Temstant pasirodė du vietovę apieškantys sanitarai. Jie įkėlė 
mane į neštuvus ir nugabeno į medžių kamienais pridengtą sanitari- 
nį blindažą, kuriame praleidau naktį, ankštai susispaudęs su daugybe 
kitų sužeistųjų. Nusikamavęs gydytojas stovėjo dejuojančių Žmonių 
kamšatyje, perrišinėjo žaizdas, leido vaistus ir ramiu balsu davė nu- 

rodymus. Ant galvos užsitraukiau žuvusiojo milinę ir nugrimzdau į 
miegą, kurį prasidedanti karštinė persmelkė keisčiausiais sapnais. 
Prabudęs vidury nakties pamačiau, kad gydytojas vis dar dirba, pa- 
sišviesdamas Žibintu. Vienas prancūzas be perstojo spigiai šūkčiojo; 
šalia manęs kažkas nepatenkintas suniurzgė: 

— Ot, tai prancūzas. Jo, kol jie neparėkia, tol nepatenkinti. 

Vėl užmigau. 

Kitą rytą mane išnešant, skeveldra tarp kelių prapjovė neštuvų 
audeklą. 

Kartu su kitais sužeistaisiais mane įkėlė į sanitarinį furgoną, kur- 
suojantį tarp mūšio lauko ir centrinio perrišimo punkto. Sparčiai 
įveikėme vis dar smarkiai apšaudomą Grande Tranchėe. Lėkėme 
dengiami pilko brezentinio tento, o pavojus milžiniškais žingsniais 
plumpino mums įkandin. 

Mus sukišo į furgoną, tarsi duonos kepalus į krosnį. Vienuose neš- 
tuvuose gulėjo karys su žaizda pilve, keliančia dideles kančias. Jis 
kiekvieno iš eilės prašė paimti sanitaro pistoletą, kabojusį furgone, ir 
padaryti jam galą. Niekas neatsakė. Ir aš dar pažinsiu tą jausmą, kai 
kiekvienas krestelėjimas važiuojant kala per žaizdą tarsi kūju. 

Centrinis perrišimo punktas buvo įrengtas miško proskynoje. Ant 
žemės patiestus ilgus šieno glėbius dengė lapinės pašiūrės. Iš su- 
žeistųjų antplūdžio buvo nesunku suprasti, kad vyksta rimtas mūšis. 
Išvydęs kruviname sambrūzdyje patikrinimą vykdantį vyriausią- 
Jį gydytoją, vėl patyriau tą sunkiai aprašomą įspūdį, kurį stichinių 
baisybių ir pergyvenimų viešpatijoje palieka žmogus, šaltakraujiš- 
kai kaip skruzdė įvedinėjantis savo tvarką. Pasistiprinęs valgiu bei 
gėrimu ir užsirūkęs gulėjau ilgos sužeistųjų eilės viduryje ant savo 
šieno ryšulio, krečiamas lengvo jaudulio, apimančio, kai išlaikai 
egzaminą ne be priekaištų, bet vis dėlto išlaikai. Netoliese nugirstas 
trumpas pašnekesys privertė susimąstyti. 

— Kuo skundžiatės, kary? 

— Peršauta šlapimo pūslė. 

— Labai skauda? 

— Niekai. Bet va, kad su šituo nebepakariausi — — — 

Dar iki pietų mus nugabeno į didelį ligonių surinkimo punktą Sen 
Moriso kaimo bažnyčioje. Ten jau pūškavo sanitarinis traukinys, ku- 
ris per dvi dienas atvežė į Vokietiją. Keliaudamas nuo gulto mačiau 
pavasario apimtus laukus. Mus atidžiai prižiūrėjo nekalbus vyras, 
filosofijos privatdocentas. Pirmasis jo patarnavimas man - lenktiniu 
peiliu perpjauti ir nutraukti nuo kojų auliniai. Esama Žmonių, turin- 
čių ypatingą pašaukimą slaugyti; gydė vien jo, naktinės lempelės 
šviesoje skaitančio knygą, vaizdas. 

Traukinys atvežė mus į Heidelbergą. 

Pamatęs Žydinčiomis vyšniomis pasipuošusius Nekaro šlaitus, 
pajutau, kad esu tėvynėje. Vis dėlto koks gražus šitas kraštas, tikrai 
vertas to, kad už jį būtų liejamas kraujas ir mirštama. Dar niekad jis 
nebuvo taip manęs pakerėjęs. Užplūdo geros ir rimtos mintys; pirmą 
kartą pajutau, kąd šis karas yra daugiau nei didelis nuotykis. 

Lez Esparžo mūšis man buvo pirmasis. Jis vyko kitaip, nei ma- 
niau. Dalyvavau dideliuose karo veiksmuose, nė karto neišvydęs 
priešininko veido. Tik daug vėliau man buvo lemta patirti susidūri- 
mą, kautynių viršūnę, kuomet plyname lauke pasirodo puolančiųjų 
bangos, lemiamais, žudikiškais akimirksniais užpildančios chaotiš- 
ką mūšio lauko tuštumą. 


DIUŠI IR MONŠ! 


Žaizda užgijo per keturiolika dienų. Mane nukreipė į rezervo bata- 
lioną Hanoveryje; iš ten, norėdamas vėl įprasti vaikščioti, trumpų 
atostogų parvykau namo. 

— Kodėl tau neužsirašius į kadetus? — pasiūlė tėvas, kai pirmą 
popietę ėjome per sodą pasižiūrėti išsprogusių medžių; ir aš išpil- 
džiau jo norą, nors karo pradžioje daug patrauklesnis atrodė suma- 
nymas dalyvauti jame kaip paprastam šauliui, atsakingam tik už 
save patį. 

Taigi pulkas nusiuntė mane į Diobericą, į tobulinimosi kursus, 
kuriuos po šešių savaičių palikau kaip kariūnas. Iš šimtų jaunuo- 
lių, suvažiavusių čia iš visų Vokietijos kraštų, buvo galima spręsti, 
kad geros karingos vyrijos šalyje dar netrūksta. Rekuvranse lavinau 
individualius įgūdžius, o čia mus mokė ir mažų kovinių vienetų ri- 
kiuočių. 

1915-ųjų rugsėjį grįžau į pulką. Iš traukinio išlipau Sen Ležė kai- 
me, kuriame rezidavo divizijos štabas, ir kaip nedidelio rezervinio 
padalinio vadas nužygiavau iki Diuši, pulko bazės. Prancūzų rudeni- 
nė ofenzyva buvo pačiame įkarštyje. Krašto platybėse frontą žymė- 
jo baltų kunkuliuojančių debesų linija. Virš mūsų tratėjo eskadrilių 
kulkosvaidžiai. Kartkartėmis, kai vienas iš prancūzų lėktuvų — jų 
margos kokardos šukavo žemę tartum didelės drugelio akys — pra- 
skrisdavo per Žemai, aš su savo grupe slėpdavausi po pakelės me- 
džiais. Zenitiniai pabūklai ore ištiesė ilgas baltas juosteles, ir skevel- 
drų lietus tai šen, tai ten švilpdamas krisdavo į dirvą. 

Šis nedidelis žygis davė progą pritaikyti naujas žinias. Matyt, 
mus pastebėjo vienas iš daugybės pririšamųjų aerostatų, kurių gel- 
toni kupolai švytėjo vakaruose, — nes kaip tik tuomet, kai norėjome 
sukti į Diuši kaimą, prieš mus iškilo juodas sprogimo kūgis. Sviedi- 
nys pataikė į vietinių kapinaičių vartus visai prie pat kelio. Čia pirmą 
kartą patyriau tą sekundę, per kurią į netikėtą įvykį reikia atsakyti 
sprendimu. 

— Kairėn išsii-skleisk, marš, marš! 

Kolona skubiai išsisklaidė laukuose; įsakiau jiems vėl susirinkti 
kairėje ir plačiu lanku nuvedžiau į kaimą. 

73-10j0 šaulių pulko bazė Diuši buvo vidutinio dydžio, nuo karo 
dar nedaug nukentėjęs kaimas. Per pusantrų pozicinio karo metų, 
praleistų kalvotame Artua krašte, ši gyvenvietė pulkui tapo antro- 
siomis kareivinėmis, poilsio ir pasistiprinimo vieta po sunkių kovos 
ir darbo dienų priekinėje linijoje. Kaip dažnai lengviau atsikvėpda- 
vome, kai tamsią lietingą naktį įspįsdavo vienišas kaimo vartų žibu- 
rėlis! Vadinasi, vėl bus stogas virš galvos ir paprastas, nepaliestas 
guolis sausose patalpose. Galėsime miegoti iki soties: nereikės po 
keturių valandų vėl eiti į naktį, ir nuolatinis antpuolio laukimas ne- 
persekios mūsų ligi sapnų. Pirmą poilsio dieną nusiprausęs ir nuo 
munduro nuvalęs apkasų purvą pasijusdavai tarsi per nauja gimęs. 
Pievose vykdavo rikiuotės pratybos ir mankšta — reikėjo vėl išmi- 
klinti sumedėjusius sąnarius ir atgaivinti naktinėse sargybose ilgai 
vienišavusių karių bendrumo pojūtį. Tai suteikdavo stiprybės atei- 

nančioms sunkioms dienoms. Iš pradžių kuopos naktimis pasikeis- 
damos žygiuodavo į pirmąsias linijas kasti apkasų. Vėliau įžvalgaus 
mūsų pulkininko fon Openo nurodymu šio varginančio užsiėmimo 
atsisakyta. Pozicijos saugumas priklauso nuo jos gynėjų žvalumo 
ir drąsos atsargų, 0 ne nuo painios prisiartinimo eigų sistemos ir 
kovinių apkasų gylio. 

Laisvą valandą pilkosioms milinėms Diuši teikė nemažai pra- 
mogų. Gausios parduotuvės dar buvo apsčiai aprūpintos maistu ir 
gėrimais; turėjome skaityklą, kavinę, o vėliau — netgi kino teatrą, 
sumaniai įrengtą dideliame kluone. Karininkai klebonijos sode tu- 
rėjo puikiai apstatytą klubą ir kėglinę. Dažnai švęsdavome kuopos 
šventes, per kurias vadai ir kariai senu vokišku papročiu dalyvauda- 
vo gėrimo varžybose. Negaliu pamiršti 1r iškilmingų skerstuvių, kai 
kuopos kiaulės, gerai nupenėtos lauko virtuvių atliekomis, turėdavo 
atsisveikinti su gyvenimu. 

Kadangi gyventojai iš kaimo nebuvo evakuoti, erdvę teko išnau- 
doti visais įmanomais būdais. Daugelyje sodelių pastatyti barakai ir 
gyvenamieji blindažai; didelis sodas kaimo viduryje tapo šventoriu- 
mi, kitas, vadinamoji Emicho aikštė — parku. Ten, dviejuose blinda- 
žuose, pridengtuose medžių kamienais, įsikūrė kirpykla ir dantų tai- 
sykla. Didelė pieva šalia bažnyčios virto kapinėmis, į kurias kuopos 
Žygiuodavo beveik kasdien ir skambant choralui į paskutinę kelionę 
palydėdavo vieną ar ne vieną bendražygį. 

Taip 1š griūvančio valstiečių kaimelio per metus tarsi milži- 
niškas parazitas išaugo karinis miestas. Senas taikos metų vaiz- 
das dingo beveik be pėdsakų. Kaimo tvenkinyje dragūnai maudė 
žirgus, soduose treniravosi pėstininkai, pievose gulinėjo ir sau- 
lėje šildėsi kareiviai. Visi įrenginiai sugedo, veikė tik tai, kas 
skirta kovai. Tvoros ir gyvatvorės buvo nugriautos ar iškirstos 
dėl geresnio susisiekimo, o visose sankryžose švytėjo dideli sky- 
dai su krypčių nuorodomis. Nors įlinko stogai ir pranyko pamažu 
sukūrenti namų apyvokos reikmenys, atsirado telefono aparatų ir 
elektros laidų. Kad per apšaudymus namo gyventojai turėtų sau- 
gų prieglobstį, rūsiuose iškastos gilesnės šachtos; išrausta žemė 

nerūpestingai išpilta sode. Visame kaime nebeliko ribų ir asmeni- 
nės nuosavybės. 

Prancūzai buvo apgyvendinti kaimo pakraštyje, prie kelio į Mon- 
ši. Vaikai žaidė prie griūvančių namų slenksčių, o senoliai susikū- 
prinę slinko per beatodairišką naująjį sambrūzdį, padariusį vietas, 
kuriose jie praleido visą gyvenimą, neatpažįstamas. Jaunuoliai pri- 
valėjo kas rytą prisistatyti vietos komendantui, vyresniajam leite- 
nantui Oberlenderiui, kuris paskirstydavo jiems darbus kaimo lau- 
kuose. Mes su vietiniais susitikdavome tik tada, kai nunešdavome 
išskalbti baltinius, arba pirkdami sviestą ir kiaušinius. 

Viena iš šio kareivių miesto keistenybių buvo prie dalinio prisi- 
jungę du jauni našlaičiai prancūzai. Abu vaikai, kurių vienas galėjo 
būti aštuonerių, kitas — dvylikos metų amžiaus, buvo nuo galvos iki 
kojų pilkai kariškai apsirengę ir laisvai kalbėjo vokiškai. Savo tėvy- 
nainius jie, nusiklausę iš kareivių, vadindavo tik „šangeliais““. Vaikų 
didžiausias troškimas — kad jiems leistų eiti į frontą su „jų“ kuopa. 
Jie puikiai mokėjo žygiuoti, atiduodavo pagarbą vyresniesiems, per 
patikrinimus stovėdavo kairiajame sparne ir norėdami lydėti į Kam- 
brė apsipirkti važiuojančius valgyklos padėjėjus prašydavo leidimo. 
Antrajam batalionui kelioms savaitėms išvykus mokymų į Keaną, 
pulkininko fon Openo įsakymu vienas iš vaikų, vardu Lui, turėjo 
pasilikti Diuši. Žygio metu jo niekur nesimatė, tačiau batalionui pa- 
siekus tikslą, jis patenkintas iššoko 1š krovininio furgono, kur buvo 
pasislėpęs. Vyresnįjį vėliau esą nusiuntę į puskarininkių mokyklą 
Vokietijoje. 

Mažiau kaip už valandos kelio nuo Diuši buvo Monši O Bua kai- 
mas, kuriame įsikūrė abi pulko rezervo kuopos. 1914-ųjų rudenį čia 
vyko nuožmios kautynės; galiausiai jis liko vokiečių rankose, ir ko- 
vos ankštame puslankyje apie kadaise turtingos gyvenvietės griuvė- 
sius pamažu nuslopo. 

Namai buvo sudegę ir suvarpyti, sulaukėję sodai išarti sviedinių, 
vaismedžiai išlaužyti. Chaotiški akmenynai pritaikyti gynybai įren- 


*  Žargoniška prancūzų pravardė, kilusi iš vardo Jean, iškraipytai tariamo kaip „Šan“. 

gus apkasus, vielos užtvaras, barikadas ir betonuotus atramos punk- 
tus. Gatves iš kulkosvaidžių apšaudyti galėjo pačiame viduryje stūk- 
santis betoninis bunkeris, „Torgau tvirtovė“. Kitas atramos punk- 
tas, „„Altenburgo tvirtovė“, buvo lauko redutas į dešinę nuo kaimo; 
jame apsigyveno vienas rezervinės kuopos būrys. Svarbų gynybinį 
vaidmenį turėjo ir šachta, kurioje taikos metu kastas kalkakmenis 
namams statyti. Ją aptiko atsitiktinai: vienos kuopos virėjui į šuli- 
nį įkrito kibiras, jis nusileido žemyn ir pamatė platėjančią kaip olą 
skylę. Vieta buvo ištirta ir, prakirtus antrą įėjimą, tapo didelį skaičių 
karių talpinančia slėptuve nuo bombų. 

Ant vienišos kalvos prie kelio į Ransarą stūksojo estaminet griuvė- 
siai, dėl plačios fronto panoramos vadinami „Bellevue““ - vieta, kurią 
labai mėgau nepaisydamas jos pavojingos padėties. Iš ten žvilgsnis 
aprėpė visą išmirusį kraštą: tuščius kaimus, jungiamus kelių, kuriais 
nevažiavo nė vienas vežimas ir nesimatė nė vieno gyvo padaro. Su 
horizontu susiliejo apleisto Araso miesto apybraižos, o toliau į dešinę 
žibėjo išsprogdintų didžiųjų Sen Eluaminų kreidiniai krateriai. Dyki 
stovėjo ir piktžolėm apaugę laukai; jais slinko ilgi debesų šešėliai ir 
tiesėsi geltonos ir baltos tankiai supinto apkasų tinklo akutės, pri- 
tvirtintos prie ilgų lynų — prisiartinimo eigų. Vienur kitur pakildavo 
sviedinio dūmų verpetas, tarsi šmėklos ranka tempiamas į viršų, ir 
išsisklaidydavo vėjyje; arba kaip didelis baltas debesis virš dykynės 
kybodavo šrapnelio kamuolys, kol palengva sutirpdavo. Vietovės 
veidas buvo niūrus ir fantastiškas; karas nuplovė jos Žavesį ir įrėžė 
savo geležinius bruožus, keliančius šiurpą vienišam stebėtojui. 

Tuštumą ir gilią tylą, tik retkarčiais pertraukiamą duslaus pa- 
būklų tono, stiprino liūdnos nuniokojimų žymės. Suplėšytos ku- 
prinės, sulūžę šautuvai, medžiagos skutai, tarp jų šiurpus kontras- 
tas: vaiko žaislas, sviedinių sprogdikliai, gilios sprogimų išrausos, 
buteliai, derliaus nuėmimo mašinos, sudraskytos knygos, sudau- 
Žyti rakandai, paslaptinga įgriuvų tamsa, bylojanti apie rūsį, kur, 
galimas daiktas, nelaimingų namo gyventojų lavonus graužia be 


* Gražus vaizdas. (Pranc.) 

galo darbščių žiurkių būriai, persiko medis, netekęs sienos, į kurią 
rėmėsi, ir šaukdamasis pagalbos išskėtęs savo rankas, grandinėmis 
pririštų gyvulių griaučiai tvartuose, kapai nusiaubtuose soduose, 
tarp jų sužaliavę, paskendę piktžolėse svogūnai, pelynai, rabarbarai 
ir narcizai, gretimuose laukuose - javų klėtelės, ant stogų joms sudy- 
gę javai; visa tai kerta pusiau užversta tranšėja ir smelkia gaisro bei 
puvimo kvapai. Tokioje vietoje karį apima liūdnos mintys apie tuos, 
kurie dar neseniai čia taikiai šeimininkavo. 

Kaip minėta, kovos pozicijos puslankiu ėjo aplink kaimą, su ku- 
riuo jas jungė eilė tranšėjų. Jos buvo padalytos į du barus, Monši 
pietinį 17 Monši vakarinį, kurie savo ruožtu dalijosi į šešis kuopų 
sektorius nuo A iki F. Lenkta pozicijų forma atvėrė anglui gerą flan- 
kavimo galimybę, ir, sumaniai ją išnaudodamas, jis padarė mums 
daug nuostolių. Įdarbino iš karto už jo linijos paslėptą pabūklą, šau- 
dantį mažais šrapneliais, kurių šūvio ir pataikymo garsai susilieda- 
vo į vieną. Per visą apkasų ilgį tarsi iš giedro dangaus pasipildavo 
švino kulkų spiečius, gana dažnai pareikalaudavęs ir sargybinių 
gyvybių. 

O dabar truputį pasivaikščiokime po to meto šaulių apkasus, kad 
susipažintume su kai kuriomis nuolat pasikartojančiomis sąvokomis. 

Norėdami pakliūti į priekinę liniją, trumpai vadinamą ,„apkasu““, 
einame viena iš daugybės prisiartinimo eigų arba tranšėjų, kurių 
paskirtis — pridengti į kovines pozicijas žygiuojančius karius. Šie 
dažnai labai ilgi grioviai veda tiesiai priešininko link, tačiau, kad 
nebūtų galima išilgai šaudyti, jie yra zigzago formos arba truputį 
vingiuojantys. Po ketvirų valandos trukusio ėjimo kertame antrąją 
liniją, besidriekiančią paraleliai pirmajai; joje pasipriešinimas būtų 
tęsiamas užėmus kovinius apkasus. 

Koviniai apkasai jau iš pirmo žvilgsnio skiriasi nuo menkų karo 
pradžios įrenginių. Jau seniai tai nebe paprasti grioviai; jie pasidarę 
dviejų ar trijų vyrų ūgio gilumo. Tad gynėjai juda jais tarsi kasyklos tu- 
nelio dugnu; norėdami apžiūrėti vietovę arba atidengti ugnį, jie užlipa 
laiptais arba plačiomis medinėmis kopėčiomis ant posto pakylos, kuri 
iškirsta taip, kad atsistojus galva atsiduria aukščiau apžėlusio žemės 

paviršiaus. Kiekvienas šaulys stovi savo poste, geriau ar prasčiau įtvir- 
tintoje nišoje, galvą prisidengęs smėlio maišu arba plieniniu skyde- 
liu. O žiūrima pro mažytę šaudymo angą, pro kurią iškišamas šautuvo 
vamzdis. Už linijos kasant apkasus atsiradusių žemių suformuojamas 
pylimas, taip padarant ir priedangą iš užnugario; šiame pylime įtaisyti 
kulkosvaidžių ugnies taškai. O priešakinėje apkasų pusėje dirva nuolat 
rūpestingai ravima, kad augmenija neužstotų šaudymo lauko. 

Priešais apkasus eina vielos užtvara, painus dažnai keleto spy- 
gliuotų vielų eilių raizginys, kuris turi pristabdyti puolančiuosius, 
kad sargybos postai spėtų atidengti ugnį. 

Vielų užtvara apaugusi aukšta žole, nes dirvonuojančiuose lau- 
kuose plinta nauja ir kitoniška augalija. Laukinės gėlės, kurios pa- 
vieniui augo tarp javų, dabar įsiviešpatavo visur; šen bei ten galvas 
kelia ir žemi krūmynai. Apžėlė ir keliai, tačiau šie dar aiškiai mato- 
mi, kadangi ant jų veši apskriti gysločių lapai. Šioje dykynėje ge- 
rai jaučiasi paukščiai — pavyzdžiui, kurapkos, kurių keisti šauksmai 
dažnai girdisi naktį, arba vieversiai — jų daugiabalsė giesmė suskam- 
ba virš apkasų sulig pirmaisiais saulės spinduliais. 

Kad kovinių apkasų neapšaudytų iš flangų, jie yra meandros for- 
mos — periodiškai išsilenkia atgal. Šie išlinkimai sudaro traversus, 
turinčius sulaikyti iš šono ateinantį šūvį. Taigi kovotoją iš nugaros 
saugo galinė priedangas, iš šonų - traversas, o priekinė apkaso siena 
tarnauja kaip brustveras. 

Poilsiui skirti blindažai, iš paprastų landų išsivystę į uždaras gy- 
venamąsias patalpas su sijų lubomis ir lentomis apkaltomis sieno- 
mis. Blindažai yra maždaug Žmogaus aukščio, iškasti taip, kad jų 
grindys sutampa su apkaso dugnu. Tad virš sijų perdangos dar eina 
žemės sluoksnis, atlaikantis lengvesnius pataikymus. Tačiau per 
smarkų apšaudymą atsiduriame spąstuose, todėl jų metu geriau leis- 
tis į slėptuvių gelmę. 

Slėptuves laiko tvirti mediniai rėmai. Pirmasis įleistas į priekinę 
apkaso sieną lygiai su dugnu; kiti statomi per dvi plaštakas žemiau, 
taigi priedangos lygis kaskart išauga. Taip atsiranda slėptuvės laiptai; 
ties trisdešimtuoju laiptu virš galvos yra devyni, o priskaičiuojant 

apkasų gylį — netgi dvylika metrų žemės. Tiesiai arba stačiu kampu į 
laiptus statomi truputį didesni rėmai; tai gyvenamosios patalpos. Jas 
vieną su kita sujungus, atsiranda požeminiai koridoriai, O į priešo 
pusę vedančios atšakos naudojamos kaip pasiklausymo ar minavimo 
slėptuvės. 

Visa tai turite vaizduotis kaip didžiulę iš pažiūros išmirusią po- 
žeminę tvirtovę, kurios gelmėse nuolatos budima ir dirbama ir kur 
paskelbus aliarmą vos po keleto sekundžių visi vyrai stovi savo pos- 
tuose. Tačiau nevertėtų manyti, kad čia vyrauja labai romantiškos 
nuotaikos; veikiau viešpatauja tam tikras mieguistumas ir stingulys, 
sukeliamas artimo sąlyčio su žeme. 

Mane paskyrė į šeštąją kuopą; praėjus kelioms dienoms po at- 
vykimo kaip skyriaus vadas patraukiau į poziciją, kur mane iš karto 
pasveikino kelios anglų apvaliosios minos. Tai buvo sprogmenų pri- 
pildyti trapaus plieno šaudmenys su kotais, kurių formą geriausiai 
įsivaizduosite galvodami apie šimtapūdį svarmenį su vienu nupjautu 
rutuliu. Jų šūvis duslus, negarsus, dažnai dar pridengiamas kulkos- 
vaidžio ugnimi. Todėl man paliko pamėklišką įspūdį, kai netikėtai 
apkasą nušvietė visai šalia įsiplieskusios liepsnos ir mus supurtė 
bjauri smūgio banga. Vyrai greitai nutempė mane į skyriaus blin- 
dažą, pro kurį kaip tik ėjome. Ten tūnodami pajutome dar penkis ar 
šešis sunkius mortyrinius smūgius. Iš tikrųjų mina nesmogia, 0 „at- 
sisėda“'; šis atsargus naikinimo būdas itin nemaloniai veikia nervus. 
Kai kitą rytą pirmą kartą šviesoje ėjau per apkasus, prie blindažų 
mačiau kabant tuos rutulius su koteliu, išminuotus ir paverstus aliar- 
mo gongais. 

C sektorius, kuriame stovėjo kuopa, buvo labiausiai į priekį 1šsi- 
kišęs pulko ruožas. Mūsų kuopos vadas leitenantas Brechtas prasi- 
dėjus karui atskubėjo iš Amerikos; šis vyras tiko tokios vietos gyny- 
bai. Jis mėgo pavojų ir krito kovoje. 

Gyvenimas apkasuose vyko pagal griežtą tvarką; čia užrašau 
vienos paros seką, kuri diena po dienos kartojosi aštuoniolika mė- 
nesių — išskyrus tada, kai įprastinis ugnies tankis sustiprėdavo iki 
akivaizdžios ,,nepagados““. 

Diena apkasuose prasideda tik pradėjus temti. Septintą valandą 
mano skyriaus vyras pažadina iš popiečio miego, kurio priguliau 
numatydamas naktinę sargybą. Susijuosiu perpete, įsidedu signalinį 
pistoletą, granatas ir palieku daugmaž jaukų savo blindažą. Apėjęs 
gerai pažįstamą skyriaus sektorių įsitikinu, kad visi sargybiniai stovi 
vietose. Tyliai pasikeičiama slaptažodžiais. Per tą laiką visai sute- 
mo, ir pirmos šviečiamosios raketos sidabruodamos kyla aukštyn, 
o akys įtemptai stebi priešlaukį. Tarp konservų dėžučių, išmestų už 
priedangos, krebžda žiurkė. Prie jos cypčiodama prisideda kita, ir 
greitai čia jau šmėkščioja visas tuntas šešėlių, atklydusių iš sugriauto 
kaimo rūsių arba susprogdintų slėptuvių. 

Žiurkių medžioklė yra mėgstama pramoga, paįvairinanti sargy- 
bos rutiną. Padedamas jaukas — gabaliukas duonos — ir nutaikomas 
šautuvas arba į urvus įberiama nesprogėlių parako ir padegama. Cy- 
pdamos, apsvilusiais kailiukais, jos šoka laukan. Šlykštūs padarai; 
nepaliauju galvoti apie tai, kaip jos kaimo rūsiuose slapta darko 1a- 
vonus. Kartą, kai šiltą naktį ėjau per Monši griuvėsius, iš slėptuvių 
jų išlindo tiek, kad žemė virto gyvu kilimu, šen bei ten pamargintu 
baltu albinoso kailiuku. Iš sugriautų kaimų į apkasus atkeliavo ir 
keletas kačių; jos mėgsta Žmogaus artumą. Didelis baltas katinas 
peršauta priekine letenėle mėklinėja po niekieno Žemę ir, atrodo, 
lankosi abiejose pusėse. 

Bet aš pasakojau apie budėjimą apkasuose. Mes mėgstame tokius 
nukrypimus, greitai įsišnekame, užpildydami tamsią naktį ir begalinį 
laiką. Todėl ir aš likau stovėti prie pažįstamo kario arba kito puska- 
rininkio ir nepaprastai atidžiai klausiausi pasakojimo apie tūkstantį 
mažmožių. Mane, kariūną, į malonų pašnekesį neretai įtraukia sar- 
gyboje budintis karininkas, kuris jaučiasi taip pat nejaukiai. Štai jis 
pereina į visiškai bičiulišką toną, kalba pašnibždomis, uoliai kloda- 
mas savo paslaptis ir troškimus. O aš noriai tą priimu, nes ir mane 
slegia sunkūs juodi apkaso pylimai, ir aš šitoj šiurpioj vienatvėj il- 
giuosi šilumos, kažko žmogiško. Naktį vietovė skleidžia keistą šaltį, 
ir tas šaltis yra dvasinės prigimties. Kirsdamas tuščius apkasų ruo- 
žus, kuriuos apeina tik sargyba, sužvarbsti; įžengus į niekieno žemę 

už vielų užtvaros sužvarbimas virsta lengvu šiurpuliu ir dantų kale- 
nimu. Romanų autoriai apie kalenimą dantimis dažniausiai rašo ne- 
teisingai: čia nėra jokios prievartos, veikiau panašu į silpną elektros 
srovę. Dažnai to visai nepastebi, nelyginant kalbėjimo per miegus. 
Beje, kai tik nutinka kas nors rimtesnio, jis tuojau pat praeina. 

„ Pokalbis išsenka. Esame pavargę. Mieguisti remiamės į traversą 
ir stebeilijamės į tamsoje Žioruojančią cigaretę. 

Kai pasidaro šalta, trypiame, ir kieta žemė skamba nuo daugybės 
kojų. Vėsiomis naktimis iš tolo girdisi nepertraukiamas kosėjimas. 
Šliaužiant niekieno žeme toks kosėjimas dažnai būna pirmasis prie- 
šo fronto linijos ženklas. Kartais sargyba švilpauja arba niūniuoja 
dainelę, ir tai sudaro didžiulį kontrastą žudikiškiems ketinimams, 
su kuriais prie jos artinamasi. Dažnai lyja; tada stovi liūdnas po sto- 
geliu prie slėptuvės įėjimo, pastatęs milinės apykaklę. Jei išgirsti 
viršininko žingsnius, žlegsinčius šlapiu griovio dugnu, greitai šoki 
į priekį, eini toliau, staigiai apsisuki, sumuši kulnais ir raportuoji: 

— Apkasuose budintis puskarininkis. Sektoriuje nieko naujo! — 
nes stovėti ties slėptuvės įėjimu draudžiama. 

Mintys klaidžioja. Matai mėnulį ir galvoji apie gražias, jaukias 
dienas namie arba apie didelį miestą ten, užnugaryje, kuriame dabar 
iš kavinių į lauką plūsta žmonės ir lenkti žibintai nušviečia gyvą nak- 
tinį centro šurmulį. Atrodo, kad tau prisisapnavo - taip toli visa tai. 

Priešais apkasus kažkas sušlama, tyliai cingteli dvi vielos. Aki- 
moju sapnai išsilaksto, visos juslės įsitempia iki skausmo. Užsika- 
baroji ant posto pakylos, iššauni šviečiamąją raketą: niekas nejuda. 
Matyt, tik kiškis arba kurapka. 

Dažnai girdi, kaip priešininkas dirba prie savo vielų užtvaros. 
Tada greitai leidi ton pusėn šūvį po šūvio, kol dėtuvė ištuštėja. Ne 
tik todėl, kad taip įsakyta; šaudydamas jauti ir tam tikrą pasitenkini- 
mą. „Dabar jie ten sėdi įsitempę. Galbūt net į kurį nors pataikiau.“ 
Mes irgi tiesiam vielas beveik kasnakt, ir dažnai turim sužeistųjų. 
Tada keikiame tas šlykščias kiaules anglus. 

Kai kuriose pozicijų dalyse, kaip antai prakasų galuose, sargy- 
bų neskiria nė trisdešimt žingsnių. Čia kartais užsimezga asmeninės 

pažintys: Fricas, Vilhelmas ar Tomis, atpažįstamas iš to, kaip kosti, 
švilpauja ar dainuoja. Pirmyn atgal kursuoja trumpi šūksniai, kupini 
grubaus humoro. 

— Ei, Tomi, tu dar čia? 

— Taip! 

— Tada įtrauk galvą, pradedu šaudyt! 

Kartais pasigirsta duslus šūvis ir švilpiantis, plazdenantis garsas. 

— Dėmesio, mina! 

Puolame prie artimiausios slėptuvės įėjimo ir sulaikome kvapą. 
Minos sprogsta visai kitaip, labiau tampydamos nervus negu sviedi- 
niai. Ir apskritai jos kažkokios plėšrios, klastingos, tarsi tau asme- 
niškai priešiškos. Tai pasalūniški padarai. Šautuvinės granatos yra 
miniatiūrinis minų variantas. Lyg strėlės jos išlekia iš priešo apkasų, 
spindėdamos rusvai raudono metalo galvutėmis; kad lengviau su- 
skiltų, jos padalytos į plyteles kaip šokoladas. Jeigu naktinis hori- 
zontas tam tikrose vietose nušvinta, visi sargybiniai šoka nuo savo 
postų ir dingsta. Iš ilgos patirties jie žino, kur stovi į C sektorių nu- 
taikyti pabūklai. 

Šviečiantis ciferblatas rodo, kad dvi valandos pagaliau praėjo. 
Greitai pažadinti pamainą ir į blindažą. Galbūt maistininkai atnešė 
laiškų, siuntinių arba laikraščių. Apima keistas jausmas, kai žvakės 
šešėliams plevenant ant Žemų, netašytų sijų skaitai Žinias iš gimti- 
nės apie tenykščius taikius rūpesčius. Mediniu šipuliu nukrapštęs 
didžiausius purvo gurvuolius nuo aulinių ir pabrūžinęs juos į gru- 
biai sukalto stalo koją, 1šsitiesiu ant gulto ir ant galvos užsitraukiu 
apklotą, kad keturias valandas ,„pakriokčiau“, vartojant mokslinį 
terminą. Lauke į priedangą monotoniškai kala sviediniai, palei vei- 
dą ir rankas šmirinėja pelė, bet tai netrikdo mano poilsio. Ramybės 
nedrumsčia ir smulkieji gyviai, nes prieš keletą dienų blindažą nuo- 
dugniai išrūkėme. 

Dar du kartus keliuosi iš miego atlikti savo pareigų. Per paskutinę 
sargybą šviesus brūkšnys rytinėje dangaus pusėje už mūsų skelbia 
naują dieną. Apkaso apybraižos pasidaro ryškesnės; pilkoje apyauš- 
rio šviesoje jis kelia nenusakomo nykumo įspūdį. Pakyla vyturys; 

jo čyravimas erzina. Atsirėmęs į traversą, su nepaprastu nusivyli- 
mu žiūriu į negyvą, vielų apsuptą priešlaukį. Paskutinės dvidešimt 
minučių — jos niekad nesibaigs! Pagaliau tranšėjoje sutarška kavą 
parnešusių karių katiliukai: septynios ryto. Naktinė sargyba baigėsi. 

Einu į blindažą, geriu kavą ir nusiprausiu silkių skardinėje. Tai 
išblaško miegus; praradau norą gultis. Juk devintą vėl turėsiu pa- 
skirstyti darbus savo skyriui. Esame tikri visų galų meistrai; apkasai 
kasdien mums kelia tūkstančius reikalavimų. Rausiame gilias slėp- 
tuves, statome blindažus 1r betoninius bunkerius, ruošiame vielines 
kliūtis, darome drenažus, apkalame lentomis, paremiame ir išlygi- 
name, pakeliame ir nusklembiame, užkasame išvietes, žodžiu, patys 
atliekame visus darbus. Ir kodėl gi ne, argi savo gretose neturime 
visų luomų ir profesijų atstovų? Ko nesugeba vienas, gali kitas. Vi- 
sai neseniai, kasant mūsų skyriaus slėptuvę, vienas kalnakasys pač- 
mė man iš rankų kirtiklį ir tarė: 

— Visad duokit į apačią, tamsta kariūne, mėšlas viršuj pats nukris! 

Keista, kad iki tol nesupratau tokio paprasto dalyko. Čia, tuščioje 
vietovėje, kurioje turėjome greitai rasti apsaugą nuo kulkų, slėptis 
nuo vėjo ir darganos, susikalti stalą ir lovą, statyti krosnis ir laiptus, 
mes greitai išmokome naudotis rankomis. Suvokėme, koks vertin- 
gas dalykas yra amatas. 

Apie pirmą valandą dideliuose induose, kurie ankstesniame gyve- 
nime buvo pieno bidonai ir uogienių kibirai, iš viename Monši rūsyje 
įsikūrusios virtuvės atgabenami pietūs. Maistas kariškai vienodas, ta- 
čiau dar gana gausus — su sąlyga, kad maistininkai pakeliui negauna 
„smarvės“ ir pusės neišlaisto. Pavalgius truputį pasnaudžiama arba 
skaitoma. Pamažu priartėja ir tos dvi valandos, skirtos dienos budėji- 
mui apkasuose. Jos prabėga Žymiai greičiau nei naktį. Puikiai pažįs- 
tamos priešo pozicijos stebimos pro žiūronus arba pro žirklinį peri- 
skopą ir neretai prieinama iki šūvių į galvas iš snaiperio šaudyklės. 
Tačiau atsargiai — ir anglas turi aštrias akis bei gerus žiūronus. 

Staiga vienas sargybinis susmunka, apsipylęs krauju. Pataikyta 
į galvą. Bendražygiai nuo jo kitelio nuplėšia tvarsliavos paketą ir 
sutvarsto žaizdą. 

— Nebėr prasmės, Vilemai. 

— Žiūrėk, jis dar kvėpuoja. 

Ateina sanitarai, neš į perrišimo punktą. Neštuvai smarkiai tran- 
kosi į kreivus traversus. Tik jiems pradingus, viskas vėl po senovei. 
Vienas karys ant raudono klano užmeta porą kastuvų Žemės ir visi 
grįžta prie savo užsiėmimų. Tik naujokas išbalusiu veidu vis dar re- 
miasi į lentų sienelę. Tai nutiko taip staigiai, taip baisiai netikėtai, 
neapsakomai brutalus antpuolis. Juk tai neįmanoma, negali būti ti- 
kra. Vargšeli, tavęs dar ne tas laukia. 

Dažnai būna ir visai neprastai. Kai kurie kariauja su medžiotojo 
įkarščiu. Mėgaudamiesi stebi artilerijos smūgius priešo apkasuose. 

— Biče, tas sėdi! 

— Po perkūnais, pažiūrėk, kaip tyška! Vargšas Tomis! Visi gaus 
į skūrą! 

Jie mielai laido šautuvines granatas ir lengvąsias minas — dide- 
liam baugštesnių sielų nepasitenkinimui. 

— Ė, nedaryk nesąmonių, mums ir taip užtenka pipirų! 

Tačiau tai nekliudo jiems nuolatos sukti galvą, kaip geriausiai su 
savadarbe lyg ir katapulta nusviesti granatas arba kaip kokia nors 
pragaro mašina sukelti pavojų priešlaukiui. Vieną sykį užtvaroje 
priešais postą padaro siaurą koridorių ir taip tiesiai prieš savo šaudy- 
kles prisivilioja patogiu praėjimu apsidžiaugusią klientūrą. Kitą sykį 
nušliaužia į aną pusę ir prie vielų pririša varpą, kurį iš savo apkaso 
tampo ilga virve, nervindami anglų sargybinius. Tokiems karas tei- 
kia malonumą. 

Popiečio kavos pertrauka kartais gali būti labai jauki. Kariūnas 
dažnai turi sudaryti kompaniją vienam iš kuopos karininkų. Tai 
vyksta gana oficialiu stiliumi; netgi du porcelianiniai puodukai spin- 
di ant staltiesės iš smėlio maišo audinio. Paskui ant klibančio sta- 
lo tarnas padeda butelį ir dvi taures. Pokalbis pasidaro intymesnis. 
Keista, bet ir čia brangus artimas tavo išlieka mėgstamiausia pokal- 
bio tema. Atsirado netgi gausių apkasų paskalų, uoliai skleidžiamų 
per popiečio vizitus, vos ne kaip mažose kareivinėse. Išsamiai iškri- 
tikuojami viršininkai, bendražygiai ir pavaldiniai, o naujas gandas 

akimirksniu apskrieja visų šešių sektorių būrių vadų blindažus nuo 
dešiniojo iki kairiojo flango. Iš dalies dėl to kalti inspektuojantys 
karininkai, su žiūronais ir eskizų aplanku šniukštinėjantys po pulko 
pozicijas. Kuopos pozicija nėra visiškai uždara; joje vyksta gyvas 
tranzitas. Ramiomis ryto valandomis pasirodo štabai ir paskleidžia 
veiklų sambrūzdį, labai sunervindami frontininką, kuris ką tik at- 
sigulė pailsėti po paskutinės sargybos, bet išgirdęs baisų šauksmą: 

— Divizijos vadas apkasuose! — su apranga, atitinkančia statuto 
reikalavimus, vėl puola iš slėptuvės. 

Tada ateina pionierių, inžinerijos ir drenažo karininkai — ir visi 
elgiasi taip, lyg apkasai būtų sukurti tik jų specialybėms. Ne itin 
draugiškai sveikinamasi su artilerijos koreguotoju, norinčiu atlikti 
užveriamosios ugnies bandymą, nes vos tik jis pasišalins su savo 
žirkliniu periskopu, kurį tai šen, tai ten triūsliai kaišioja 1š apkaso ne- 
lyginant vabzdys čiuptuvėlius, tuojau prabils anglų artilerija, o nuo 
to kaip visad kentės pėstininkas. Be to, pasirodo avangardo koman- 
dų ir apkasų tarnybos vadai. Jie iki sutemų sėdi būrio vado blindaže, 
geria grogą, lošia lenkišką loteriją ir galiausiai palieka stalą švarutėlį 
nelyginant po žiurkių apsilankymo. Tamsoje po apkasą maklinėja 
žmogelis; jis prislenka prie sargybinių, surinka į ausį ,,Dujų ataka!“ 
ir skaičiuoja, per kiek sekundžių jie užsimauna dujokaukę. Tai dujų 
saugos karininkas. Vidury nakties kažkas vėl pabeldžia į medines 
blindažo duris: 

— Ė, jau parpiat? Dar greitai pasirašykit man už dvidešimt spy- 
gliuotos vielos ežių ir šešis slėptuvės rėmus! 

Atėjo intendantas. Taigi bent jau ramiomis dienomis amžinai at- 
einama ir išeinama, ir galiausiai nelaimingam slėptuvės gyventojui 
ištrūksta atodūsis: 

— Pašaudytų ar ką, nes visai ramybės nėr. 

Ir iš tikrųjų, keletas stambių driokstelėjimų suteikia jaukumo; 
tada liekame vieni tarp savų, nebekamuojami biurokratinės kebe- 
knės. 

— Tamsta leitenante, leiskite atsisveikinti, po pusvalandžio budė- 
jimas! 

Lauke paskutiniuose saulės spinduliuose blizga moliniai pylimo 
šlaitai, o apkasai jau skendi tirštoje tamsoje. Netrukus į dangų šaus 
pirmoji šviečiamoji raketa, ir į postus išsiruoš naktinė sargyba. 

Prasideda nauja apkasų kovotojo diena. 


APIE POZIGINIO KARO KASDIENYBĘ 


Varginančią monotoniją, su kuria bėgo mūsų dienos, pertraukdavo 
tik trumpas poilsis Diuši. Tačiau ir fronte kartais pasitaikydavo gra- 
žių valandėlių. Sėdėdavau už stalo mažame blindaže, kurio grubios, 
ginklais apkabinėtos lentinės sienos priminė Laukinius Vakarus, 
gurkšnodavau arbatą, rūkydavau ir skaitydavau, jausdamasis jaukiai 
1r saugiai; tuo metu mano tarnas triūsdavo prie miniatiūrinės kros- 
nies, užliejusios patalpą skrudinamos duonos kvapu. Kuriam apkasų 
kovotojui nežinoma ši nuotaika? Lauke, poste, girdėdavosi sunkus 
tolygus trepsėjimas; susitikę sargybiniai monotoniškai šūktelėdavo 
vienas kitam. Apkurtusios ausys beveik nebefiksuodavo nei niekad 
nenutylančios šautuvų ugnies, nei į priedangą šmaukšinčių kulkų, 
nei šviečiamosios raketos, kuri sušnypštusi užgeso prie orlaidės Žio- 
čių. Tada iš planšetės išsiimdavau užrašų knygelę ir trumpai aprašy- 
davau dienos įvykius. 

Taip ilgainiui mano dienoraščio dalis virto savotiška C sektoriaus 
kronika — mažo ir vinguoto ilgo fronto baro, kuriame jautėmės kaip 
namuose, kur seniai žinojome kiekvieną užžėlusį prakasą, kiekvieną 
apgriuvusį blindažą. Aplinkui supiltuose molio pylimuose ilsėjosi 
kritusių bendražygių kūnai, kiekvienoje žemės pėdoje vyko drama, 
už kiekvieno traverso dieną naktį tykojo lemtis, be atrankos čium- 
panti auką. Vis dėlto visi buvome labai prisirišę prie savo sektoriaus, 
beveik suaugę su juo. Matėme, kaip jis juoda juosta vingiavo per 
apsnigtą vietovę, kaip žydintis šėlsmas vidurdienį siautė jį kvaitu- 
lingais kvapais, kaip pamėkliškai blyškūs pilnaties spinduliai pynė 
tinklus jo tamsiuose užkampiuose, kuriuose cypiančių Žiurkių būriai 
dirbo savo kraupius darbus. Ilgais vasaros vakarais linksmi sėdėjom 
ant jo molio suolų, ir švelnus oras nešė priešui energingai mušamą 
taktą ir gimtinės dainą. Kai mirtis geležine kuoka daužydavo apka- 
sus ir iš sutrūkinėjusių molio sienų lėtai srovendavo dūmai, pasileis- 
davome perdangomis ir nukirpdavome vielas. Pulkininkas ne kar- 
tą norėjo mus paskirti į ramesnę pulko pozicijų dalį, bet kiekvieną 
kartą visa kuopa kaip vienas Žmogus paprašydavo leisti pasilikti C 
sektoriuje. Pateikiu kelias ištraukas iš pastabų, kurias pasižymėjau 
anomis Monši naktimis. 

1915-ųjų spalio 7-oji. Paryčiais stovėjau šalia savo skyriaus sar- 
gybinio ant šaulio pakylos, kai kulka perplėšė jo lauko kepurę nesu- 
žeisdama. Tuo pat metu prie vielų sužeidė du pionierius. Vienam — 
rikošetas per abi kojas, kitam — peršauta ausis. 

Priešpiet kairiojo flango sargybiniui peršovė abu skruostikau- 
lius. Kraujas iš žaizdų tryško didelėmis čiurkšlėmis. Lyg to dar 
nebūtų gana, šiandien į mūsų sektorių nufotografuoti vos penkias- 
dešimt metrų nuo priekinės linijos esančio prakaso N atėjo leite- 
nantas fon Evaldas. Kai apsisuko norėdamas nulipti nuo posto pa- 
kylos, šaudmuo sutriuškino jam pakaušį. Mirė akimirksniu. Poste 
mėtėsi dideli kaukolės gabalai. Dar vienas vyras buvo lengvai su- 
žeistas į petį. 

Spalio 19-oji. Viduriniojo būrio sektorių apšaudė penkiolikos 
centimetrų sviediniais. Vieną vyrą smūgio banga bloškė į apkasų 

apkalos baslį. Sunkūs vidiniai sužalojimai, be to, skeveldra perrėžė 
rankos arteriją. 

Ryto rūke taisydami savo vielas priešais dešinįjį flangą radome 
prancūzo lavoną, kuris turėjo būti kelių mėnesių senumo. 

Naktį sužeisti du mūsų Žmonės, tiesę vielas. Gutšmitui peršautos 
abi plaštakos ir šlaunis, Šeferiui — kelis. 

Spalio 30-oji. Naktį po smarkios liūties įgriuvo visi traversai ir, 
susimaišę su lietaus vandeniu, virto klampia koše, o apkasai — gilia 
pelke. Vienintelė paguoda — kad anglams ėjosi taip pat, nes buvo 
matyti, kaip stropiai semia vandenį iš apkasų. Kadangi mūsų pozi- 
cijos šiek tiek aukščiau, savo perteklių nupylėme jiems. Be to, įdar- 
binom snaiperių šaudykles. 

Įgriuvusios sienos atidengė daug lavonų iš praėjusio rudens 
kautynių. 

Lapkričio 9-oji. Stovėjau šalia landšturmo Vygmano priešais 
„Altenburgo tvirtovę“, kai iš toli atlėkusi kulka pramušė jo durtuvą, 
kurį buvo persimetęs per petį, ir sunkiai sužeidė dubenį. Tos angliš- 
kos kulkos su lengvai nuskylančia viršūne yra tikri dumdumai. 

Šiaip jau tie nedideli vietovėje paslėpti įtvirtinimai, kuriuose 
esu dislokuotas kartu su puse padalinto būrio, teikia daugiau ju- 
dėjimo laisvės negu priekinė linija. Frontą dengia nedidelė aukš- 
tuma, o už mūsų vietovė kyla Adinferio miško link. Už penkias- 
dešimties žingsnių nuo įtvirtinimų, taktiniu požiūriu ne itin gerai 
parinktoje vietoje, yra mūsų išvietė: ant dviejų ožių uždėta sija, po 
kuria iškastas ilgas griovys. Kareiviai mėgsta čia užgaišti — ar kad 
paskaitytų laikraštį, ar kad surengtų bendrą kanarėlių stiliaus pa- 
sisėdėjimą. Tai šaltinis visokiausių tamsių gandų, cirkuliuojančių 
fronte, dažniausiai ir vadinamų „išvietės šnekomis“. Tačiau mūsų 
vietos jaukumą mažina ta aplinkybė, kad ji, nors ir nepastebima, 
per plokščią kalvelę gali būti netiesiogiai apšaudoma. Kai taiko- 
masi palei pat aukštumos keterą, kulkos lekia per daubą krūtinės 
aukštyje, ir būni saugus tik išsitiesęs ant žemės. Taigi pasitaiko, 
kad vieno pasisėdėjimo metu turi labiau ar menkiau apsirengęs du ar 
net tris kartus pulti ant žemės ir virš galvos nelyginant gamą praleisti 

kulkosvaidžio seriją. Savaime suprantama, tai duoda dingstį įvai- 
riausiems pokštams. 

Prie paįvairinimų, kuriuos teikia šis postas, priklauso ir gyvūnų 
medžioklė — daugiausia kurapkų, kurių devynios galybės gyvena iš- 
tuštėjusiuose laukuose. Neturėdami šratinių šautuvų, privalome prisė- 
linti prie pat nebaikščių „kandidačių į katiliuką“ ir paleisti joms kulką 
į galvą, nes kitaip nelieka ką kepti. Tiesa, reikia saugotis, kad perse- 
kiojimo įkarščio apimtas neišlįstumei iš griovio, mat tuomet iš me- 
džiotojo pavirsi medžiojamuoju, į kurį pilsis šūviai iš priešo apkasų. 

Žiurkes gaudome tvirtais spąstais. Tačiau šie gyvūnai tokie sti- 
prūs, kad bando pasišalinti kartu su visa geležimi; išgirdę jų keliamą 
triukšmą, puolame iš blindažų 1r pribaigiame lazdomis. Išradome 
ypatingą medžioklės būdą ir pelėms, kurios apgraužia mūsų duoną: 
ginklas užtaisomąs šoviniu, kurio tūtoje paliktos tik kelios parako 
kruopelės, o vietoje kulkos įkištas popieriaus gniutulas. 

Pagaliau mudu su kitu puskarininkių sugalvojome dar vieną įdo- 
mią, nors ir kiek pavojingą šaudymo sporto rūšį. Ukanotu oru suren- 
kame didelius ir mažus nesprogėlius, kurių šičia niekad netrūksta, 
kartais pūzrus iki centnerio svorio. Juos už tam tikro atstumo su- 
statome šalia kaip kėglius ir, pasislėpę už ambrazūrų, atidengiame 
ugnį. Be abejo, mums nereikia teisėjo, nes pataikymas, tai yra šūvis 
į sprogdiklį, pats apsiskelbia baisingu trenksmu, kuris dar gerokai 
sustiprėja, jeigu pataikoma „į dešimtuką“ — jei sprogimas persiduo- 
da visai sviedinių serijai. 

Lapkričio 14-oji. Naktį sapnavau, kad man pašovė ranką. Todėl 
dieną buvau truputį atsargesnis. 

Lapkričio 21-oji. Priešais ,„Altenburgo tvirtovę“ į C sektorių 
vedžiau inžinierinį padalinį. Landšturmas Dyneris, norėdamas už 
priedangos išpilti žemę, palipo ant apkaso sienos pakopos. Vos tik 
užsilipus, jam kiaurai per galvą perėjo iš prakaso iššauta kulka, ir jis 
negyvas nukrito ant griovio dugno. Buvo vedęs, keturių vaikų tėvas. 
Jo bendražygiai dar ilgai tykojo prie šaudymo angų, tikėdamiesi už 
kraują atsimokėti tuo pačiu. Jie tiesiog verkė iš įtūžio. Mirtiną šūvį 
iššovęs anglas tapo asmeniniu priešu. 

Lapkričio 24-oji. Vieną vyrą iš kulkosvaidininkų kuopos sunkiai 
sužeidė į galvą. Po pusvalandžio vienam mūsų kuopos kariui kulka 
perplėšė skruostą. 

Lapkričio 29-ąją mūsų batalionas pasitreniruoti ir pasimėgauti 
užnugario malonumais keturiolikai dienų pasitraukė į divizijos už- 
nugariui priklausantį Keano miestelį. Miestelis vėliau įgis itin kru- 
viną šlovę. Viešnagės metu sužinojau, kad man suteiktas leitenanto 
laipsnis ir esu perkeltas į antrąją kuopą. 

Keano ir kaimyninių gyvenviečių komendantai mus dažnai 
kviesdavo į rimtas išgertuves, ir taip susipažinome su beveik ne- 
ribota valdžia, kurią šie kaimo kunigaikščiai turėjo savo paval- 
diniams ir vietiniams gyventojams. Mūsų rotmistras save vadino 
Keano karaliumi ir kiekvieną vakarą lėbautojų kompanijos būda- 
vo sveikinamas iškelta dešine ir griausmingu riksmu „Tegyvuoja 
karalius!“; jis karaliaudavo ligi aušros kaip kaprizinga didenybė, 
už kiekvieną nusižengimą etiketui ir nepaprastai painioms elgesio 
taisyklėms bausdavusi dar vienu alaus. Mums, prie tokių dalykų 
nepripratusiems frontininkams, tai, žinoma, baigdavosi labai blo- 
gai. Kitą dieną išvysdavai jį papietavusį, dažniausiai šiek tiek ap- 
siblaususį, dviračiu vežimu važiuojantį per savo valdas vizito pas 
kaimyninį karalių, kurio metu buvo dosniai aukojama Bakchui ir 
deramai pasiruošiama vakarui. 

Tai rotmistras vadino „padaryti antpuolį“. Kartą jis susikvirči- 
j0 su Inši karaliumi ir per raitą lauko žandarą paskelbė anam karą. 
Po daugybės karo veiksmų, kurių metu netgi du arklių prižiūrėtojų 
padaliniai nedideliuose, vielomis sutvirtintuose apkasuose mėtėsi 
žemės gabalais, Inši karalius pasidarė toks neatsargus, kad Keano 
valgykloje prisisiurbė skanaus bavariško alaus ir nuėjęs ten, kur ka- 
raliai pėsti vaikšto, buvo užkluptas ir paimtas nelaisvėn. Išsipirko 
didele alaus statine. Taip baigėsi dviejų valdovų vaidas. 

Gruodžio 11-ąją priedanga patraukiau į priekinę liniją, kad pri- 
sistatyčiau leitenantui Vetjei, mano naujosios kuopos vadui; pa- 
kaitomis su senąja šeštąja ji gynė C sektorių. Ruošdamasis šokti į 
apkasus, nusigandau išvydęs pokyčius, kuriuos pozicijos patyrė per 

keturiolika dienų, kai mūsų čia nebuvo. Jos virto milžinišku purvo 
loviu, kuriame liūdnai žliugsėdami gyvaliojo kariai. Prasmegęs pur- 
ve iki juosmens, melancholiškai prisiminiau Keano karaliaus apskri- 
tąjį stalą. Vargšai mes, frontininkai! Beveik visi blindažai buvo įgriu- 
vę, o slėptuvės — apsemtos. Ateinančias savaites turėsime be perstojo 
dirbti, kad kojos nors kai kur pajustų tvirtą žemę. Mane laikinai ap- 
gyvendino kartu su leitenantais Vetje ir Boje slėptuvėje, kurios lubos, 
nepaisant pakabintos palapinsiaustės, čiurškė kaip laistytuvas, todėl 
tarnai kas pusvalandį turėjo vandenį kibirais nešti į viršų. 

Kai kitą rytą kiaurai peršlapęs išlindau iš slėptuvės, negalėjau pa- 
tikėti savo akimis. Vietovė, kurią iki šiol ženklino mirtina vienatvė, 
dabar šurmuliavo nelyginant jomarkas. Abiejų pusių įgulas purvas 
suvarė ant brustverų, ir per vielos užtvaras mezgėsi gyvas bendravi- 
mas, buvo keičiamasi degtine, cigaretėmis, uniforminėmis sagomis 
ir kitkuo. Daugybė chaki spalvos figūrų, išnirusių iš ligi šiolei visiš- 
kai tuščių anglų apkasų, glumino tarsi šmėkla vidury baltos dienos. 

Staiga iš anos pusės pasigirdo šūvis, ir vienas iš mūsiškių negy- 
vas paniro į purvą; abi pusės pranyko apkasuose nelyginant kurmiai. 
Patraukiau į mūsų pozicijos pusę, priešais kurią buvo anglų praka- 
sas, ir šūktelėjau jiems, kad noriu kalbėtis su karininku. Ir tikrai, 
keli anglai nuėjo atgal ir netrukus iš pagrindinio apkaso atvedė jauną 
vyrą, kuris, kaip pastebėjau pro žiūronus, iš kitų išsiskyrė dailesne 
kepure. Mes derėjomės iš pradžių angliškai, tada, šiek tiek sklan- 
džiau, prancūziškai, aplink apstojusiems kareiviams klausantis. Pri- 
kišau jam, kad vienas mūsiškis buvo nušautas klastingu šūviu, o jis į 
šitai atsakė, kad tai padarė ne jo, o gretima kuopa. 

— II y a des cochons aussi chez vous" — pasakė jis, kai keli iš 
mūsų sektoriaus paleisti šūviai pataikė šalia jo galvos, o aš pasiren- 
giau užimti priedangą. 

Tačiau mes dar ilgai kalbėjomės, reikšdami beveik sportinę pa- 
garbą vienas kitam, ir pabaigoje būtume mielai apsikeitę atminimo 
dovanomis. 


* „Ir tarp jūsų yra paršų!“ (Pranc.) 

Kad mūsų santykiai vėl būtų aiškūs, iškilmingai paskelbėme, 
kad deryboms pasibaigus karą tęsime už trijų minučių, ir po „Viso 
gero!“ iš jo pusės ir „Au revoir!“ iš manosios, nepaisydamas vyrų 
apgailestavimo, paleidau šūvį į jo apsauginį skydelį; tuojau pat atėjo 
atsakymas, vos neišmušęs ginklo man iš rankų. 

Ta proga pirmą kartą turėjau galimybę apžiūrėti tarpulaukį prie- 
šais prakasą, mat šioje pavojingoje vietoje paprastai negalėdavai 
iškišti nė kepurės krašto. Pastebėjau, kad visiškai prie pat mūsų už- 
tvaros guli griaučiai, kurių balti kaulai prasišvietė pro mėlynas uni- 
formos draiskanas. Iš anglų kepurių kokardų tądien nustatėme, kad 
prieš mus stovi Hindustano-Lesteršyro pulkas. 

Neilgai trukus po šio pasikalbėjimo mūsų artilerija į priešo pozi- 
cijas paleido kelis sviedinius, po kurių per plyną lauką mūsų pano- 
sėje anglai nunešė ketverius neštuvus, tačiau, mano džiaugsmui, iš 
mūsų pusės nepasigirdo nė šūvio. 

Kare aš visada stengiausi Žiūrėti į priešininką be neapykantos ir 
vertinti jį kaip vyrą, pagal drąsą. Kovodamas siekiau jį rasti ir nu- 
kauti, ir iš jo nesitikėjau nieko kito. Tačiau niekad negalvojau apie 
jį su panieka. Kai vėliau į mano rankas pakliuvo belaisvių, jaučiausi 
atsakingas už jų saugumą ir mėginau dėl jų padaryti viską, ką leido 
mano jėgos. 

Artėjant Kalėdoms, oras darėsi vis nykesnis; kad bent kiek sulai- 
kytume vandenį, apkasuose turėjome pastatyti pompas. Per šitą pur- 
vo periodą mūsų nuostoliai smarkiai išaugo. Gruodžio 12-ąją die- 
noraštyje randu pažymėta: „Šiandien Diuši palaidoti septyni mūsų 
žmonės, 0 jau nušovė dar du.“ Gruodžio 23-iąją parašyta: „Purvas 
ir dumblas ima viršų. Šįryt trečią valandą į mano blindažo įėjimą 
su griausmu įlėkė milžiniškas užtaisas. Turėjau paskirti tris Žmo- 
nes, kurie vargais negalais išsėmė vandenį, čiurkšlėmis besiliejantį į 
blindažą. Mūsų apkasai beviltiškai skęsta, dumblas iki bambos, vi- 
siška neviltis. Dešiniajame flange į paviršių iškilo negyvėlis, kol kas 
tiktai kojos.“ 

Kūčių vakarą praleidome pozicijoje ir stovėdami purve traukė- 
me Kalėdų giesmes, kurias anglai užtrenkė kulkosvaidžiais. Kalėdų 

dieną praradome vieną vyrą iš trečiojo būrio, rikošetas į galvą. Iš kar- 
to po to anglai pabandė su mumis susidraugauti, ant savo brustvero 
išstatydami Kalėdų eglutę, kurią įsiutę vyrai keliais šūviais nušlavė 
nuo vaizdo, 0 tomiai į tai atsakė šautuvinėmis granatomis. Taigi Ka- 
lėdos praėjo labai nesmagiai. 

- Gruodžio 28-ąją vėl buvau paskirtas „Altenburgo tvirtovės“ ko- 
mendantu. Tą dieną vienam geriausių mano Žmonių, šauliui Honui, 
sviedinio skeveldra nutraukė ranką. Kitą, Heidėtingą, į šlaunį sun- 
kiai sužeidė viena iš daugybės paklydusių kulkų, zvimbusių aplink 
dauboje esantį mūsų įtvirtinimą. Ir ištikimasis Augustas Ketleris, 
pirmasis iš daugelio mano tarnų, tapo auka šrapnelio, parbloškusio 
jį žemėn su perrėžta trachėja pakeliui į Monši, kur norėjo paimti man 
maisto. Jam išeinant su katiliuku, dar pasakiau: 

— Augustai, eik atsargiai, gerai? 

— Ką jūs, tamsta leitenante! 

Mane pašaukė, ir pamačiau jį šalia blindažo gulintį ant žemės 
ir gargaliuojanųų; sulig kiekvienu kvėptelėjimu pro žaizdą kakle į 
krūtinę veržėsi oras. Liepiau nunešti į užnugarį; po kelių dienų jis 
mirė lazarete. Šiuo, kaip ir keliais kitais atvejais, mane ypač prislėgė 
tai, kad nukentėjusysis negalėjo kalbėti ir žiūrėjo į jam padedančius 
žmones kaip užpjudytas žvėris. 

Kelias iš Monši į „„Altenburgo tvirtovę“ kainavo daug kraujo. Jis 
ėjo nedidelės aukštumos šlaito apačia, gal apie penkis šimtus metrų 
nuo mūsų priekinės linijos. Priešininkas, greičiausiai iš aerofotogra- 
fijų nustatęs, kad tai judrus kelias, išsikėlė uždavinį nereguliariais 
tarpais jį prašukuoti kulkosvaidžiais arba užmesti šrapnelių. Nors 
palei kelią buvo iškastas griovys ir griežtai įsakyta juo naudotis, pa- 
prastai visi su senų kareivių abejingumu per pavojingą zoną bindzin- 
davo be priedangos. Dažniausiai viskas baigdavosi gerai, tačiau kie- 
kvieną dieną lemtis pasiglemždavo po vieną ar dvi aukas, ir ilgainiui 
tai ėmė jaustis. Ir prie išvietės į pasimatymą iš visų pasaulio kraštų 
vis sulėkdavo kulkos, ir dažnai tekdavo mosuojant laikraščiu ir be 
kai kurių aprangos dalių sprukti į atvirą lauką. Nepaisant to, ši būtina 
įstaiga ir toliau liko toje pačioje nepridengtoje vietoje. 

Sausis buvo ir sunkaus darbo mėnuo. Kiekvienas skyrius kastu- 
vais, kibirais ir pompomis iš pradžių pašalindavo purvą palei savo 
blindažą, tada, po kojomis pajutęs tvirtą žemę, bandydavo atkurti 
susisiekimą su kaimyniniais skyriais. Adinferio miške, kur buvo 
„dislokuota mūsų artilerija, medkirčių komandos nukirsdavo jaunų 
medelių šakas ir suskaldydavo jas į ilgas pliauskas. Apkasų sienas 
nusklembdavo ir sutvirtindavo medine apkala. Taip pat įrengta daug 
vandens surinkimo duobių, drenažinių šachtų bei latakų, ir pama- 
žu mūsų sąlygos vėl pasidarė pakenčiamos. Ypač efektyvios buvo 
drenažinės šachtos, einančios kiaurai per vandenį sulaikančią molio 
dangą ir įgalinančios nuotėkį į pralaidžius kreidos klodus. 

1916 metų sausio 28-ąją vienam mano skyriaus vyrui į pilvą pa- 
taikė atsitrenkusio į apsauginį skydelį sviedinio skeveldra. Sausio 
30-ąją kitas gavo kulką į šlaunį. Kai vasario 1-ąją mus pakeitė, pri- 
siartinimo eigos buvo smarkiai apšaudomos. Šrapnelis nukrito prie 
mano buvusio pasiuntinio šeštoje kuopoje šaulio Jungės kojų, tačiau 
nesprogo, o plykstelėjo ilgom liepsnom, ir jį išnešė sunkiai apdegusį. 

Tomis dienomis ir mano gerai pažinotą šeštosios kuopos puska- 
rininkį, kurio brolis krito prieš keletą dienų, mirtinai sužeidė rasta 
apvalioji mina. Jis nusuko sprogdiklį ir, pastebėjęs, kad išbarstytas 
žalsvas parakas lygiai dega, įkišo kiaurymėn rūkstančią cigaretę. Ži- 
noma, mina sprogo ir padarė jam per penkiasdešimt žaizdų. Neretai 
patirdavome tokių ar panašių nuostolių, kurių priežastis - gyvenimo 
tarp sprogmenų sąlygojamas lengvabūdiškumas. Šiuo požiūriu ne- 
malonus kaimynas buvo leitenantas Pokas, gyvenęs vienišame blin- 
daže, esančiame apkasų labirinte už kairiojo flango. Į tą blindažą jis 
sutempė nemažai milžiniškų nesprogėlių ir pramogavo išsukdamas 
sprogdiklius 1r išardydamas juos į detales tarsi laikrodžius. Kiekvie- 
ną kartą, kai tekdavo eiti pro šitą baisią buveinę, apsukdavau didelį 
ratą. Nuolatos kas nors nutikdavo ir tada, kai vyrai nuo nesprogėlių 
nukaldavo varinius nukreipiamuosius sviedinių Žiedus, norėdami 
perdaryti juos į peilį laiškams atplėšti arba apyrankę. 

Vasario 3-i0si0s naktį po varginančio laikotarpio fronte vėl atvy- 
kome į Diuši. Kitą rytą, apimtas pirmosios poilsio dienos nuotaikos, 

sėdėjau savo postovyje prie Emicho aikštės ir maloniai gurkšnojau 
kavą, kai staiga visai prie pat durų bumtelėjo pabaisiškas sviedinys, 
prasidedančio smarkaus gyvenvietės apšaudymo ženklas, ir įvertė 
langus į kambarį. Trim šuoliais atsidūriau rūsyje, kuriame stulbinan- 
čiu greičiu rinkosi ir kiti namo gyventojai. Kadangi dalis rūsio buvo 
išmūryta virš žemės ir tik plona sienele atskirta nuo sodo, visi susi- 
grūdome trumpose, ankštose vos prieš keletą dienų pradėtos kasti 
slėptuvės Žiotyse. Instinkto vedamas, pro susikimšusius kūnus į tam- 
sų kampą inkšdamas spraudėsi mano aviganis. Tolumoje girdėjosi 
duslios, ritmiškos šūvių serijos; suskaičiavus maždaug iki trisdešim- 
ties, pasigirdo švilpiantis sunkių geležies luitų kauksmas, pasibaigęs 
kurtinančiais sprogimais aplink namelį. Kiekvieną kartą pro rūsio 
langus prasiskverbdavo bjauri smūgio banga, žemės gabalai ir ske- 
veldros barbeno į stogo čerpes, o sunerimę arkliai arklidėse prunkštė 
ir trypė kojomis. Be viso to, dar inkštė šuo, o storas muzikas švilpi- 
mui priartėjus kaskart garsiai surikdavo, lyg jam būtų traukę dantį. 

Galiausiai audra praėjo, ir mes vėl išdrįsome išeiti į gryną orą. 
Nusiaubta kaimo gatvė kirbėjo lyg sutrikdytas skruzdėlynas. Mano 
postovis atrodė baisiai. Visai prie pat rūsio sienos žemė buvo kelio- 
se vietose išrausta, vaismedžiai išlaužyti, o ant tako, vedančio vartų 
link, pašaipiai gulėjo nesprogėlis. Stogas buvo žiauriai suvarpytas. 
Stambi nuoskila nukirto pusę kamino. Gretimoje pulko raštinėje ke- 
letas smagių skeveldrų perėjo kaurai sienas bei didelę drabužių spin- 
tą ir sudraskė ten atostogoms laikomas uniformas. 

Vasario 8-ąją ruožas smarkiai apšaudytas. Jau paryčiais nuosava 
artilerija į mano kairiojo flango skyriaus blindažą pasiuntė nespro- 
gėlį, kuris nemaloniai nustebino jo gyventojus išlauždamas duris ir 
sugriaudamas krosnį. Šį labai laimingai pasibaigusį įvykį įamžino 
karikatūra, vaizduojanti aštuonis vyrus, pro rūkstančią krosnį vienu 
metu besigrūdančius prie sulaužytų durų; kampe grėsmingai mirksi 
sviedinys. Po pietų subombarduoti dar trys blindažai, tačiau, laimei, 
tik vienas vyras lengvai sužeistas į kelį, nes visi, įskaitant ir sargybi- 
nius, buvo pasitraukę į slėptuvę. Kitą dieną mano būrio šaulį Hart- 
maną į šoną mirtinai sužeidė flankuojanti baterija. 

Vasario 25-ąją mus nepaprastai prislėgė puikų bendražygį atė- 
męs mirtinas atvejis. Prieš pat pamainos pasikeitimą savo blindaže 
gavau žinią, kad gretimoje slėptuvėje ką tik krito savanoris Kargas. 
Nuėjau ten ir pamačiau, kaip jau ne kartą, rimtą skyrių prie neju- 
dančios figūros, kuri mėšlungio išriestomis rankomis gulėjo kraujo 
prisigėrusiame sniege, stiklinėmis akimis žiūrėdama į temstantį Žie- 
mos dangų. Dar viena flankuojančios baterijos auka! Pasigirdus pir- 
miesiems šūviams Kargas buvo apkasuose ir tuojau pat šoko žemyn 
į slėptuvę. Sviedinys pataikė į apkaso kraštą priešais taip nelemtai, 
kad nusviedė didelę skeveldrą į šiaip visiškai uždengtas slėptuvės 
žiotis. Kargui, kuris jau tarėsi esąs saugus, ji pataikė į pakaušį; jis 
mirė greitai ir netikėtai. ' 

Tomis dienomis flankuojanti baterija apskritai buvo labai veikli. 
Maždaug kas valandą paleisdavo vieną nelauktą salvę, kurios ske- 
veldros peršluodavo kaip tik mūsų apkasą. Per šešias dienas, nuo 
vasario 3-i0si0s iki 8-osi0s, ji atsiėjo tris Žuvusius, tris sunkiai ir 
keturis lengvai sužeistus. Nors stovėjo daugių daugiausia per šimtą 
penkiasdešimt metrų nuo mūsų kairiojo flango ant įkalnės, mūsiškių 
artilerija niekaip negalėjo jos nutildyti. Todėl aukštindami esamus 
traversus ir pildami naujus, kiek įmanydami stengėmės, kad jos po- 
veikis apsiribotų nedideliais apkasų ruožais. Tas vietas, kurios matė- 
si nuo aukštumos, užmaskavome uždangomis iš šieno arba skarma- 
lų. Postų pakylas sustiprinome gelžbetonio sijomis arba plokštėmis. 
Vis dėlto užteko stipresnio judėjimo tranšėjoje, kad anglui būtų ne- 
sunku be didelių amunicijos sąnaudų įgyvendinti ketinimą „nukepti 
kokį vieną“. 

Kovo pradžioje didžiausias šlykštumas baigėsi. Nustojo lyti, o 
apkasai buvo tvarkingai apkalti medžiu. Kiekvieną vakarą sėdėda- 
vau blindaže prie savo rašomojo staliuko ir skaitydavau arba, jei tu- 
rėdavau svečių, šnekučiuodavausi. Įskaitant kuopos vadą, buvome 
keturi karininkai ir gyvenome labai bičiuliškai. Kasdien tai vieno, 
tai kito blindaže gerdavome kavą arba valgydavome vakarienę, daž- 
nai su vienu ar keliais buteliais, rūkydavome, žaisdavome kortomis 
ir kalbėdavomės kareiviškomis temomis. Ypatingomis progomis 

vaišindavomės silke su neluptom bulvėm ir spirgučiais, nepaprastai 
gardžiu patiekalu. Tos smagios valandos atmintyje atsveria ne vieną 
kraujo, purvo ir darbo kupiną dieną. Beje, jos buvo įmanomos tik 
šiuo pastovių pozicijų periodu, kai tvirtai susigyvenome vienas su 
kitu ir įgijome kone taikos meto įpročių. Didžiausias. mūsų pasidi- 
džiavimas buvo statybinė veikla, į kurią viršininkai beveik nesikišo. 
Nepaliaujamai triūsdami, molingarne kreidos grunte kasėme vieną 
trisdešimties pakopų slėptuvę po kitos; sujungtos skersinėmis ga- 
lerijomis, jos leido giliai po žeme pereiti nuo dešiniojo iki kairiojo 
mūsų būrių flango. Mano mėgstamiausias darbas buvo šešiasdešim- 
ties žingsnių ilgumo slėptuvės pasažas nuo manojo iki kuopos vado 
bunkerio, kuriame nelyginant požeminiame vestibiulyje į abi puses 
atsišakojo celės amunicijai ir gyvenamosios patalpos. Šis įrenginys 
pravertė per vėlesnes kovas. 

Kai po rytinio tualeto ir kavos — net ir laikraščius gaudavome 
beveik kasdien — su išlankstomomis liniuotėmis rankose susitikda- 
vome apkase, palygindavome mūsų sektorių pažangą, pasikalbėda- 
vome apie slėptuvių rėmus, pavyzdinius blindažus, darbo valandas 
ir panašius dalykus. Mėgstama pokalbių tema buvo statyba mano 
„bordelio“ — nedidelės miegamosios nišos, kuri, sujungta su pože- 
miniu pasažu, turėjo būti iškasta sausoje kreidoje — savotiškos la- 
pės olos, kur būtum pramiegojęs netgi pasaulio pabaigą. Čiužiniui 
atsidėjau smulkų vielinį tinklą, sienų apmušimui — ypatingą smėlio 
maišų medžiagą. 

Kovo 1-ąją su landveru Ikmanu, kuriam buvo lemta netrukus 
žūti, stovėjau po palapinsiauste, kai visiškai šalia sprogo sviedi- 
nys. Skeveldros prašvilpė pro ausis, mūsų nesužeisdamos. Pamatė- 
me, jog palapinsiaustę išvarpė daugybė klaikaus dydžio ir aštrumo 
plieno gabalų. Šituos daiktus vadinome barškučiais arba kartečė- 
mis, mat jie visiškai negirdimi, tik staiga atsiduri skeveldrų debe- 
sies vidury. 

Kovo 14-ąją į kaimyninį sektorių dešinėje tiesiogiai pataikė pen- 
kiolikos centimetrų sviedinys; trys vyrai sunkiai sužeisti, trys už- 
mušti. Vienas pradingo be pėdsakų, kitas sudegė iki juodumo. 18-ąją 

į sargybinį priešais mano blindažą pataikė skeveldra, kuri perrėžė 
skruostą ir nukirto ausies kraštelį. 19-ąją kairiajame flange į galvą 
sunkiai sužeidė šaulį Šmitą antrąjį. 23-iąją dešiniau nuo mano blin- 
dažo šūviu į galvą užmuštas šaulys Lomanas. Tą patį vakarą sargy- 
binis pranešė, kad vielos užtvaroje tūno priešo patrulis. Su keletu 
vyrų išlipome iš apkaso, tačiau nieko neaptikome. 

Balandžio 7-ąją dešiniajame flange šautuvo kulkos skeveldra 
į galvą sužeidė šaulį Kramerį. Tokie sužeidimai dėl anglų kulkų, 
skylančių nuo mažiausio susidūrimo, pasitaikydavo labai dažnai. 
Po pietų mano blindažą kelias valandas apšaudė stambaus kalibro 
sviediniais. Orlaidė suskilo ir sulig kiekvienu smūgiu pro kiaurymę 
pasipildavo kietų molio' grumstų kruša, tačiau tai netrukdė mums 
gerti kavą. 

Vėliau turėjome dvikovą su nutrūktgalviu anglu, kurio galva ky- 
šojo virš apkaso krašto, nutolusio daugiausia per šimtą žingsnių; jis 
papipirino mūsų šaudymo angas serija puikiai nutaikytų šūvių. Su 
keletu vyrų atsakiau į ugnį, tačiau tuojau pat į šaudymo angos kampą 
atsimušė taikli kulka, prižėrusi mums į akis smėlio ir lengvai įbrėžu- 
si man kaklą. Mes irgi nenurimom: staiga išlįsdavom, greitai nusitai- 
kydavom ir vėl pradingdavom. Neilgai trukus kulka pataikė į šaulio 
Štorcho ginklą, ir mažiausia dešimčia skeveldrų sužeistas jo veidas 
apsipylė krauju. Kitas šūvis išplėšė gabalą šaudymo angos rėmo; 
dar kitas sutrupino veidrodį, kuriuo naudodamiesi stebėjome priešą, 
tačiau buvome užganėdinti, kai po kelių tiksliai į molio brustverą 
priešais jo veidą kalusių kulkų mūsų priešininkas dingo be ženklo. 
Trimis šarvamušės amunicijos šūviais aš nuspriegiau apsauginį sky- 
delį virš žemių krūvos, už kurios pasirodydavo šitas piktas vaikinas. 

Balandžio 9-ąją anglų lėktuvai kelis kartus žemai praskrido virš 
mūsų pozicijų. Visa įgula metėsi iš blindažų ir kaip pasiutusi ėmė 
šaudyti į viršų. Žiojausi sakyti leitenantui Zyversui: ,Kad tik flan- 
kuojanti baterija nepastebėtų!“, kai pro ausis prašvilpė plieno nuo- 
laužos ir mes sušokome į slėptuvę. Zyversas stovėjo prie įėjimo; 
patariau eiti giliau, ir tik tekšt! — prie jo kojų į šlapią molį plojosi dar 
garuojanti delno platumo skeveldra. Biso gavome šrapnelinių minų, 

kurių juodi rutuliai su didele jėga suskilo mums virš galvų. Vieną 
vyrą į petį sužeidė šaudmens atplaiša, ne didesnė už adatos galvutę, 
tačiau labai skausminga. Už tai anglų apkasuose aš pasodinau keletą 
ananasų, tai yra penkiapūdžių svaidomųjų minų, kurių forma primi- 
nė tuos gardžius vaisius. Tarp pėstininkų galiojo nebylus susitarimas 
apsiriboti šautuvais, o už sprogmenų panaudojimą būdavo atsilygi- 
nama dvigubai. Deja, priešininkas dažniausiai turėdavo tokias šau- 
dmenų atsargas, kad mus perspjaudavo. 

Nusiraminimui Zyverso blindaže išgėrėm keletą butelių raudo- 
nojo vyno, kuris netikėtai man taip pakėlė nuotaiką, kad nepaisyda- 
mas ryškios mėnulio šviesos nutariau į savo buveinę grįžti per viršų. 
Greitai pasiklydau, patekau į milžinišką minos išrausą ir išgirdau 
netolimame priešo apkase dirbančius anglus. Sutrukdęs jų ramybę 
dviem granatomis, skubiai grįžau į mūsų apkasus, įsigudrinęs įsidur- 
ti ranką į mūsų puikiųjų spąstų spyglį. Spąstus sudarė keturi užaš- 
trinti plieniniai dygliai, sustatyti taip, kad vienas iš jų visad atsikišęs 
į viršų. Padėdavome juos ant žvalgymo takelių. 

Tomis dienomis palei vielas apskritai buvo daug veiksmo, nesto- 
kojusio ir tam tikro kruvino humoro. Tarkim, vieną mūsų patrulio 
žmogų apšaudė saviškiai, nes šis mikčiojo ir negalėjo pakankamai 
greitai sušukti slaptažodžio. Kitą kartą tūlas vyrukas, iki vidurnakčio 
šventęs virtuvėje Monši, perlipo per užtvarą ir iš šautuvo atidengė 
ugnį į mūsiškį frontą. Pasibaigus šoviniams, jį įsitempė į apkasą ir 
gerokai apkūlė. 


S0MOS MŪŠIO PRADŽIA 


1916-ųjų balandžio viduryje gavau įsakymą vykti į Kruazijų, mies- 
telį mūsų divizijos užfrontėje, į kursus, kuriuos vedė divizijos va- 
das generolas majoras Zontagas. Turėjome daugelio karinių disci- 
plinų teorines paskaitas ir praktines pratybas. Ypač įdomios buvo 
taktinės išvykos arkliais su majoru fon Jarockiu, žemu ir storu šta- 
bo karininku, kuris neretai baisingai įsikarščiuodavo. Vadinome 
jį Virduliu. Dažnos iškylos ir ekskursijos po daugiausia visiškai 
plynoje vietoje išdygusias užnugario įstaigas mums, pripratusiems 
į visa tai, kas už pirmosios apkasų linijos, žiūrėti iš aukšto, leido 
suprasti, koks neįkainojamas darbas dirbamas kovinių dalinių už- 
nugaryje. Buajelyje aplankėme skerdyklą, maisto sandėlį ir šau- 
tuvų remonto dirbtuves, Burlono miške — lentpjūvę ir pionierių 
parką, Inši — pieninę, kiaulių fermą ir maitos perdirbimo punktą, 
Keane - aviacijos parką ir kepyklą. Sekmadieniais važiuodavome 

į netolimus Kambrė, Duė ir Valansjeno miestus, „kad vėl pamatytu- 
me moteris su skrybėlėmis“. 

Būtų negražu, jei šioje knygoje, papasakojęs apie tiek kruvinų 
dalykų, nutylėčiau vieną nuotykį, kuriame vaidinau šiek tiek ko- 
mišką vaidmenį. Aną žiemą, kai mūsų batalionas svečiavosi pas 
Keano karalių, man, kaip jaunam karininkui, teko pirmą kartą at- 
likti sargybos patikrinimą. Gyvenvietės pakraštyje pasiklydau ir, 
norėdamas paklausti kelio į nedidelį stoties postą, užsukau į mažą 
nuošalų namą. Radau ten vienintelę gyventoją — septyniolikmetę 
merginą vardu Žana, kurios tėvas buvo neseniai miręs ir dabar ji 
šeimininkavo čia viena. Rodydama kelią, ji nusišypsojo; kai pa- 
klausiau, kodėl šypsosi, tarė: 

— Vous ėtes bien jeune, je voudrais avoir votre devenir.“ 

Dėl karingos dvasios praminiau ją Žana d'Ark ir vėliau, kauda- 
masis apkasuose, kartais prisimindavau tą vienišą namelį. 

Vieną vakarą Kruazijuje staiga pajutau norą ją aplankyti. Lie- 
piau pabalnoti arklį ir greitai išjojau iš miestelio. Buvo gegužės 
vakaras, lyg sutvertas tokiam pasijodinėjimui. Gudobelių gyvatvo- 
rių juosiamose pievose sunkiomis tamsiai raudonomis pagalvėmis 
augo dobilai, o palei kaimų vartus sutemose degė didžiuliai kaštonų 
kandeliabrai. Prajojau pro Biulkūrą ir Ekutą, nenujausdamas, kad 
po dvejų metų iš pagrindų pasikeitusiame kraštovaizdyje pulsiu 
šiurpius šitų kaimų, kurie dabar taip taikiai dunksojo vakaro prie- 
temoje tarpkūdrų ir kalvų, griuvėsius. Prie nedidelės stoties, kurią 
anąsyk tikrinau, civiliai krovė dujų balionus. Pasisveikinau ir kurį 
laiką stebėjau jų darbą. Tada prieš mane išniro tamsiai rudas, apva- 
liomis pelėsių dėmėmis nušlakstytas namelio stogas. Pabeldžiau į 
jau užvertas langines. 

— Oui es ld? 

— Bon soir, Jeanne d'Arc! 

— Ah, bon soir, mon petit officier Gibraltar!“ 


* „Jūs toks jaunas, norėčiau turėti jūsų ateitį.“ (Pranc.) 
** „Kas čia?“ — „Labas vakaras. Žana d'Ark!“ — „A, labas vakaras, mano mažasis Gibraltaro karininke!“ 
(Pranc.) 

Mane priėmė draugiškai, kaip ir tikėjausi. Pririšęs arklį, įžengiau 
vidun ir buvau pakviestas vakarienės, kuri, žadindama apetitą, gu- 
lėjo ant kopūsto lapo: kiaušiniai, balta duona ir sviestas. Tokiomis 
aplinkybėmis nelaukdamas raginimų imi ir vaišiniesi. 

Viskas būtų taip gražiai ir pasibaigę, jeigu ne Žibintuvėlis, žybte- 
lėjęs prieš mane, kai vėl išėjau į lauką, ir jei lauko žandaras nebūtų 
paprašęs parodyti dokumentų. Mano pašnekesys su civiliais, dėme- 
sys, su kuriuo apžiūrėjau dujų balionus, nepažįstamojo pasirodymas 
šitoje menkai saugomoje vietovėje — visa tai sukėlė įtarimų šnipinė- 
jimu. Žinoma, savo karinį pažymėjimą buvau pamiršęs, ir mane nu- 
vedė pas Keano karalių, kuris, kaip įprasta, dar sėdėjo prie apskrito 
stalo. 

Ten tokias avantiūras suprato ir vertino. Patvirtinus tapatybę, 
mane draugiškai priėmė į kompaniją. Šį kartą karalių išvydau kitoje 
šviesoje; buvo vėlu, ir jis pasakojo apie tropikų džiungles, kur ilgai 
vadovavo geležinkelio tiesimo darbams. 

Birželio 16-ąją generolas paleido mus atgal į dalinius; iš jo neilgo 
kreipimosi supratome, kad Vakarų fronte priešas ruošia didelį puoli- 
mą, kurio kairysis flangas atsidurs maždaug priešais mūsų pozicijas. 
Čia savo šešėlį jau metė Somos mūšis. Su juo baigėsi pirmasis, len- 
gviausias karo tarpsnis; dabar, sakytum, išėjom į naują karą. Ką mes 
patyrėme iki šiol — tiesa, to nenujausdami — buvo bandymas laimė- 
ti karą seno stiliaus lauko mūšiais, bandymas, pasibaigęs pozicinio 
karo akligatviu. Dabar mūsų laukė milžiniškų mastų sekinamasis 
karas. Savo ruožtu maždaug 1917-ųjų pabaigoje jį pakeitė mechani- 
zuotas karas, bet šis karas nebespėjo įgauti aiškių bruožų. 

Kad kažkas tvyro ore, buvo aišku ir grįžus į pulką, nes bendra- 
Žygiai pasakojo, jog priešlaukyje darosi vis neramiau. Į C sektorių 
anglai du kartus suruošė nesėkmingus kovinius reidus. Atsikeršijo- 
me suruošę gerai parengtą trijų karininkų patrulių reidą į vadina- 
mąjį apkasų trikampį ir paėmę belaisvių. Kol manęs nebuvo, Vetję 
kulkos šrapnelis sužeidė į ranką, tačiau man grįžus netrukus jis vėl 
perėmė vadovavimą kuopai. Per tą laiką pasikeitė 1r mano blindažas: 
dėl pataikymo tapo perpus mažesnis. Per minėtą reidą anglai apmėtė 

jį granatomis.-Mane pavadavusiam karininkui pro orlaidės šachtą 
pavyko išlįsti į viršų, jo tarnas žuvo. Ant panelio lentų dar matėsi 
didelės rudos kraujo dėmės. 

Birželio 20-ąją gavau užduotį pasiklausyti prie priešo apkaso, ar 
šis neužsiima minavimu, ir vidurnaktį mes su kariūnu Volgemutu, 
jefreitoriumi Šmitu ir šauliu Partenfelderiu perlipome gana aukštą 
mūsų vielos užtvarą. Pirmą atkarpą nuėjome susilenkę, o tada vienas 
paskui kitą ėmėm šliaužti tankiai apžėlusiu priešlaukiu. Pilvu vago- 
damas rasotą žolę bei dagių brūzgynus ir iš paskutiniųjų stengdama- 
sis išvengti šlamesio, nes už penkiasdešimties metrų prieblandoje 
kaip juodas brūkšnys ryškėjo anglų apkasas, prisiminiau penktos 
klasės Karlo Majaus lektūrą. Aplink mus beveik statmenai žemyn 
sukrito tolimo kulkosvaidžio serija; kartkartėmis į dangų šaudavo 
šviečiamoji rakęta, ant šio niauraus žemės kampelio žerdama šaltą 
spindesį. 

Už mūsų pasigirdo smarkus šnarėjimas. Dvi žiurkės šmėkštelėjo 
tarp apkasų. Kol prisiruošėme ant jų šokti, tos jau buvo dingusios be 
pėdsakų. Anglų pozicijose driokstelėjusios dvi granatos bylojo, kad 
mūsų kelią perkirto saviškiai. Vėl lėtai šliaužėme į priekį. 

Staiga kariūno ranka mėšlungiškai įsikibo manosios: 

— Dėmesio, dešinėj, labai arti, tyliai, tyliai! 

Iškart po to už dešimties žingsnių išgirdau keliose vietose šlamant 
žolę. Pametėme kryptį ir šliaužėme išilgai anglų vielų; greičiausiai 
priešas mus išgirdo ir išėjo 1š savo apkaso, ketindamas apieškoti 
priešlaukį. 

Nepamirštamos naktinės žvalgybos akimirkos! Rega ir klausa 
įsitempusios iki ribos, artėjantis svetimų kojų čiužėjimas aukštoje 
žolėje įgyja baisingą, fatališką mastą. Imi trūkčiojamai kvėpuoti; 
valios pastangomis užgniauži tą šniokštavimą. Nuleidžiamas pisto- 
leto saugiklis tyliai metališkai trakšteli; garsas eina per nervus kaip 
peilis. Susidūrimas bus trumpas ir mirtinas. Drebi apimtas dviejų 
galingų jausmų: medžiotojo susijaudinimo ir medžiojamojo baimės. 
Esi atskiras pasaulis, persunktas tamsios, pasibaisėtinos nuotaikos, 
kuri slegia šią dykvietę. 

Neryškių pavidalų eilė išniro prie pat mūsų kažką šnibždėdama- 
si. Pasukome galvas į jų pusę; išgirdau, kaip bavaras Partenfelderis 
sukanda savo durklo ašmenis. 

Jie žengė dar kelis žingsnius į mūsų pusę, bet paskui, nieko ne- 
pastebėję, pradėjo dirbti prie vielų. Labai lėtai, nenuleisdami nuo 
jų akių, nušliaužėme atgal. Mirtis, kuri lūkuriuodama stovėjo tarp 
abiejų pusių, nepatenkinta pasitraukė. Po kurio laiko atsistojome ir 
ėjome toliau, kol sveiki pasiekėme savo sektorių. 

Laiminga išvykos pabaiga įkvėpė mintį paimti belaisvį, ir mes 
nusprendėme pakartoti žygį kitą vakarą. Dėl to po pietų priguliau at- 
sipūsti, bet pašokau nuo perkūniško trenksmo netoli mano blindažo. 
Anglai atsiuntė apvaliųjų minų, kurios, nors ir negarsiai iššaunamos, 
buvo tokios sunkios, kad jų skeveldros plynai nuskabė medžio sto- 
rumo apkalos baslius. Keikdamasis išsiropščiau iš savo „coucher““ 
ir pasukau į apkasą, bet vėl išvydęs juodą rutulį su kotu, keliaujantį 
lenkta trajektorija, 1r sušukęs „Mina kairėj!“, nudūmiau į artimiausią 
slėptuvę. Ateinančias savaites buvome taip gausiai aprūpinti visokių 
dydžių ir rūšių minomis, kad išsiugdėme įprotį eidami apkasu vieną 
akį nukreipti į dangų, o kitą - į artimiausią slėptuvės angą. 

Taigi naktį su trimis palydovais vėl išėjau pasižvalgyti tarp apka- 
sų. Ant pėdų ir alkūnių priropoję prie pat anglų užtvaros pasislėpėme 
už pavienių žolės kuokštų. Po kurio laiko pasirodė keli anglai, nešini 
vielos ritiniu. Sustojo visai šalia mūsų, padėjo ritinį, ir, pakarpę jį 
vielos žirklėmis, ėmė tyliai kalbėtis. Prišliaužėme vienas prie kito ir 
greitai pašnibždomis pasišnekėjome: 

— Granatą į tarpą ir tada puolam! 

— Ei, čia juk keturi vyrai! 

— Ans vielekį kelns pristūm! 

— Nešnekėk nesąmonių! 

— Tyliai tyliai! 

Mano įspėjimas pavėlavo; pakėlęs galvą pamačiau, kaip anglai tarsi 
driežai lenda po savo vielomis ir dingsta apkasuose. Nuotaika gerokai 


*  Guolio. (Pranc.) 

susidrumstė. Nuo minties „tuoj jie į poziciją atgabens kulkosvaidį“ 
burnoje atsirado blogas skonis. Ir kiti turėjo panašių nuogąstavimų. 
Garsiai žvangindami ginklais, ėmėm keberiotis atgal. Anglų apkasai 
sujudo. Tapenimas, šnibždėjimasis, bėgiojimas pirmyn atgal. Šššš- 
štt... šviečiamoji raketa. Aplinkui pasidarė šviesu lyg. dieną, o mes 
stengėmės paslėpti galvas už žolės kuokštų. Dar viena šviečiamoji 
raketa. Kankinančios akimirkos. Norėtųsi prasmegti į žemę ir atsi- 
rasti kitoje vietoje, o ne dešimt metrų nuo priešo posto. Dar viena. 
Pykšt! Pykšt! Su niekuo nesupainiojamas aštrus, kurtinantis iš nedi- 
delio atstumo iššautų šūvių spengimas. 

— Oje! Mus pastebėjo. 

Jau nebesisaugodami garsiai padrąsinome vienas kitą nešti iš čia 
kudašių, pašokome ir per visur spragsinčią ugnį nulėkėme mūsų po- 
zicijų link. Po kęlių šuolių kluptelėjau ir nugriuvau į mažą negilią 1š- 
rausą; kiti trys palaikė mane nukautu ir praskuodė pro šalį. Stipriai 
prisispaudžiau prie žemės, nuleidau galvą ir ištiesiau kojas, leisdamas 
šaudmenims šukuoti aukštą žolę virš manęs. Ne mažiau nemalonūs 
buvo Žioruojantys šviečiamųjų raketų magnio gabaliukai, kurie kar- 
tais nukrisdavo visai greta manęs; nuo jų bandžiau atsiginti kepure. 
Pamažu šaudymas darėsi retesnis, ir po dar ketvirčio valandos palikau 
savo priebėgą — iš pradžių lėtai, o paskui taip greitai, kiek tik kojos ir 
rankos išnešė. Kadangi per tą laiką nusileido mėnulis, netrukus pra- 
radau orientaciją ir nebesupratau, kur vokiečių, kur anglų pusė. Hori- 
zonto fone neišsiskyrė netgi charakteringi Monši malūno griuvėsiai. 
Kartkartėm iš vienos ar kitos pusės palei žemę gąsdinančiai aštriai 
prašvilpdavo kulka. Galiausiai atsiguliau ant žolės ir nusprendžiau pa- 
laukti aušros. Staiga visai netoli pasigirdo kuždesys. Vėl pasiruošiau 
kautis, bet, kaip apdairus vyras, iš pradžių išleidau eilę natūralių garsų, 
iš kurių nebuvo įmanoma atspėti, ar aš vokietis, ar anglas. Patį pirmąjį 
anglišką šūktelėjimą nusprendžiau patvirtinti granata. Apsidžiaugiau 
supratęs, kad priešais yra maniškiai, kurie kaip tik juosėsi perpetes, 
kad galėtų parnešti mano lavoną. Kurį laiką pasėdėjome išrausoje 
drauge, džiaugdamiesi laimingu pasimatymu. Tada patraukėme atgal 
į savo apkasą. Grįžome į jį, Žygyje užtrukę tris valandas. 

Penktą ryto ir vėl turėjau budėti apkasuose. Pirmojo būrio sek- 
toriuje prie blindažo sutikau feldfebelį Hoką. Kai nusistebėjau, kad 
matau jį tokią ankstyvą valandą, šis pasipasakojo, kad tykoja didelės 
žiurkės, kurios graužimas ir šnarėjimas trukdo miegoti. Kalbėdamas 
atidžiai žvalgė savo nepaprastai mažą blindažą, kurį buvo pavadi- 
nęs „Leberechto Hiuncheno“" vila“. Taip stovėdami vienas šalia kito 
išgirdome duslų šūvį, nežadantį nieko ypatingo. Tačiau Hokas, va- 
kar vos neužmuštas didelės apvaliosios minos ir labai įsibaiminęs, 
kaip žaibas nulėkė į artimiausią slėptuvę ir beskubėdamas pirmuo- 
sius penkiolika laiptų įveikė ant sėdynės, o per penkiolika likusių 
tris kartus vertėsi kūliais. Aš stovėjau viršuje prie įėjimo ir girdėda- 
mas, kaip vargšelis, masažuodamas įvairias jautrias savo kūno dalis 
1r bandydamas atstatyti išnarintą nykštį, skundėsi taip skausmingai 
nutraukta žiurkės medžiokle, iš juoko pamiršau ir miną, ir slėptuvę. 
Nelaimėlis dar prisipažino, kad vakar kaip tik vakarieniavo, kai jį 
išgąsdino mina. Ji apibėrė smėliu visą maistą, negana to, jau tada 
jis labai skaudžiai nusirito nuo laiptų. Hokas buvo ką tik grįžęs iš 
atostogų ir dar nepripratęs prie mūsų šiurkštaus stiliaus. 

Po šio nuotykio patraukiau į savo blindažą, tačiau ir šįkart ma- 
loniai pasnausti neteko. Nuo pat ankstyvo ryto mūsų apkasą su vis 
trumpesnėmis pertraukomis apšaudė minomis. Vidurdienį praradau 
kantrybę; su keliais vyrais paruošiau mūsų „Lanz“ minosvaidį ir 
atidengiau ugnį į priešo apkasus. Tiesa, tai buvo silpnas atsakas į 
sunkiuosius sviedinius, kuriais mus gausiai apdovanojo priešas. Pra- 
kaituodami tupėjome ant birželio saulės įkaitinto nedidelės daubos 
molio ir siuntėme į aną pusę miną po minos. 

Kadangi anglų tai visai netrikdė, mudu su Vetje patraukėme prie 
telefono ir nuodugniai apsvarstę perdavėme tokį pagalbos šauksmą: 
„Helena spjaudo į mūsų apkasą, vien stambūs luitai, mums reikia 
bulvių, didelių ir mažų!“ Šitaip adverniškai kalbėdavome tada, kai 
būdavo pavojus, jog priešininkas klausosi; netrukus iš vyresniojo 
leitenanto Daichmano atėjo paguodžiantis atsakymas, kad storasis 


* Vokiečių rašytojo ir inžinieriaus Heinricho Seidelio (1840—1906) prozinių idilių personažas, kukliai ir pa- 
prastai gyvenantis vyras, mokantis būti laimingas. 

vachmistras griežtais ūsais atvyks su keliais nedideliais jaunuoliais, 
ir iškart į priešo apkasus su neįtikėtinu trenksmu nušvilpė pirmoji 
mūsų dviejų centnerių mina, kurią sekė kelios lauko artilerijos sal- 
vės, ir iki vakaro vėl įsivyravo ramybė. 

Tačiau kitos dienos vidurdienį šokiai atsinaujino su gerokai di- 
desniu įkarščiu. Po pirmojo šūvio požeminiu pasažu patraukiau į an- 
trąją apkasų liniją, o iš ten — į tranšėją, kur stovėjo mūsų minosvaidis. 
Atidengėme ugnį taip, kad į kiekvieną atskrendančią apvaliąją miną 
atsakydavome viena „Lanz“ mina. Apsikeitus maždaug keturiasde- 
šimčia minų, priešo taikytojas, atrodo, pradėjo šaudyti asmeniškai 
į mus. Netrukus keletas sviedinių sprogo dešinėje, keletas kairėje, 
nesutrukdydami veiklos, kol vienas atlėkė tiesiai į mus. Paskutinę 
akimirką dar truktelėjome atotampą ir kiek galėdami greičiau spru- 
kome šalin. Man pasiekus purviną, vielų išvagotą apkasą, užpakaly- 
je driokstelėjo ta pabaisa. Stipri smūgio banga nusviedė mane virš 
spygliuotos vielos į išrausą, pilną žalsvo purvo, ir tuo pat metu pa- 
sipylė kietų molio gniutulų kruša. Atsikėliau apdujęs ir smarkiai ap- 
daužytas. Kelnes ir aulinius suplėšė spygliuotos vielos, veidas, ran- 
kos ir uniforma išsitepė lipniu moliu, iš ilgo įpjovimo kelyje bėgo 
kraujas. Gerokai nusikamavęs, nuslinkau iki savo blindažo atsipūsti. 

Apskritai minos nepadarė didelių nuostolių. Keliose vietose su- 
griauti apkasai, sudaužytas vienas ,Priester“ minosvaidis, o ,„Lebe- 
rechto Hiuncheno vilą“ galutinai pribaigė tiesioginis pataikymas. 
Jos nelaimingas savininkas jau sėdėjo apačioje, slėptuvėje, kitaip ta 
proga jis, ko gero, būtų turėjęs trečią kartą nusiristi nuo laiptų. 

Visą popietę šaudė be perstojo, o vakare, prisidėjus nesuskaičiuo- 
jamai galybei cilindrinių minų, tai virto uraganine ugnimi. Šiuos ri- 
tinio pavidalo šaudmenis vadinome „skalbinių krepšių minomis“, 
nes kartais susidarydavo įspūdis, kad jas iš dangaus beria krepšiais. 
Jų formą geriausiai įsivaizduosite galvodami apie kočėlą su dviem 
trumpomis rankenomis. Besivartančias ore ir nerangiai šniokščian- 
čias minas tikriausiai paleisdavo iš ypatingų revolverinių stovų; iš 
toliau jos atrodė kaip ilgos dešros. Jos ėjo taip tankiai viena po kitos, 
kad pataikymai priminė baigiančią degti raketų seriją. Apvaliosios 

minos viską aplinkui tarsi ištrypdavo, o šios daug smarkiau patam- 
pydavo nervus. 

Mes sėdėjome slėptuvių angose, įtemptai laukdami, pasiruošę 
pasveikinti kiekvieną atėjūną šautuvu ir granata, tačiau po pusės 
valandos šaudymas vėl atslūgo. Naktį atlaikėme dar du ugnies ant- 
puolius; jų metu mūsų nepajudinama sargyba žvalgėsi postuose. Kai 
ugnis susilpnėdavo, į viršų gausiai kylančios šviečiamosios raketos 
nutvieksdavo iš slėptuvių besiveržiančius gynėjus, ir pašėlusi ugnis 
įtikindavo priešą, kad mūsų apkasai dar gyvi. 

Nors apšaudymas buvo smarkus, praradome tik vieną vyrą, šaulį 
Dyrsmaną: į apsauginį skydelį atsitrenkusi mina sutrupino jam kau- 
kolę. Kitas karys sužeistas į nugarą. 

Neramią naktį pakeitus dienai, gausūs ugnies pliūpsniai ruošė 
mus artėjančiam puolimui. Tuo metu mūsų apkasai buvo sušaudyti 
skersai ir išilgai, beveik nepraeinami dėl sulaužytų apkalos lentų; 
taip pat užversta visa eilė blindažų. 

Sektoriaus komendantas į pirmąsias linijas atsiuntė pranešimą: 
„Perimta anglų Žinutė telefonu: anglai tiksliai nusako mūsų vielų 
užtvaros skyles ir reikalauja „plieno šalmų“. Ar plieno šalmas yra 
sunkiųjų minų kodinis pavadinimas, dar neišsiaiškinta. Būkit pasi- 
ruošę!“ 

Tad mes nutarėm visą ateinančią naktį budėti sargyboje ir susita- 
rėme, kad tas, kuris atsakydamas į „labas“ iškart neištars savo vardo, 
bus tuojau pat nušautas. Visi karininkai signalinius pistoletus užsi- 
taisė raudonomis raketomis, kad galėtų nedelsdami įspėti artileriją. 

Naktis iš tikrųjų buvo dar pasiutesnė nei praeita. Ypač vienas 
ugnies antpuolis apie 2.15 val. ryto pranoko viską, kas buvo anks- 
čiau. Aplink mano blindažą krito sunkiųjų sviedinių kruša. Su visa 
ginkluote stovėjome ant slėptuvės laiptų, o trumpo žvakigalio šviesa 
blizgino drėgnas, pelėsiais apsitraukusias sienas. Pro angas veržėsi 
mėlyni dūmai, nuo lubų byrėjo žemė. Bumm! 

— Po velnių! 

— Degtuką degtuką! 

— Viską baigt! 

Širdis pašėlusiai daužėsi krūtinėje. 

— Šita paskutinė! 

— Pirrrmyn! 

Puolus prie išėjimo, sprogo dar viena mina su delstiniu sprogdi- 
kliu, 1r jos sukelta smūgio banga vėl nubloškė mus atgal. Bet šitai 
nesutrukdė kariams užimti visus postus, paskutiniams geležiniams 
paukščiams dar lekiant pro šalį. Šviečiamųjų raketų fejerverkas lyg 
vidurdienį nušvietė tirštų dūmų kamuolių dengiamą priešlaukį. Di- 
džiausios įtampos akimirksniai, kai visa sudėtis stovi už brustvero, 
turi kažką magiško; jie primena tą kvapą užimančią sekundę prieš 
ypatingos svarbos spektaklį, kuomet nutyla muzika ir įsižiebia ryš- 
kiosios šviesos. 

Tą naktį keletą valandų prarymojau savo blindažo angoje, nu- 
sižengiant taisyklėms atsuktoje į priešo pusę, ir žvilgčiojau į lai- 
krodį, kad galėčiau pasižymėti, kaip vyksta apšaudymas. Stebėjau 
sargybinį, vyresnio amžiaus šeimos tėvą, kuris stovėjo viršuje prie 
ginklo visiškai nejudėdamas, retkarčiais nušviečiamas sprogimo 
blyksčių. 

Ugniai nutilus, patyrėme dar vieną netektį. Šaulys Nynhiuzeris 
staiga nugriuvo nuo posto pakylos ir bildėdamas slėptuvės laiptais 
nusirito į stovinčių bendražygių rato vidurį. Apžiūrėję šiurpų atvy- 
kėlį, jie rado mažą žaizdelę kaktoje ir kraujuojančią kiaurymę virš 
dešiniojo spenelio. Taip ir liko neaišku, ar mirties priežastis — sužei- 
dimas, ar smarkus kritimas. 

Pasibaigus šiai siaubų nakčiai, mus pakeitė šeštoji. Apimti keisto 
nepasitenkinimo, kurį po prabudėtos nakties sukelia ryto saulė, pa- 
traukėme tranšėja į Monši, o 1š ten — į Adinferio miško pakraštin per- 
keltą antrinę poziciją, kur mums atsivėrė plati prasidedančio Somos 
mūšio panorama. Fronto sektorius į kairę nuo mūsų gaubė balti ir 
juodi dūmų debesys, sunkiųjų sviedinių sprogimai kėlė vieną stulpą 
po kito; virš jų blykčiojo trumpi šimtų šrapnelių žaibai. Tiktai mar- 
gos signalinės raketos, nebylūs artilerinės paramos prašymai liudijo, 
kad pozicijose dar esama gyvų. Čia pirmą kartą išvydau artilerijos 
ugnį, kurią galima palyginti tik su gamtos stichijomis. 

Vakare, kai ketinome pagaliau išsimiegoti, gavome įsakymą 
Monši iškrauti sunkiąsias minas ir visą naktį turėjome bergždžiai 
laukti kažkur įstrigusio vagono. O anglas tuo metu kėsinosi į mūsų 
gyvybę iškiliąja kulkosvaidžių ugnimi ir gatvę šluojančiais šrapne- 
liais — laimei, nesėkmingai. Ypač erzino vienas šaudymo iš kulkos- 
vaidžio meistras, kuris savo seriją paleisdavo į orą tokiu stačiu kam- 
pu, kad kulkos, veikiamos vien tik sunkio jėgos, vertikaliai krisdavo 
į žemę. Taigi slėptis už sienos buvo beprasmiška. 

Tą naktį priešininkas pademonstravo mums atidaus stebėjimo pa- 
vyzdį. Antrinėse pozicijose maždaug per du tūkstančius metrų nuo 
priešininko, priešais kasamą amunicijos podėlį išaugo kreidos krū- 
va. Anglas padarė, deja, teisingą išvadą, kad naktį ši kalva bus mas- 
kuojama, ir paleido ton pusėn seriją šrapnelių, kurie sunkiai sužeidė 
tris vyrus. 

Rytą mane iš miegų vėl išbudino įsakymas nuvesti būrį į C sek- 
torių tvirtinti apkasų. Mano skyrius paskirstė po šeštąją kuopą. Su 
keliais žmonėmis grįžau į Adinferio mišką ir pristačiau juos kirs- 
ti medžių. Vėl nuėjęs į apkasus, atsiguliau savo blindaže, kad bent 
pusvalandį pailsėčiau. Veltui; tomis dienomis nebuvo lemta netruk- 
domam pamiegoti. Vos tik nusiaviau aulinius, išgirdau, kad miško 
pakraštyje keistai pagyvėjo mūsų artilerija. Tuo pat metu slėptuvės 
Žiotyse pasirodė mano tarnas Paulikė ir sušuko žemyn: 

— Dujų ataka! 

Pačiupau dujokaukę, įšokau į aulinius, susisegiau perpetę ir nu- 
bėgęs į viršų išvydau, kad virš Monši tirštėja didžiuliai balkšvi dujų 
debesų kamuoliai; nešami silpno vėjelio, jie slinko žemumoje esan- 
čio taško 124 link. 

Kadangi didžioji mano būrio dalis stovėjo priekinėse pozicijose, 
o puolimas buvo tikėtinas, ilgai nesvarsčiau. Peršokęs per antrinės 
pozicijos užtvarą, pasileidau bėgti pirmyn ir netrukus atsidūriau dujų 
debesies viduryje. Aštrus chloro kvapas liudijo, kad čia ne dūmų 
uždanga, kaip iš pradžių maniau, o iš tikrųjų stiprios kovinės dujos. 
Tad užsidėjau dujokaukę, bet netrukus ją vėl nusiėmiau, nes bėgau 
taip smarkiai, kad jos tiekiamo oro neužteko; be to, stiklai tuojau 

pat aprasojo ir pasidarė visiškai neperregimi. Visa tai buvo ne pagal 
„Paskaitą apie dujų ataką“, kurią ir pats ne kartą dėsčiau. Kadangi 
pradėjo diegti krūtinę, bandžiau kiek įmanoma greičiau ištrūkti iš 
debesies. Kaimo pakraštyje dar turėjau įveikti užtveriamąją ugnį, 
kurios sprogimai, karūnuoti gausiais šrapnelio debesėliais, nutiesė 
ilgą lygią grandinę tuščiuose, šiaip niekad neįžengiamuose laukuose. 

Artilerijos ugnis atviroje vietoje, kur gali laisvai judėti, neturi to- 
kio poveikio — nei fizinio, nei moralinio — kaip gyvenvietėse arba 
pozicijose. Taigi akimirksniu prašokau ugnies liniją ir atsidūriau 
Monši, siaubiamame pašėlusios šrapnelių krušos. Kulkų, išdegusių 
sviedinių ir sprogdiklių liūtis sulaukėjusiuose soduose šnypštė ir 
švilpė pro vaismedžių šakas arba teškėjo į mūrus. 

Viename sodo blindaže pamačiau sėdint kuopos bendražygius Zy- 
versą ir Fogelį; jie sukūrė smagų laužą ir, norėdami išvengti chloro 
padarinių, pasilenkę kaitinosi valančioje liepsnoje. Palaikiau jiems 
kompaniją, kol laužas prigeso, o tada pro tranšėją nr. 6 patraukiau į 
priekį. 

Slampinėdamas apžiūrėjau nunuodytus chloru gyvūnėlius, kurių 
galybės gulėjo apkaso dugne, ir galvojau sau: ,,„Tuojau vėl atidengs 
užtveriamąją ugnį, ir jeigu toliau taip šlaistysiesi, įstrigsi čia kaip 
pelė spąstuose.“ Nepaisydamas šios minties, atsidaviau savo nepa- 
taisomam flegmatiškumui. 

Ir iš tikrųjų atsitiko taip, kad būdamas vos už penkiasdešimties 
metrų nuo kuopos blindažo, patekau į naują, dar baisesnį ugnies ant- 
puolį. Net ir tokį trumpą atstumą įveikti nesužeistam rodės visiškai 
neįmanoma. Laimei, visai šalia pat pamačiau nišą, kokias tranšėjos 
sienose iškasa pasiuntiniams. Trys slėptuvės rėmai — nedaug, bet vis 
dėlto geriau nei nieko. Taigi įsispraudžiau tenai ir ėmiau laukti au- 
dros pabaigos. 

Tačiau pasirodė, kad pasirinkau patį vėjuočiausią kampelį. Len- 
gvos ir sunkios apvaliosios minos, pailgosios minos, šrapneliai, 
„barškučiai“, visų rūšių sviediniai — nebegalėjau atskirti, kas ten vie- 
nas per kitą dūzgia, ūžia ir trinksi. Prisiminiau savo dorąjį kapralą 
Esparžo miške ir jo išgąstingą šūksnį: „Nu, kas čia dabar?“ 

Kartkartėmis visiškai apkursdavau nuo vieno vienintelio lieps- 
nų lydimo pragariško trenksmo. Tada vėl — nepertraukiamas aštrus 
šnypštimas keldavo įspūdį, kad vienas po kito nežmonišku greičiu 
pro šalį lekia šimtai svarų sterlingų. Kartkartėm su trumpu ir sunkiu 
garsu žemėn tėkšdavosi nesprogėlis, ir dirva sudrebėdavo. Dailūs 
kaip petardos šrapneliai sproginėjo tuzinais, paskleisdami tirštą kul- 
kelių debesį, o tušti korpusai šnypšdavo jiems įkandin. Kai netoliese 
sprogdavo sviedinys, žemėn imdavo kristi ir tekėti visokios atliekos, 
o tarp jų susmigdavo aštrūs skeveldrų dantys. 

Šiuos garsus lengviau aprašyti negu ištverti, nes jausmas kie- 
kvieno geležies gabalo švilpimą susieja su mirties idėja, tad tupė- 
jau savo duobėje ranka užsidengęs akis, o vaizduotėje vienas kitą 
keitė visi įmanomi pataikymų variantai. Man regis, radau palygi- 
nimą, kuris gerai apibūdina ypatingą šios padėties, kurioje dažnai 
atsidurdavo kiekvienas šio karo kareivis, pojūtį: įsivaizduokite, kad 
esate tvirtai pririštas prie stulpo ir jums nuolatos graso sunkiu kūju 
mosuojantis vaikinas. Štai jis užsimoja, štai kūjis skrieja į priekį ir 
vos nesutriuškina kaukolės, štai vėl pataiko į stulpą, net skiedros 
lekia, — tokia padėtis atitinka tai, ką patiri be priedangos patekęs 
į smarkų apšaudymą. Laimei, dar turėjau nedidelę pasitikėjimo, to 
„viskas bus gerai“, kurį jauti žaisdamas, atsargą; nors ji buvo visiš- 
kai nepagrįsta, tačiau vis tiek veikė raminančiai. Tad ir šis apšaudy- 
mas galiausiai pasibaigė, ir aš galėjau tęsti kelionę, šįkart skubinda- 
masis kiek kojos neša. 

Fronto linijoje kareiviai pagal taip dažnai kartotus „Ką daryti 
dujų atakos metu“ nurodymus riebalais trynė ginklus, kurių vamz- 
džiai nuo chloro buvo visiškai pajuodavę. Kariūnas liūdnai parodė 
man savo naują portupėją, praradusią sidabrinį spindesį ir pasidariu- 
sią žalsvai juodos spalvos. 

Kadangi priešininko pusėje buvo ramu, aš su savo skyriais vėl 
atsitraukiau. Monši prie ambulatorijos išvydome sėdinčius apsinuo- 
dijusius dujomis, kurie spaudė rankas prie šonų, dejavo ir springo, 
o iš akių jiems bėgo ašaros. Reikalas anaiptol nebuvo nekaltas, nes 
po kelių dienų kai kurie iš jų mirė baisiuose skausmuose. Patyrėme 


79 


gryno chloro dujų ataką — tai cheminis ginklas, ėdantis ir deginantis 
plaučius. Nuo tos dienos daviau sau žodį niekur neiti be dujokaukės, 
nes iki tol neįtikėtinai lengvabūdiškai palikdavau ją blindaže, o į dė- 
klą, nelyginant botanikas augalus, dėdavau sumuštinius. Šis vaizdas 
buvo man pamoka. 

. Pakeliui atgal, ketindamas šį tą nusipirkti, užsukau į antrojo ba- 
taliono parduotuvę ir radau ten nusiminusį pardavėjo padėjėją, sto- 
vintį tarp sudaužytų prekių. Stogą pramušęs sviedinys sprogo viduje 
ir jo lobius pavertė marmelado, ištekėjusių konservų ir žalio muilo 
mišraine. Ką tik su prūsišku tikslumu jis surašė aktą dėl 82 markių 
ir 58 pfenigų nuostolių. 

Vakare mano būrį, kuris iki tol stovėjo atskirai, antrinėse pozi- 
cijose, dėl neaiškios mūšio situacijos perdislokavo į kaimą ir ap- 
nakvindino šachtoje. Daugybę nišų pavertėme gultais ir uždegėme 
milžinišką laužą, labai suerzinusį keletą kuopos virėjų, kurie viršuje 
vos neužduso keldami kibirus su vandeniu. Kadangi mums išdalijo 
stipraus grogo, susėdome ratu apie laužą ant kreidos luitų, dainavo- 
me, gėrėme ir rūkėme. 

Apie vidurnaktų fronto lanke prie Monši prasidėjo pragariškas 
spektaklis. Skambėjo tuzinai pavojaus varpų, tratėjo šimtai šautuvų, 
be perstojo kilo žalios ir baltos šviečiamosios raketos. Tuoj po to 
mūsiškai atidengė užtveriamąją ugnį, krito sunkiosios minos, paskui 
tempdamos žibančių kibirkščių uodegas. Visur, kur tik šitam griuvė- 
sių labirinte būta gyvos sielos, girdėjosi pratisas šauksmas: 

— Dujų ataka! Dujų ataka! Dujos! Duujos! Duuujos! 

Raketų šviesoje per juodas dantytas sienas ritosi akinanti dujų 
srovė. Kadangi ir šachtoje pasijuto stiprus chloro kvapas, prie angų 
uždegėme didelius šiaudų laužus, kurių akis graužiantys dūmai mus 
beveik išginė iš priebėgos ir privertė pravalyti orą mosuojant paltais 
ir palapinsiaustėmis. 

Kitą rytą kaime nustebę apžiūrinėjome dujų paliktus pėdsakus. 
Didžiuma augalų nuvyto, sraigės ir kurmiai gulėjo negyvi, o Mon- 
ši laikomiems raitųjų pasiuntinių arkliams iš snukių ir akių bėgo 
vanduo. Visur besimėtantys šaudmenys ir sviedinių skeveldros pa- 

sidengė gražia žalia patina. Debesis buvo pastebimas netgi Diuši. 
Persigandę civiliai susirinko prie pulkininko fon Openo postovio ir 
pareikalavo dujokaukių. Juos susodino į sunkvežimius ir nuvežė į 
atokesnes gyvenvietes. 

Kitą naktį vėl praleidome šachtoje; vakare gavau žinią, kad 
4.15 val. ryto reikės parsinešti kavą, nes perbėgėlis anglas prane- 
šė, jog puolimas bus penktą ryto. Iš tikrųjų, grįžę su kava budėto- 
jai vos spėjo mus pakelti iš miego, kai pasigirdo jau pažįstamas 
šauksmas: „Dujų ataka!“ Lauke tvyrojo salsvas kvapas; kaip vėliau 
sužinojome, šįkart mus pavaišino fosgenu. Monši lanke siautėjo 
uraganinė ugnis, tačiau greitai aprimo. 

Po neramių valandų atėjo malonus rytas. Iš tranšėjos nr. 6 į kai- 
mo gatvę su kruvinu raiščiu aplink galvą išėjo leitenantas Brech- 
tas, lydimas vieno vyro su užmautu durtuvu ir į nelaisvę paimto 
anglo. Brechtą triumfališkai sutiko vakarinio baro štabe, ir jis pa- 
pasakojo štai ką. 

Penktą valandą anglai paleido dujas ir dūmus, paskui apkasus 
stipriai apšaudė minomis. Mūsų kariai kaip įprastai iššoko iš prie- 
dangos dar tebešaudant ir neteko daugiau nei trisdešimties Žmonių. 
Tada, pasislėpę už dūmų uždangos, pasirodė du stiprūs anglų patru- 
liai; vienas iš jų įsiveržė į apkasus ir paėmė sužeistą puskarininkį. 
Kitą sukalė dar prieš vielų užtvarą. Vienintelį įveikusį kliūtį anglą 
Brechtas, kuris prieš karą Amerikoje turėjo plantaciją, paėmė už 
gerklės ir pasveikino žodžiais ,,„Come here, you son of the bitch!“ Šį 
vienintelį dabar pavaišino taure vyno ir jis pusiau išsigandusiomis, 
pusiau apstulbusiomis akimis Žiūrėjo į ką tik dar visiškai tuščią kai- 
mo gatvę, kurioje dabar knibždėte knibždėjo maistininkų, sanitarų, 
pasiuntinių ir smalsuolių. Tai buvo aukštas jaunas vyras aukso spal- 
vos plaukais, skaistaus vaikiško veido. „Siaubas, kad reikia nušauti 
tokius vaikinus!“ — pagalvojau jį pamatęs. 

Ilga neštuvų eisena pasiekė perrišimo punktą. Ir iš pietinio Monši 
baro atkeliavo daug sužeistųjų, nes kuopos E sektoriuje priešui taip 


* „Ateik čia, šunsnuki!“ (Angl.) 

pat pavyko trumpam įsiveržti į pozicijas. Tarp įsibrovėlių buvo vie- 
nas baisus pasiutėlis. Nepastebėtas jis įšoko į apkasus ir pasileido 
bėgti už postų, kuriuose kariai stebėjo priešlaukį. Jis užpuldavo du- 
jokaukes užsidėjusius ir dėl to prastai matančius mūsiškius iš nuga- 
ros ir, vėzdu ar buože ne vieną patiesęs, lygiai taip pat nepastebėtas 
grįžo į anglų linijas. Išvalius apkasus, buvo rasti aštuoni sargybiniai 
suknežintais pakaušiais. : 

Apie trisdešimt neštuvų, ant kurių dejuodami gulėjo sužeistieji su 
krauju permirkusiais baltais raiščiais, sustatė greta kelių gofruotos 
skardos lakštų; po jais darbavosi gydytojas atraitotomis rankovėmis. 

Jaunas vaikinukas, kurio baltutėliame veide kaip blogas ženklas 
žibėjo pamėlynavusios lūpos, lemeno: 

— Aš per sunkiai... aš daugiau nebe... aš... turiu... mirti. 

Storas sanitarijos puskarininkis su užuojauta žiūrėjo į jį ir kelis 
kartus sumurmėjo paguodžiantį: 

— Na jau, na jau, bičiuli... 

Nors anglai šį nedidelį puolimą, turėjusį sukaustyti mūsų pajėgas 
prieš jų Somos ofenzyvą, parengė ne viena minų ataka ir dujų debe- 
simi, jie tesugebėjo paimti vieną belaisvį, ir tą sužeistą, 0 prie mūsų 
vielų paliko daugybę žuvusiųjų. Tiesa, mūsų nuostoliai taip pat buvo 
ženklūs; tą rytą pulkas neteko daugiau nei keturiasdešimties vyrų, 
tarp jų trijų karininkų, daug karių sužeista. 

Kitą popietę pagaliau vėl kelioms dienoms nužygiavome atgal į 
savo mielą Diuši. Tą patį vakarą atšventėme sėkmingą mūšio eigą 
ištuštindami kelis užtarnautus butelius. 

Liepos 1-ąją turėjome atlikti liūdną pareigą: bažnyčios švento- 
riuje palaidoti dalį mūsų žuvusiųjų. Vieną po kito į duobę nulei- 
dome trisdešimt devynis karstus su pieštuku ant neobliuotų lentų 
užrašytais vardais. Kunigas kalbėjo apie skaitinį: „Jūs iškovojote 
gerą kovą“, pradėdamas žodžiais: „Gibraltaras — tai jūsų ženklas, ir 
išties, jūs stovėjot kaip uola šėlstančioje jūroje!“ 

Tomis dienomis išmokau branginti vyrus, su kuriais praleisiu dar 
dvejus kovos metus. Anglų operacija buvo tokio masto, kad karinės 
vadovybės pranešimuose ji, galima sakyti, nepaminėta; jos tikslas — 


82 


laikyti mus užimtus sektoriuje, kuriame nevyko didysis puolimas. Ka- 
riams kiekvieną kartą reikėjo tik žengti kelis žingsnius, tai yra įveikti 
tą trumpą atstumą, skiriantį slėptuvės angą nuo posto pakylos. Tačiau 
šiuos žingsnius reikėjo daryti per patį smarkumą ugnies, rengiančios 
puolimą, kurio pradžią gali nuspėti tik intuityviai. Tamsi banga, kuri 
tomis naktimis dažnai ir be jokio įsakymo per siautėjančią ugnį kilo link 
brustverų, mano širdies gelmėje liko žmogiško patikimumo simboliu. 

Ypač ryškiai įsiminiau vaizdą sudaužytų ir dar garuojančių pozici- 
jų, kuriomis praėjau netrukus po antpuolio. Dienos sargyba jau buvo 
savo vietose, tačiau apkasai dar nesutvarkyti. Postuose šen bei ten dar 
tįsojo Žuvusieji, o tarp jų, sakytum, išaugusi iš jų kūnų, prie ginklų 
stovėjo nauja pamaina. Šių grupių reginys skleidė keistą sąstingį — 
tarsi skirtumas tarp gyvenimo ir mirties akimirkai būtų išnykęs. 

Liepos 3-10si0s vakare vėl patraukėme į frontą. Buvo sąlygiškai 
ramu, tačiau kai kurie ženklai rodė, kad ore kažkas tvyro. Iš malū- 
no nuolat sklido plakimo ir kalimo garsai, tarsi ten apdirbinėtų me- 
talą. Dažnai perimdavome paslaptingus anglų pionierių karininkui 
priekinėje linijoje skirtus telefoninius pokalbius apie dujų balionus 
ir sprogdinimus. Nuo ankstyvo ryto iki sutemų anglų lėktuvai tan- 
kia oro užtvara laikė užblokavę užnugarį. Apkasus apšaudė gerokai 
smarkiau nei paprastai; įtartinai keitėsi taikiniai, lyg įsišaudytų nau- 
jos baterijos. Nepaisant to, jokių nemalonių išgyvenimų neturėjome, 
ir, liepos 12-ąją pakeisti, Likome Monši kaip rezervas. 

13-0si0s vakarą mūsų blindažus soduose apšaudė iš dvidešimt 
keturių centimetrų jūrinio pabūklo, kurio sunkūs gurgantys sviedi- 
niai lėkštomis trajektorijomis lėkė mūsų pusėn. Jie sprogdavo su 
tikrai klaikiu trenksmu. Naktį mus išbudino smarki ugnis ir dujų ata- 
ka. Užsidėję dujokaukes sėdėjome blindaže aplink krosnį — išskyrus 
Fogelį, kuris negalėjo rasti savo dujokaukės ir vaikštinėjo aplinkui, 
šniukštinėdamas po visus kampus, o kai kurie vaikinai, jo anksčiau 
muštruoti, pikdžiugiškai pranešinėjo, kad dujų kvapas vis stiprėja. 
Galiausiai daviau jam savo atsarginį deguonies patroną, ir jis gerą 
valandą sėdėjo už smarkiai dūmijančios krosnies, užsispaudęs nosį 
ir žįsdamas kandiklį. 

Tą pačią dieną kaime sužeidė du būrio žmones: Haselmaną šau- 
tuvo šūviu į ranką, Mašmajerį — šrapnelio kulka į kaklą. 

Naktį puolimo nebuvo; tačiau pulko nuostoliai vėl siekė dvide- 
šimt penkis žuvusius ir daug sužeistųjų. 15-ąją ir 17-ąją turėjome iš- 
tverti dar dvi dujų atakas. 17-ąją mus pakeitė, bet Diuši buvome dar 
du kartus smarkiai apšaudyti. Vienas apšaudymas užklupo sode per 
majoro fon Jarockio vadovaujamą karininkų pasitarimą. Nepaisant 
pavojaus, buvo labai juokinga matyti, kaip draugija išsilakstydama 
nosim išarė žemę, neįtikėtinu greičiu prasibrovė pro gyvatvores ir 
žaibiškai užėmė visas įmanomas priedangas. Mano postovio sode 
sviedinys užmušė mažą mergaitę, kuri rausėsi atliekų duobėje. 

Liepos 20-ąją patraukėme į frontą. 28-ąją su kariūnu Volgemutu 
ir jefreitoriais Bartelsu ir Birkneriu sutarėm padaryti patrulį. Netu- 
rėjome kito tikslo, kaip truputį pasibastyti tarp vielų ir pažiūrėti, ką 
naujo siūlo niekieno žemė, nes pozicijose vėl darėsi nuobodu. Po 
pietų į blindažą užsuko mane keičiantis šeštosios kuopos karininkas, 
leitenantas Braunsas, ir atnešė gero burgundiško vyno. Apie vidur- 
naktį pasisėdėjimą baigėme; nuėjau į apkasą, kur tamsioje traverso 
kertėje jau stovėjo trys mano bendražygiai. Išsirinkęs keletą sausų 
granatų kuo puikiausiai nusiteikęs perlipau per vielas, o Braunsas iš 
paskos juokais palinkėjo nusisukti sprandą. 

Neilgai trukus prisėlinome prie priešo užtvaros. Greta jos aukšto- 
je žolėje radome gana storą, gerai izoliuotą vielą. Man šitas radinys 
pasirodė svarbus ir aš liepiau Volgemutui atpjauti gabalą ir paimti 
su savim. Kol jis, neturėdamas kitų instrumentų, kamavosi su cigaro 
žirklutėmis, viela prieš pat mus barkštelėjo; išnirę keli anglai pradė- 
jo dirbti, nepastebėję žolėje pranykusių mūsų figūrų. 

Prisimindamas bjaurius ankstesnės ekspedicijos patyrimus, be- 
veik negirdimai sušnibždėjau: 

— Volgemutai, granatą per vidurį! 

— Tamsta leitenante, man rodos, reikia leisti jiems padirbėti! 

— Tai įsakymas, kariūne! 

Formulė puikiai suveikė net ir šioje dykynėje. Su fatališku žmo- 
gaus, įsitraukusio į neaiškią avantiūrą, jausmu klausiausi, kaip šali- 

mais sausai spragtelėjo ištraukta padegamoji virvutė ir Žiūrėjau, kaip 
Volgemutas, stengdamasis kuo mažiau išsikišti, pažeme parideno 
granatą. Ji nuriedėjo iki brūzgynų, vos ne į vidurį tarp anglų, kurie, 
atrodo, nieko nepastebėjo. Praėjo keli didžiausios įtampos akimirks- 
niai. Trinkt! Žaibas nušvietė svyruojančias figūras. Su atakos šūkiu: 
„You are prisoners!“" kaip tigrai metėmės į baltą debesį. Baisus spek- 
taklis pasibaigė per sekundės dalį. Nutaikiau pistoletą į veidą, kuris 
tamsoje švytėjo nelyginant blyški kaukė. Rėkiantis šešėlis atbulomis 
nukrito ant vielų užtvaros. Tai buvo siaubingas riksmas, maždaug: 
„Uėaaaa!“ — žmogus tokį išspaudžia turbūt tik tada, kai prieš jį išnyra 
vaiduoklis. Į kairę nuo manęs Volgemutas atidengė ugnį iš pistoleto, 
o susijaudinęs Bartelsas tarp mūsų aklai mestelėjo granatą. 

Po pirmojo šūvio iš mano pistoleto iškrito dėtuvė. Rėkdamas sto- 
vėjau priešais siaubo apimtą anglą, kuris nugara spaudėsi prie spy- 
gliuotos vielos, ir bergždžiai spaudžiau ir spaudžiau gaiduką. Šūvio 
vis nesigirdėjo — kaip kankinančiam sapne. Apkasai priešais mus 
atgijo. Pasigirdo šūksniai, sutarškėjo kulkosvaidis. Puolėme atgal. 
Vieną kartą dar stabtelėjau išrausoje ir nutaikiau pistoletą į man ant 
kulnų lipusį šešėlį. Šį kartą jo užsikirtimas pasirodė esąs laimė, nes 
tai buvo Birkneris, kuris, maniau, jau seniai parsiradęs. 

Skuodėme link savųjų apkasų. Prieš mūsų vielas šaudmenys švil- 
pė jau taip smarkiai, kad buvau priverstas šokti į pilną vandens ir 
vielų priraizgytą minos išrausą. Ant spygliuotos vielos supdamasis 
virš vandens, girdėjau, kaip virš manęs tarsi galingas bičių spiečius 
zvimbė kulkos, o vielos atplaišos ir metalo skeveldros šlavė išrausos 
šlaitus. Po pusvalandžio, nurimus ugniai, perlipau per mūsų kliūtį 
1r džiaugsmingai sveikinamas įšokau į apkasą. Volgemutas ir Bar- 
telsas jau buvo grįžę; po pusvalandžio grįžo ir Birkneris. Visi pa- 
sidžiaugėm laiminga baigtimi ir apgailestavome tik dėl to, kad ir 
Šįkart nepavyko pačiupti trokštamų belaisvių. Kad nuotykis paveikė 
nervus, pastebėjau tik tada, kai kalendamas dantimis gulėjau blinda- 
že ant gulto ir, nors baisiai nuvargęs, negalėjau užmigti. Priešingai, 


* „Jūs - belaisviai!“ (Angl.) 

buvau didžiausio, įtempčiausio budrumo būsenos, tarsi kūne nepa- 
liaujamai skambėtų elektrinis skambutis. Kitą rytą vos paėjau, nes 
per mano kelį, turint jau ne vieną istorinį randą, ėjo ilgas vielos 
pjūvis, o kitame buvo įsmigusi mažytė Bartelso mestos granatos 
skeveldra. 

. Tie trumpi reidai, per kuriuos turėdavai sukaupti visą drąsą, buvo 
geras būdas charakteriui grūdinti ir apkasų buities monotonijai per- 
traukti. Kareivis nieku gyvu neturi nuobodžiauti. 

Rugpjūčio 11-ąją prie Berl o Bua kaimo blaškėsi juodas žirgas, 
kurį trimis šūviais pribaigė tūlas landveras. Tai išvydęs anglų kari- 
ninkas, nuo kurio tas žirgas paspruko, turbūt nebūtų nutaisęs paten- 
kinto veido. Naktį šauliui Šulcui į akį pataikė pėstininko šaudmens 
tūta. Nuostoliai augo ir Monši, nes artilerijos apgriautos sienos teikė 
vis mažesnę apsaugą nuo aklai paleistų kulkosvaidžių serijų. Pradė- 
jome ir kaime kasti apkasus, o pavojingiausiose vietose surentėme 
naujas sienas. Sulaukėjusiuose soduose prinoko uogos; kadangi jų 
pasmaguriauti galėdavai tik zvimbiant kulkoms paklydėlėms, uogos 
rodėsi dar saldesnės. 

Rugpjūčio 12-oji buvo toji išsiilgta diena, kai mane antrą kartą 
išleido atostogų. Bet vos tik apsipratau namuose, atėjo telegrama: 
„Tuojau pat grįžti. Detalesnių nurodymų teirautis Kambrė komen- 
dantūroje.““ Po trijų valandų sėdėjau traukinyje. Pakeliui į stoųį pro 
mane praėjo trys merginos šviesiais drabužiais, su teniso raketėmis 
po pažastim — spindintis gyvenimo atsisveikinimas, kurį fronte dar 
ilgai prisimindavau. 

21-ąją vėl atsidūriau pažįstamame krašte, kurio keliuose knibždė- 
jo kareivių, nes išžygiavo 111-oji divizija ir atvyko nauja. Pirmasis 
batalionas įsikūrė Ekut Sen Meino kaime, kurio griuvėsius šturmuo- 
sime ir užimsime po dvejų metų. 

Mane pasveikino Paulikė, kurio dienos jau irgi buvo suskaičiuo- 
tos. Jis pranešė, kad mano būrio jaunimas gal tuziną kartų teiravosi, 
ar dar nesugrįžau. Ši žinia mane sujaudino ir suteikė jėgų; pamaniau, 
kad mūsų laukiančiomis karštomis dienomis galiu pasitikėti palydo- 
vais ne tik dėl savo laipsnio, bet ir dėl asmeninio indėlio. 

Kartu su aštuoniais kitais karininkais mane apnakvindino apleisto 
namo palėpėje. Vakare ilgai negulėme ir stokodami ko nors stipres- 
nio gėrėme kavą, kurią išvirė dvi prancūzės iš gretimo namo. Žino- 
jome, kad eisime į kautynes, kokių pasaulis dar nematė. Buvome ne 
mažiau karingi nei pajėgos, kurios prieš dvejus metus peržengė sie- 
ną, bet pavojingesni, nes labiau patyrę kovoje. Geriausiai, smagiau- 
siai nusiteikę, mes nežinojome tokių sąvokų kaip „vengti kontakto“. 
Matydamas šitą linksmą draugiją, bet kas būtų pasakęs, kad jiems 
patikėtos pozicijos bus prarastos tik tada, kai kris paskutinis gynėjas. 

Būtent taip ir atsitiko. 


GIJEMONAS 


1916 rugpjūčio 23-1ąją mus susodino į sunkvežimius ir nuvežė iki 
Le Menilio. Nors jau žinojome, kad stosime į kovą legendiniame 
Somos mūšio epicentre, Gijemono kaime, nuotaika buvo puiki. Vi- 
siems kvatojantis, pokštai skriejo nuo vieno automobilio prie kito. 

Po sustojimo užvesdamas mašiną vairuotojas suknežino sau 
nykštį. Išvydęs šitą žaizdą aš, visada jautrus tokiems dalykams, vos 
nesublogavau. Mintu tai, nes atrodo dar keisčiau, kad ateinančiomis 
dienomis įstengiau ištverti sunkių sužalojimų vaizdus. Šis pavyzdys 
rodo, kad gyvenime įspūdžius nulemia bendra prasmė. 

Sutemus nuo Le Menilio nužygiavome iki Saji Sejizelio, kur dide- 
lėje pievoje batalionas pasidėjo kuprines ir parengė atakos ekipuotę. 

Priešais mus griaudė ir dundėjo neįtikėtino stiprumo artilerijos 
ugnis; tūkstančiai tvyksinčių žaibų pavertė vakarinį horizontą lieps- 
nų jūra. Į užnugarį be pertrūkio klibinkščiavo sužeistieji blyškiais, 

įkritusiais veidais, kuriuos dardančios pabūklų ar amunicijos kolo- 
nos neretai nustumdavo į pakelės griovius. 

Man prisistatė vieno Viurtembergo pulko pasiuntinys, kad nu- 
vestų būrį į žymųjį Komblė miestelį, kur turėjome stovėti rezerve. 
Tai buvo pirmasis vokiečių kareivis, kurį pamačiau dėvint plieno 
šalmą, ir jis pasirodė man tarsi kito, rūstesnio, pasaulio gyventojas. 
Sėdėdamas šalimais pakelės griovyje, godžiai klausinėjau jo apie 
situaciją fronte ir išgirdau monotonišką pasakojimą, kaip ištisas die- 
nas tupima sprogimų išrausose be jokių ryšių ir prisiartinimo kelių, 
apie nepaliaujamas atakas, lavonais nusėtus laukus ir beprotišką 
troškulį, apie sužeistųjų agoniją ir taip toliau. Plieninio šalmo rė- 
minamas sustingęs veidas ir fronto triukšmo lydimas monotoniškas 
balsas padarė pamėklišką įspūdį. Vedliui, vesiančiam mus į liepsnų 
viešpatiją, keletas dienų įspaudė antspaudą, nenusakomu būdu ski- 
riantį nuo mūsų. 

— Jei kas krinta, lieka gulėti. Ten niekas negali padėti. Nė vienas 
nežino, ar grįš gyvas. Jie puola kiekvieną dieną, bet nepraeina. Kie- 
kvienas žino, kad tai gyvybės ar mirties klausimas. 

Šiame ugnies išdegintame balse nebebuvo likę nieko, išskyrus 
didį šaltakraujiškumą. Su tokiais vyrais galima kovoti. 

Žygiavome plačiu keliu, mėnulio šviesoje tarsi balta juosta vin- 
giuojančiu tamsia vietove, link pabūklų kanonados, kurios plėšrus 
riaumojimas darėsi vis garsesnis. Palikite viltį, čia įeidami! Krašto- 
vaizdis ypač niūriai atrodė todėl, kad visi keliai mėnesienoje tiesėsi 
tarsi šviesios kraujagyslės, tačiau juose nesimatė nė vienos gyvos 
būtybės. Atrodė, lyg Žygiuotume boluojančiais vidurnakčio kapinių 
takais. 

Netrukus mūsų kelio dešinėje ir kairėje sprogo pirmieji sviediniai. 
Kalbos pritilo, o paskui visai nuščiuvo. Kiekvienas klausėsi prati- 
so sviedinių kauksmo su keista įtampa, kuri nepaprastai užaštrina 
klausą. Pirmasis išbandymas mūsų laukė žygiuojant per Frežikūro 
fermą, nedidelę namų grupę priešais Komblė kapines. Ant Komblė 
užmautas maišas šioje vietoje jau buvo tvirtai užrištas. Visi, norin- 
tys įžengti arba palikti miestelį, turėjo keliauti per čia, todėl smar- 

kiausia pastovi ugnis nelyginant lupos spindulys buvo nutaikyta į šią 
gyvybinę arteriją. Vadovas perspėjo mus apie liūdnai pagarsėjusią 
perėją; įveikėme ją ristele, griuvėsiams spragsint. 

Virš griuvėsių, kaip ir virš kitų pavojingų apylinkės zonų, tvy- 
rojo tirštas lavonų tvaikas, nes ugnis buvo tokia stipri, kad kritu- 
siais niekas nesirūpino. Čia tikrąja žodžio prasme bėgdavai dėl savo 
gyvybės, ir kai pirmą kartą užuodžiau tą smarvę, nenustebau - ji 
derėjo prie vietos. Beje, sunkus ir salsvas kvapas nebuvo vien tik 
šlykštus: susimaišęs su aštriais sprogmenų dūmais, jis keldavo be- 
veik aiškiaregišką jaudulį, koks randasi tik betarpiškoje mirties ar- 
tumoje. 

Šiame mūšyje - per visą karą tiktai šiame mūšyje — pastebėjau, 
kad egzistuoja siaubo atmaina, paslaptinga nelyginant neištirtas 
kraštas. Tomis akimirkomis nejaučiau jokios baimės, tik ryškų ir 
beveik demonišką lengvumą; ištikdavo netikėti juoko priepuoliai, 
kurių niekaip neišeidavo sutramdyti. 

Kiek galėjome įžiūrėti tamsoje, iš Komblė gyvenvietės buvo likę 
tik griaučiai. Daugybė medienos tarp griuvėsių ir ant kelio išmėtyti 
rakandai sufleravo, kad sunaikinta ji visai neseniai. Perlipę daugy- 
bę nuolaužų krūvų, vis paskubinami šrapnelių, pasiekėme postovio 
vietą — didelį, skylių išvarpytą namą, kurį su trimis skyriais pasirin- 
kau savo buveine, o kiti du skyriai įsikūrė priešais buvusių griuvėsių 
rūsyje. 

Jau ketvirtą valandą mus pakėlė iš guolių, kuriuos pasiklojome iš 
patalynės skiaučių, ir išdalijo šalmus. Ta proga rūsio nišoje radome 
pilną kavos pupelių maišą — po šio atradimo stropiai virėme moką. 

Papusryčiavęs trupuų apsidairiau aplinkui. Taikų užnugario 
miestelį sunkioji artilerija per keletą dienų pavertė košmarišku regi- 
niu. Pataikymai ištisus namus tiesiog sugrūdo žemėn arba perplėšė 
taip, kad mebliuoti kambariai kybojo viršum chaoso tarsi teatro kuli- 
sai. Iš kai kurių griuvėsių sklido lavonų dvokas, nes pirmasis staigus 
antpuolis ir gyventojus užklupo visiškai nepasiruošusius; daugelis 
jų, nespėję išbėgti iš namų, buvo palaidoti po griuvėsiais. Prie vieno 
slenksčio raudoname klane tįsojo maža mergaitė. 

Smarkiai apšaudoma zona buvo aikštė tarp sugriautos bažnyčios 
ir įėjimo į katakombas — labai seną olą su išsprogdintomis nišomis, 
kuriose, ankštai susispaudę, įsikūrė beveik visų kovinių dalinių šta- 
bai. Sklido kalbos, kad prasidėjus apšaudymui gyventojai kauptu- 
kais atkasę užmūrytą prieigą, kurią slėpė per visą vokiečių okupaci- 
jos laiką. 

Gatvės buvo ne kas kita kaip siauri išmindžioti takai, vinguriuo- 
jantys tarp didžiulių sijų bei mūro kalvų ir per jas. Apverstuose so- 
duose puvo daržovės ir vaisiai. 

Po pietų, kuriuos virtuvėje sutaisėme iš gausingų neliečiamųjų at- 
sargų ir užbaigėme, be abejo, stipria kava, priguliau ant fotelio pail- 
sėti. Iš aplinkui besimėtančių laiškų sužinojau, kad namas priklausė 
bravoro savininkui Lesažui. Kambaryje stovėjo atlapotos spintos ir 
komodos, apversta prausyklė, siuvamoji ir vaiko vežimėlis. Ant sie- 
nų kabojo sudaužyti paveikslai ir veidrodis. Grindis metro storumo 
sluoksniu dengė padrikai gulintys ištraukti stalčiai, baltiniai, kor- 
setai, knygos, laikraščiai, naktiniai staliukai, šukės, buteliai, par- 
titūros, kėdžių kojos, sijonai, paltai, lempos, užuolaidos, langinės, 
nuo vyrių nuplėštos durys, nėriniai, fotografijos, aliejiniais dažais 
tapytas paveikslas, albumai, sulaužytos dėžės, moteriškos skrybė- 
lės, gėlių vazonai ir tapetai. 

Pro suskaldytas langines matėsi sviedinių išartas tuščios aikštės 
keturkampis, kurį pridengė apdraskytų liepų lapija. Šitą įspūdžių 
maišalynę niauriai papildė nepaliaujama artilerijos ugnis, šėlstanti 
aplink gyvenvietę. Triukšmą retkarčiais permušdavo milžiniško tris- 
dešimt aštuonių centimetrų sviedinio sprogimas. Tada per Komblė 
debesimis lėkdavo skeveldros, teškėdamos į medžių šakas arba su 
tokia jėga trenkdavosi į keletą dar išlikusių stogų, kad šiferio lakštai 
nuvažiuodavo žemyn. | 

Per popietę ugnis sustiprėjo tiek, kad liko tik nežmoniško, visus 
atskirus garsus prarijusio gausmo pojūtis. Nuo septintos valandos 
aikštę ir aplinkinius namus penkiolikos centimetrų sviediniais apšau- 
dė kas pusę minutės. Tarp jų buvo daug nesprogėlių, kurių trumpi, 
nemalonūs smūgiai sudrebindavo namą iki pat pamatų. Visą tą laiką 

sėdėjome rūsyje prie stalo ant šilkais aptrauktų krėslų ir rankomis 
parėmę galvas skaičiavome laiką tarp sprogimų. Sąmojai darėsi vis 
retesni, galiausiai nutilo ir didžiausias narsuolis. Aštuntą valandą du 
tiesioginiai pataikymai sunaikino gretimą namą. Griūdamas jis į orą 
pakėlė galingą dulkių debesį. 

Nuo devintos iki dešimtos ugnis daužėsi su beprotišku įsiūčiu. 
Žemė siūbavo, dangus atrodė kaip gigantiškas kunkuliuojantis kati- 
las. Šimtai sunkiųjų baterijų šaudė į Komblė ir aplinkui, virš mūsų 
kaukdami ir šnypšdami kryžiuodavosi nesuskaitomi sviediniai. Viską 
siaubė tiršti dūmai, kuriuos tarsi nelaimės ženklai nušviesdavo mar- 
gos šviečiamosios raketos. Smarkiai gėlė galvą ir ausis; susikalbėti 
galėjome tik išrėkdami atskirus žodžius. Atrodė, kad pranyko gebė- 
jimas logiškai mąstyti ir sunkio jėgos pojūtis. Jautėme, kad tatai ne- 
išvengiama ir besąlygiškai būtina it gamtos gaivalų protrūkis. Vieną 
trečiojo būrio puskarininkį ištiko siuto priepuolis. 

Dešimtą valandą šitas pragaro karnavalas pamažėle nurimo ir pe- 
rėjo į ramesnę uraganinę ugnį; tačiau ir joje dar nebuvo galima išskir- 
ti atskirų šūvių. 

Vienuoliktą valandą kurjeris atnešė įsakymą išrikiuoti skyrius baž- 
nyčios aikštėje. Ten Žygiui į pozicijas susijungėme su dviem kitais 
būriais. Ketvirtasis būrys, vadovaujamas leitenanto Zyverso, atsisky- 
rė, nes į frontą turėjog abenti maistą. Jo žmonės apstojo mus, skubiais 
šūksniais raginančius vienas kitą rinktis pavojingoje vietoje, ir apkro- 
vė duona, tabaku ir mėsos konservais. Zyversas įbruko man sviesto 
pilną katiliuką, atsisveikindamas paspaudė ranką ir palinkėjo sėkmės. 

Tada išžygiavome vora po vieną. Visiems buvo griežtai įsakyta 
laikytis priekinio kario. Dar gyvenvietės pakraštyje mūsų vadovas 
pastebėjo, kad pasiklydo. Per smarkią šrapnelių ugnį teko grįžti at- 
gal. Tada žygiavome atviru lauku, dažniausiai ristele, palei patiestą 
kelrodį - į skutelius sušaudytą baltą juostą. Vadovui pametus kryptį, 
dažnai turėdavome stoviniuoti pačiose bjauriausiose vietose. Tačiau 
tam, kad nepasimestume, buvo uždrausta gultis ant žemės. 

Nepaisant to, staiga pradingo pirmasis ir trečiasis būriai. Pirmyn! 
Smarkiai apšaudomame tarpeklyje grūdosi skyriai. Gult! Bjauriai 

skvarbus kvapas liudijo, kad ši perėja pareikalavo jau daug aukų. Po 
mirtinai pavojingo spurto patekome į kitą tarpeklį, kuriame buvo 
fronto linijos vado blindažas, vėl pasiklydome ir susijaudinusių 
žmonių spūstyje vargais negalais apsisukome. Į šlaito galą dau- 
giausia per penkis metrus nuo manęs ir Fogelio su dusliu trenksmu 
pataikė vidutinio kalibro sviedinys, apipylė didžiuliais žemės gaba- 
lais, 1r mūsų nugaromis perėjo mirties drebulys. Galų gale vadovas 
vėl rado kelią pagal orientyrą — neįprastą lavonų grupę. Vienas iš 
žuvusiųjų gulėjo ant kreidos atšlaitės lyg nukryžiuotas - kieno vaiz- 
duotė galėtų išgalvoti kelio nuorodą, labiau tinkančią šiam krašto- 
vaizdžiui? 

Pirmyn! Pirmyn! Žmonės susmukdavo bėgdami, mūsų griežtai 
prigrasinti, kad iš išsekusių kūnų išspaustų paskutines jėgas. Sužeis- 
tieji, šaukdamiesi pagalbos, krito į išrausas kairėj ir dešinėj, bet nie- 
kas į juos nekreipė dėmesio. Judėjom toliau per negilų, vos iki kelių, 
griovį, vingiuojantį per virtinę didžiulių kraterių, žvilgsnius įsmeigę 
į priekinį karį, aplenkdami vieną Žuvusįjį po kito. Koja nenoriai lipo 
ant minkšto, susispaudžiančio kūno, kurio formos tamsoje akys neį- 
žiūrėjo. Ant tako nuvirtę sužeistieji taip pat negalėjo išvengti priekin 
skubančiųjų aulinių. 

Ir visą laiką tas salsvas tvaikas! Svirduliuoti pradėjo ir mano pa- 
siuntinys, mažasis Šmitas, ne vieno pavojingo reido palydovas. Iš- 
plėšiau ginklą jam iš rankų — net ir tokios būsenos šaunusis vaikinas 
bandė priešintis. 

Galų gale nusigavome iki priekinės linijos — duobėse vienas prie 
pat kito tupinčių vyrų, kurių kimūs balsai virpėjo iš laimės pamačius 
pamainą. Bavaras feldfebelis, taręs kelis žodžius, perdavė man sek- 
torių ir signalinį pistoletą. 

Mano būrio sektorius buvo dešiniajame pulko pozicijų flange; 
jį sudarė tarpeklis, nuolatinio apšaudymo išplotas į daubą, einančią 
atvira vietove per kelis šimtus žingsnių nuo Gijemono ir šiek tiek į 
dešinę nuo Bois de Trones“. Nuo kaimyninio dalinio, 76-ojo pėsti- 


*  Tronės miškas. (Pranc.) 

ninkų pulko, mus skyrė penkių šimtų žingsnių pločio tuščia zona, 
kur dėl nepaprastai stiprios ugnies niekas negalėjo išsilaikyti. 

Bavaras feldfebelis staiga pradingo, ir aš likau visiškai vienas 
su signaliniu pistoletu rankoje viduryje kraupiai išraustos vietovės, 
kurią dengė pažemiu tvyrantys, grėsmės ir paslapties persmelkti mi- 
glos kamuoliai. Už nugaros pasigirdo slopus, nemalonus garsas; su 
keistu dalykiškumu nustačiau, jog jis sklido iš milžiniško pradėjusio 
irti lavono. 

Kadangi netgi nesusigaudžiau, maždaug kur gali būti priešas, pa- 
traukiau prie savo vyrų ir patariau būti viskam pasiruošusiems. Nie- 
kas nemiegojo; naktį kartu su Paulike ir abiem savo pasiuntiniais pra- 
leidau gal kubinio metro tūrio nišoje. 

Auštant rytui, prieš apstulbusias akis pamažu ėmė vertis nepažįs- 
tamos apylinkės. 

Tarpeklis pasirodė esąs eilė didžiulių išrausų, užverstų uniformos 
dalimis, ginklais ir numirėliais; kiek tik siekė žvilgsnis, sunkieji svie- 
diniai viską buvo apvertę aukštyn kojom. Nesimatė nė menkiausio 
žolės stiebelio. Sujauktas kovos laukas atrodė siaubingai. Tarp gyvų 
gynėjų gulėjo žuvę. Kasdami priedangos nišas pastebėjome, kad jie 
suguldyti sluoksniais vienas ant kito. Kuopa po kuopos, susispau- 
dusi kęsdama uraganinę ugnį, būdavo nušienaujama, tada lavonus 
užversdavo sviedinių išmestos žemės, o į kritusiųjų vietą ateidavo 
nauja pamaina. Dabar buvo mūsų eilė. 

Tarpeklyje ir už mūsų gulėjo vokiečiai, vietovėje priešais — an- 
glai. Šlaituose styrojo rankos, kojos ir galvos; priešais mūsų duobes 
gulėjo nutrauktos galūnės ir numirėliai, kai kurie pridengti paltais 
arba palapinsiaustėmis, kad nereiktų nuolat matyti iškreiptų veidų. 
Nors buvo karšta, niekas nė nemanė užpilti kūnus žeme. 

Atrodė, kad Gijemono kaimas pradingo be pėdsakų; tik balkšvos 
dėmės išrausų lauke rodė plotus, kur į dulkes buvo sumaltas namų 
kalkakmenis. Priešais mus dunksojo kaip vaikiškas žaislas sulamdy- 
ta stotis; už jos — į šipulius suskaldytas Delvilio miškas. 

Vos įdienojus atskrido anglas ir pradėjo nelyginant maitvanagis 
sukti ratus pažemiui, o mes nulėkėme slėptis į duobes. Aštri žvalgo 

akis mus vis tiek pastebėjo — netrukus iš viršaus atsklido duslūs, su 
trumpomis pertraukomis tęsiami sirenos garsai. Jie panėšėjo į mi- 
tinės būtybės, grėsmingai sklendžiančios virš dykumos, šauksmus. 

Neilgai trukus signalus priėmė viena baterija. Su neįtikėtina jėga 
lėkštąja trajektorija atskriejo vienas stambaus kalibro sviedinys po 
kito. Tupėjome dyki savo priebėgose, retkarčiais prisidegdami ir vėl 
numesdami cigarą, kiekvieną akimirką pasiruošę būti palaidoti po 
žemėmis. Didelė skeveldra prapjovė Šmito švarko rankovę. 

Vos po trečio šūvio galingas sprogimas užvertė žemėmis greti- 
mo plyšio įnamį. Jį tuojau pat atkasėme; tačiau suspaustas žemių 
jis buvo mirtinai išsekęs, veidas įkritęs, panašus į kaukolę. Tai buvo 
jefreitorius Simonas. Nukentėjęs jis pasimokė; kai dienos metu lėk- 
tuvo akivaizdoje Žmonės judėdavo be priedangos, pasigirsdavo jo 
besibarantis balsas, o iš palapinsiauste užmaskuotos nišos angos iš- 
lįsdavo grasinantis kumštis. 

Apie trečią valandą popiet atėjo mano kairioji sargyba ir prane- 
šė, kad nebegali išsilaikyti, nes jų duobės sunaikintos. Turėjau pa- 
naudoti visą turimą valdžią, kad grąžinčiau juos atgal. Tiesa, mano 
vieta buvo pati pavojingiausia, o tokioje vietoje esančio autoritetas 
didžiausias. 

Prieš pat dešimtą vakaro kairiajame pulko flange prasidėjo ugnies 
audra, kuri po dvidešimties minučių atėjo ir iki mūsų. Greit mus 
apgaubė dūmai ir dulkės, tačiau dauguma sviedinių sprogo prieš pat 
apkasus — jei mūsų suverstą griovį galima taip pavadinti — arba už 
jų. Aplink mus šėlstant šitam uraganui, apėjau savo būrio sektorių. 
Vyrai užsidėjo durtuvus. Su šautuvais rankose jie stovėjo ant prie- 
šakinio tarpeklio šlaito sustingę kaip akmenys ir stebėjo priešlau- 
kį. Kartą kitą, šovus šviečiamajai raketai, išvysdavau, kaip blyksi 
plieno šalmas prie šalmo, ašmenys prie ašmenų, ir mane apimdavo 
nepažeidžiamumo jausmas. Mus galėjo sutraiškyti, bet ne nugalėti. 

Gretimame būryje iš kairės feldfebelis Hokas, nelaimingasis 
Monši pelių gaudytojas, norėjo iššauti baltą šviečiamąją raketą, ta- 
čiau apsiriko ir į dangų nušnypštė raudonas iš visų pusių dubliuotas 
užtveriamosios ugnies signalas. Mūsų artilerija įsijungė tą pačią aki- 

mirką, net gražu buvo pažiūrėti. Mortyrų sviediniai vienas po kito 
kaukdami krito iš padangės žemyn ir priešlaukyje dužo skeveldro- 
mis ir žiežirbomis. Iš išrausų pakilo dulkių, troškių dujų ir sprogimų 
pamėtėtų lavonų tvaiko mišinys. 

Po šios naikinimo orgijos ugnis vėl nuslūgo iki įprastinio ly- 
gmens. Vieno susijaudinusio žmogaus veiksmas įsuko galingą karo 
mašineriją. 

-Hokui nesisekė ir toliau: dar tą pačią naktį, užtaisinėdamas pisto- 
letą, jis iššovė šviečiamąją raketą į savo bato aulą ir smarkiai apde- 
gęs neštuvuose iškeliavo užnugarin. 

Kitą dieną smarkiai įsilijo; tai mums nebuvo nemalonu, mat nu- 
sėdus dulkėms, nebe taip kamavo perdžiūvęs gomurys, be to, lietus 
nuvaikė dideles tamsiai mėlynas muses, kurios saulėtose vietose su- 
sirinkdavo į milžiniškus spiečius, nelyginant tamsias aksomo pagal- 
ves. Beveik visą dieną sėdėjau savo nišoje, rūkiau ir, nepaisydamas 
aplinkos, valgiau su apetitu. 

Kitą rytą mano būrio šaulys Knikė nežinia iš kur gavo kulką į 
krūtinę, kuri kliudė ir nugaros smegenis, — jis nebegalėjo pajudinti 
kojų. Kai nuėjau pažiūrėti, ramiai gulėjo savo duobėje kaip žmogus, 
jau susitaikęs su mirtimi. Vakare per artilerijos ugnį Knikę išnešė; o 
kai sanitarai turėjo staiga slėptis, jis dar susilaužė koją. Knikė mirė 
perrišimo punkte. 

Po pietų mane pašaukė mano būrio vyras ir šautuvo taikiklį virš 
nuplėštos anglo kojos nukreipė į Gijemono stotį. Lėkšta tranšėja prie- 
kin skubėjo šimtai anglų, ne itin trikdomi silpnos šautuvų ugnies, 
kurią tučtuojau liepiau į juos atidengti. Šis vaizdas gerai parodė ne- 
vienodus kovojančių pusių išteklius. Jei būtume išdrįsę padaryti tą 
patį, mūsų daliniai būtų nuploti per keletą minučių. Mūsų pusėje 
nesimatė nė vieno pririšamojo aerostato, tuo tarpu anapus ištisos 
trys dešimtys susitelkė į didelę ryškiai geltoną kekę ir Argo akimis 
sekė kiekvieną krustelėjimą išmaltoje vietovėje, kad ten tučtuojau 
nukreiptų geležinę krušą. 

Vakare, kai susakiau slaptažodžius, didelė sviedinio skeveldra 
dūgzdama trenkėsi man į pilvą; laimei, jos skrydis buvo prie pabaigos, 

tad ji stipriai atsimušė į perpetės sagtį ir nukrito ant žemės. Buvau toks 
apstulbęs, kad įsisąmoninau pavojų tik tada, kai susirūpinę palydovai 
ėmė šūkčioti, siūlydami savo gertuves. 

Temstant priešais pirmojo būrio sektorių pasirodė du pasiklydę 
anglų maistininkai. Jie artinosi nepaprastai romiai: vienas nešė ap- 
valų puodą, kitas rankose laikė pailgą arbatos katilą. Abu nušovė 
tiesiu taikymu; vienas iki juosmens įvirto į tarpeklį, o kojos liko ant 
šlaito. Šiame inferno nebuvo įmanoma paimti belaisvių — kaip juos 
reiktų pergabenti per užtveriamosios ugnies zoną? 

Apie pirmą nakties Šmitas purtydamas pažadino mane iš painaus 
sapno. Susijaudinęs pašokau ir čiupau ginklą. Atėjo nauja pamaina. 
Perdavėme visa, ką turėjome perduoti, ir kiek įmanoma greičiau pa- 
likome šitą velnišką vietą. 

Tik pasiekus lėkštą tranšėją, tarp mūsų sprogo pirma šrapnelių 
salvė. Prieš mane ėjusiam kariui kulka pataikė į riešą, ir pasipylė 
kraujas. Jis ėmė svyruoti ir jau norėjo prigulti pakraštyje. Suėmiau jį 
už rankos, nepaisydamas dejonių pakėliau ir paleidau tik sanitarinia- 
me blindaže greta fronto linijos vado slėptuvės. 

Abu tarpekliai virte virė. Pradėjome dusti. Bjauriausia vieta buvo 
slėnis, kuriame be perstojo sproginėjo šrapneliai ir lengvieji svie- 
diniai. Bum! Bum! dundėjo geležinis sūkurys, į tamsą žerdamas 
žiežirbų lietų. Uūūūūiii! Dar viena salvė! Užėmė kvapą, nes per se- 
kundės dalį iš vis aštrėjančio kauksmo supratau, kad sviedinio skry- 
džio šaka nulinks prie pat manęs. Iš karto po to stiprus smūgis šalia 
mano pėdos į visas puses ištaškė minkštus molio gniutulus. Būtent 
šis sviedinys nesprogo! 

Per naktį ir ugnį skubėjo pakeistos ir naujos karių pamainos, kai 
kurios visiškai pasiklydusios, vaitojančios iš jaudulio ir nuovar- 
gio; girdėjosi šūkčiojimai, įsakymai ir monotoniškai pasikartojan- 
tys, pratisi išrausų lauke prapuolusių sužeistųjų pagalbos šauksmai. 
Bėgdamas parodydavau kelią pasiklydusiems, ištraukdavau Žmones 
iš sprogimo išrausų, pagrūmodavau kitiems, norėjusiems atsigulti, 
nuolatos rėkiau savo vardą, idant neišsibarstytume ir taip lyg per 
stebuklą atvedžiau savo būrį į Komblė. 

Dar turėjome per Saji ir Guvernemeno fermą nužygiuoti į Enua 
mišką, kur buvo numatyta įrengti žygio stovyklą. Tik dabar pajuto- 
me, kokie esame išsekę. Abejingai nukorę galvas slampinome keliu, 
dažnai nustumiami į pakrašų automobilių arba amunicijos kolonų. 
Liguistai suirzęs aš neabejojau, kad pro šalį dardančios mašinos va- 
žiuoja taip arti kelkraščio specialiai mus pykindamos, ir ne kartą 
aptikau savo plaštaką ant pistoleto rankenos. 

Po žygio dar turėjome pasistatyti palapines ir tik tada galėjome 
kristi ant kietos žemės. Mums besiilsint šioje miško stovykloje, 
prasidėjo smarki liūtis. Šiaudai palapinėse pradėjo pūti, ir daugelis 
karių susirgo. Mes, penki kuopos karininkai, nesileidome drėgmės 
išmušami iš vėžių, vakarais susėsdavome palapinėje ant savo man- 
tos ir ištuštindavome po kelis storapilvius butelius, kuriuos iš kažkur 
gaudavome. Tokiose situacijose raudonvynis yra vaistas. 

Vieną tokį vakarą gvardija surengė kontrataką ir šturmavo Mor- 
pos kaimą. Kol abiejų pusių artilerijos plačiu frontu siautėjo viena 
prieš kitą, prasidėjo baisi audra, taigi, kaip homeriškame dievų ir 
žmonių mūšyje, čia varžėsi sukilę žemė ir dangus. 

Po trijų dienų vėl patraukėme į Komblė, kur su būriu įsikūriau 
keturiuose nedideliuose rūsiuose. Rūsiai buvo siauri, gaubtomis 
kaip statinės lubomis, išmūryti iš kalkakmenio blokų; jie žadėjo, jog 
būsime saugūs. Atrodo, kad jie priklausė vyndariui — bent jau taip 
aiškinau tai, kad juose stovėjo maži į sienas įleisti Židiniai. Išstatę 
sargybas, išsitiesėme ant čiužinių, kurių čia gausiai sutempė mūsų 
pirmtakai. 

Pirmą rytą buvo palyginti ramu, todėl apleistame sode truputį 
pasivaikščiojau ir apiplėšiau gardžiais persikais apkibusį špalerį. 
Klaidžiodamas patekau į aukštų gyvatvorių apsuptą namą, kuriame, 
matyt, gyveno gražių sendaikčių mėgėjas. Kambariuose ant sienų 
kabojo ištapytų lėkščių kolekcija, švęsto vandens dubenėliai, vario 
graviūros ir medžio raižiniai su šventųjų atvaizdais. Didelėse spinto- 
se stovėjo senas porcelianas, ant grindų mėtėsi dailios odinės juos- 
tos, tarp jų — vertingas senas Don Kichoto leidimas. Visi šie lobiai 
buvo atiduoti likimo valiai. Mielai būčiau pasiėmęs suvenyrą, tik 

iš jo naudos man nelyginant Robinzonui iš aukso gabalo; čia šitie 
daiktai neturėjo jokios vertės. Antai vienoje manufaktūroje suiro di- 
džiulės puikiausio šilko rietuvės, 1r niekas jomis nepasirūpino. Bet 
pagalvojęs apie šią apylinkę perskyrusią žėrinčią ugnies užtvarą prie 
Frežikūro fermos, nesunkiai atsisakydavai bet kokio. nereikalingo 
krovinio. 

Kol pasiekiau savo buveinę, vyrai, grįžę iš panašios tiriamosios 
ekspedicijos po sodą, iš mėsos konservų, bulvių, Žirnių, morkų, 
artišokų ir kitokių žalumynų išvirė tokią sriubą, kad net šaukštas 
stovėjo. Bevalgant į namą pataikė vienas, o netoliese — dar trys 
sviediniai, bet mūsų tai nė kiek netrikdė. Buvome pernelyg atbu- 
kę nuo įspūdžių pertekliaus. Name, atrodo, vyko kruvina drama, 
nes viduriniame kambaryje ant nuolaužų krūvos stovėjo grubiai 
išskaptuotas kryžius su eile išpjaustytų vardų. Kitą vidurdienį iš 
porceliano kolekcionieriaus namo atsinešiau tomelį iliustruotų Pe- 
tit Journal" priedų, nuėjau į nenuniokotą kambarį, iš baldų lūženų 
židinyje sukūriau ugnelę ir pradėjau skaityti. Buvau priverstas daž- 
nai purtyti galvą, nes man į rankas pateko Fašodo“' incidento metu 
išleisti numeriai. Beskaitant mūsų namą vienodais laiko tarpais 
supurtė keturi sprogimai. Maždaug septintą užverčiau paskutinį 
puslapį ir nuėjau į rūsio prieangį, kur vyrai ant nedidelės viryklės 
ruošė vakarienę. | 

Man tik prie jų atsistojus, prieš namo duris pasigirdo aštrus 
trenksmas, ir tą pačią akimirką pajutau stiprų smūgį į kairę blauzdą. 
Su senoviniu kario šūksniu „„Aš sužeistas!“ įsikandęs pypkę nušuo- 
liavau rūsio laiptais žemyn. 

Greitai buvo uždegta šviesa ir apžiūrėtas sužeidimas. Kaip pa- 
prastai, iš pradžių stebeilydamasis į lubas išklausiau raportą, nes 
tokiais atvejais apžiūrinėti save patį nėra malonu. Autuose Žiojėjo 
dantyta žaizda, 1š kurios tryško plona kraujo srovė. Iš kitos pusės 
pūpsojo apvalus po oda palindusios šrapnelio kulkos gumbas. 


* Mažasis laikraštis. (Pranc.) 
** Miestas Sudane, kur 1898 metais susikirto Britanijos 1r Prancūzijos kolonijiniai interesai. Prancūzų atsi- 
traukimas nutiesė kelią Britanijos ir Prancūzijos karinei sąjungai - Antantei. 


100 


Taigi diagnozė buvo paprasta — „bilieto namo“ tipo šūvis, nei 
per lengvas, nei per sunkus. Beje, tai buvo paskutinė galimybė „įsi- 
brėžti“, jei norėjai suspėti į traukinį Vokietijon. Pataikyta kažkaip 
gudragalviškai, nes šrapnelis sprogo ant žemės už mūrinės sienos, 
supančios mūsų kiemą. Toje sienelėje sviedinys buvo išmušęs apva- 
lią skylę, o priešais ją stovėjo kubilas su oleandru. Vadinasi, mano 
kulka iš pradžių pralėkė pro sviedinio skylę, tada pro oleandro lapi- 
ją, praskrido kiemą bei namo duris ir iš daugybės koridoriuje stovė- 
jusių kojų išsirinko manąją. 

Greitomis uždėję tvarstį, bendražygiai per apšaudomą gatvę nu- 
nešė mane į katakombas ir iškart paguldė ant operacinės stalo. At- 
skubėjęs leitenantas Vetjė laikė man galvą, o vyriausias štabo gy- 
dytojas peiliu ir žirklėmis išpjovė šrapnelio kulką, sveikindamas su 
tuo, kad švinas perėjo tarp blauzdikaulio ir šeivikaulio, nesužalojęs 
nė vieno iš jų. 

— Habent sua fata libelli et balli",- tarė senas korporantas ir sani- 
tarui paliepė perrišti žaizdą. 

Iki sutemų gulėjau ant neštuvų katakombų nišoje; buvo džiugu, 
kad atsisveikinti atėjo daug žmonių. Jų laukė sunkūs laikai. Su trum- 
pu vizitu apsilankė ir mano garbinamas pulkininkas fon Openas. 

Vakare mane su kitais sužeistaisiais nubogino į gyvenvietės 
pakraštį ir pakrovė į sanitarinį furgoną. Nekreipdamas dėmesio 
į keleivių klyksmus, vairuotojas visu greičiu lėkė prie Frežikūro 
fermos dar smarkiai apšaudomu keliu per duobes ir kitas kliū- 
tis; galiausiai buvome perkelti į automobilį, kuris nugabeno mus 
į Feno kaimo bažnyčią. Transporto priemones pakeitėme vidury 
nakties prie vienišos namų grupės; gydytojas patikrino tvarsčius ir 
sprendė, ar mus vežti toliau. Karščiuodamas regėjau dar visai jau- 
ną vyriškį Žilutėliais plaukais, nepaprastai atsargiai besirūpinantį 
žaizdomis. 

Feno bažnyčioje gulėjo šimtai sužeistųjų. Viena seselė pasako- 
jo, kad per pastarąsias savaites šioje vietoje pamaitinta ir perrišta 


*  Lotyniško posakio „knygos turi savo likimą“ variacija; balli — kulkos. (Lot. ir vok. k. mišinys.) 

daugiau nei trisdešimt tūkstančių. Tokių skaičių akivaizdoje aš su 
vargana peršauta koja pasijutau visai nereikšmingas. 

Iš Feno mane su keturiais kitais karininkais nugabeno į mažą li- 
goninę, įrengtą pasiturinčio Sen Kanteno miestelėno namuose. Mus 
iškraunant, sudrebėjo visi miesto langų stiklai; kaip tik tuo metu, 
pasitelkę visus artilerijos pajėgumus, anglai užiminėjo Gijemoną. 

Kai iš furgono kėlė gretimus neštuvus, išgirdau vieną iš tų neiš- 
raiškingų balsų, kurių niekaip negali pamiršti: 

— Greičiau gydytoją, prašau, aš sunkiai sergu — man dujų fle- 
gmona. 0 

Šiuo vardu vadinta baisi kraujo užkrėtimo forma, kuri kartais, 
kaip sužeidimo komplikacija, būdavo mirtina. 

Mane nunešė į kambarį, kur dvylika lovų stovėjo taip arti viena 
kitos, kad atrodė, jog visą plotą yra užpildžiusios vien tik sniego 
baltumo pagalvės. Daugumos sužeidimai buvo sunkūs, ir vyravo 
šurmulys, kuriame aš karščiuodamas dalyvavau kažkokiu nerealiu 
būdu. Netrukus po mano atvykimo jaunas vyras su turbaną prime- 
nančiu galvos tvarsčiu visu ūgiu atsistojo lovoje ir išrėžė kalbą. Pa- 
maniau, kad tai keistas pokštas, tačiau jis susmuko lygiai taip pat 
staigiai kaip buvo pašokęs. Stojus slogiai tylai, jo lovą išvežė pro 
mažas tamsias duris. 

Šalia manęs gulėjo pionierių karininkas. Apkase jis užlipo ant 
sprogmens, kuris paliestas išspjovė ilgą liepsnos liežuvį. Ant ugnies 
sudarkytos kojos uždėjo permatomos marlės gaubtą. Šiaip jau jis 
buvo geros nuotaikos, laimingas, kad mano asmenyje rado klausy- 
toją. Į kairę nuo manęs jaunutį kariūną maitino raudonvyniu ir kiau- 
šinio tryniu; jis buvo pasiekęs didžiausią išsekimo laipsnį, kokį tik 
galima įsivaizduoti. Kai seselė norėdavo pakloti lovą, kilstelėdavo jį 
kaip plunksnelę; po oda matėsi visi žmogaus turimi kaulai. Vakare 
seselei paklausus, ar jis nenorėtų parašyti gražaus laiško tėvams, nu- 
jaučiau, kokia valanda išmušė, ir iš tikrųjų dar tą pačią naktį jo lovą 
pro tamsias duris išvežė į mirtininkų palatą. 

Kitą vidurdienį gulėjau sanitariniame traukinyje, nuvežusiame 
mane į Gerą; įgulos ligoninėje mane puikiai slaugė. Jau po savaitės 

vakarais išeidavau pavaliūkauti, tik, žinoma, turėjau saugotis, kad 
nesutikčiau vyriausiojo gydytojo. 

Čia kaip karo paskolą įmokėjau turėtus tris tūkstančius markių ir 
daugiau niekad jų nepamačiau. Rankose laikydamas blankus, prisi- 
miniau gražų fejerverką, kurį sukėlė supainiota šviečiamoji raketa, — 
tokio reginio tikrai nenuspirktum nė už milijoną. 


Dar kartą grįžkime į tą siaubingą tarpeklį, kad išvystume paskutinį 
dramos veiksmą; remsimės keleto išgyvenusių sužeistųjų, visų pir- 
ma mano tarno Oto Šmito, pasakojimais. 

Mane sužeidus, vadovavimą būriui perėmė pavaduotojas, feldfe- 
belis Heistermanas, ir po kelių minučių išvedė jį į išrausų lauką prie 
Gijemono. Išskyrus kelis žmones, kurie dar žygio metu buvo sužeis- 
ti ir, galėdami paeiti, grįžo į Komblė, sudėtis be pėdsako pranyko 
ugniniuose mūšio labirintuose. 

Atlikęs rotaciją, būrys vėl įsitaisė gerai pažįstamose nišose. Dėl 
nepertraukiamos naikinamosios ugnies spraga dešiniajame flange 
išsiplėtė tiek, kad už jos nieko nebesimatė. Spragų atsirado ir kai- 
riajame flange, taigi pozicijos prilygo galingų lavos srautų apjuostai 
salai. Ir visą sektorių sudarė panašios, didesnės ar mažesnės, nuolat 
tirpstančios salelės. Puolantieji rado tinklą, kurio akutės pasidarė per 
didelės, kad galėtų juos sulaikyti. 

Naktis praėjo vis augant nerimui. Paryčiais pasirodė 76-ojo pulko 
dviejų vyrų patrulis, kuris po nežmoniškų pastangų galiausiai čia 
prasibrovė. Neilgai trukus jis vėl pranyko ugnies jūroje, 0 su juo — 
ir paskutinis ryšys su išoriniu pasauliu. Vis smarkiau įsisiautėjanti 
ugnis persikėlė į dešinįjį flangą, kur, išvesdama 1š rikiuotės vieną 
pasipriešinimo lizdą po kito, pamažu platino spragą. 

Apie šeštą ryto Šmitas norėjo pusryčiauti ir stvėrė katiliuką, 
kurį laikė priešais mūsų senąją nišą, bet rado tik lygiai išplotą, 
skylėtą aliuminio skardos lakštą. Greitai apšaudymas vėl atsinau- 
jino ir sustiprėjo tiek, kad nebeliko abejonių dėl artėjančio puoli- 
mo. Pasirodė lėktuvai ir tartum maitvanagiai pradėjo sukti žemė- 
jančiais ratais. 

Heistermanas ir Šmitas — du lyg per stebuklą išsilaikiusios mažy- 
tės olos gyventojai — žinojo, kad atėjo laikas užimti poziciją. Išėję 
į dūmų ir dulkių kupiną tarpeklį, jie pamatė, kad yra visiškai vie- 
ni. Per naktį ugnis sulygino paskutines menkas priedangas tarp jų 
ir dešiniojo flango, o jose tūnojusius karius užvertė žeme. Tačiau ir 
kairėje niekas nebegynė tarpeklio pakraščio. Personalo likučiai, tarp 
jų ir viena kulkosvaidžio tarnyba, susirinko ankštame, tik lentomis ir 
plonu žemės sluoksniu pridengtame blindaže; jis turėjo du išėjimus 
ir buvo iškastas maždaug tarpeklio viduryje, galiniame šlaite. Heis- 
termanas ir Šmitas mėgino pasiekti šią paskutinę priebėgą. Tačiau 
pakeliui feldfebelis, kuris tą dieną kaip tik šventė gimtadienį, dingo. 
Jis atsiliko už posūkio ir daugiau jo niekas nebematė. 

Vienintelis žmogus, iš dešinės prisijungęs prie nedidelės blindažo 
grupės, buvo jefreitorius sutvarstytu veidu, kuris staiga nuplėšė tvars- 
tį, apšvirkštė vyrus bei ginklus kraujo čiurkšle ir atsigulęs numirė. 
Tuo metu ugnies galingumas dar nuolat augo; kiekvieną akimirką 
perpildytas blindažas, kuriame visi jau senokai nepratarė nė žodžio, 
galėjo sulaukti pataikymo. 

Pozicijos dešinėje, ankstesnės spragos, jau senokai tapusios pla- 
čia užtvankos pralauža, pusėje, nustojo egzistuoti, o tolėliau kairėje 
kai kurie trečiojo būrio žmonės 1š paskutiniųjų laikėsi savo 1šrauso- 
se. Šie vyrai tikriausiai buvo pirmieji, po paties paskutinio, sutelkti- 
nio ugnies smūgio išvydę besiveržiančius anglų smogiamuosius bū- 
rius. Šiaip ar taip, karius apie priešininką pirmiausia įspėjo iš kairės 
atsklidęs šauksmas. 

Šmitas, paskutinis pasiekęs blindažą, todėl sėdėjęs arčiausiai išė- 
jimo, pirmasis pasirodė tarpeklyje. Įšokęs į purškiantį sviedinio kūgį 
jis pro besisklaidantį dūmų debesį pamatė, kad chaki spalvos figū- 
ros gunkso jau ir dešinėje, kaip tik prie mus ištikimai saugojusios 
senosios nišos. Tą pačią akimirką priešininkas tankiomis gretomis 
įsiveržė į kairiąją pozicijos dalį. 

Kas vyko už priešakinio šlaito, nesimatė dėl gilaus tarpeklio. 

Šioje beviltiškoje padėtyje su veikiančiu kulkosvaidžiu ir taiky- 
toju iš blindažo iššoko kiti, pirmiausia feldfebelis Zyversas. Per ke- 

lias sekundes ginklas pastatytas ant tarpeklio dugno ir nusitaikyta 
į priešininką dešinėje. Tačiau kai taikytojo kumštis jau buvo prie 
juostos, o pirštas — ant spynos rankenėlės, priešakiniu šlaitu nurie- 
dėjo anglų granatos. Abu šauliai susmuko šalia ginklo, nepaleidę nė 
šūvio. Visus, šokančius iš blindažo, pasitikdavo šautuvų šūviai, taigi 
po kelių akimirkų apie abu išėjimus atsirado platus kritusiųjų ratas. 

Šmitą ant žemės patiesė pati pirmoji granatų salvė. Viena skevel- 
dra sužeidė jam galvą, kitos nutraukė tris pirštus. Prispaudęs veidą 
prie žemės, jis gulėjo netoli blindažo, kuris dar ilgesnį laiką pritrauk- 
davo smarkią šautuvų ir granatų ugnį. 

Galiausiai viskas nurimo; anglai užėmė ir šitą pozicijų dalį. Šmi- 
tas, turbūt paskutinė gyva siela tarpeklyje, girdėjo žingsnius, skel- 
biančius, kad užpuolikai artėja. Tuoj po to pasigirdo skardžiai paže- 
miu aidintys šautuvų šūviai ir užtaisų bei dujinių granatų sprogimai, 
kuriais buvo valomas blindažas. Vis dėlto į vakarą iš jo išropojo 
keletas gyvųjų, pasislėpusių viename apsaugotame kampelyje. Iš jų 
susidarė šturmo būriams atitekusių belaisvių grupelė. Anglų sanita- 
rai juos surinko ir nugabeno į užnugarį. 

Kiek vėliau, prie Frežikūro fermos užveržus maišą, krito ir Kom- 
blė. Paskutiniai gynėjai, kurie per apšaudymą tūnojo katakombose, 
krito kovodami dėl bažnyčios griuvėsių. 

Tada šiame krašte įsiviešpatavo ramybė, kol 1918-ųjų pradžioje 
mes vėl jį užėmėm. 


PRIE SEN PJER VA 


Praleidęs keturiolika dienų ligoninėje ir tiek pat atostogaudamas, 
vėl nuvykau į pulką, dislokuotą prie Dioznu, labai netoli mums 
gerai pažįstamos Grande Tranchėe. Man atvykus, jis dar dvi die- 
nas stovėjo čia, o kitas dvi praleido senoviškame Atonšatelio kalnų 
kaimelyje. Tada iš Mars la Turo stoties mes vėl iškeliavome So- 
mos kryptimi. 

Mus išsodino Boene, o apnakvindino Brankūre. Šiuose kraštuo- 
se, į kuriuos vėliau dažnai užsuksime, gyvena žemdirbiai, tačiau be- 
veik kiekviename name stovi audimo staklės. 

Postovį man paskyrė šeimoje, kuri turėjo labai gražią dukterį. 
Dalijomės du kambarius — tiek jų tebuvo namelyje — todėl vakarais 
turėdavau eiti per šeimos miegamąjį. 

Tėvas pačią pirmąją dieną paprašė mane surašyti kaltinamą- 
jį raštą vietos komendantui, nes vienas kaimynas jį pačiupęs už 

gerklės, sumušęs ir, šaukdamas ,„Demande pardon"“, grasinęs 
nužudyti. 

Kartą ryte, kai norėjau išeiti iš savo kambario ir keliauti į tar- 
nybą, dukra iš išorės užrėmė duris. Pamaniau, kad tai vienas iš jos 
pokštų, ir iš savo pusės taip pat stipriai stumtelėjau duris; dėl mūsų 
abiejų spaudimo jos išsinėrė iš vyrius, ir mes pradėjome svyrinėti po 
kambarį. Staiga pertvara nukrito, ir, mudviejų sumišimui bei didelei 
motinos linksmybei, gražuolė pasirodė esanti Ievos kostiumu. 

Dar nieko negirdėjau keikiantis taip išraiškingai kaip ši ,„Brankū- 
ro rožė“, išgirdusi kaimynės kaltinimą, jog ji gyvenusi tam tikroje 
Sen Kanteno gatvėje. 

— Ah, cette plure, cette pomme de terre pourrie, jetee sur un fu- 
mier, c'est la creme de la creme pourrie," — bėrė ji, iškeltomis ranko- 
mis lyg žnyplėmis lakstydama po kambarį ir nerasdama aukos siutui 
išlieti. 

Šitame užkampyje viskas vyko gana landsknechtišku stiliumi. 
Vieną vakarą norėjau aplankyti bendražygį, gyvenusį pas minėtą kai- 
mynę, drūtą flamandų gražuolę, vadinamą madam Luiza. Ėjau tie- 
siai per sodą ir pro mažą langelį pamačiau madam Luizą, sėdinčią už 
stalo ir prie didelio kavinuko besimėgaujančią kava. Staiga atsida- 
rė durys ir į kambarį su somnambulišku tikrumu įžengė šio jaukaus 
postovio savininkas — mano nuostabai, ir apsirengęs ne ką daugiau 
kaip somnambulas.Netaręs nė žodžio, jis paėmė kavinuką ir iš sna- 
pelio burnon taikliai susipylė rimtą kavos porciją. Tada, taip nieko ir 
nepasakęs, grįžo atgal. Pajutęs, kad galiu sutrukdyti šią idilę, tyliai 
pasitraukiau. 

Vietovėje vyravo lengvabūdiški papročiai, kurie sudarė keistą 
kontrastą jos kaimiškumui. Tai turbūt susiję su audimu, nes mies- 
tuose ir apylinkėse, kur viešpatauja verpstė, pajusime visai kitokią 
dvasią nei, pavyzdžiui, tose, kur daug kalvių. 

Kadangi buvome išmėtyti po atskiras vietoves kuopomis, vaka- 
rais susirinkdavo tik nedidelis ratelis. Mūsų kompaniją paprastai su- 


* „Prašyk pasigailėjimo!“ (Pranc.) 
** „O, šita kekšė, šita supuvusi bulvė, išaugusi šūde, šita puvėsių esencija!“ (Pranc.) 


108 


darydavo antrosios kuopos vadas leitenantas Bojė, leitenantas Hail- 
manas, nuožmus kovotojas, kuriam kulka išmušė vieną akį, kariūnas 
Gornikas, vėliau perėjęs pas Paryžiaus lakūnus, ir aš. Kiekvieną va- 
karą valgydavome virtas bulves su guliašu iš konservų, tada ant stalo 
atsirasdavo kortos ir keli ,„Lenkų raitelio“ arba „Zalio pomarančo“ 
buteliai. Pokalbį užvesdavo daugiausia Hailmanas, vienas iš tų žmo- 
nių, kuriems niekas nedaro įspūdžio. Jis gyveno antrarūšiame bute, 
buvo apysunkiai sužeistas, dalyvavo didokose laidotuvėse. Išimtį 
sudarė tik jo gimtinė Aukštutinė Silezija, nes ten buvo didžiausias 
kaimas, didžiausia prekinė stotis ir giliausia šachta pasaulyje. 

Būsimam koviniam sąlyčiui mane paskyrė žvalgybos karininku; 
su grupe, kurią sudarė du puskarininkiai ir keturi vyrai, buvau pri- 
skirtas divizijos dispozicijai. Tokios ypatingos užduotys man neitin 
patikdavo, nes savo kuopoje jaučiausi kaip šeimoje, ir labai nenoriai 
palikdavau ją prieš mūšį. 

Lapkričio 8-ąją, pilant smarkiam lietui, batalionas nuvyko į 
gyventojų paliktą Goneliu kaimą. Iš ten žvalgybos grupę išsiuntė 
į Lieramoną ir pavedė divizijos žvalgybos karininkui, rotmistrui 
Bėkelmanui. Rotmistras, mes, keturių žvalgybos grupių vadai, du 
stebėjimo karininkai ir rotmistro adjutantas — visi gyvenome erdvioje 
klebonijoje, išsidaliję kambarius. Vieną pirmųjų vakarų bibliotekoje 
užsimezgė ilgas pokalbis apie ką tik paskelbtą vokiečių taikos pa- 
siūlymą. Bėkelmanas užbaigė jį sakiniu, kad karo metu kiekvienam 
kareiviui turėtų būti uždrausta netgi ištarti žodį „taika“. 

Pirmtakai supažindino mus su divizijos pozicijomis. Kiekvieną 
naktų turėjome eiti į frontą. Mūsų užduotis buvo ištirti susiklosčiusią 
padėtį, patikrinti dalinių sąveiką ir susidaryti bendrą vaizdą, kad blo- 
giausiu atveju galėtume parodyti kelią pajėgoms ir atlikti ypatingus 
pavedimus. Mano zonai priskyrė ruožą kairiau Sen Pjer Va miško, 
tiesiai priešais Bevardį mišką. 

Naktinis kraštas buvo pažliugęs ir tuščias; jį dažnai sudrebindavo 
galingos ugnies papliūpos. Dažnai pakildavo geltonos raketos, ore 
sprogdavusios ir pažerdavusios ugnies lietų, kurio spalva man pri- 
minė alto tembrą. 

Jau pačią pirmąją naktį visiškoje tamsoje pasiklydau "Tortijo 
upokšnio klampynėse ir vos nepaskendau. Čia buvo tikrų bedugnių; 
praėjusią naktį pakinkytas amunicijos vežimas be pėdsakų pranyko 
milžiniškoje sprogimo išrausoje, slypėjusioje po purvu. 

Ištrūkęs iš šitų kemsynų pamėginau nusigauti iki Bevardžio miš- 
ko, kurio rajonas buvo apšaudomas silpna, bet nuolatine ugnimi. 
Žingsniavau į tą pusę gana nerūpestingai, nes iš nestipraus sprogi- 
mųgarso spėjau, kad anglas iššaudo užsigulėjusius sviedinius. Ta- 
čiau staiga lengvas vėjo gūsis atnešė salsvą svogūnų kvapą, ir tuojau 
pat miške išgirdau daugybę balsų: 

— Dujos, dujos, dujos! 

Per atstumą šitas šauksmas skambėjo nepaprastai subtiliai ir 
graudžiai, sakytumei, Žiogų čirškimas. 

Kitą rytą sužinojau, kad tuo metu miške daugelis mūsiškių mirė 
apsinuodiję fosgeno dujomis, kurių sunkūs debesys ilgai laikėsi po- 
miškyje. 

Ašarojančiomis akims nušlitinėjau atgal į Vo mišką, nieko ne- 
įžiūrėdamas pro aprasojusius dujokaukės stiklus ir griuvinėdamas 
į vieną išrausą po kitos. Ši naktis, jos erdvių platybė ir niaurumas 
skleidėpamėklišką vienatvę. Kai šitame patamsyje susidurdavau su 
patruliu arba išblaškytais kariais, mane apimdavo kaustantis jaus- 
mas, kad kalbu nebe su žmonėmis, o su demonais. Mes klaidžiojome 
kažkokiame milžiniškame sąvartyne už žinomo pasaulio ribų. 

Lapkričio 12-ąją, tikėdamasis didesnės sėkmės ir turėdamas pa- 
vedimą patikrinti sąveiką išrausų pozicijose, antrą kartą nukakau į 
priekinę liniją. Palei duobėse pasislėpusių ryšių patrulių grandinę 
artėjau prie savo tikslo. 

„Išrausų pozicijos“ pagrįstai buvo taip vadinamos. Aukštumos 
keteroje priešais Rankūro kaimą išsimėčiusiose nesuskaičiuoja- 
mose sprogimo išrausose šen bei ten tūnojo keletas karių. Tamsūs 
plotai, virš kurių švilpdami kryžiavosi sviediniai, buvo tušti 1r bau- 
ginantys. 

Po kurio laiko praradau ryšį su išrausų grandine ir, nenorėdamas 
pakliūti prancūzams į rankas, pasukau atgal. Sutiktas pažįstamas ka- 

rininkas iš 164-ojo pulko mane įspėjo, kad auštant čia ilgiau nepasi- 
likčiau. Todėl sparčiai perėjau Bevardį mišką, griuvinėdamas įgilias 
išrausas, ant išverstų medžių ir klupinėdamas beveik nepraeinamoje 
nukirstų šakų raizgalynėje. 

Kai išėjau į miško pakraštį, prašvito. Prieš mane be jokių gyvy- 
bės ženklų plytėjo išrausų laukas. Sunerimau, nes kare erdvės be 
žmonių visada įtartinos. 

Staiga pasigirdo nematomo šaulio paleistas šūvis, kuris pataikė 
man į abi kojas. Puoliau į artimiausią išrausą ir perrišau žaizdas no- 
sine, nes tvarsliavos paketą, žinoma, vėl buvau pamiršęs. Šaudmuo 
pervėrė dešinę blauzdą ir užkliudė kairiąją. 

Kuo atsargiausiai nušliaužiau atgal į mišką ir iš ten per smarkiai 
apšaudomą vietovę nušlubčiojau į perrišimo punktą. 

Akimirką prieš tai vėl turėjau progą patirti, kad sėkmę kare le- 
mia menkiausios aplinkybės. Iki sankryžos likus maždaug šimtui 
metrų, mane pašaukė apkasų tarnybos vadas, su kuriuo kartu bu- 
vau devintojoje kuopoje. Mūsų pokalbis nesitęsė nė minutės, kai 
sankryžos viduryje bumbtelėjo sviedinys, kurio auka tikriausiai 
būčiau tapęs, jei ne susitikimas. Panašių dalykų negalima laikyti 
atsitiktinumu. 

Sutemus mane ant neštuvų nugabenoį Nurlu. Iš ten rotmistras 
išvežė automobiliu. Priešo prožektorių nušviestame vieškelyje vai- 
ruotojas staiga paspaudė stabdžius. Kelią užtvėrė tamsi kliūtis. 

— Nežiūrėkit! — pasakė mane rankose laikantis Bėkelmanas. 

Tai buvo pėstininkų skyrius su vadu, ką tik tapęs tiesioginio pa- 
taikymo auka. Mirties suvienyti bendražygiai gulėjo ramūs, tarsi 
miegantys. 

Klebonijoje prisidėjau prie vakarieniaujančių — bent jau tuo būdu, 
kad mane paguldė svetainėje ant sofos ir pavaišino skanaus raudon- 
vynio taure. Tačiau greitai ramybę sudrumstė vakarinis Lieramono 
palaiminimas. Gyvenviečių apšaudymas yra ypač nemalonus rei- 
kalas, todėl kelis kartus išklausę šnypščiančią plieninio pasiuntinio 
dainą, pasibaigiančią trenksmu sode ar namų konstrukcijose, skubiai 
persikėlėme į rūsį. 

Mane pirmąjį susuko į apklotą ir nunešė žemyn. Dar tą pačią 
naktį atsidūriau Vilereto lauko lazarete, o iš ten — Valansjeno karo 
ligoninėje. 

Ligoninė buvo įrengta gimnazijoje netoli stoties, joje gulėjo dau- 
giau nei keturi šimtai sunkiai sužeistų vyrų. Kiekvieną dieną, dusliai 
dundant būgnams, pro paradinį portalą eidavo laidotuvių procesijos. 
Erdvioje operacinėje savo kruvinu amatu užsiėmė gydytojai. Čia 
amputavo galūnę, ten vyko kiaušo trepanacija, ten šalino pridžiūvusį 
tvarsų. Vaitojimai ir aimanos aidėjo negailestingos šviesos pripil- 
dytoje patalpoje, o darbščios baltarūbės seselės su instrumentais ar 
tvarsliava skubėjo nuo vieno stalo prie kito. 

Šalia mano lovos gulėjo kojos netekęs feldfebelis, kovojantis su 
sunkiu kraujo užkrėtimu. Nereguliarūs karščio protrūkiai kaitaliojo- 
si su krečiančiu šalčiu, o temperatūros kreivė šokinėjo it pasibaidęs 
arklys. Gydytojai bandė palaikyti jo gyvybę šampanu ir kamparu, 
bet svarstyklės vis aiškiau sviro mirties pusėn. Keista: paskutines 
dienas prabuvęs be sąmonės, mirties valandą jis visiškai atgavo pro- 
tą 1r netgi truputį pasiruošė. Liepė seselei perskaityti mėgstamiausią 
Biblijos skirsnį, tada atsisveikino su mumis, prašydamas visų atlei- 
dimo, kad savo karščiavimo priepuoliais taip dažnai sutrukdydavo 
nakties ramybę. Galiausiai sušnibždėjo, dar bandydamas balsui su- 
teikti juokaujamą skambesį: 

— Fricą, a turietumę biškiuką dūnas'- ir po kelių minučių mirė. 
Šis paskutinis sakinys, skirtas mūsų sanitarui Fricui, vyresnio am- 
žiaus vyrui, kurio tarimą buvome pratę pamėgdžioti, sukrėtė, nes 
parodė mirštančiojo troškimą mus pralinksminti. 

Šį kartą ligoninėje mane persekiojo melancholija; prie jos grei- 
čiausiai prisidėjo ir šaltos pirmykščio purvo vietovės, kurioje buvau 
sužeistas, prisiminimas. Kiekvieną popietę šlubčiodavau tuščio ka- 
nalo pakrante tarp belapių tuopų. Mane ypač slėgė, kad negalėjau 
dalyvauti Sen Pjer Va miško puolime — nuostabi pulko akcija, po 
kurios į mūsų rankas pakliuvo šimtai belaisvių. 

Po keturiolikos dienų, žaizdoms apgijus, grįžau į dalinį. Divizija 
vis dar stovėjo tose pačiose pozicijose, kurias palikau sužeistas. Kai 

traukinys įvažiavo į Epeji, lauke pasigirdo keliolika sprogimų. Su- 
lamdytos prekinių vagonų liekanos, besimėtančios šalia bėgių, rodė, 
kad reikalas rimtas. 

— Kas atsitiko? — paklausė priešais sėdintis kapitonas, akivaiz- 
džiai ką tik iš tėvynės. 

Negaišdamas laiko atsakymui, atlapojau kupė duris ir pasislėpiau 
už geležinkelio pylimo, o traukinys dar kiek pavažiavo priekin. Lai- 
mei, šie smūgiai buvo paskutiniai. Iš keleivių niekas nenukentėjo; 
tik iš galvijų vagono išvedė kelis kraujuojančius arklius. 

Kadangi dar negalėjau kaip reikiant žygiuoti, mane paskyrė į 
stebėjimo karininko pareigas. Stebėjimo postas buvo Žžemėjančia- 
me šlaite tarp Nurlu ir Mualeno. Žirkliniu periskopu Žžvalgydavau 
gerai pažįstamą priekinę liniją. Apie smarkesnę ugnį, spalvotas švie- 
čiamąsias raketas arba ypatingus įvykius divizijai reikėjo pranešti 
telefonu. Ištisas dienas tupėdavau ant kėdutės prie žiūronų, stirda- 
mas lapkričio migloje, ir šiek tiek prasiblaškydavau tik tikrindamas 
ryšį. Jei pasirodydavo, kad laidas nutrauktas, jį sutaisyti turėdavo 
avarinė tarnyba. Šie vyrai, kurių veikla mūšio lauke man iki tol 
nekrito į akis, buvo ypatinga bevardžių mirtinos erdvės darbinin- 
kų rūšis. Visi kiti paprastai stengdavosi vengti apšaudymo zonų, 0 
avarinės tarnybos profesinė pareiga buvo į jas tuojau pat veržtis. 
Dieną naktį jie šliauždavo į dar šiltas sprogimų išrausas, kad su- 
jungtų du laido galus; jų veikla buvo lygiai tiek nepastebima, kiek 
pavojinga. 

Stebėjimo postą vietovėje įrengė taip, kad jis nekristų į akis. Iš 
išorės matėsi tik siauras plyšys, kurį pusiau pridengė žolės kaubu- 
rėlis. Todėl čia atskriedavo tik atsitiktiniai sviediniai, ir iš saugios 
slėptuvės galėjau patogiai stebėti atskirų Žmonių ir mažų padalinių 
elgesį, į kurį nelabai kreipi dėmesį, kai pats eini per apšaudomą 
zoną. Kartais, pirmiausia sutemus, apylinkė panėšėjo į didelę Žvė- 
rių gyvenamą stepę. Ypač matant, kaip į nuolatos apšaudomus taš- 
kus plūsta vis nauji atvykėliai, o paskui staiga krinta ant žemės ir 
didžiausiu greičiu pasišalina, piršdavosi palyginimas su grėsminga 
natūraliąja buveine. Įspūdis buvo toks stiprus greičiausiai dėl to, 

kad aš, sakytumei, išsikišęs vadovybės jutimo organas, įvykius ste- 
bėjau visiškai ramus. Iš tiesų man nereikėjo daryti ničnieko, kaip tik 
laukti puolimo. 

Praėjus dvidešimt keturioms valandoms, mane pakeisdavo ki- 
tas karininkas, o aš pasiilsėdavau netolimame Nurlu, kur dideliame 
vyno rūsyje buvo įrengtas ganėtinai patogus postovis. Kartais prisi- 
menu ilgus, mąslius lapkričio vakarus, kuriuos praleisdavau vienas 
prie nedidelės skliautuotos patalpos židinio, rūkydamas pypkę, o tuo 
metu lauke, apleistame parke, nuo plikų kaštonų šakų lašėjo darga- 
na, ir retkarčiais tylą pertraukdavo aidintis sprogimas. 

Gruodžio 18-ąją atėjo divizijos pamaina, ir aš vėl prisijungiau 
prie savo pulko, kuris ilsėjosi Frenua le Grano kaime. Ten iš atos- 
togų išėjusio leitenanto Bojės perėmiau vadovavimą antrajai kuo- 
pai. Frenua pulkąs turėjo keturias netrikdomos ramybės savaites, ir 
kiekvienas kaip įmanydamas stengėsi jomis pasimėgauti. Kalėdas ir 
Naujuosius metus šventėme visa kuopa, ir alus su grogu tekėjo upe- 
liais. Antrojoje kuopoje iš kartu su manimi Monši apkasuose šven- 
tusių praėjusias Kalėdas buvo likę tik penki žmonės. 

Su kariūnų Gorniku ir mano broliu Fricu, kuris šešioms savai- 
tėms atvyko į pulką kaip kadetas, užėmėme smulkaus prancūzų 
rentininko saloną ir du miegamuosius. Čia aš šiek tiek atsigavau ir 
namo neretai grįždavau tik paryčiais. 

Vieną rytą, kai apsnūdęs dar gulėjau lovoje, į kambarį įžengė 
bendražygis, kviesdamas eiti tarnybon. Besišnekučiuojant jis pač- 
mė mano pistoletą, kuris kaip įprasta gulėjo ant naktinio staliuko, ir 
žaisdamas paleido kulką man palei pat makaulę. Kare dėl neatsar- 
gaus elgesio su ginklais teko matyti ne vieną mirtiną atvejį; tokie 
atsitiktinumai kelia didžiausią apmaudą. 

Pirmąją savaitę į apžiūrą atvyko generolas Zontagas, kuris pagy- 
rė pulką už pasiekimus puolant Sen Pjer Va mišką ir gausiai apdova- 
nojo. Rikiuotės žingsniu Žygiuodamas antrosios kuopos priešakyje, 
tariausi pastebėjęs, kad pulkininkas fon Openas kažką apie mane 
pasakė generolui. Po keleto valandų buvau iškviestas į štabą, kur 
generolas įteikė pirmo laipsnio Geležinį Kryžių. Dėl to dar labiau 

apsidžiaugiau, nes, tiesą sakant, vykdydamas įsakymą prisistatyti, 
slapta maniau, kad manęs laukia kailio karšimas. 

— Atrodo, jus dažnai sužeidžia, - pasveikino mane generolas, — 
todėl pagalvojau, kad jums pravers trauklapis. 

1917 metų sausio 17-ąją iš Frenua mane pasiuntė į kuopų vadų 
kursus kariuomenės poligone Sisone, prie Lano. Dėl mūsų skyriaus 
vado, kapitono Funko, mokymai buvo labai smagūs. Jis turėjo talen- 
tą daugybę nuostatų išvesti iš keleto esminių taisyklių; šis metodas 
visada veikia, kad ir kokioje srityje būtų taikomas. 

Kita vertus, maitinimas kursų metu buvo išties apgailėtinas. Bul- 
vės tapo retenybe; kiekvieną mielą dieną milžiniškame valgomaja- 
me pakėlę dubenų dangčius rasdavome ne ką kitą kaip vandeningus 
griežčius. Greitai į šitas geltonas daržoves negalėjome nė pažiūrėti. 
Nors šiaip jau griežčiai geresni nei jų reputacija — žinoma, tuo atve- 
ju, kai juos patroškina su geru kiaulienos šmotu ir negaili pipirų. O 
to kaip tik ir trūko. 


PASITRAUKIMAS NUO S0MOS 


1917-ųjų vasario pabaigoje vėl prisijungiau prie pulko, kuris jau 
keletą dienų stovėjo pozicijose prie Viler Karbonelio griuvėsių, ir 
perėmiau vadovavimą aštuntajai kuopai. 

Kelias į kovinius apkasus vingiavo nejaukiu, tuščiu Somos slė- 
niu; per upę vedė senas, stipriai apgadintas tiltas. Kiti prisiartinimo 
takai buvo slėnyje plytėjusiuose pelkynuose patiesti siauri rąstiniai 
paklotai; vyras už vyro turėjome skirti plačią, šnarančią nendrių 
juostą ir žengti per nebylius, juodai spindinčius vandens plotus. Kai 
į Šį ruožą pataikydavo sviediniai ir pakeldavo aukštus marmalynės 
stulpus arba kai virš pelkynų klaidžiodavo kulkosvaidžio serijos, te- 
galėdavai tik sukąsti dantis, nes eidavai tarsi lynu, ir nė vienoje pu- 
sėje nebuvo jokios priedangos. Todėl keletą neįtikėtinai suvarpytų 
lokomotyvų, stovinčių ant bėgių aukštame krante kitapus ir žymin- 
čių kelio galą, kas kartą pasveikindavome su palengvėjimu. 

Slėnyje buvo Bri ir Sen Kri kaimai. Bokštai, iš kurių liko vie- 
nintelė siaura sienelė, o langų kiaurymėse žaidė mėnesiena, tamsios 
griuvėsių krūvos, virš kurių kyšojo neaiškios sienojų konstrukcijos, 
medžiai nukirstomis šakomis dideliuose, juodų pataikymų išmar- 
gintuose sniego plotuose supo kelią lyg sustingę metaliniai kulisai; 
atrodė, kad už jų tyko visos šio krašto šmėklos. 

Po smarkaus purvo periodo koviniai apkasai vėl buvo šiek tiek 
aptvarkyti. Būrių vadai pasakojo, kad kurį laiką, nenorėdami nu- 
skęsti, jie keisdavosi pamainomis signalizuodami šviečiamosiomis 
raketomis. Viena įstrižai apkaso iššauta raketa reiškė „Aš baigiu sar- 
gybą“, kita, į priešingą pusę - „Aš ją perėmiau““. 

Mano blindažas buvo maždaug už penkiasdešimties metrų nuo 
priekinės linijos, skersinėje tranšėjoje; be manęs ir nediduko štabo, 
jame gyveno mano dispozicijoje esantis skyrius. Blindažas buvo 
sausas ir gerai įrengtas. Prie abiejų palapinsiaustėmis uždengtų iš- 
ėjimų stovėjo mažos geležinės krosnelės su ilgais kaminais, kuriais 
per smarkius apšaudymus su nemaloniu bildesių žemyn risdavo- 
si žemės. Nuo slėptuvės į dešinę atsišakojo keli aklini koridoriai, 
kuriuose įsirengėme mažytes celes. Vienoje iš jų apsigyvenau aš. 
Be siauro gulto, stalo ir keleto granatų dėžių, joje buvo tik keletas 
senų gerų daiktų: spiritinė viryklė, žvakidė, katiliukas ir asmeniniai 
reikmenys. 

Čia dažną vakarą smagiai šnekučiuodavomės, kiekvienas sėdė- 
dami ant dvidešimt penkių kovinių granatų. Man kompaniją palaikė 
abu kuopos karininkai, Hambrokas ir Eizenas; manau, kad požemi- 
niai mūsų mažo ratelio posėdžiai, vykę už trijų šimtų metrų nuo prie- 
šo, buvo ganėtinai keisti. 

Hambrokas, iš profesijos astronomas, didelis E. T. A. Hofma- 
no mėgėjas, sakydavo ilgas prakalbas apie Veneros stebėjimą; anot 
jo, gryna šios žvaigždės šviesa žemėje niekur nematoma. Jis buvo 
smulkios figūros, plonas kaip skiedra, raudonplaukis, geltonomis ir 
žalsvomis strazdanomis nusėto veido, kuris tarp mūsų uždirbo jam 
pravardę Markizas Gorgonzola. Kariaudamas jis įgijo keistų įpro- 
čių; antai dienomis miegodavo ir atgydavo tik vakarais, kuomet 

kartais vienas pat išeidavo paklaidžioti priešais vokiečių arba an- 
glų apkasus. Hambrokas taip pat turėjo abejotiną papratimą tyliai 
prislinkti prie sargybinio ir staiga prie pat ausies iššauti šviečiamąją 
raketą „drąsai patikrinti“. Deja, karui jis buvo gerokai per silpnos 
sveikatos; matyt, todėl mirė nuo šiaip jau nepavojingo sužeidimo, 
kurį netrukus patyrė prie Frenua. 

Eizenas taip pat buvo neaukšto ūgio, tačiau apkūnus; kadangi jis, 
emigranto sūnus, užaugo šiltesniame Lisabonos klimate, jį nuolat 
kankino drebulys. Dėl šios priežasties galvą Eizenas šildydavosi 
didele raudona languota nosine, kuria viršuje apgaubdavo šalmą, o 
užsirišdavo apačioje, po smakru. Be to, jis mėgo apsikarstyti gin- 
klais — neskaitant šautuvo, kurį visada nešiodavosi, dar turėjo viso- 
kiausių peilių, pistoletų, granatų, lempą prie perpetės — taigi susidū- 
ręs su juo apkasuose, iš pradžių pamanydavai, kad sutikai kažkokį 
armėną. Savo laiku kelnių kišenėse Eizenas nešiojosi dar ir keletą 
kiaušininių granatų, kol šis įprotis privedė prie vieno labai nemalo- 
naus įvykio, kuriuo jis pradžiugino mus vieną vakarą. Jis ėmė raustis 
kišenėse, norėdamas išsiimti pypkę, o ta užkliuvo už granatos žiedo 
ir jį ištraukė. Staiga Eizeną nustebino su niekuo nesupainiojamas 
lengvas pokštelėjimas, kurį sekė tris sekundes degančio delsiklio 
tylus šnypštimas. Paklaikusiai stengdamasis ištraukti tą daikčiuką 
ir nusviesti už priedangos, jis taip susipainiojo nuosavoje kišenėje, 
kad seniai būtų suplėšytas į gabalus, bet dėl pasakiškai laimingo at- 
sitiktinumo kaip tik ši granata buvo brokuota. Pusiau paralyžiuotas 
ir pasruvęs baimės prakaitu, Eizenas regėjo save grįžusį gyveniman. 

Vis dėlto taip jis tik neilgam atidėjo savo lemtį, nes po kelių 
mėnesių krito mūšyje prie Langemarko. Ir šiuo atveju valia dažnai 
turėjo ateiti į pagalbą kūnui; jis buvo trumparegis ir neprigirdėjo, 
todėl, kaip netrukus paaiškėjo per nedidelį susidūrimą, jo kariai tu- 
rėjo nurodyti, kurioje pusėje priešas, kad Eizenas galėtų dalyvauti 
kautynėse. 

Šiaip ar taip, nestiprūs, bet nuoširdūs žmonės geriau nei stiprūs 
bailiai; tai ne vieną kartą pasitvirtino per kelias savaites, kurias pra- 
leidome šiose pozicijose. 

Nors šią fronto dalį buvo galima pavadinti ramia, galingos ugnies 
papliūpos, kurios kartais netikėtai smogdavo į apkasus, rodė, kad ar- 
tilerijos čia netrūko. Anglas taip pat buvo labai smalsus, ir nė viena 
savaitė nepraėjo be nedidelių žvalgybos grupių bandymų gudrumu 
ar jėga sužinoti, kas pas mus dedasi. Sklido gandai, kad laukia milži- 
niškas sekinamasis „,supermūšis“, pavasarį žadantis mums parodyti, 
iš kur kojos dygsta — dar smarkiau nei per Somos mūšį praėjusiais 
metais. Norėdami prislopinti pirmojo smūgio jėgą, ruošėmės didžiu- 
lei evakuacijai. Štai kai kurie to laikotarpio įvykiai: 

1917 metų kovo I-oji. Po pietų dėl giedro oro — tanki ugnis. Viena 
stambaus kalibro baterija, padedama stebėjimo baliono, su žeme be- 
veik visiškai sulygino trečiojo skyriaus sektorių. Norėdamas papil- 
dyti savo pozicijų žemėlapį, popiet per visiškai pažliugusį ,,Bevardį 
apkasą“ nušlempinau į tą pusę. Keliaudamas pamačiau, kaip prie- 
šais mus leidžiasi milžiniška geltona saulė, kuri paskui save tempė 
ilgą juodą dūmų uodegą. Vokiečių lakūnas prisiartino prie bjaurio- 
jo aerostato ir jį šūviu padegė. Persekiojamas pašėlusios zenitinės 
ugnies, jis padarė kelis staigius viražus ir laimingai pasišalino. 

Vakare pas mane atėjo jefreitorius Šnau ir pranešė, kad jau ketu- 
rios dienos, kaip jo skyriaus blindaže girdisi stuksenimas. Perdaviau 
pastebėjimą toliau ir sulaukiau pionierių komandos su klausymosi 
aparatu, kuri nieko įtartino neaptiko. Vėliau kalbėta, esą visa pozici- 
ja buvusi užminuota. 

Ankstyvą kovo 5-osios rytą kovinis patrulis prisiartino prie mūsų 
apkasų ir pradėjo kirpti vielos užtvaras. Gavęs sargybos pranešimą, 
su keliais žmonėmis atskubėjo Eizenas ir apmėtė užpuolikus grana- 
tomis, kurie pasileido bėgti, palikę du vyrus. Vienas jų, jaunas leite- 
nantas, mirė iš karto, kitas, seržantas, buvo sunkiai sužeistas į ranką 
ir koją. Iš leitenanto popierių paaiškėjo, kad jis vardu Stouksas ir 
priklauso 2-ajam karališkajam Munsterio šaulių pulkui. Labai gerai 
apsirengusio karininko veidas, perkreiptas mirties, buvo inteligen- 
tiškų, energingų bruožų. Jo užrašų knygutėje radau nemažai Lon- 
dono merginų adresų; tai mane sujaudino. Palaidojome jį už apkaso 
ir pastatėme paprastą kryžių, kuriame batų vinimis liepiau iškalti jo 

vardą. Šis įvykis parodė, kad ne kiekvienas reidas baigiasi taip lai- 
mingai kaip mano ankstesnieji. 

Kitą rytą po trumpo artilerinio rengimo penkiasdešimt anglų puo- 
lė kaimyninės kuopos sektorių, kuriam vadovavo leitenantas Rein- 
hartas. Užpuolikai prišliaužė prie spygliuotos vielos, tada, vienam 
ant rankovės pritvirtinta nusvidinta plokštele davus šviesos signalą 
anglų kulkosvaidžiams nutilti, kartu su paskutiniais sviediniais pa- 
sileido bėgti į mūsų apkasus. Visi buvo išsisuodinę veidus, kad kuo 
mažiau matytųsi tamsoje. 

Tačiau mūsų vyrai sutiko juos taip meistriškai, kad apkasus pa- 
siekė tik vienas. Tas nubėgo iki antrosios linijos, kur jį, nereaguo- 
jantį į raginimus pasiduoti, nušovė. Spygliuotą vielą peršokti pavyko 
tik vienam leitenantui ir vienam seržantui. Leitenantas krito, nors 
po uniforma turėjo šarvus: Reinharto tiesiu taikymu paleista kulka 
įvarė jam į kūną šarvų juostelę. Seržantui granatų skeveldros beveik 
nupjovė abi kojas; nepaisydamas to, jis su stojiška ramybe iki pat 
mirties laikė įsikandęs savo trumpą pypkę. Ir šį kartą, kaip visada, 
kai susidurdavome su anglais, liko džiuginantis drąsaus vyriškumo 
įspūdis. 

Šios sėkmingos dienos rytą basčiausi po savo apkasą ir poste pa- 
mačiau leitenantą Pfafendorfą, kuris žirkliniu periskopu nustatinėjo 
savo minosvaidžių ugnį. Priėjęs prie jo, iškart pastebėjau anglą, ku- 
ris ėjo priedanga už trečiosios priešo linijos ir chaki spalvos uni- 
forma ryškiai išsiskyrė iš aplinkos. Išplėšiau šautuvą iš artimiausio 
sargybinio rankų, nustačiau taikiklį šeši šimtai, greitai nusitaikiau 
jam į galvą ir paspaudžiau gaiduką. Jis žengė dar tris žingsnius, tada 
parkrito ant nugaros, lyg būtų staiga atėmę kojas, kelis kartus sumo- 
savo rankomis ir nusirito į išrausą, kur pro žiūronus dar ilgai matėme 
šviečiant jo rudą rankovę. 

Kovo 9-ąją anglas pagal visas artilerijos meno taisykles vėl su- 
daužė mūsų sektorių. Ankstyvą rytą, prikeltas smarkaus ugnies 
pliūpsnio, čiupau pistoletą ir mieguistas šokau laukan. Nutraukiau 
palapinsiaustę nuo slėptuvės įėjimo: buvo dar visiškai tamsu. Aki- 
nančiai sproginėjantys sviediniai ir lekiantis purvas mane tučtuojau 

išbudino. Bėgau-per apkasus nesutikdamas nė gyvos sielos, kol atsi- 
dūriau prie vienos slėptuvės laiptų, kur susispaudęs krūvon tarsi viš- 
tos per lietų tupėjo skyrius be vado. Paėmiau jį su savimi ir išjudinau 
apkasus. Apsidžiaugiau kažkur išgirdęs ciepsintį mažojo Hambroko 
balsą, kuris irgi panašiai įvedinėjo tvarką. 

Ugniai vėl aprimus, suirzęs grįžau į slėptuvę, kur mano blogą 
nuotaiką visai sugadino skambutis iš vadavietės. 

— Po velnių, kas ten pas jus dedasi? Kodėl tik dabar prieinat prie 
telefono? 

Po pusryčių apšaudymas atsinaujino. Šį sykį anglas lėtai, bet pla- 
ningai daužė pozicijas stambaus kalibro sviediniais. Galiausiai pa- 
sidarė nuobodu; požeminiu koridoriumi nuėjau aplankyti Hambro- 
ko, pažiūrėjau, kokių gėrimų jis turi, ir palošiau su juo „Dvidešimt 
vieną“. Kartą mus pertraukė baisingas trenksmas; žemės gumulai 
ritosi pro duris ir krosnelės kaminą. Slėptuvės anga buvo užvers- 
ta, sienelės suknežintos kaip degtukų dėžutė. Retkarčiais šachta pa- 
kvipdavo troškiu karčiųjų migdolų kvapu - negi vaikinai šaudo cia- 
no rūgštimi? Na, į sveikatėlę! Vieną sykį turėjau eiti savo reikalais; 
pertraukiamas sunkiųjų sviedinių, atlikau juos per keturis kartus. 
Iškart po to įgriuvo pasiuntinys su pranešimu, kad išvietę tiesioginis 
pataikymas pavertė skiedromis; šitai Hambroką pastūmėjo teigiamai 
atsiliepti apie mano sėkmę. Pasakiau: 

— Jei būčiau pasilikęs lauke, dabar turėčiau turbūt tiek strazdanų, 
kiek jūs. 

Į vakarą ugnis nurimo. Jausdamasis taip, kaip visad po smarkių 
apšaudymų — tą nuotaiką galiu palyginti tik su palengvėjimu po au- 
dros — apėjau apkasus. Jie atrodė baisiai; ištisi ruožai sulyginti su 
žeme, penkių slėptuvių angos užverstos. Nemažai Žmonių sužeista; 
aplankiau juos ir įsitikinau, kad jaučiasi palyginti neblogai. Apkase, 
pridengtas palapinsiauste, gulėjo vienas žuvusysis. Stovinčiam slėptu- 
vės gilumoje, laiptų apačioje, ilga skeveldra jam nuplėšė kairįjį klubą. 

Vakare mus pakeitė. 

Kovo 13-ąją iš pulkininko fon Openo gavau užduotį su dviejų 
skyrių patruliu išlaikyti kuopos sektorių iki visiško pulko pasitrau- 

kimo už Somos. Tokie patruliai, kuriems vadovauti patikėta kari- 
ninkams, turėjo saugoti visus keturis priekinės linijos sektorius. 
Pradedant nuo dešiniojo flango, sektoriai buvo pavesti leitenantams 
Reinhartui, Fišeriui, Lorekui ir man. 

Kaimai, pro kuriuos pražygiavome, buvo virtę dideliais beprot- 
namiais. Ištisos kuopos vertė ir griovė sienas arba sėdėjo ant stogų 
ir trupino čerpes. Medžius kirto, langų stiklus daužė; iš milžiniš- 
kų nuolaužų krūvų kilo dūmų ir dulkių kamuoliai. Matėme karius, 
lakstančius su gyventojų paliktais kostiumais ir moteriškais rūbais, 
cilindrais ant galvų. Destruktyvaus įžvalgumo vedami, jie rasdavo 
laikančiąsias namų sijas, pririšdavo prie jų virves ir ritmiškai šūkčio- 
dami traukdavo tol, kol namas su trenksmu sugriūdavo. Kiti mojavo 
didžiuliais kūjais ir trupino jais viską, kas pasitaikydavo pakeliui: 
nuo gėlių vazono ant palangės iki subtilių oranžerijos konstrukcijų. 

Iki pat Zygfrydo linijos visi kaimai buvo griuvėsių krūva, visi 
medžiai nukirsti, visi šaltiniai užnuodyti, visų upių vagos užtvenk- 
tos, visi rūsiai susprogdinti arba užminuoti paslėptomis minomis, 
visi bėgiai nuplėšti, visi telefono laidai susukti, viskas, kas dega, 
sudeginta; trumpai tariant, kraštą, kurį užims priekin besiveržiantis 
priešininkas, mes pavertėme dykviete. 

Kaip sakyta, vaizdai priminė beprotnamį ir kėlė panašią, pusiau 
komišką, pusiau atgrasią reakciją. Taip pat 1š karto krito į akis, kad 
jie blogai veikė karių discipliną. Čia pirmą kartą išvydau planingą 
destrukciją, kurią vėliau gyvenime dar teks stebėti iki pasišlykštėji- 
mo; ji pragaištingai susijusi su ekonominiu mūsų epochos mąstymu, 
tačiau ir naikintojui ji atneša daugiau žalos negu naudos, o kareiviui 
neteikia jokios garbės. 

Kai kurie mūsų įpėdiniams paruošti siurprizai buvo išradingai 
piktybiški. Antai namų ir slėptuvių įėjimuose nutiestos beveik ne- 
matomos, arklio plauko storumo vielos; menkiausias prisilietimas 
prie jų suaktyvindavo užmaskuotus užtaisus. Keliuose iškastos siau- 
ros šachtos, į kurias įleisdavo sviedinį; visa tai uždengdavo ąžuolo 
lentomis, o tada žemėmis. Į lentą įkaldavo vinį, kuri styrodavo visai 
šalia sviedinio sprogdiklio. Lentos storis buvo apskaičiuotas taip, 

kad žygiuojantys daliniai praeidavo saugiai, bet kai tik per ją persi- 
risdavo pirmasis sunkvežimis arba pabūklas, lenta įlinkdavo ir svie- 
dinys detonuodavo. Prie šlykščiausių išradimų priskirtinos uždelsto 
veikimo bombos, kurias užkasdavo nesugriautų pastatų rūsiuose. 
Metalinė sienelė dalijo jas į dvi dalis. Viena kamera buvo pripildyta 
sprogmenų, kita —- rūgšties. Paslėpus šituos velnio kiaušinius, rūgštis 
savaitėmis grauždavosi pro metalinę 5ienelę ir galiausiai pasiekdavo 
sprogmenis. Nuo vienos tokios bombos į orą išlėkė Bapumo rotušė — 
kaip tik tada, kai atšvęsti pergalės ten susirinko valdžios viršūnės. 

Taigi kovo 13-ąją antrasis pulkas paliko pozicijas, kurias perė- 
miau aš su abiem skyriais. Naktų nuo šūvio į galvą krito vyras var- 
du Kirchhofas. Keista, bet šis lemtingas šūvis buvo vienintelis, kurį 
priešininkas paleido per kelias valandas. 

Liepiau daryti visa, kas įmanoma, kad priešas apsigautų vertinda- 
mas mūsų stiprumą. Tai šen, tai ten per priedangą būdavo permetami 
keli kastuvai žemės, o mūsų vienintelis kulkosvaidis paleisdavo se- 
riją tai iš dešiniojo, tai iš kairiojo flango. Tačiau kai per pozicijas pa- 
žemiu praskrisdavo žvalgybiniai lėktuvai arba kai priešo užnugariu 
eidavo inžinerinis padalinys, mūsų ugnis būdavo labai skysta. Todėl 
kiekvieną naktų įvairiuose taškuose prieš mūsų apkasus pasirodyda- 
vo patruliai ir kibdavo į spygliuotą vielą. 

Priešpaskutinę dieną vos negavau apmaudaus galo. Balionus 
apšaudžiusio pabūklo nesprogėlis nukrito iš didelio aukščio ir de- 
tonavo ant traverso, į kurį nieko nenujausdamas buvau atsirėmęs. 
Smūgio banga nusviedė mane tiesiai į slėptuvės angą priešais, kur 
atsipeikėjau nepaprastai suglumęs. 

17-osi0s rytą pastebėjome, kad bręsta puolimas. Priekiniuose 
anglų apkasuose, paprastai tuščiuose ir uždumblėjusiuose, girdėjosi 
daugybės aulinių maknojimas. Skaitlingų dalinių juokas ir šūksniai 
rodė, kad šitie žmonės turėjo būti gerai įmirkę ir iš vidaus. Tamsios 
figūros prisiartino prie mūsų spygliuotos vielos, bet buvo nugintos 
šūviais; viena dejuodama parkrito ir liko tįsoti. Prie tranšėjos Žiočių 
sustačiau skyrius į ežį ir stengiausi šviečiamosiomis raketomis nu- 
šviesti priešlaukį, kurį staiga ėmė siaubti artilerijos ir minų ugnis. 

Kadangi baltos raketos greit baigėsi, į orą paleidome tikrą spalvo- 
tą fejerverką. Penktą valandą atėjus evakuacijos laikui, dar greitai 
granatomis išsprogdinome blindažus, jei juose anksčiau nebuvome 
įtaisę iš dalies genealiai sukonstruotų pragaro mašinų, kuriomis pa- 
vertėme mūsų amunicijos likučius. Paskutinėmis valandomis jau ne- 
bedrįsau liesti nė vienos dėžės, nė vienų durų ir nė vieno kibiro, kad 
staiga neišlėkčiau į orą. 

Nustatytu laiku patruliai, iš dalies įsivėlę į granatų kautynes, 
pasitraukė už Somos. Mums paskutiniams perėjus slėnį, pionierių 
komandos išsprogdino tiltus. Mūsų pozicijose vis dar siautėjo ura- 
ganinė ugnis. Pirmieji priešo patruliai prie Somos pasirodė tik po ke- 
lių valandų. Mes atsitraukėme iki vis dar statomos Zygfrydo linijos; 
batalionas apsistojo prie Sen Kanteno kanalo esančiame Leokūro 
kaime. Su tarnu apsigyvenau jaukiame namelyje, kurio skryniose ir 
spintose buvo likę nemažai atsargų. Ištikimojo Knigės niekaip nega- 
lėjau priversti bent jau nakčiai persikelti į šiltą gyvenamąjį kambarį; 
nepaisydamas įtikinėjimų, jis miegojo šaltoje virtuvėje. Taip pasi- 
reiškė Žemutinės Saksonijos gyventojams būdingas santūrumas. 

Pirmą poilsio vakarą pakviečiau draugus karšto vyno, paruošto 
su visais visais namo savininko paliktais prieskoniais, nes, be padė- 
kų ir pagyrimų, mūsų patrulis gavo ir dviejų savaičių atostogas. 


FRENUA KAIME 


Atostogų, kurių išėjau po keleto dienų, šįsyk niekas nepertraukė. 
Dienoraštyje randu trumpą, bet iškalbingą įrašą: ,„Atostogas pra- 
leidau labai gerai, po mirties nereikės sau priekaištauti.“ 1917-ųjų 
balandžio 9-ąją vėl grįžau į antrąjį pulką, apsistojusį Merinji kaime 
netoli Duė. Pasimatymo džiaugsmą sudrumstė aliarmas, kurį ypač 
apkartino užduotis nuvesti karinę gurguolę į Bomoną. Per smarkią 
liūtų, virstančia šlapdriba, jojau keliu šliaužiančios transporto kolo- 
nos priešakyje, kol pirmą nakties pasiekėme tikslą. 

Suradęs bėdiną nakvynę Žmonėms ir arkliams, išėjau paieškoti 
postovio sau, bet net mažiausi užkaboriai buvo užimti. Galiausiai 
intendantūros darbuotojui į galvą atėjo gera mintis pasiūlyti man 
savo lovą, nes jis turėjo budėti prie telefono. Dribau jon su auliniais 
ir pentinais, 0 jis papasakojo, kad anglai iš bavarų atsikariavo Vimi 
aukštumas ir nemažą plotą teritorijos. Nors mane priėmė svetingai, 

mačiau, kad tylaus užnugario kaimelio metamorfozė į frontininkų 
susitikimo vietą jam nebuvo maloni. 

Kitą rytą batalionas išžygiavo pabūklų griausmo link iki Frenua 
kaimo. Čia gavau įsakymą įrengti stebėjimo postą. Su keletu vyrų iš- 
sirinkau namelį vakariniame kaimo pakraštyje ir jo stoge liepiau pa- 
daryti į frontą nukreiptą stebyklą. Savo būstus perkėlėme į rūsį, kurį 
tvarkydami aptikome malonų mūsų itin vargano maitinimo priedą — 
bulvių maišą. Tad Knigė man kiekvieną vakarą patiekdavo bulvių 
su lupenomis. Be to, Gornikas, kurio užkarda saugojo jau evakuotą 
Vilervalio kaimą, atsiuntė man bičiulišką dovaną iš skubant paliktų 
maisto sandėlio atsargų — keletą butelių raudonvynio ir didelę skar- 
dinę kepeninės dešros. Deja, šių lobių gelbėjimo komanda, kurią 
iškart aprūpinau vaikų vežimėliais ir panašiomis transporto priemo- 
nėmis, grįžo nieko nepešusi, nes kaimo pakraštį buvo pasiekusios 
tankios anglų kovinės grandys. Gornikas vėliau man pasakojo, kad 
atradus raudonvynio sandėlį jau apšaudomame kaime prasidėjo ne- 
rūpestingos išgertuvės, kurių ilgai nepavyko nutraukti. Mes tokiais 
atvejais pintus butelius ir panašius indus tiesiog sudaužydavome pis- 
toleto šūviais. 

Balandžio 14-ąją gavau nurodymą kaime įrengti ryšių centrą. Tuo 
tikslu mano dispozicijon buvo atiduoti pėstieji pasiuntiniai, dvirati- 
ninkai, telefonai, šviesos signalų stotis ir telegrafas, pašto balandžiai 
1r signalinių postų grandinė. Vakare suradau tinkamą rūsį su įrengta 
slėptuve, o tada paskutinį kartą nukakau į savo seną gyvenamąją 
vietą vakariniame pakraštyje. Tą dieną turėjau daug darbo ir grįžau 
pavargęs. 

Naktį tariausi kelis kartus girdėjęs duslų trenksmą ir Knigės riks- 
mą, bet buvau toks apsimiegojęs, kad tik sumurmėjau: „Tegu šau- 
do!“ ir apsiverčiau ant kito šono — nors patalpoje buvo tiek dulkių 
kaip kalkių malykloje. Kitą rytą mane pabudino pulkininko fon Ope- 
no sūnėno, mažojo Šulco šūksnis: 

— Ei, ar nežinot, kad jūsų namas sugriautas? 

Atsikėlęs ir apžiūrėjęs nuostolius, turėjau konstatuoti, kad ant 
stogo sprogo stambaus kalibro sviedinys ir sugriovė visas patalpas 

aplink stebėjimo postą. Jeigu sviedinys būtų nors truputį stambes- 
nis, mus būtų reikėję „„sugramdyti šaukšteliu ir palaidoti katiliuke““, 
anot gražaus frontininkų posakio. Šulcas papasakojo, kad išvydęs 
sugriautą namą jo pasiuntinys pasakė: 

— Vakar čia gyveno vienas leitenantas, įdomu, ar Tebė. 

Knigę labai sukrėtė mano neįtikėtinai gilus miegas. 

 Priešpiet persikėlėme į naująjį rūsį. Pakeliui mūsų vos nepritrėš- 
kė griūnantis bažnyčios bokštas, kurį lyg niekur nieko susprogdino 
pionierių komanda, norėdama pasunkinti priešo artilerijos įsišaudy- 
mą. Gretimame kaime jie netgi pamiršo pranešti dviem iš bokšto 
langelio stebėjimą vykdžiusiems sargybiniams. Iš nuolaužų juos ste- 
buklingai ištraukė nesužeistus. Tą patį priešpietį artimiausiose apy- 
linkėse į orą išlėkė daugiau nei tuzinas bažnyčių bokštų. 

Gana pakenčiamai įsitaisėme dideliame rūsyje, sutempę baldus 
iš visur, kur pakliuvo — ir iš rūmų, ir iš lūšnelių. Kas nepatikdavo, 
sukūrendavome. 

Tomis dienomis virš mūsų vyko eilė įnirtingų oro kautynių, ku- 
rios beveik visada baigdavosi anglų pralaimėjimu, nes apylinkėse 
sukinėjosi Richthofeno" eskadrilė. Neretai penki ar šeši lėktuvai vie- 
nas po kito plodavosi į žemę arba užsiliepsnodavo pašauti. Kartą 
išvydome, kaip plačiu lanku iš orlaivio išskrido juodas taškas — lakū- 
nas, ir atskirai trenkėsi žemėn. Beje, stebėti tai nebuvo nepavojinga; 
vieną vyrą iš ketvirtosios kuopos į kaklą mirtinai sužeidė 1š dangaus 
atšvilpusi skeveldra. 

Balandžio 18-ąją aplankiau antrosios Kuopos pozicijas, kurios 
puslankiu juosė Arlė kaimą. Bojė papasakojo, kad jis iki šiol turi tik 
vieną sužeistąjį, nes pedantiškas anglų įsišaudymas kaskart leisdavo 
evakuoti žmones iš apšaudomų sektorių. 

Palinkėjęs jam visa ko geriausio, kaimą palikau bėgte, mat nuo- 
lat krito sunkieji sviediniai. Trys šimtai metrų už Arlė sustojau ir 
sužiurau į aukštai kylančius sprogimų debesis, kurie priklausomai 
nuo to, ar pataikyta į mūrą, ar į sodo žemę, būdavo rausvi arba 


2 Manfred von Richthofen (1892-1918), pramintas Raudonuoju Baronu - legendinis vokiečių karo 
lakūnas. 

juosvi, o galiausiai susimaišydavo su švelniais baltais šrapnelių ka- 
muoliais. Tačiau kai kelios nedidelių sviedinių salvės nukrito ant 
siaurų ištryptų takelių, jungiančių Arlė su Frenua, nusprendžiau, jog 
įspūdžių pakaks, ir skubiai pasitraukiau, kad nepasidaryčiau „negy- 
vokas“, anot tuo metu paplitusio antrosios kuopos termino. 

„ Į tokius pasivaikščiojimus, kurie kartais nuvesdavo iki pat Henen- 
Lietaro miestelio, leisdavausi gana dažnai, nes nepaisant gausaus per- 
sonalo, per keturiolika pirmųjų dienų negavau nė vieno pranešimo. 

Nuo balandžio 20-osios Frenua ėmė apšaudyti laivo pabūklas, 
kurio sviediniai lėkdavo į mūsų pusę velniškai šnypšdami. Po kie- 
kvieno sprogimo kaimas apsigaubdavo didžiuliu raudonai rusvu 
grybo formos pikrino rūgšties debesiu. Netgi nesprogėliai sukelda- 
vo nedidelį žemės drebėjimą. Vieną vyrą iš šeštosios kuopos toks 
sviedinys užklupo dvaro kieme, nusviedė aukštai virš parko medžių 
ir sulaužė visus kaulus. 

Vieną vakarą dviračiu važiavau nuo kalvos kaimo link ir pama- 
čiau kylant pažįstamą raudonai rusvą debesį. Nulipau nuo dviračio 
ir, norėdamas ramiai sulaukti apšaudymo pabaigos, pasitraukiau į 
lauką. Praėjus maždaug trims sekundėms po kiekvieno pataikymo 
išgirsdavau galingą trenksmą, kurį sekdavo daugiabalsis švilpimas 
ir čirškimas, tarsi artėtų didelis paukščių pulkas. Tada aplinkui kris- 
davo šimtai skeveldrų ir pakeldavo išdžiūvusio arimo dulkes. Žaidi- 
mas kartojosi daugybę kartų, ir aš kiekvieną kartą laukiau palyginti 
lėto skeveldrų artėjimo su pusiau kankinančiu, pusiau kutenančiu 
smalsumu. 

Po pietų kaimą apšaudydavo įvairiausių kalibrų sviediniais. Ne- 
paisydamas pavojaus, negalėjau persiskirti su savo namo stoglangiu, 
nes pro jį mačiau jaudinantį vaizdą, kaip atskiri padaliniai ir pasiun- 
tiniaijuda apšaudoma vietove greitai ir dažnai krisdami ant žemės, o 
jų kairėje ir dešinėje kyla žemės sūkuriai. Taip žvilgčiojant į lemties 
kortas, nesunku pamiršti savo saugumą. 

Kaime, į kurį nuėjau pasibaigus vienam iš šių pabūklų bandymų, — 
nes tai, matyt, buvo ne kas kita kaip bandymas — užvertė vieną rūsį. 
Rūkstančioje patalpoje pavyko atkasti tik tris lavonus. Prie įėjimo ant 

pilvo gulėjo negyvėlis sudraskyta uniforma; galva nutraukta, o krau- 
jas nubėgęs į vandens klaną. Norėdamas patikrinti, ar turi vertingų 
daiktų, sanitaras jį apvertė, ir aš tarsi baisiame sapne pamačiau, kad 
iš rankos bigės styro vien nykštys. 

Artilerija kasdien darėsi vis guvesnė, ir greitai išsklaidė bet ko- 
kias abejones dėl artėjančio puolimo. 27-ąją apie vidurnaktį gavau 
telefonogramą: „67 nuo 5 a. m.“, kuri mūsų skaičių šifru reiškė „nuo 
penktos valandos ryto sustiprinta kovinė parengtis“. 

Atsiguliau, kad būčiau pasiruošęs laukiantiems sunkumams, ta- 
čiau kaip tik tada, kai pradėjau snausti, į namą pataikė sviedinys 
ir nuvertė rūsio laiptinės sieną, į patalpą prižerdamas mūro gabalų. 
Pašokome ir nuskubėjome į slėptuvę. 

Šviečiant žvakei, suirzę ir išvargę tupėjome ant laiptų; atlėkė 
mano šviesos signalininkų, kurių stotį kartu su dviem vertingomis 
signalinėmis lempomis popiet sudaužė į šipulius, vadas ir pranešė: 

— Tamsta leitenante, į vienuolikto namo rūsį pataikė tiesiogiai, po 
griuvėsiais yra nukentėjusių! 

Kadangi tame name buvo du mano dviratininkai ir trys telefonis- 
tai, su keliais žmonėmis nuskubėjau į pagalbą. 

Slėptuvėje radau jefreitorių bei vieną sužeistąjį ir gavau tokį 
raportą: kai pirmieji šūviai pataikė įtartinai arti, keturi iš penkių 
gyventojų nusprendė trauktis į slėptuvę. Vienas iš karto nušoko 
žemyn, vienas liko ramiai gulėti lovoje, o kiti ėmė autis aulinius. 
Kaip dažniausiai kare, atsargiausias ir abejingiausias liko sveiki, 
pirmasis visai nesužeistas, o antrasis — su skeveldra šlaunyje. Ki- 
tus tris sudraskė rūsio sieną pramušęs ir kampe priešais sprogęs 
sviedinys. 

Išklausęs šį pasakojimą, dėl visa ko prisidegiau cigarą ir įžengiau 
į dūmų pilną erdvę, kurios viduryje beveik iki lubų kilo padrika šiau- 
dų maišų, suskaldytų lovų ir baldų nuolaužų krūva. Į sienos sandūras 
įkišę keletą žvakigalių, ėmėmės liūdno darbo: čiupome 1š griuvėsių 
kyšančias galūnes ir traukėme lavonus. Vienam buvo nukirsta galva, 
1r kaklas pūpsojo ant liemens kaip didelė kruvina kempinė. Iš kito 
rankos bigės kyšojo sutrupinti kaulai, o uniforma buvo persisunkusi 

krauju iš didelės žaizdos krūtinėje. Trečiam iš perplėšto kūno dribo 
žarnos. Mums jį traukiant, perskelta lenta skleisdama šlykštų garsą 
įsirėmė į šiurpulingą žaizdą. Vienas ordonansas padarė pastabą, bet 
Knigė jį nutildė sakydamas: 

— Užsičiaupk, ką čia beprišnekėsi! 

„ Sudariau vertingų daiktų, kuriuos pas juos radome, sąrašą. Tai buvo 
klaikus užsiėmimas. Pro tirštą ūkarnią raudonai blykčiojant žvakėms, 
vyrai nešė man pinigines ir sidabrinius daiktus tarsi atlikdami kokį 
slaptą tamsų ritualą. Ant žuvusiųjų veidų nusėdo smulkios geltonos 
plytų dulkės, paversdamos juos sustingusiomis vaško kaukėmis. Už- 
metėme ant jų antklodes ir, paguldę sužeistąjį į palapinsiaustę, išsku- 
bėjome iš rūsio. Prisiminę stojišką patarimą: ,„Sukąsk dantis, kary!“, 
per pašėlusią šrapnelių ugnį nunešėme jį į sanitarinį blindažą. 

Grįžęs į savo buveinę, pirmiausia vyšninės pagalba grąžinau pu- 
siausvyrą. Greitai vėl gavome smarkesnės ugnies ir spėriai susirin- 
kome slėptuvėje, nes ką tik matytas artilerijos poveikio pavyzdys 
visiems dar stovėjo akyse. 

5.14 val. ugnis per kelias sekundes neregėtai sustiprėjo. Taigi 
mūsų žvalgybos prognozė buvo tiksli. Slėptuvė svyravo ir drebėjo 
kaip laivas audringoje jūroje; aplinkui dundėjo skylantis mūras ir su 
trenksmu griuvo sviedinių kliudyti gretimi namai. 

Septintą valandą priėmiau šviesinį pranešimą iš brigados, adre- 
suotą antrajam batalionui: ,,Brigadai tuojau pat pranešti apie padėtį.“ 
Po valandos mirtinai išvargęs pasiuntinys grįžo su Žinia: „Priešas 
užėmė Arlė, Arlė parką. Į kontrataką pasiunčiau aštuntąją kuopą, kol 
kas jokių Žinių. Rocholis, kapitonas.“ 

Tai buvo vienintelė, tiesa, labai svarbi žinia, kuria savo didžiule 
ryšių sistema perdaviau per tris viešnagės Frenua savaites. Kaip tik 
dabar, kai ši veikla pasidarė nepaprastos svarbos, artilerija 1š rikiuo- 
tės išvedė beveik visus įtaisus. Aš pats sėdėjau po ugnies gaubtu 
kaip į spąstus pakliuvusi pelė. Įrengti šį ryšių punktą buvo netikslin- 
ga; jis buvo pernelyg centralizuotas. 

Šita netikėta informacija man paaiškino, kodėl jau kurį laiką į 
sienas tarškina iš gana arti paleistos šautuvų kulkos. 

Kol išsiaiškinome didelius pulko nuostolius, apšaudymas atsi- 
naujino su tokiu pat smarkumu. Knigė paskutinis stovėjo ant viršu- 
tinio slėptuvės laipto, kai perkūniškas griausmas pranešė, jog anglui 
pagaliau pavyko pataikyti į mūsų rūsį. Dorasis Knigė stambiu bor- 
diūro luitu gavo į kuprą, tačiau daugiau sužalojimų nepatyrė. Viršuje 
viskas buvo sumalta į druzgus. Dienos šviesa iki mūsų prasiskverbė 
tiktai pro du prie slėptuvės angos prispaustus dviračius. Ganėtinai 
nedrąsiai susispaudėme ant žemiausios laiptų pakopos, 0 nuolatiniai 
duslūs smūgiai ir dardantys akmenys įtikinamai įrodinėjo, kad mūsų 
prieglobstis nesaugus. 

Stebuklingu būdu dar veikė telefonas; divizijos ryšių tarnybos 
šefui pranešiau apie mūsų padėtį ir gavau įsakymą su personalu pa- 
sitraukti į netolimą sanitarinę slėptuvę. 

Tad susidėjome būtiniausius daiktus ir ketinome palikti slėptuvę 
pro antrąjį, dar išlikusį išėjimą. Nors švaisčiausi įsakymais ir gra- 
sinimais, mūšiuose nelabai užsigrūdinę telefonistų kuopos Žmonės 
taip ilgai dvejojo, nesiryždami iš saugios slėptuvės šokti į ugnį, kad 
ir Šis antrasis išėjimas, sumaltas sunkiojo sviedinio, su trenksmu už- 
griuvo. Laimei, niekas nebuvo sužeistas, tik mūsų mažas šuniukas 
gailiai sukaukė ir nuo to momento niekas jo nebematė. 

Nustūmėme rūsio išėjimą užtvėrusius dviračius šonan, keturio- 
mis perropojome griuvėsių krūvą ir pro sienos plyšį išsigavome į 
lauką. Negaišdami laiko neįtikėtinų gyvenvietės permainų apžiūrai, 
nubėgome link jos pakraščio. Paskutiniam 1š mūsų kirtus dvaro var- 
tus, namas sulaukė malonės dūrio — galingo pataikymo. 

Plote tarp kaimo pakraščio ir sanitarų slėptuvės viešpatavo aklina 
užtveriamoji ugnis. Lengvieji ir sunkieji sviediniai su smūginiais, 
degikliniais ir delstiniais sprogdikliais, nesprogėliai, šrapneliai ir 
tušti šrapnelių korpusai jungėsi į regą ir klausą gluminantį šėlsmą. 
Tarp viso šito iš abiejų pusių lenkdami velniavą kaime, pirmyn ver- 
žėsi paramos daliniai. 

Frenua vieną varpinės aukštumo žemės stulpą keitė kitas, kie- 
kviena sekundė, rodos, norėjo pranokti ankstesniąją. Tarsi burtų ga- 
lia vienas namas po kito pranykdavo žemėje; sienos skilo, frontonai 

griuvo, o plikos gegnės skriejo oru, šienaudamos gretimus stogus. 
Virš balkšvų dūmų kamuolių šoko skeveldrų debesys. Akys ir ausys 
tarsi užkerėtos sekė šį naikinimo verpetą. 

Sanitarų slėptuvėje, kankinamai susigrūdę, praleidome dar dvi 
dienas; be mano Žmonių, čia dar gyveno dviejų batalionų štabai, 
rotuojantys vienetai ir neišvengiami „išsprogdintieji“. Gyvas judė- 
jimas prie įėjimų, kur žmonių knibždėjo kaip bičių prie avilio lakų, 
žinoma, neliko nepastebėtas. Netrukus tiksliai nutaikyti sviediniai 
ėmė minutės tarpu kristi ant gretimo keliuko ir pareikalavo daug 
aukų, tad sanitarų kvietimui, atrodė, nebus galo. Per šitą nemalo- 
nų šaudymą aš praradau keturis dviračius, kuriuos paguldėme šalia 
slėptuvės įėjimo. Įgavę keistus pavidalus, jie išsilakstė į visas pasau- 
lio šalis. 

Prie įėjimo gulėjo aštuntosios kuopos vadas leitenantas Lemeras, 
kurį čia atnešė jo Žmonės — sustingęs ir nebylus, suvyniotas į bre- 
zentą, dideliais raginiais akiniais vis dar pabalnota nosimi. Kulka 
jam pataikė į burną. Jo jaunesnysis brolis krito po kelių mėnesių, 
pašautas lygiai į tą pačią vietą. 

Balandžio 30-ą4ją mano tarnybą perėmė mus pakeitusio 25-ojo 
pulko karininkas, o mes atsitraukėme į Flerą, pirmojo bataliono su- 
rinkimo punktą. Smarkiai apšaudytą kalkinę Chezbontemps“ pali- 
kę kairėje, šiltą popietę lauko keliu patenkinti slinkome į Bomoną. 
Akys vėl mėgavosi žemės grožiu, džiaugdamosi pabėgusios iš nepa- 
keliamos slėptuvės ankštumos, o plaučiai svaigo nuo švelnaus pa- 
vasario oro. Už nugaros griaudžiant pabūklams, galėjome pasakyti: 


Diena, kurią pasaulio viešpats Dievas 


* 


Sukūrė smagesniems dalykams negu muštis.“ 


Flere paaiškėjo, kad man skirtą postovį yra užėmę keli užnugario 
feldfebeliai, kurie atsisakė užleisti vietą ta dingstimi, neva laiko 


+ Gerais laikais. (Pranc.) 
** Eilutės iš vokiečių rašytojo Heinricho von Kleisto dramos Mūšis prie Ferbelino (Die Schlacht bei Fehrbel- 
lin, 1822). 

kambarį baronui fon X., bet nesitikėjoišvargusio ir suirzusio fron- 
to kario blogo ūpo.Liepiau palydovams nedelsiant išlaužti duris, ir 
po nedidelių kumštynių, stebint išsigandusiems namo gyventojams 
su naktiniais, tie ponai nudardėjo laiptais žemyn. Knigė buvo toks 
mandagus, kad įkandin nusviedė jų ilgus aulinius. Po šio antpuo- 
lio atsiguliau į prišildytą lovą, kurios pusę dar pasiūliau be posto- 
vio klaidžiojančiam savo draugui Kijui. Poilsis ant šio baldo, kurio 
mums ilgai stigo, paveikė taip teigiamai, kad kitą rytą prabudome 
„Šviežutėliai kaip andai““. 

Kadangi per praėjusias kautynes pirmasis batalionas nukentė- 
jo nedaug, mums Žygiuojant į Duė nuotaikos buvo gana smagios. 
Mūsų tikslas buvo Sereno kaimas, kur laukė kelių dienų poilsis. Pas 
draugiškus gyventojus radome gerą nakvynę, ir jau pirmąjį vakarą iš 
daugybės namų sklido linksmas bendražygių susitikimų triukšmas. 

Šitie nuliejimaipo sėkmingai atlaikytų kautynių yra vieni gra- 
žiausių senų kovotojų atsiminimų. Net jei krisdavo dešimt iš dvyli- 
kos, paskutiniai du likusieji pirmąjį ramų vakarą būtinai susitikda- 
vo prie taurės, pakeldavo nebylų tostą už žuvusius bendražygius ir 
šmaikštaudami aptardavo bendrus išgyvenimus. Šiuose vyruose gy- 
vavo pradas, pabrėžiantis karo baisumą ir vis dėlto jį sudvasinantis — 
konkretus pavojaus pomėgis, riteriškas siekis nugalėti kovoje. Per 
ketverius metus ugnis išliedino vis grynesnę, vis drąsesnę kareiviją. 

Kitą rytą pasirodė Knigė ir ėmė skaityti įsakymus, iš kurių apie 
vidurdienį supratau, kad turiu perimti vadovavimą ketvirtajai kuo- 
pai. Šioje kuopoje 1914-ųjų rudenį prie Reimso krito Žemutinės 
Saksonijos poetas Hermanas Lėnsas“, būdamas beveik penkiasde- 
šimties savanoriu išėjęs į karą. 


* Hermann Lėns (1866-1914) - vokiečių žurnalistas ir rašytojas. 


PRIEŠ INDUS 


1917 metų gegužės 6-ąją mes vėl išžygiavome į gerai pažįstamą 
Brankūrą, ir kitą dieną per Monbreaną, Ramikūrą, Žonkūrą pasiekė- 
me Zygfrydo liniją, paliktą vos prieš mėnesį. 

Pirmasis vakaras buvo audringas, stipri liūtis sėmė žemę. Tačiau 
keletas gražių, šiltų dienų netruko mus sutaikyti su nauja gyvenamą- 
ja vieta. Visa esybe mėgavausi nuostabiu kraštovaizdžiu, nejaudina- 
mas, beveik nepastebėdamas baltų šrapnelių kamuolių ir kylančių 
sviedinių kūgių. Sulig kiekvienu pavasariu prasidėdavo nauji karo 
metai; naujos didelės ofenzyvos ženklai prie jo priderėjo lygiai taip 
pat, kaip raktažolės ir šviežia žaluma. 

Mūsų sektorius puslankiu ėjo prieš Sen Kanteno kanalą, už kurio 
buvo žymioji Zygfrydo linija. Liko neaišku, kodėl turime gultis į 
ankštus, primityvius kreidos griovius, kai už nugaros stūkso nepa- 
prastai stiprūs įtvirtinimai. 

Priekinė linija vingiavo per švelniomis ankstyvo pavasario 
spalvomis pasipuošusią pievą, kurią dengė neaukštų medžių guo- 
tų šešėliai. Galėjome laisvai judėti prieš apkasus ir už jų, nes po- 
zicijas saugojo daug toli priekyje esančių užkardų. Šitos pozicijos 
priešininkui buvo kaip krislas akyje, ir kai kuriomis savaitėmis ne- 
praeidavo nė viena naktis, kad jis klasta ar jėga kur nors nebandytų 
pašalinti mūsų nedidelių įgulų. | 

Tačiau pirmoji pamaina pozicijose praslinko maloniai ir ramiai; 
oras buvo toks puikus, kad šiltas naktis praleisdavome gulėdami žo- 
lėje. Gegužės 14-ąją pakeisti aštuntosios kuopos, iš dešinės aplen- 
kėme degantį Sen Kanteną ir patraukėme į mūsų bazę Monbreaną, 
didelį kaimą, nedaug nukentėjusį nuo karo ir suteikus; tikrai jaukų 
postovį. 20-ąją kaip rezervinė kuopa užėmėm Zygfrydo liniją. Tai 
buvo tikra poilsiavietė; ištisas dienas sėdėjome šlaite įtaisytose pa- 
vėnėse arba maudėmės ir irstėmės kanale. Tuo laiku, išsitiesęs žolė- 
je, su dideliu malonumu perskaičiau visą Ariostą". 

Tokių pavyzdinių pozicijų trūkumas — dažni vyresnybės vizi- 
tai, kurie būtent šaulių apkasuose gerokai apmažina jaukumą. Tie- 
sa, mano kairysis flangas, besiribojantis su gerokai „apkandžiotu“ 
Belenglizo kaimu, negalėjo skųstis ugnies trūkumu. Pačią pirmąją 
dieną vienam mano žmonių šrapnelio kulka pataikė į dešinę užpaka- 
lio pusę. Kai tai sužinojęs nuskubėjau į nelaimės vietą, jis jau pra- 
linksmėjęs sėdėjo ant kairiojo sėdmens ir laukdamas sanitarų gėrė 
kavą bei valgė milžinišką sumuštinį su marmeladu. 

Gegužės 25-ąją Rikevalio fermoje pakeitėme dvyliktąją kuopą. 
Šitoje fermoje, anksčiau dvaro sodyboje, visada būdavo dislokuota 
viena iš keturių fronto kuopų. Iš čia ji aptarnaudavo tris užnugaryje 
išmėtytus kulkosvaidžių lizdus, kiekviename išstatydama po skyrių. 
Šachmatiškai už pozicijų išdėlioti atsparos taškai buvo pirmieji mo- 
biliosios gynybos bandymai. 

Fermą nuo priekinės linijos skyrė daugiausia tūkstantis penki 
šimtai metrų, tačiau vešlaus parko apsupti pastatai buvo visiškai ne- 


* Ludovico Anosto (1474-1533) - italų renesanso poetas, epinės poemos apie Karolio Didžiojo kovas su 
saracėnais Pašėlęs Rolandas (Orlando Furioso) autorius. 

nukentėję. Ir tirštai apgyvendinti, nes slėptuves dar reikėjo išsikasti. 
Žydinčios gudobelių alėjos parke ir žavios apylinkės leido nepaisant 
fronto artumo pajusti tuos giedrus kaimiško gyvenimo malonumus, 
kuriuos taip gerai išmano prancūzai. Mano miegamajame lizdą susi- 
suko kregždžių pora, nuo pat ankstyvo ryto pradėdavusi triukšmin- 
gai maitinti savo nepasotinamus palikuonis. 

Vakarais iš kampo pačiupdavau lazdą ir eidavau pasivaikščioti 
siaurais lauko keliukais, vinguriuojančiais po kalvotą vietovę. Ap- 
leistuose laukuose augo stiprų laukinį kvapą skleidžiančios gėlės. 
Kartkartėm palei kelią pasitaikydavo pavienis medis, po kuriuo tai- 
kos metu veikiausiai atsipūsti sustodavo kaimietis — linkstančios nuo 
baltų, rausvų arba tamsiai raudonų žiedų, magiškos pamėklės viena- 
tvės platybėse. Karas šį kraštovaizdį nušvietė herojiška ir graudžia 
šviesa, nepanaikindamas jo žavesio; žydinti gausa svaigino ir Švytė- 
jo dar smarkiau nei paprastai. 

Tokios gamtos apsuptyje eiti į mūšį kur kas lengviau negu negy- 
vą, šaltą žiemą. Čia ir paprastą žmogelį persmelkia nuojauta, kad jo 
gyvenimą su aplinka sieja gilūs saitai ir mirtis nėra pabaiga. 

Man ši idilė baigėsi gegužės 30-ąją, nes iš ligoninės išleistas lei- 
tenantas Fogelė vėl perėmė vadovavimą ketvirtajai kuopai. Nukakau 
į priekinę liniją pas savo seną antrąją. 

Mūsų sektorių nuo romėnų kelio iki vadinamojo artilerijos apka- 
so užėmė du būriai; kuopos vadas kartu su trečiuoju būriu įsikūrė už 
nedidelio šlaito, maždaug už dviejų šimtų metrų į gilumą. Ten sto- 
vėjo ir mažulytė lentinė būdelė, kurioje įsitaisėme mudu su Kijumi, 
tikėdamiesi, kad anglų artileristai bus niekam tikę. Vienas būdelės 
šonas šliejosi prie nedidelio šaudymo kryptimi kylančio šlaito, kiti 
trys į priešą buvo atsukę flangus. Kiekvieną dieną, kai švilpdamas 
atlėkdavo rytinis pasveikinimas, tarp viršutinio ir apatinio gultų sa- 
vininkų prasidėdavo maždaug toks pašnekesys: 

— Ei, Ernstai! 

— Ką? 

— Man atrodo, jie šaudo! 

— Na, dar truputį pagulėkim, čia turbūt paskutiniai. 

Po ketvirčio valandos: 

— Ei, Oskarai! 

— Ką? 

— Šiandien jie nepabaigs; man atrodo, per sieną ką tik pralėkė šrap- 
nelio kulka. Gal vis dėlto kelkimės. Artilerijos stebėtojas šalimais 
jau seniai pasprukęs! 

Aulinius visada būdavome lengvapėdiškai nusiavę. Kai baig- 
davom rengtis, dažniausiai baigdavo ir anglai, ir mes galėdavome 
patenkinti sėstis prie juokingai mažo stalo, gerti kaitroje surūgusią 
kavą ir prisidegti rytinį cigarą. Popietėmis tyčiodamiesi iš anglų ar- 
tilerijos prie durų pasitiesdavome palapinsiaustes ir degindavomės 
saulėje. 

Ir apskritai mūsų būdelėje pramogų netrūko. Kai apimti saldaus 
tingulio, gulėdayome ant vielinio gultų tinklelio, žemės siena kur- 
suodavo milžiniški sliekai; kilus pavojui, jie neįtikėtinu greičiu 
šaudavo į savo skyles. Kartais iš urvo apsišniukštinėti išlįsdavo rūš- 
kanas kurmis, labai pagyvindamas ilgas mūsų popietinio poilsio va- 
landas. 

Birželio 12-ąją su dvidešimčia vyrų turėjau užimti kuopos sekto- 
riui priklausančią užkardą. Vėlyvą valandą palikome pozicijas ir iš- 
tryptu takeliu, kuris raitėsi po kalvotą vietovę, nužingsniavome švel- 
naus vakaro link. Sutemos jau buvo gan tirštos, ir dirvonuojančiuose 
laukuose pūdyminė aguona su šviesiai žaliomis žolėmis susiliejo 
į vieną sodrų toną. Gestančioje šviesoje vis labiau ryškėjo mano 
mėgstamiausia spalva - labai tamsi raudona, nuteikianti pašėlusiai ir 
sykiu melancholiškai. 

Paskendę mintyse, ant pečių užsimetę šautuvus, be garso slinko- 
me gėlėtu kilimu ir po dvidešimties minučių pasiekėme tikslą. Paš- 
nibždomis perduoti slaptažodžiai 1r sargyba, tyliai išsidalinti postai, 
ir pakeistasis būrys išnyko tamsoje. 

Užkarda glaudėsi prie nedidelio skardžio, kuriame paskubomis 
buvo iškasta eilė nišų. Už nugaros naktis siaubė netvarkingai išsi- 
kerojusį miškelį; nuo skardžio jį skyrė šimto metrų pločio pieva. 
Priekyje ir dešiniajame flange stūksojo dvi kalvos, palei kurias ėjo 

anglų linija. Ant vienos kalvos riogsojo griuvėsiai daug žadančiu pa- 
vadinimu „Dangun ėmimo ferma“. Tarp kalvų priešininko link vedė 
tarpeklis. 

Ten, apeidamas savo postus, susidūriau su vicefeldfebeliu 
Hakmanu ir keletu Žmonių iš septintosios kuopos: jie ketino eiti pa- 
truliuoti. Nors, tiesą sakant, neturėjau teisės palikti savo užkardos, 
prisidėjau prie jų kaip smalsuolis. 

Pasitelkę mano išrastą judėjimo būdą, peržengėme dvi kelią blo- 
kavusias vielos užtvaras ir, nežinia kodėl neaptikę nė vieno posto, 
perlipome kalvos keterą girdėdami, kaip kairėje ir dešinėje anglai 
kasa apkasus. Vėliau supratau, kad priešininkai atitraukė sargybi- 
nius, kad šie nenukentėtų per netikėtą mūsų užkardos antpuolį, apie 
kurį netrukus papasakosiu. 

Minėtas judėjimo būdas toks: vietovėje, kur kiekvieną akimirką 
galėjome susidurti su priešu, patruliuojantiems kariams liepdavau 
pakaitomis šliaužti į priekį. Taip vienu metu pavojuje, kad jį, likimui 
pasirinkus, nušaus tykantis šaulys, atsidurdavo tiktai vienas karys, 
tuo tarpu kiti, atsilikę, buvo pasiruošę sutelktai pulti. Čia nedariau 
išimties ir sau, nors šiaip jau teisingiau būtų buvę likti su patruliu; 
tačiau kare sveria ne vien taktiniai sumetimai. 

Šliauždami aplenkėme keletą besidarbuojančių padalinių, ku- 
riuos nuo mūsų, deja, skyrė plačios užtvaros. Trumpame pasitarime 
apsvarstę keistoką feldfebelio pasiūlymą - jis apsimeta perbėgėliu ir 
derasi tol, kol mes apeiname pirmąją priešo sargybą, — ir idėją atme- 
tę, nusėlinome atgal į užkardą. 

Tokios iškylos stimuliuoja; Kraujas cirkuliuoja greičiau, užplūsta 
mintys. Nusprendžiau malonios nakties likutį prasvajoti ir, žolėje 
ant skardžio pasiklojęs milinę, įsitaisiau guolį. Tada kaip įmanoma 
slapčiau prisidegiau pypkę ir atsidaviau fantazijoms. 

Bestatant gražiausią vaizduotės pilį, mane išblaškė keistas šnare- 
sys miškelyje ir pievoje. Priešo akivaizdoje juslės visada pasiruošu- 
sios, ir nuostabu, kaip tokiomis akimirkomis išgirdusios net ir visai 
įprastus garsus jos išsyk Žino: tuoj kažkas bus! 

Iškart po to paknopstom atlėkė artimiausias sargybinis: 

— Tamsta leitenante, ką tik septyniasdešimt anglų nuėjo link pa- 
miškės! 

Truputį nusistebėjau dėl pateikto tikslaus skaičiaus, tačiau dėl 
viso pikto su keturiais šalia buvusiais šauliais užsimaskavau skar- 
džio viršuje, aukštoje žolėje, ir ėmiau stebėti, kaip vystosi įvykiai. 
Po kelių sekundžių pamačiau pievoje šmėkšintųų karių būrį. Mano 
žmonėms ten nutaikius šautuvus, tyliai šūktelėjau: 

— Kas ten? 

Tai buvo puskarininkis Teilengerdesas, senas patikimas antrosios 
kovotojas, kuris rinko susijaudinusį savo skyrių. 

Nedelsdami subėgo ir kiti skyriai. Liepiau stoti į kovinę grandį; 
jos flangai atsirėmė į skardį ir miškelį. Po minutės vyrai stovėjo su 
užmautais durtuvais. Krypties patikrinimas niekada nepakenkė; to- 
kiomis situacijomis nėra nieko geriau už pedantiškumą. Kai norėjau 
pabarti vieną atokiau stovintį vyrą, gavau atsakymą: 

— Aš sanitaras. 

Jis išmanė savo statutą. Nusiraminęs įsakiau žengti pirmyn. 

Mums einant per pievą, virš galvų praskriejo šrapnelio kulkų 
kruša. Priešininkas mus kišo po tankios ugnies gaubtu, taip steng- 
damasis atkirsti mūsų komunikacijas. Kad užimtume priešakyje 
esančios kalvos akląją zoną, nesąmoningai pasileidome bėgti 
ristele. 

Staiga iš žolės prieš mane pakilo tamsus šešėlis. Ištraukiau gra- 
natą ir su šauksmu mečiau ją ton pusėn. Blykstelėjus sprogimui savo 
siaubui pamačiau puskarininkį Teilengerdesą, kuris nepastebėtas 
pabėgėjo į priekį ir užkliuvo už spygliuotos vielos. Laimei, jis liko 
nesužeistas. Tuo pat metu šalia mūsų pasigirdo stipresnis anglų gra- 
natų trenksmas, ir šrapnelių ugnis pasidarė nemaloniai tanki. 

Grandis subyrėjo ir dingo smarkiai apšaudomo skardžio pusėje, 
tuo tarpu aš su Teilengerdesu ir trim ištikimiausiais vyrais likome 
vietoje. Staiga vienas jų kumštelėjo man: 

— Anglai! 

Mano akin pro vien tik žyrančių žiežirbų apšviečiamą pievą tar- 
si vizija pateko klūpančios dvigubos grandies vaizdas — kaip tik tą 

sekundę, kai jie pakilo eiti pirmyn. Aiškiai mačiau figūrą karininko, 
kuris dešiniajame flange davė įsakymą judėti. Šitas staigus ir nelauk- 
tas susitikimas paralyžiavo ir draugus, ir priešus. Tada padarėme tai, 
kas mums liko — pasprukome, nustėrusiam priešininkui neiššovus 
nė šūvio. 

Pašokome ir nubėgome link skardžio. Nors užkliuvau už aukš- 
toje žolėje klastingai ištiestos vielos ir parkritau, vis dėlto laimingai 
pasiekiau tikslą ir vargais negalais surikiavau ten rastus susijaudinu- 
sius vyrus į glaudžiai susispaudusią kovinę grandį. 

Mūsų padėtis buvo tokia: sėdėjome po ugnies gaubtu nelyginant 
po tankiai supintu krepšiu. Iš visa ko atrodė, kad mūsų antpuolis 
sutrikdė padalinio, kuris turėjo mus apsupti ir likviduoti, judėjimą. 
Gulėjome skardžio papėdėje ant truputį pravažinėto lauko keliuko. 
Negilių ratų provėžų vis dėlto iš bėdos užteko pasislėpti nuo šautuvų 
šūvių, nes atsidūręs pavojuje glaudiesi prie žemės nelyginant prie 
motinos. Šautuvus nukreipėme į miškelį, taigi anglų pozicijos buvo 
už mūsų. Ši aplinkybė man kėlė didesnį nerimą nei visa tai, kas 
darėsi miške, todėl įvykiams rutuliojantis kartkartėm pasiųsdavau 
žvalgą ant skardžio. 

Staiga ugnis nutilo; reikėjo laukti puolimo. Vos tik ausis priprato 
prie netikėtos tylos, pomiškyje pasigirdo pasikartojantis traškėjimas 
ir šlamėjimas. 

— Stot! Kas ten? Slaptažodis! 

Riaumojom gal penkias minutes, išrėkėm ir seną pirmojo bata- 
liono slaptažodį „Liutje Lage““ — kiekvienam hanoveriečiui pažįs- 
tamą frazę, reiškiančią degtinę ir alų; tačiau mums atsiliepė tik ne- 
suprantamas šūkalojimas. Galiausiai nusprendžiau duoti komandą 
šaudyti, nors kai kurie mūsiškiai tvirtino girdėję vokiškus žodžius. 
Kulkos iš dvidešimties šautuvų šlavė miškelį, terškėjo spynos, ir 
greitai tankmėje išgirdome sužeistųjų dejones. Mane persekiojo 
bjaurus netikrumas — neatmestina, kad šaudėme į atskubėjusį pa- 
stiprinimą. 


*  Lūtije Lage - tarmiškas Hanoveryje populiaraus alaus ir degtinės gėrimo pavadinimas. 

Nusiraminau tik tada, kai priešais šen bei ten blykstelėjo geltonos 
liepsnelės, kurios, beje, greitai užgeso. Vienam vyrui peršovė petį; 
juo pasirūpino sanitaras. 

— Stop! 

Komanda pamažu perėjo gretomis ir ugnis nurimo. Veiksmas ap- 
ramdė įtampą. 

Vėl riksmai — slaptažodį! Slaptažodį! Sukrapščiau visas savo an- 
glų kalbos žinias ir riktelėjau anon pusėn kelis įtikinėjančius ragini- 
mus: 

— Come here, you are prisoners, hands up!“ 

Atsakymas buvo daugiabalsis šūkalojimas; mūsiškiai tvirtino, 
kad tai skamba kaip: „Kerštas, kerštas!“ Vienas šaulys išėjo iš miš- 
ko ir patraukė link mūsų. Kažkuris padarė klaidą pareikalaudamas 
slaptažodžio; jis neryžtingai sustojo ir apsisuko. Matyt, žvalgas. 

— Nušaut jį! 

Tuzinas šūvių; figūra susmuko ir šlumštelėjo į aukštą žolę. 

Susidūrimas suteikė mums pasitenkinimo. Nuo pamiškės vėl at- 
sklido keista balsų maišalynė. Atrodė, kad puolantieji drąsina vienas 
kitą pulti paslaptingus gynėjus. 

Nepaprastai įsitempę stebeilijomės į tamsią pamiškę. Pradėjo 
švisti, virš pievos pakilo lengva migla. 

Tada išvydome vaizdą, kurio šiame toliašaudžių ginklų kare be- 
veik nebepamatysi. Nuo pomiškio tamsos atsiskyrė šešėlių eilė ir 
išėjo į atvirą pievą. Penki, dešimt, penkiolika, visa grandinė. Virpan- 
čios rankos nuleido saugiklius. Jie buvo už penkiasdešimties metrų, 
už trisdešimties, už penkiolikos... Uugnis! Šautuvai poškėjo keletą 
minučių. Čirškiantiems švino branduoliams atsitrenkiant į ginklus ir 
šalmus, žiro žiežirbos. 

Staiga šūksnis: 

— Dėmesio, kairėj! 

Užpuolikų būrys lėkė į mus tiesiai iš devintos valandos, pats pir- 
masis — balta kuoka mojuojantis milžinas su atkištu revolveriu. 


* „Ateikite čia, jūs belaisviai, rankas aukštyn!“ (Angl.) 

— Kairinis skyrius — kairėn! 

Kariai persigrupavo ir atėjūnus pasitiko stovėdami. Keletas prie- 
šininkų, tarp jų ir vadas, po greitomis iššautų šūvių susmuko, kiti 
išnyko taip pat spėriai kaip ir atsirado. 

Dabar atėjo mūsų eilė. Užsimovę durtuvus ir įnirtingai surikę 
„Valio!“ šturmavome miškelį. Į tankius brūzgynus nuskriejo grana- 
tos, ir akimirksniu vėl tapome vieninteliais mūsų užkardos šeiminin- 
kais, tiesa, nesučiupę vikraus priešininko. 

Susirinkome gretimame javų lauke ir spoksojome vienas kitam į 
blyškius, bemiegės nakties išsekintus veidus. Tekėjo švytinti saulė. Į 
orą pakilo vyturys ir erzino mus savo trelėmis. Viskas buvo netikra 
kaip po karštligiškos kortavimo nakties. 

Dalindamiesi gertuvėmis ir degdamiesi cigaretes, išgirdome, 
kaip priešininkai tolo tarpekliu su keliais garsiai dejuojančiais su- 
žeistaisiais. Vieną akimirksnį netgi matėme eiseną, tačiau, deja, per 
trumpai, kad juos galutinai nuplotume. 

Nusprendžiau apeiti kautynių vietą. Iš pievos sklido keisti šauks- 
mai ir aimanos. Balsai priminė varlių kurkimą, pasigirstantį pievoje 
po audros. Aukštoje žolėje radome daug mirusiųjų ir tris sužeistuo- 
sius, kurie, pasirėmę ant rankų, maldavo pasigailėti. Jie atrodė įsiti- 
kinę, kad juos tuojau pat nužudysime. 

Į mano klausimą: „„Ouel nation?“ vienas atsakė: „„Pauvre Radsch- 
put“ 

Vadinasi, su mumis kovėsi indai, perplaukę jūras marias, kad šia- 
me Dievo apleistame žemės lopinėlyje prasiskeltų galvas į Hanove- 
rio šaulius. 

Smulkutės figūros buvo bjauriai sumaitotos. Tokiais trumpais 
atstumais pėstininko šaudmuo įgyja sprogstamąjį poveikį. Į kai ku- 
riuos gulinčius pataikė antrą kartą, tad šūvis perėjo visą kūną. Nė 
vienas nebuvo peršautas mažiau kaip du kartus. Paėmėme juos ir nu- 
nešėme prie mūsų apkasų. Kadangi jie rėkė lyg sodinami ant kuolo, 
mano žmonės užčiaupė jiems burnas ir pagrasino kumščiu, o tai dar 


* „Kokia tautybė?“ — „Vargšas radžputas!“ (Pranc.) Radžputas - Indijos valdančiosios kastos atstovas. 

padidino jų baimę. Vienas mirė pakeliui, bet jį vis tiek paėmėm, nes 
už kiekvieną belaisvį, gyvą ar mirusį, buvo mokamas atlygis. Kiti du 
bandė įgyti mūsų palankumą nuolatos šaukdami „Anglais pas bon!“ 
Taip ir nesupratau, kodėl jie kalbėjo prancūziškai. Eisena, kurioje 
belaisvių skundai pynėsi su mūsų džiūgavimais, turėjo.kažką archa- 
jiška. Tai buvo jau ne karas, tai buvo archetipinis reginys. 

Apkasuose mus triumfališkai sutiko kuopa, girdėjusi mūšio triukš- 
mą ir gerokai paragavusi užtveriamosios ugnies, o mūsų laimikiu 
negalėta atsistebėti. Čia man pavyko šiek tiek nuraminti belaisvius, 
kuriems apie mus, regis, buvo papasakoję didžiulių baisybių. Jie 
pradėjo atitirpti ir pasakė savo vardus: vienas jų buvo Amaras Sin- 
gas. Jie priklausė geram daliniui — pirmajam Harianos ulonų pulkui. 
Tada su Kijumi, kuris padarė pustuzinį nuotraukų, grįžau į mūsų 
trobelę ir jis iškepė šventinę kiaušinienę. 

Mūsų nedidelis susirėmimas buvo paminėtas divizijos tarnybos 
įsakyme. Su dvidešimčia žmonių pergalingai pasipriešinome daug 
skaitlingesnei grupei, užėjusiai mums už nugaros, nors turėjome 
nurodymus trauktis, jei kiekybinė persvara priešininko pusėje. Ta- 
čiau pozicinio karo nykumoje aš pernelyg godžiai laukiau tokios 
progos. 

Beje, išaiškėjo, kad, be mūsų sužeistojo, netekome dar vieno 
žmogaus — jis mįslingai pradingo. Tai buvo kareivis, kuris jau be- 
veik nebetiko tarnybai, nes ankstesnis sužeidimas jį padarė liguis- 
tai bailų. Pasigedome jo tik kitą dieną; aš spėjau, kad apimtas pa- 
nikos jis nubėgo į vieną iš javų laukų ir ten buvo patiestas taiklaus 
šūvio. 

Kitą vakarą gavau įsakymą vėl užimti užkardą. Kadangi prieši- 
ninkas per tą laiką jau tikriausiai apsikasė, miškelį apsupau dvie- 
jų padalinių replėmis; vienam vadovavo Kijus, kitam aš. Čia pir- 
mą kartą panaudojau ypatingą prisiartinimo prie pavojingos vietos 
būdą, kurio esmė — einant vyras už vyro supti ją plačiu lanku. Jeigu 
pasirodo, kad vieta užimta, paprastas pasisukimas kairėn ar dešinėn 


* „Anglas negeras!“ (Pranc.) 

sukuria ugnies frontą iš flango. Po karo šią rikiuotę „Šaulių voros“ 
pavadinimu įtraukiau į pėstininkų kovos statutą. 

Abu padaliniai susitiko prie skardžio be incidentų — jei neskai- 
tysime to, kad Kijus, užtaisydamas pistoletą, vos manęs nepašovė. 
Priešo nebuvo matyti, tik iš tarpeklio, kurį apžiūrėjau su feldfebeliu 
Hakmanu, mus pašaukė vienas sargybinis — iššovė šviečiamąją ra- 
ketą ir apšaudė. Šitą akiplėšišką jaunuolį numatėme aplankyti per 
kitą išvyką. 

Toje vietoje, kur praėjusią naktį atmušėme puolimą iš flango, gu- 
lėjo trys lavonai: du indai ir baltasis karininkas su dviem auksinė- 
mis žvaigždutėmis antpečiuose, taigi vyresnysis leitenantas. Kulka 
pataikė jam į akį. Išlėkdama ji pragręžė smilkinį ir sutrupino šal- 
mo kraštą; šalmą pasiėmiau kaip trofėjų. Dešinėje jis dar laikė savo 
krauju aptaškytą kuoką, kairėje — sunkų šešiašūvį koltą, kurio būgne 
tebuvo du šoviniai. Taigi jis buvo rimtai ant mūsų užsėdęs. 

Vėlesnėmis dienomis pomiškyje išryškėjo nemažai lavonų — 
smarkių užpuoliko nuostolių ženklas, kuris vietovę padarė dar niū- 
resnę. Kartą, besibraunantį pro tankmę, mane nemaloniai nustebino 
tylus šnypščiantis ir burbuliuojantis garsas. Priėjau arčiau ir pama- 
čiau du lavonus, kuriuos kaitra, rodės, prikėlė pamėkliškam gyveni- 
mui. Naktis buvo tvanki ir tyli; aš ilgai tarsi pakerėtas stovėjau prieš 
šitą kraupų vaizdą. 

Birželio 18-ąją užkardą vėl užpuolė; šį kartą reikalai pasisuko 
negera linkme. Prasidėjo panika; įgula išsilakstė ir jos nebebuvo ga- 
lima surinkti. Per sumaišų puskarininkis Erdeltas nubėgo prie skar- 
džio, nusirideno žemyn ir atsipeikėjo tykančio indų būrelio vidury. 
Jis ėmė svaidytis granatomis, tačiau tuojau pat už pakarpos buvo 
pastvertas indų karininko, kuris vieliniu botagu šniojo jam per veidą. 
Tada nuėmė laikrodį. Stumdomas ir kumščiuojamas jis ėmė žygiuo- 
ti; tačiau, kai apšaudyti žemuoju šaudymu indai sugulė ant žemės, 
jam pavyko pasprukti. Ilgokai paklaidžiojęs priešo užnugaryje jis 
grįžo į mūsų liniją su ryškiu rumbu veide. 

Birželio 19-osios vakarą išėjau iš šios vis labiau slegiančios vietos 
į reidą su mažuoju Šulcu, dešimčia vyrų ir lengvuoju kulkosvaidžiu — 

aplankyti sargybinio, kuris neseniai tarpeklyje taip energingai at- 
kreipė į save dėmesį. Šulcas su savo žmonėmis nuėjo dešiniau, aš — 
kairiau tarpeklio, susitarę, kad padėsime vienas kitam, jeigu kuris 
būtų apšaudytas. Per žolę ir prožirnių brūzgynus judėjome šliaužte, 
periodiškai įsiklausydami. 

„ Staiga suterškė atitraukiama ir vėl užstumiama šautuvo spyna. 
Gulėjome ant žemės kaip priklijuoti. Kiekvienas senas reidininkas 
žino, kad per kelias sekančias sekundes užplūsta tuntas nemalonių 
jausmų. Tuo tarpu praradai veiksmų laisvę, turi palaukti ir pažiūrėti, 
ko imsis priešininkas. 

Slegiančią tylą pertraukė šūvis. Gulėjau už prožirnių kero; vy- 
ras dešinėje mėtė granatas tarpeklin. Tada virš mūsų pažiro kulkų 
serijos. Šlykštus, kurtinantis šūvių trenksmas rodė, kad šauliai gu- 
lėjo vos per kelis žingsnius nuo mūsų. Supratau, kad pakliuvome į 
bjaurius spąstus ir daviau komandą trauktis. Pašokome ir beprotiškai 
skubėdami nulėkėme atgal; tuo tarpu anglai atidengė ugnį iš šautuvų 
ir kairėje. Šiame tratėjime praradau bet kokią viltį grįžti sveikas. Są- 
monė nuolatos laukė taiklaus šūvio. Čia medžiojo mirtis. 

Iš kairės su šaižiu „Valio!“ mus atakavo anglų padalinys. Maža- 
sis Šulcas man vėliau prisipažino, kad jam vaidenosi, jog, mosuoda- 
mas peiliu, jį vejasi prakaulus indas ir tuojau pačiups už pakarpos. 

Staiga nugriuvau; užkliuvęs už manęs, nugriuvo ir puskarinin- 
kis Teilengerdesas. Pamečiau šalmą, pistoletą ir granatas. Tolyn, tik 
tolyn! Pagaliau pasiekėme priedangą teikiant skardį ir pasileidome 
žemyn. Tuo pat metu su savo žmonėmis parsirado ir Šulcas. Gau- 
dydamas orą jis pranešė, kad bent granatomis paauklėjo įžūlų sar- 
gybinį. Tuoj pat atnešė vyrą, kuriam buvo peršautos abi kojos. Visi 
kiti nebuvo sužeisti. Didžiausia nelaimė ta, kad kulkosvaidį nešęs 
naujokas užvirto ant sužeistojo ir paliko ginklą likimo valiai. 

Kol gyvai dalijomės įspūdžiais ir planavome antrą ekspediciją, 
pliūptelėjo artilerijos ugnis, labai panaši į 12-0si0s naktį — be kita ko, 
ir dėl iškart įsivyravusios baisios maišaties. Atsitokėjau prie skar- 
džio beginklis, likęs vienas su sužeistuoju, kuris, ištiesęs abi rankas, 
šliaužė prie manęs ir maldavo: 

— Tamsta leitenante, nepalikite manęs vieno! 

Nors ir labai apgailestaudamas, turėjau palikti jį gulintį ir išstatyti 
sargybą. Jį išgabeno dar neprašvitus. 

Susirinkome sargybos apkasuose pamiškėje ir, be ypatingų nuti- 
kimų sulaukę aušros, labai pradžiugome. 

Kitą vakarą pasitikome toje pačioje vietoje; ketinome parsiga- 
benti kulkosvaidį, tačiau sėlinant virtinė įtartinų garsų parodė, jog 
mūsų ten vėl tyko stiprus kovinis vienetas. 

Todėl gavome įsakymą prarastą ginklą atgauti jėga. Kitą naktų, 
dvyliktą valandą, po trijų minučių rengimo ugnimi turėjome pulti 
priešo sargybą ir surasti kulkosvaidį. Taip ir nujaučiau, kad jo pra- 
radimas pridarys mums nemalonumų, tačiau nutaisiau nerūpestingą 
miną ir popiet pats įšaudžiau keletą baterijų. 

Vienuoliktą valandą su nelaimės draugu Šulcu vėl atsidūriau 
tame šiurpiame žemės lopinėlyje, kuriame mums jau teko išgyventi 
ne vieną audringą valandą. Tvankiame ore puvimo tvaikas darėsi 
visai nepakeliamas. Apibarstėme žuvusius chlorkalkėmis, kurias at- 
sinešėme maišuose. Tamsoje baltos dėmės švietė nelyginant įkapės. 

Operacija prasidėjo tuo, kad nuosavų kulkosvaidžių kulkos lakstė 
mums palei kojas ir tėškėsi į skardį. Dėl to aš ir juos nutaikęs ma- 
žasis Šulcas smarkiai susikivirčijome. Tačiau kai Šulcas rado mane 
už krūmo šnekantis su buteliu burgundiškojo, kurį buvau paėmęs 
pasistiprinti prieš pavojingą avantiūrą, mes vėl susitaikėme. 

Sutartu laiku atšvilpė pirmasis sviedinys. Jis sprogo penkiasde- 
šimt metrų už mūsų. Nespėjus net nustebti dėl tokio keisto šaudymo, 
antrasis plojosi į skardį visai šalia 1r apibėrė mus žemės grumstų 
lietumi. Čia negalėjau net nusikeikti, nes ugnį nutaikiau juk pats. 

Po šios neitin drąsinančios įžangos pajudėjome į priekį, labiau 
dėl garbės, nei tikėdamiesi sėkmės. Mums nusišypsojo laimė, kad 
sargybiniai, regis, apleido postus, nes kitaip turbūt būtume nesvetin- 
gai priimti. Deja, kulkosvaidžio neradome; tiesa, neilgai ir ieškojo- 
me. Greičiausiai jis jau seniai buvo anglų rankose. 

Grįždami atgal Šulcas ir aš dar kartą išsamiai išsakėme vienas 
kitam savo nuomonę — aš apie kulkosvaidžių nutaikymą, jis — apie 

pabūklų įšaudymą. Buvau taip tiksliai įšaudęs, kad nieko negalėjau 
suprasti. Tik vėliau sužinojau, kad naktį visi pabūklai šaudo arčiau ir 
kad nurodydamas nuotolį, turėjau pridėti šimtą metrų. Tada apsvars- 
tėme svarbiausią operacijos dėmenį: raportą. Jį sukūrėme tokį, kad 
patenkinti likome abu. 

. Sekančią dieną mus pakeitė kitos divizijos daliniai, tad pasistųm- 
dymai baigėsi. Laikinai grįžome į Monbreaną, o iš ten nužygiavome 
į Kambrė, kur praleidome beveik visą liepos mėnesį. 

Jau kitą naktį po mūsų pasitraukimo užkarda buvo galutinai pra- 
rasta. 


LANGEMARKAS 


Kambrė - tai mieguistas Artua miestelis, kurio vardas susijęs su ne 
vienu istoriniu įvykiu. Siauros senovinės gatvelės vinguriuoja apie 
didžiulę rotušę, apdūlėjusius miesto vartus ir daugelį bažnyčių, ku- 
riose pamokslavo didysis Fenelonas". Sunkūs bokštai kyla virš smai- 
lių frontonų maišalynės. Plačios alėjos veda į išpuoselėtą miesto 
sodą, kurį puošia paminklas lakūnui Blerio“. 

Kambrė gyventojai — ramūs, draugiški žmonės, jaukiai įsikūrę di- 
deliuose, paprastos išvaizdos, bet turtingai įrengtuose namuose. Čia 
gyvenimo saulėlydį leidžia daug pasiturinčių pensininkų. Miestelio 
pravardė pagrįstai yra La ville des millionaires“", nes prieš pat karą 
čia gyveno daugiau nei keturiasdešimt milijonierių. 


* Francois Fėnelon (1651-1715) - Katalikų Bažnyčios arkivyskupas, teologas ir poetas. 
** Louis Blėriot (1872-1936) - prancūzų lakūnas, išradėjas ir inžinierius. 
*** Milijonierių miestas. (Pranc.) 

Didysis karas šią miegančią gražuolę pažadino iš snaudulio ir 
pavertė ją milžiniškų kovų centru. Greitas naujasis gyvenimas nuž- 
vangėjo duobėtu grindiniu ir pabarškino į mažus langelius, už kurių 
tūnojo baimingi veidai. Nepažįstami vyrukai išmaukė visą su mei- 
le pripildytų rūsių turinį, tįsojo didžiulėse raudonmedžio lovose ir 
nuolat keisdamiesi trukdė jaukią ramybę rentininkų, kurie dabar, 
pasikeitus aplinkai, būriavosi pakampėse ir tarpduriuose, atsargiais 
balsais dalindamiesi siaubingomis istorijomis ir patikimiausiomis 
žiniomis apie greitą galutinę tėvynainių pergalę. 

Kareiviai įsikūrė kareivinėse, karininkus apgyvendino rue des Li- 
niers . Mūsų viešnagės metu ji ėmė priminti studentų kvartalo gatvę; 
vieši pokalbiai pro atvirus langus, naktinės dainos ir mažos avantiū- 
ros — štai kuo mes užsiėmėme. 

Kas rytą žŽygiuodavome į didelę aikštę prie vėliau išgarsėjusio 
Fonteno kaimo rikiuotės pratybų. Gavau labai tinkančią tarnybą: 
pulkininkas fon Openas patikėjo man sudaryti ir apmokyti smogia- 
mąją grupę. Į ją netrūko savanorių, bet aš teikiau pirmenybę žval- 
gybinių patrulių ir reidų bendražygiams. Kadangi tai buvo naujas 
darinys, pats parengiau jo statutą. 

Mano postovis buvo jaukus; šeimininkai, sutuoktiniai juvelyrai 
Planko-Burlonai, per pietus dažnai į viršų atsiųsdavo kokį nors ska- 
nėstą. Vakarais sėdėdavom prie puodelio arbatos, žaisdavom nardais 
ir plepėdavom. Ypač dažnai, žinoma, svarstydavome sunkų klausi- 
mą, kodėl žmonės kariauja. 

Tais vakarais gerasis ponas Planko pasakodavo apie taikos meto 
išdaigas dykinėjančių ir šmaikščių Kambrė piliečių, kurie, pripildy- 
davę gatves, vynines ir turgus skambaus juoko, man gyvai priminė 
žavųjį Dėdę Benjaminą“. 

Štai, pavyzdžiui, tūlas šelmis pasiuntė visiems apylinkės kup- 
riams kvietimą svarbiu reikalu atvykti pas vieną notarą. Numatytą 
valandą pro priešais stovinčio namo langus su keletu draugų jis mė- 


*  Linerio gatvė. (Pranc.) 
** Mano dėdė Benjaminas (Mon oncle Benjamin, 1842) - prancūzų rašytojo Claude'o Tillierio (1801-1844) 
šelmių romanas. 

gavosi reginiu, kaip septyniolika įtūžusių ir erzeliuojančių gnomų 
veržiasi pas vargšą notarą. 

Puiki buvo ir istorija apie seną paną, kuri gyveno priešais ir iš- 
siskyrė keistai į šoną išriestu gulbės kaklu. Prieš dvidešimt metų ji 
buvo žinoma kaip mergina, labai norėjusi ištekėti. Šeši jauni vyru- 
kai susitarė ir visi lengvai gavo leidimą paprašyti tėvų jos rankos. 
Kitą sekmadienį atvažiavo didžiulė karieta, kurioje sėdėjo šeši pre- 
tendentai, kiekvienas su gėlių puokšte rankose. Siaubo apimta, gra- 
žuolė užrakino namus ir pasislėpė, o jaunikiai kaimynų džiaugsmui 
gatvėje sukėlė didelį triukšmą. 

Arba tokia istorijėlė: į turgų ateina prastai pagarsėjęs jaunas kam- 
brietis ir, rodydamas į minkštą, apvalų ir viliojančiai žaliais svogūno 
laiškais pabarstytą sūrį, klausia ūkininkės: 

— Kiek kainuoja šitas sūris? 

— Dvidešimt su, ponuli! 

Jis duoda dvidešimt su. 

— Tai dabar sūris priklauso man? 

— Žinoma, ponuli! 

— Ir aš galiu su šituo sūriu daryti, ką noriu? 

— Tai Žinoma! 

Plekšt! Jis meta sūrį jai į veidą ir pasišalina. 

Birželio 25-ąją atsisveikinome su mielu miesteliu ir išvažiavome 
į šiaurę, į Flandriją. Laikraščiuose perskaitėme, kad ten jau kelias 
savaites siautė artilerijos mūšis, kuris pranoko netgi Somos kauty- 
nes — jei ne absoliučiu tankumu kaip prie Gijemono ir Komblė, tai 
aprėptimi. 

Stadene, tolumoje griaudžiant pabūklams, išlipome ir neįprastu 
kraštovaizdžiu nužygiavome Ondanko stovyklos link. Abiejose tie- 
saus kaip ištemptas siūlas karinio kelio pusėse žaliavo derlingi pa- 
keltų lysvių laukai ir gyvatvorių apsuptos sultingos pievos. Plačiai 
išsibarstę laukuose stovėjo švarūs valstiečių ūkiai su žemais šiaudų 
arba čerpių stogais; sodybų sienos nukabinėtos džiovinamais taba- 
ko lapų pluošteliais. Keliu einantys valstiečiai buvo flamandų gimi- 
nės ir kalbėjo rupia, gimtąją primenančia kalba. Popietę praleidome 


153 


vienkiemių soduose, pasislėpę nuo priešo lėktuvų. Kartkartėmis su 
toli sklindančių gurguliavimu virš mūsų galvų praskriedavo laivų 
pabūklų sviediniai ir sprogdavo netoliese. Vienas pataikė į nedidelį 
upelį, kurių čia buvo gausu, ir užmušė keletą ten besimaudžiusių 
91-ojo pulko karių. 

. Vakare su avangardu turėjau išžygiuoti į rezervinio bataliono po- 
zicijas, kad paruoščiau pamainos pasikeitimą. Keliaudami batalio- 
no link kirtome Autulsterio mišką bei Kokuito kaimą ir kelis kartus 
buvome „išmušti iš ritmo“ sunkiųjų sviedinių. Tamsoje išgirdau su 
mūsų papročiais dar nesusipažinusio naujoko balsą: 

— Leitenantas niekada nesigula. 

— Jis žino, — pamokė kažkas iš smogiamosios grupės, — kai atlėks 
iš tikro, jis gulsis pirmasis. 

Priedangą užimdavome tik tuomet, kai būtina, bet staigiai. Žino- 
ma, būtinumo laipsnį nustatyti gali tik patyręs karys, kuris jau jaučia 
galutinį sviedinio trajektorijos tašką, tuo tarpu naujokas fiksuoja tik 
artėjimą pranešantį lengvą plevenimą. Kad geriau girdėčiau, pavo- 
jingame rajone šalmą pakeičiau lauko kepure. 

Mūsų vedliai, kurie neatrodė gerai žinantys maršrutą, sukinėjo- 
si po nesibaigiančius krautinius apkasus. Vadinamosios eigos dėl 
gruntinio vandens ne įkasamos, 0 įrengiamos virš žemės pavir- 
šiaus kraunant smėlio maišus ir žabų ryšulius. Tada praėjome pro- 
baisiai sutaršytą mišką, iš kurio, pasak vedlių, prieš kelias dienas 
su tokiu menkniekiu kaip tūkstančiu dvidešimt keturių centime- 
trų kalibro sviedinių išvijo pulko štabą. „Čia jie labai dosnūs“, — 
pamaniau. 

Skersai išilgai paklaidžioję po tankų pomiškį, pasimetę ir pa- 
likti vedlių, atsidūrėme meldais apaugusiame žemės lopinėlyje. 
Jį supo pelkėtos balos, kurių juoduose veidrodžiuose atsispindėjo 
mėnulio šviesa. Sviediniai smigo į minkštą Žemę ir aukštyn išmes- 
tas purvas plekšėdamas teškėjo žemyn. Galų gale grįžo nelaimin- 
gas vedlys, į kurį nukrypo mūsų pyktis, 1r pranešė, jog rado kelią. 
Tačiau jis vėl nusuko ne ten — prie sanitarinio blindažo, virš kurio 
pastoviais trumpais tarpais pūkštelėdavo du šrapneliai ir nuo kul- 

kų ir tuščių korpusų imdavo spragsėti šakos. Budintis gydytojas 
davė nuovokų vyrą, palydėjusį mus iki „Pelių pilies“ — rezervo 
vado būstinės. 

Aš tuoj pat patraukiau toliau, į 225-ojo pulko kuopą, kurią tu- 
rėjo pakeisti mūsų antroji, ir po ilgų paieškų išrausų lauke radau 
kelis sugriuvusius namus, iš vidaus nepastebimai sutvirtintus 
gelžbetoniu. Vieną namą vakar suknežino didelis pataikymas; 
tarsi pelėkautuose atsidūrusius karius sutraiškė nukritusi lubų 
plokštė. 

Likusiai nakčiai įsigrūdau į perpildytą betoninį bunkerį pas kuo- 
pos vadą, dorą frontininką, kuris su tarnu leido laiką prie degtinės 
butelio ir didelės sūdytos mėsos skardinės. Kartais jis nustodavo 
valgęs ir purtydamas galvą įsiklausydavo į nuolat stiprėjančią artile- 
rijos ugnį; tada apgailėdavo gerus laikus Rusijoje ir keikdavosi, kad 
pulkas labai susilpnintas. Galiausiai sumerkiau akis. 

Miegas buvo sunkus ir slogus; išmirusioje vietovėje apie namą 
aklinoje tamsoje krintantys ardomieji sviediniai kėlė neapsakomą 
vienatvės ir apleistumo jausmą. Nesąmoningai prisispaudžiau prie 
vyro, mMiegojusio gulte šalia manęs. Kartą prabudau nuo stipraus 
smūgio. Apšvietėme sienas, kad pažiūrėtume, ar jos nepramuštos. 
Paaiškėjo, kad nedidelis sviedinys pataikė į išorinę sieną. 

Kitą popietę praleidau „Pelių pilyje“ su bataliono vadu. Vienas 
po kito šalia vadavietės krito penkiolikos centimetrų sviediniai, o 
rotmistras su savo adjutantu ir ordonansu pliekė nesibaigiančią skato 
partiją ir ratu leido naminės pilną selterio butelį. Retsykiais jis padė- 
davo kortas, kad išklausytų pasiuntinį arba susirūpinusia mina pra- 
dėdavo pokalbį apie tai, ar mūsų betoniniai bunkeriai gali apsaugoti 
nuo bombų. Nors jis karštai prieštaravo, įtikinome, kad pataikymo iš 
viršaus neatlaikytume. 

Vakare ugnis ėmė siausti su beprotišku įtūžiu. Priekyje nenu- 
trūkstama grandine kilo margos šviečiamosios raketos. Dulkėti 
kurjeriai atnešė žinią, kad priešas puola. Po savaites trukusio 
būgnijimo prasidėjo pėstininkų kautynės. Taigi atvykome pačiu 
laiku. 

Grįžęs į kuopos vado būstinę laukiau, kol ateis antroji kuopa, pa- 
sirodžiusi ketvirtą ryto per smarkų ugnies antpuolį. Perėmiau savo 
būrį ir nuvedžiau į jo vietą - milžiniško ir siaubingai nuniokoto išrau- 
sų lauko viduryje buvusį betoninį statinį, kurį dengė namo griuvėsiai. 

Šeštą ryto tirštas flandriškas rūkas prasisklaidė ir leido mesti 
žvilgsnį į mūsų kraupias apylinkes. Iškart po to pasirodė pažeme 
skriejančių priešo lėktuvų spiečius ir, duodamas signalus sirenomis, 
iššniukštinėjo sudarkytą vietovę; išblaškyti pėstininkai bandė pasi- 
slėpti sprogimų išrausose. 

Po pusės valandos prasidėjo ugnies antpuolis, mūsų prieglobs- 
čio salelę siaubęs nelyginant taifūno talžoma jūra. Sprogimų miš- 
kas apie mus sutankėjo iki kunkuliuojančios sienos. Susispaudėme 
į krūvą ir kiekvieną akimirką laukėme lemiamo blokštelėjimo, kuris 
be pėdsakų nušluos mus kartu su betono blokais ir šią priebėgą suly- 
gins su išrausų dykuma. 

Vis užeinant tokioms galingoms ugnies papliūpoms - joms galė- 
jome pasiruošti per ilgokas pertraukas, — praėjo diena. 

Vakare pasirodė išsekęs kurjeris ir perdavė įsakymą, iš kurio su- 
žinojau, kad 10.50 val. pirma, trečia ir ketvirta kuopa turi pradėti 
kontrataką, o antroji — sulaukti pamainos ir persigrupavusi užimti 
pirmąją liniją. Kad sukaupčiau jėgų ateinančioms valandoms, prigu- 
liau, nenujausdamas, kad mano brolis Fricas, kurį maniau dar esant 
Hanoveryje, su savo trečiosios kuopos skyriumi per ugnies viesulą 
skubėjo į ataką visai pro pat mano trobelę. 

Užmigti ilgai neleido dejuojantis sužeistasis, kurį pas mus pa- 
guldė du išrausų lauke išblaškyti saksai. Jie iš nuovargio tuojau pat 
užmigo. Prabudus kitą rytą jų bendražygis jau buvo miręs. Saksai 
nunešė jį į artimiausią išrausą, užmetė kelis kastuvus Žemės ir išėjo, 
palikę vieną iš galybės vienišų bevardžių šio karo kapų. 

Iš gilaus miego pabudau tik vienuoliktą valandą, nusiprausiau 
šalme ir pas kuopos vadą nurodymų išsiunčiau pasiuntinį; mano 
dideliam nustebimui, šis jau buvo išžygiavęs mums nieko nepra- 
nešęs. Taip kare nutinka; čia patiri tokių dalykėlių, apie kokius per 
manevrus net pasvajoti neišdrįstum. 

Man sėdint ant gulto, keikiantis ir svarstant, ką daryti, pasirodęs 
bataliono pasiuntinys įteikė įsakymą tuojau pat perimti vadovavimą 
aštuntajai kuopai. 

Sužinojau, kad praėjusią naktį pirmojo bataliono kontrpuolimui 
dėl didelių nuostolių žlugus, likučiai ginasi prieš mus esančioje Dob- 
šuco miško dalyje, taip pat kairiau ir dešiniau jo. Aštuntoji kuopa 
turėjo užduotį kaip pastiprinimas prasiveržti iki miškelio, tačiau 
dėl užtveriamosios ugnies patyrusi smarkių nuostolių, pasklido po 
priešlaukį. Kadangi sužeistas buvo ir vadas, vyresnysis leitenantas 
Biudingenas, ją dar kartą vesti turėjau aš. 

Atsisveikinęs su našlaičiu tapusiu savo būriu, įkandin patraukiau 
į kelionę per šrapneliais barstomą dykynę. Bėgome pasilenkę; mus 
akimirkai sustabdė beviltiškas balsas. Tolumoje kraujuojančia ran- 
kos bige mojavo iš išrausos išlindusi figūra. Parodėme į trobelę, ku- 
rią ką tik palikome, ir nuskubėjome tolyn. 

Aštuntoji kuopa buvo nedrąsi, už betono bunkerių virtinės tūnan- 
ti karių saujelė. 

— Būrių vadai! 

Pasirodė trys puskarininkiai, kurie paaiškino, kad antrą kartą pul- 
ti Dobšuco mišką neįmanoma. Iš tiesų, stambaus kalibro sprogimai 
stojo prieš mus ugnine siena. Liepiau būriams susirinkti už trijų be- 
tono bunkerių; kiekviename buvo likę tik maždaug penkiolika-dvi- 
dešimt vyrų. Tą akimirką ugnis užklupo ir mus. Kilo neapsakoma 
sumaištis. Prie kairiojo bunkerio į orą išlėkė visas skyrius, į dešinįjį 
pataikė tiesiogiai ir po tonas sveriančiais griuvėsiais palaidojo vy- 
resnįjį leitenantą Biudingeną, kuris sužeistas vis dar ten gulėjo. Bu- 
vome tarsi grūstuvėje, kurioje nepaliaujamai darbavosi sunki piesta. 
Mirtinai išblyškę veidai žiūrėjo vienas į kitą, vėl ir vėl pasigirsdavo 
nukentėjusiųjų šūksniai. 

Dabar jau turbūt tas pats, ar liekame gulėti, ar bėgame atgal, ar 
judame į priekį. Taigi įsakiau sekti paskui ir nėriau tiesiai į ugnį. 
Jau po poros šuolių sviedinys apibėrė mane žemėmis ir nubloš- 
kė į artimiausią išrausą. Nesuvokiama, kaip nepataikė, nes ugnis 
buvo tokia tanki, kad sprogimai, rodos, lietė šalmą bei pečius ir 

tartum didžiuliai žvėrys po kojomis kasė žemę. Pro juos pralėkiau 
nepaliestas gal tik dėl to, kad daugybę sykių išarta žemė prarydavo 
šaudmenis, ir tik gilumoje pasipriešindavo tiek, kad šie sprogdavo. 
Todėl kylantys sprogimų kūgiai panešėjo ne į plačius krūmynus, bet 
į smailias piramidinių tuopų ietis. Kiti buvo varpo formos. Greitai 
pastebėjau ir tai, kad priekyje ugnies įtūžis mažėja. Ištrūkęs iš blo- 
giausio ruožo, apsidairiau. Aplink buvo tuščia. 

Pagaliau iš dūmų ir dulkių debesies išniro du vyrai, paskui dar 
vienas, paskui vėl du. Su šiuo penketuku laimingai pasiekiau tikslą. 

Pusiau sugriautame betoniniame bunkeryje sėdėjo trečiosios 
kuopos vadas leitenantas Zandfosas ir mažasis Šulcas su trim sun- 
kiaisiais kulkosvaidžiais. Mane pasitiko garsiu „Labas“ ir konjako 
gurkšniu, paskui paaiškino padėtį, kuri buvo ne itin maloni. Prieša- 
kyje visai šalia sėdėjo anglas, nei kairėje, nei dešinėje paramos ne- 
bebuvo. Nusprendėme, kad čia vieta tik seniems, nuo parako dūmų 
pražilusiems kovotojams. 

Netikėtai Zandfosas paklausė, ar ką nors girdėjau apie savo brolį. 
Galite įsivaizduoti mano susirūpinimą, kai sužinojau, kad jis dalyva- 
vo naktiniame puolime ir laikomas dingusiu. Brolis buvo artimiau- 
sias mano širdžiai žmogus; pajutau neatitaisomą netektų. 

Netrukus atėjo vyras ir pranešė, kad brolis sužeistas ir guli blin- 
daže netoliese. Parodė į apleistą blokhauzą, užverstą su šaknimis iš- 
rautais medžiais, kurį gynėjai jau buvo palikę. Nuskubėjau tenai per 
proskyną, dengiamą tiksliosios šautuvų ugnies, ir įėjau vidun. Koks 
susitikimas! Brolis gulėjo lavonų tvaiko pilnoje patalpoje tarp aibės 
vaitojančių sužeistųjų. Radau jį liūdnos būklės. Puolant į jį pataikė 
dvi šrapnelio kulkos: viena pramušė plaučius, kita sutriuškino de- 
šinio žasto sąnarį. Brolio akys blizgėjo nuo karštinės; ant krūtinės 
karojo atverta dujokaukė. Vos galėjo judėti, kalbėti, kvėpuoti. Pa- 
spaudėme rankas ir apsikeitėme keletu žodžių. 

Man nekilo abejonių, kad šioje vietoje jam nevalia pasilikti, nes 
kiekvieną akimirką galėjo prasidėti anglų puolimas arba smarkiai ap- 
griautą bunkerį pribaigti sviedinys. Geriausias broliškas patarnavi- 
mas buvo tučtuojau jį nugabenti į užnugarį. Nors Zandfosas šiaušėsi 

prieš bet kokį kovinių pajėgumų susilpninimą, penkiems su manimi 
atėjusiems kariams daviau užduotį nunešti Fricą į sanitarinį blindažą 
„Kolumbo kiaušinis“ ir iš ten atvesti žmonių kitiems sužeistiesiems 
išgabenti. Surišome jį į palapinsiaustę, prakišome ilgą kartį, tada du 
vyrai užsikėlė ant pečių. Dar vienas rankų paspaudimas, ir liūdna 
eisena pajudėjo. 

„Rijau akimis siūbuojantį krovinį, kuris sukiojosi milžiniškų svie- 
dinių stulpų miške. Kiekvienas sprogimas vertė mane krūpčioti tol, 
kol būrelis pranyko mūšio dūmuose. Jaučiausi sykiu ir pavaduojan- 
tis motiną, ir atsakingas jai už brolio likimą. 

Priešakiniame miško pakraštyje iš išrausos dar kiek pasipliekęs su 
lėtai į priekį besiskverbiančiais anglais, naktį praleidau tarp bunkerio 
griuvėsių su savo žmonėmis, kurių per tą laiką pagausėjo, ir kulkos- 
vaidžio tarnyba. Netoliese be perstojo krito tiesiog neįtikėtinos jėgos 
ardomieji sviediniai; vakare vienas per plauką manęs nenukovė. 

Ryte staiga sutratėjo kulkosvaidis — artinosi kažkokios tamsios 
figūros. Tai buvo su mumis susisiekti bandantis 76-0jo pėstininkų 
pulko patrulis, vieną jų vyrą kulkosvaidininkas nušovė. Tokių klai- 
dų anomis dienomis pasitaikydavo dažnai, bet ilgai dėl to galvos 
nekvaršindavome. 

Šeštą ryto mus pakeitė devintosios padaliniai, kurie perdavė įsa- 
kymą užimti kovines pozicijas „Žiurkių pilyje“. Pakeliui į tenai šrap- 
nelio kulka išvedė iš rikiuotės dar vieną kadetą. 

„Žiurkių pilis“ pasirodė esanti sušaudytas, betono plokštėmis su- 
tvirtintas namas ant pelkėto Steno upelio kranto. Pavadinimas buvo 
taikliai parinktas. Gerokai nusikamavę griuvome ant šiaudais už- 
dengtų gultų, kol sotūs pietūs ir žvalinanti pypkė po pietų mus šiek 
tiek pastatė ant kojų. 

Ankstyvą popietę prasidėjo apšaudymas dideliais ir didžiausiais 
kalibrais. Nuo šeštos iki aštuntos vienas sprogimas vijo kitą; dažnai 
pastatą kone iki griuvimo sudrebindavo bjaurūs netoliese krintančių 
nesprogėlių smūgiai. Tuo laiku vyko įprastiniai pokalbiai apie bu- 
veinės saugumą. Mūsų nuomone, betoninė danga buvo pakankamai 
patikima; tačiau pilis stovėjo visai šalia stataus upelio kranto, todėl 

baiminomės, kad stambus žemos trajektorijos šaudmuo gali ją 1šju- 
dinti ir nuversti į upelį kartu su visais betono blokais. 

Ugniai į vakarą aprimus, per švilpiančių šrapnelio kulkų tinklu 
aptrauktą aukštumą nusėlinau į sanitarinį blindažą — „Kolumbo 
kiaušinį“ — ir pasiteiravau apie brolį gydytojo, kuris tuo metu apžiū- 
rinėjo žiauriai sužalotą mirštančiojo koją. Apėmė didžiulis džiaugs- 
mas išgirdus, kad jis nugabentas į užnugarį palyginti geros būklės. 

Vėlyvą vakarą atėjo maistininkai ir atnešė nedidelei, iki dvide- 
šimties vyrų sumažėjusiai kuopai šiltos sriubos, konservuotos mė- 
sos, kavos, duonos, tabako ir degtinės. Su apetitu pasistiprinome ir 
paleidome ratu „devyniasdešimtaštuntinės“ butelį. Tada sumigome, 
dažnai trikdomi nuo upelio kylančių uodų spiečių ir sviedinių — 
įprastinių, o kartkartėmis ir dujinių. 

Po tos neramios nakties įmigau taip giliai, kad kai ryte sustiprė- 
jusi ugnis žmonėms ėmė kelti įtarimą, mane reikėjo Žžadinti. Jie pra- 
nešė, esą grįžtantys išblaškyti kareiviai tvirtina, jog priekinė linija 
evakuota, o priešininkas juda pirmyn. 

Vadovaudamasis senu kareivišku principu „(Geri pusryčiai nelei- 
džia persiskirti kūnui ir sielai“, iš pradžių papusryčiavau, prisidegiau 
pypkę, o tada apsižvalgiau, kas vyksta lauke. 

Pamačiau nedaug, nes apylinkę dengė tiršti dūmai. Kiekvieną mi- 
nutę ugnis vis stiprėjo ir netrukus pasiekė tokią ribą, kai susijaudini- 
mą, nebeturintį kur kilti, pakeičia kone linksmas abejingumas. Į mūsų 
stogą be atvangos barbeno žemės gumulai, du kartus pataikyta į patį 
namą. Padegamieji sviediniai išmesdavo sunkius pieno baltumo de- 
besis, iš kurių žemyn sroveno ugninės gijos. Šlakas šitos fosforinės 
masės tekštelėjo ant akmens prie mano kojų ir degė dar keletą minu- 
čių. Vėliau išgirdome, kad jai užtiškus ant Žmonių, tie parkritę raity- 
davosi, negalėdami užgesinti ugnies. Uždelstojo veikimo sviediniai 
gausdami rausėsi į žemę, išmesdami plokščius dirvožemio šmotus. 
Dujų ir rūko kamuoliai lėtai rangėsi laukais. Netoliese pasigirdo šau- 
tuvų ir kulkosvaidžių kalenimas — ženklas, kad priešas jau visai arti. 

Upeliu pro mušančių purvo geizerių permainingą mišką brido 
grupė karių. Atpažinau bataliono vadą kapitoną fon Brikseną subin- 

tuota ranka, besiremiantį į du sanitarus, ir nuskubėjau prie jo. Šis 
greitomis sušuko, kad priešas juda priekin, ir įspėjo neužsibūti atvi- 
rame lauke. 

Netrukus pirmosios kulkos jau lėkė į aplinkines išrausas arba su- 
siplodavo į sienų liekanas. Vis daugiau sprunkančių figūrų pranyk- 
davo miglose už mūsų, o pašėlusi šautuvų ugnis liudijo, kad esantieji 
priekyje įnirtingai ginasi. 

Išmušė mūsų valanda. Turėjome apginti „Žiurkių pilį“. Paaiški- 
nau vyrams, kad apie atsitraukimą negali būti nė kalbos; kai kurių 
veidai ištįso. Būrys buvo paskirstytas prie šaudymo angų, vienintelis 
kulkosvaidis pastatytas lango angoje. Viena išrausa numatyta kaip 
perrišimo punktas, ten paskirtas sanitaras, kuris netrukus gavo aps- 
čiai darbo. Ir aš pakėliau nuo žemės šeimininką praradusį šautuvą, ir 
ant kaklo užsikabinau šovinių diržą. 

Kadangi mūsų buvo tik saujelė, bandžiau ją sustiprinti aplinkui 
gausiai klaidžiojančiais kareiviais be vadovybės. Dauguma noriai 
atsiliepė į kvietimą, nudžiugę, kad gali prisidėti, tuo tarpu kiti, aki- 
mirką apsidairę ir supratę, kad čia jų nelaukia nieko gero, skubėdavo 
tolyn. Tokioje situacijoje ceremonijoms ne vieta. Liepdavau į juos 
nusitaikyti. 

Lyg magneto traukiami šautuvų Žiočių, jie iš lėto prisiartinda- 
vo, nors iš nutaisytų minų būdavo matyti, kaip nenoriai jungėsi prie 
mūsų draugės. Pasitaikydavo išsisukinėjimų, begalinio plepėjimo, 
įtikinėjimo geruoju ar ne visai geruoju. 

— Bet juk aš neturiu šautuvo! 

— Tada palauksit, kol Ką nors nušaus! 

Paskutinį kartą galingai sutankėjus ugniai, kai ne kartą pataikyta į 
namo griuvėsius, ir iš aukštai krintančios plytų nuolaužos barškėjo į 
mūsų šalmus, baisaus smūgio žaibas parvertė mane ant žemės. Karių 
nuostabai, pašokau nesužeistas. 

Po šio stipraus finalinio būgnijimo viskas šiek tiek aprimo. Ugnis 
peršoko per mus ir sustojo prie Langemarko-Biksšoto kelio. Bet 
mums nepalengvėjo. Iki šiol per medžius nematėme miško; pavojus 
užgriuvo ant mūsų galvų taip smarkiai ir tokia daugybe pavidalų, 

kad negalėjome jo įsisąmoninti. Dabar, audrai praūžus, kiekvienam 
atsirado laiko pasirengti tam, kas neišvengiamai ateis. 

Ir tai atėjo. Šautuvai priekyje nutilo. Gynėjai buvo nukauti. Iš tirštų 
dūmų išniro glaudi kovinė grandis. Mano Žmonės, tupintys už griuvė- 
sių, atidengė ugnį, sutratėjo kulkosvaidis. Užpuolikai pranyko išrau- 
sose kaip vėjo nupūsti ir sukaustė mus ugnimi. Iš abiejų flangų priekin 
ėmė stumtis gausūs padaliniai. Netrukus mus apsupo šaulių ratas. 

Padėtis darėsi beviltiška; aukoti komandą nebuvo prasmės. Da- 
viau įsakymą trauktis. Dabar jau buvo sunku pakelti į įnirtingą susi- 
šaudymą įsitraukusius vyrus. 

Pasitraukėme pasinaudodami ilgu, ant žemės nusėdusiu dūmų 
debesimi, iš dalies tiesiai per upelius, kur vanduo siekė virš klubų. 
Nors maišas jau buvo beveik užrištas, mes atsargiai pralindome. 
Mažą tvirtovę palikau paskutinis, palaikydamas leitenantą Hėlema- 
ną, kuriam iš sunkios žaizdos galvoje bėgo kraujas, bet jis nekreipė 
dėmesio į savo bejėgiškumą laidydamas sąmojus. 

Pereidami kelią sutikome antrąją kuopą. Kijus iš sužeistųjų su- 
žinojo apie mūsų situaciją ir ne tik savo paties sprendimu, bet ir 
raginamas vyrų atėjo mus ištraukti iš bėdos. 

Tai nutiko be įsakymo. Šis poelgis mus sujaudino ir sukėlė 
džiaugsmingą šėlą, tą nuotaiką, kai, rodos, medžius su šaknimis 1š- 
rautum. 

Trumpai pasitarę, nusprendėme likti čia ir leisti priešininkui mus 
pasivyti. Tik prievarta pavyko įtikinti artileristus, šviesos signali- 
ninkus, telefonistus ir kitokius po mūšio lauką klaidžiojančius vie- 
nišius, kad šiomis aplinkybėmis ir jie turi imti šautuvus ir prisidėti 
prie kovinės grandies. Prašymais, įsakymais ir buožių stuktelėjimais 
sukūrėme naują ugnies liniją. 

Tada atsisėdome į apkaso užuomazgą ir papusryčiavome. Kijus 
išsitraukė savo nepakeičiamą fotoaparatą ir padarė nuotraukų. Į kai- 
rę nuo mūsų, Langemarko pakraštyje, prasidėjo judėjimas. Mūsų 
žmonės apšaudė zujančias figūras, kol neuždraudžiau. Netrukus 
pasirodė puskarininkis ir pranešė, kad palei kelią įsikūrė gvardijos 
šaulių kuopa, kuri dėl mūsų ugnies turėjo nuostolių. 

Per smarkią šautuvų ugnį paliepiau judėti jų aukštumos link. Kai 
kurie krito, leitenantą Bartmerį iš antrosios kuopos sunkiai sužeidė. 
Kijus liko prie manęs, žygiuodamas dar baigė valgyti sumuštinį. Už- 
ėmę kelią, nuo kurio vietovė leidosi į Steno upelį, pastebėjome, kad 
ir anglai ketina daryti tą patį. Pirmosios chaki spalvos figūros ma- 
tėsi vos už dvidešimt metrų. Kiek tik aprėpė akys, priešlaukis buvo 
pilnas kovinių grandžių ir kolonų. Jų knibždėjo jau ir prie „Žiurkių 
pilies“. 

Jie triūsė į nieką nekreipdami dėmesio. Vienas ant nugaros nešė 
ritinį, nuo kurio vyniojosi laidas. Matyt, dar nebuvo kaip reikiant 
apšaudyti, todėl žvaliai judėjo į priekį. Nors jų persvaros būta di- 
džiulės, jiems į ratus iškart kyštelėjome pagalį. Šaudėme tankiąja 
ugnimi, bet taikydamiesi. Mačiau, kaip vienas plačiapetis aštun- 
tosios kuopos jefreitorius labai ramiai atrėmė šautuvą į suskaldytą 
kelmą; sulig kiekvienu šūviu krisdavo po užpuoliką. Kiti sunerimo 
ir pradėjo šokinėti po ugnį kaip kiškiai, o tarp jų sūkuriuodami kilo 
dulkių debesėliai. Dalį pašovėme, likusieji sulindo į sprogimų išrau- 
sas, kad pasislėpę išsilaikytų iki tamsos. Ataka greitai sužlugo; jie 
brangiai už ją sumokėjo. 

Apie vienuoliktą valandą sukdami ratus prie mūsų nusileido ko- 
kardomis papuošti lėktuvai; juos nuvijome tankiąja ugnimi. Per šitą 
pakvaišusį tratinimą mane prajuokino vyras, prašydamas užfiksuoti, 
kad jis šautuvu numušė lėktuvą. 

Užėmęs kelią iš karto kreipiausi į pulką ir paprašiau paramos. Po 
pietų atvyko pastiprinimas — pėstininkų būriai, pionieriai ir kulkos- 
vaidžiai. Vadovaujantis Senojo Frico“ taktika, viskas sukišta į per- 
pildytą priekinę liniją. Kartkartėmis anglai nušaudavo neatsargiai 
per kelią einantį žmogų. 

Apie keturias prasidėjo labai nemalonus apšaudymas šrapneliais. 
Užtaisai pataikydavo tiesiai ant kelio. Be jokios abejonės, lakūnai 
nustatė naują mūsų gynybinę liniją, todėl turėjome laukti sunkių va- 
landų. 


* Fridricho Didžiojo (1712-1786) - Prūsijos karaliaus, talentingo karvedžio, pravardė. 

Iš tikrųjų, įkandin šrapnelių mus smarkiai apšaudė smulkaus ir 
stambaus kalibro sviediniais. Gulėjome vienas greta kito perpildy- 
tame, tiesiame kaip styga pakelės griovyje. Prieš akis šoko ugnis, ant 
mūsų švilpdamos krito šakelės ir molio gabalai. Į kairę nuo manęs 
blykstelėjo liepsnos žaibas, palikęs baltą, troškų dūmą. Keturpėsčias 
nuropojau prie kaimyno. Jis nebejudėjo. Kraujas sunkėsi iš daugy- 
bės mažų dantytų skeveldrų padarytų žaizdų. Ir dešinėje pusėje turė- 
jome didelių nuostolių. 

Po pusvalandžio stojo tyla. Plokščiame apkaso lovyje ėmėme uo- 
liai kasti gilias duobes, kad per antrą antpuolį turėtume apsaugą bent 
nuo skeveldrų. Mūsų kastuvai atsimušė į šautuvus, perpečių gabalus 
1r šovinių tūtas iš 1914 metų; tai buvo ženklas, kad ši žemė ne pirmą 
kartą laistoma krauju. Prieš mus čia kovojo Langemarko savanoriai. 

Temstant gavome dar vieną didelę dovaną. Tupėjau šalia Kijaus 
sėdimoje duobėje, kuri mums kainavo ne vieną nuospaudą. Nuo ne- 
tolimų ir visiškai artimų sprogimų žemė siūbavo kaip laivo lenta. 
Buvome pasiruošę pačiam blogiausiam. 

Ant kaktos užleidęs šalmą, krimtau pypkę, žiūrėjau į kelią, kur 
šokinėjančios geležies nuolaužos iš akmenų skėlė žiežirbas, ir fi- 
losofavau apie drąsą. Į galvą šaudavo keistos mintys: pavyzdžiui, 
intensyviai mąsčiau apie prancūzišką bulvarinį romaną Le vautour 
de la Sierra", kuris Kambrė buvo pakliuvęs į rankas. Daugybę kartų 
murmėjau Ariosto eilutes: „kad 1r kada ateitų mirtis, didi širdis ne- 
jaučia baimės, — jeigu mirtis šlovinga“. Tai sukėlė malonų svaigulį, 
panašų į tą, kurį juntame versdamiesi per galvą atrakcionų sūpynėse. 
Kai sviediniai leisdavo ausims kiek pailsėti, greta išgirsdavau gra- 
žios dainos „Juodas Askalono banginis“ nuotrupas ir pamanydavau, 
kad mano bičiulis Kijus kvanktelėjo. Bet kiekvienas turi savų keis- 
tenybių. 

Apšaudymui baigiantis, didelė skeveldra pataikė man į ranką. 
Kijus pašvietė kišeniniu žibintuvėliu. Radome tik paviršinį įdrės- 
kimą. 


* Sieros grifas. (Pranc.) 

Po vidurnakčio pradėjo lynoti; per tą laiką persigrupavusio pulko 
patruliai, nuslinkę iki Steno upelio, rado tik purvo pilnas išrausas. 
Priešas atsitraukė už upelio. 

Išsekinti nepaprastai sunkios dienos, susėdome savo duobėse — 
visi, išskyrus budėti paskirtus sargybinius. Ant galvos užsitraukiau 
sudraskytą nebegyvo kaimyno milinę ir užmigau neramiu miegu. 
Apyaušriu atsibudau sužvarbęs ir pamačiau, jog atsidūriau liūdnoje 
padėtyje. Lijo kaip iš kibiro, ir vanduo nuo kelio upeliais tekėjo į 
mano sėdimąją duobę. Sukasiau nedidelį pylimą ir katiliuko dang- 
čiu išsėmiau savo poilsio vietą. Upeliams didėjant, lipdžiau vieną 
vainiką po kito, bet galiausiai silpnas statinys neatlaikė didėjančio 
spaudimo ir purvina srovė gurgėdama užliejo duobę. Kol bandžiau 
iš pliurzės išžvejoti pistoletą ir šalmą, tabakas su duona nuplaukė 
pakelės grioviu, kurio kitiems gyventojams sekėsi panašiai kaip ir 
man. Drebėdami, sušalę, permirkę iki paskutinio siūlelio stovėjome 
kelio purve suprasdami, kad neturime jokios priedangos pasislėpti 
nuo kito apšaudymo. Rytas buvo apgailėtinas. Dar kartą įsitikinau: 
jokia artilerijos ugnis nepalauš kovinės dvasios taip smarkiai, kaip 
drėgmė ir šaltis. 

Tačiau viso mūšio plotmėje šis ilgas lietus buvo mums tikra Die- 
vo dovana, nes dėl jo anglų puolimas užstrigo pačiomis pirmosio- 
mis, svarbiausiomis dienomis. Priešininko artilerija turėjo įveikti 
užpelkėjusią išrausų zoną, 0 mes galėjome atsigabenti amuniciją 
nepaliestais keliais. 

Vienuoliktą valandą ryto, kai mus jau ėmė neviltis, pasirodė an- 
gelas gelbėtojas pasiuntinio pavidalu; jis atnešė įsakymą, kad pulkas 
turi susirinkti Kokuite. 

Žygiuodami atgal pamatėme, koks sudėtingas susisiekimas su 
frontu turėjo būti puolimo dieną. Keliai nusėti žmonių ir arklių kū- 
nais. Šalia keleto patrankų laibgalių, suvarpytų kaip tarkos, kelią už- 
tvėrė dvylika Žiauriai sudarkytų arklių. 

Šlapioje nuo lietaus pievoje, virš kurios kartkartėmis pakibdavo 
pieniškas šrapnelio debesėlis, rinkosi pulko likučiai — kuopos dydžio 
žmonių saujelė, pora karininkų viduryje. Kokie nuostoliai! Beveik 

du batalionai karininkų ir kareivių. Išgyvenusieji stovėjo žliaugian- 
čiame lietuje ir niūrūs laukė butininkų. Tada mediniame barake, su- 
sispietę apie įkaitusią krosnį, išsidžiovinome ir sočiai papusryčiavę 
atgavome gyvenimo džiaugsmą. 

Vakare į kaimą smogė sviediniai. Pataikė į vieną baraką ir už- 
mušė keletą trečiosios kuopos kareivių. Nepaisydami apšaudymo, 
greitai sugulėme su vienintele viltimi — kad mūsų vėl neišvarys į 
lietų kontratakai ar netikėtai gynybai. 

Trečią ryto atėjo įsakymas trauktis. Lavonais ir suvarpytomis trans- 
porto priemonėmis nuklotu keliu Žygiavome į Stadeną. Ugnies siutas 
siekė toli; radome vienintelio sprogimo išrausą, apsuptą dvylikos ne- 
gyvėlių. Stadene, mums atvykus dar judriame miestelyje, dabar matėsi 
daug sviedinių apgriautų namų. Tuščioje turgaus aikštėje mėtėsi su- 
daužyti namų apyvokos daiktai. Kartu su mumis miestelį paliko šeima, 
išsivedusi vienintelę nuosavybę — karvę. Tai buvo paprasti Žmonės; 
vyras turėjo medinę koją, žmona ant rankų laikė verkiančius vaikus. 
Chaotiškas triukšmas už nugaros buvo tarsi šio liūdno paveikslo fonas. 

Antrojo bataliono likučius apnakvindino vienišame ūkyje, vidury 
vešlių žaliuojančių laukų pasislėpusiame už tankios gyvatvorės. Čia 
mane paskyrė vadovauti septintajai kuopai, su kuria džiaugsmais ir 
vargais dalijomės iki pat karo pabaigos. 

Vakare sėdėjome priešais senovinių koklių židinį, siurbčiojome 
stiprų grogą ir klausėmės atgyjančio kautynių griausmo. Naujame 
laikraštyje akys užkliuvo už tokio karinės vadovybės pranešimo sa- 
kinio: „Mums pavyko sustabdyti priešą palei Steno upelio liniją.“ 

Buvo keista sužinoti, kad mūsų, rodos, chaotiški veiksmai tą tam- 
sią naktį pateko į viešumą. Mes prisidėjome, kad tokiomis didžiulė- 
mis pajėgomis pradėtas priešo puolimas sustojo. Kad ir kokie galin- 
gi būtų Žmogiškieji ir materialiniai resursai, lemiamuose taškuose 
darbą nudirbo nedidelis skaičius kovotojų. 

Netrukus patraukėme pailsėti kluonan ant šieno. Nors buvome 
pavartoję nemažai migdomojo gėrimo, dauguma kažką svajojo, var- 
tydamiesi nuo šono ant šono, lyg dar kartą turėtų kovoti Flandrijos 
mūšyje. 

Rugpjūčio 3-ąją, gausiai apsirūpinę galvijais ir Žemės vaisiais, 
rastais apleistoje vietovėje, mes išžygiavome į gretimo miestelio 
Gitso stotį. Sumažėjęs, bet vėl atgavęs puikią nuotaiką batalionas 
stoties užeigoje gėrė kavą, kurią dvi stačiokiškos flamandų kelnerės 
visuotiniam džiaugsmui gardino labai drąsiais posakiais. Kareiviai 
ypač linksminosi iš to, kad vietiniu papročiu jos tujino visus, netgi 
karininkus. 

Po keleto dienų iš Gelzenkircheno ligoninės gavau Frico laišką. 
Jis rašė, kad ranka greičiausiai taip ir liks nelanksti, o plaučiai — 
švokščiantys. 

Iš jo užrašų įdedu šią ištrauką, kuri pratęsia mano pasakojimą, 
vaizdžiai perteikdama į sekinamojo karo siautulį mesto naujoko 
įspūdžius: 

— Pasiruošti puolimui! — virš nedidelės olos palinko skyriaus 
vado veidas. 

Trys kariai šalia manęs nutraukė pokalbį ir keikdamiesi pašoko. 
Atsistojau, pasitaisiau šalmą ir išėjau į sambrėškį. 

Oras buvo miglotas ir vėsus; vaizdas pasikeitė. Dusliai griaudžianti 
sviedinių ugnis persimetė į kitas milžiniško mūšio lauko vietas. Padan- 
ge prariaumojo lėktuvai, baimingai besidairančias mūsų akis ramin- 
dami ant korpusų apačios nudažytais dideliais geležiniais kryžiais. 

Dar kartą nuėjau prie šaltinio, kuris tarp griuvėsių ir laužo išliko 
keistai švarus, ir pripildžiau gertuvę. 

Kuopos kariai rikiavosi būriais. Skubiai prie perpetės prisikabi- 
nau keturias granatas ir patraukiau prie savo skyriaus, kuriame trū- 
ko dviejų vyrų. Vos spėjau užsirašyti jų vardus, ir mes pajudėjome. 
Vora po vieną būriai slinko per išrausų lauką, aplenkdavo rąstus, 
prisispausdavo prie gyvatvorių ir džeržgėdami, bildėdami artinosi 
prie priešo. 

Puolimą vykdė du batalionai; kartu su mumis kovon stojo kai- 
myninio pulko batalionas. Įsakymas buvo trumpas ir aiškus. Kanalą 
forsavusius anglų dalinius turėjome atstumti atgal. Mano užduotis 
šioje operacijoje — su skyriumi likti užimtose pozicijose priekyje ir 
atremti kontrsmūgį. 

Priėjome kaimo griuvėsius. Baisiais randais nusėtoje Flandri- 
jos lygumoje stirksojo juodi, suskaldyti pavienių medžių strampai, 
didžiulio miško likučiai. Plaukiantys milžiniški dūmų kamuoliai už- 
traukė vakaro dangų niūria tiršta marška. Tingiai sklaistydamosi 
virš plikos, negailestingai vėl ir vėl plėšomos žemės, kybojo troškios 
geltonos ir rudos dujos. 

Įsakė būti pasiruošusiems dujų atakai. Tą akimirką priešas atiden- 
gė baisingą ugnį - anglai pastebėjo mūsų puolimą. Žemės lėkė į orą 
šnypščiančiais fontanais, o skeveldrų kruša prašvilpė laukais kaip 
audra. Dar kartą išgirdau, kaip mūsų bataliono vadas, rotmistras 
Bėkelmanas, visa gerkle skelbia įsakymą, tačiau kokį - nesupratau. 

Mano žmonės pradingo. Atsidūręs ne savo būryje su kitais ver- 
žiausi link kaimo griuvėsių, kuriuos nuožmūs sviediniai buvo sulygi- 
nę su žeme. Nusiplėšėm dujokaukes. 

Visi puolė ant žemės. Man iš kairės klūpojo leitenantas Elertas, 
kurį pažinojau dar nuo Somos. Šalia jo žvalgydamasis gulėjo puska- 
rininkis. Užtveriamosios ugnies jėga buvo siaubinga; turiu pripa- 
žinti, kad ji pranoko mano drąsiausius lūkesčius. Priešais plaikstėsi 
geltona ugnies siena; žemės gabalų, plytgalių ir plieno skeveldrų 
kruša biro ant mūsų ir iš šalmų išskeldavo šviesias kibirkštis. Manęs 
neapleido pojūtis, kad kvėpuoti pasidarė sunkiau, plaučiams nebe- 
užtenka oro, jis taip prisotintas geležies. 

Ilgai spoksojau į žioruojantį raganos katilą, kurio regimą ribą 
sudarė ryškios anglų kulkosvaidžių vamzdžių liepsnos. Ant mūsų pa- 
sipylęs tūkstantinis šaudmenų spiečius užtrenkė ausis. Sąmonę pasie- 
kė mintis, kad pusvalandžio uraganine ugnimi parengtas puolimas 
dėl tokios galingos gynybinės ugnies žlugo vos prasidėjęs. Vieną, 
paskui iškart antrą kartą šėlsmą nustelbė neįtikėtinas trenksmas. 
Sprogo didžiausio kalibro minos. Ištisi nuolaužų laukai kilo į orą ir 
persimaišę, pragariškai spragėdami krito žemyn. 

Reaguodamas į Elerto riksmą, žvilgtelėjau į dešinę. Elertas pa- 
kėlė kairę ranką, mostelėjo esantiems už jo ir pašoko. Nerangiai at- 
sistojau ir nubėgau įkandin. Kojos vis dar degė kaip ugnyje, tačiau 
duriantis skausmas susilpnėjo. 

Nenubėgus nė dvidešimties žingsnių, lendantį iš išrausos mane 
apakino deginanti šrapnelio šviesa; jis sprogo arčiau nei už de- 
šimties žingsnių, trijų metrų aukštyje. Pajutau du bukus smūgius 
į krūtinę ir į petį. Šautuvas iškrito iš rankų, parkritau ant nugaros 
ir nusiritau atgal į išrausą. Lyg pro miglas išgirdau prabėgančio 
Elerto balsą: 

— Tam kliuvo! 

Jam nebuvo lemta sulaukti dienos pabaigos. Ataka nepavyko, ir 
traukiantis jį su visais palydovais nukovė. Šio narsaus karininko gy- 
venimą užbaigė šūvis į pakaušį. 

Kai po ilgo laiko atgavau sąmonę, aplinkui buvo ramiau. Paban- 
džiau pasikelti, nes gulėjau galva žemyn, tačiau pajutau, jog labai 
skauda petį; skausmą stiprino kiekvienas judesys. Kvėpavau negi- 
liai ir trūkčiojančiai, plaučiams stigo oro. Rikošetas į plaučius ir į 
petį, pagalvojau prisiminęs tuos du bukus, neskausmingus smūgius. 
Numečiau atakos ekipuotę, perpetę ir, apimtas visiško abejingumo, 
dujokaukę. Šalmo nenusiėmiau; ant kitelio juosmens kilpelių paka- 
binau gertuvę. 

Man pavyko išsigauti iš išrausos. Tačiau maždaug už penkių 
žingsnių, kuriuos vargais negalais nušliaužiau, susmukau gretimoje 
išrausoje. Visą valandą bandžiau dar pašliaužti į priekį, juo labiau 
kad lauką ėmė užgriebti lengva uraganinė ugnis. Ir šis bandymas 
nebuvo sėkmingas. Pamečiau brangaus vandens pripildytą gertuvę; 
apėmė neapsakomas silpnumas, iš kurio po ilgo laiko pažadino kan- 
kinantis troškulys. 

Pradėjo lynoti. Man pavyko į šalmą surinkti truputį nešvaraus 
vandens. Praradau bet kokią krypties nuovoką ir nebegalėjau susi- 
daryti aiškaus vaizdo, kur eina frontas. Išrausa sekė išrausą, viena 
didesnė už kitą, o iš šitų gilių kraterių dugno matėsi tik molio sienos 
ir pilkas dangus. Užėjo audra, bet griaustinį užgožė vėl prasidėju- 
sios uraganinės ugnies triukšmas. Prisispaudžiau prie išrausos sie- 
nelės. Molio gabalas pataikė į petį, sunkios skeveldros prašvilpė virš 
galvos. Pamažu praradau ir laiko nuovoką; nebežinojau, ar dabar 
rytas, ar vakaras. 

Sykį pasirodė du žmonės, kurie ilgais perbėgimais kirto lauką. 
Pašaukiau juos vokiškai ir angliškai; neišgirdę. pranyko rūke kaip 
šešėliai. Galiausiai prie manęs prisiartino kiti trys žmonės. Atpažinau 
vieną iš jų — puskarininkį, vakar gulėjusį greta. Jie nunešė mane į 
netoliese buvusią mažą trobelę, kimšte prikimštą sužeistųjų, kuriuos 
prižiūrėjo du sanitarai. Išrausoje pragulėjau trylika valandų. Galinga 
mūšio ugnis ūžė toliau nelyginant milžiniška kalvė ar staklės. Šalimais 
sproginėjo sviedinys po sviedinio, dažnai paberdami ant stogo smė- 
lio ir žemių. Mane sutvarstė, davė naują dujokaukę, duonos su rupiu 
raudonu marmeladu ir truputį vandens. Sanitaras rūpinosi manimi 
kaip tėvas. 

Anglai pradėjo pulti. Perbėgimais priartėdavo ir pranykdavo iš- 
rausose. Iš lauko vidun sklido riksmai ir raginimai. 

Staiga į vidų įgriuvo nuo batų iki šalmo moliu aptaškytas jau- 
nas karininkas. Tai buvo mano brolis Ernstas, vakar pulko štabe jau 
paskelbtas mirusiu. Pasisveikinome šypsodamiesi, truputį susinepa- 
toginę ir susijaudinę. Jis apsidairė ir baimingai pažiūrėjo į mane. 
Jo akyse pasirodė ašaros. Nors priklausėme tam pačiam pulkui, vis 
dėlto šis susitikimas neaprėpiamame mūšio lauke buvo nuostabus, 
sukrečiantis, jo prisiminimas man visad liks brangus ir godotinas. 
Po kelių minučių brolis išėjo ir pakvietė penkis paskutinius savo 
kuopos kareivius. Mane paguldė į palapinsiaustę ir, pro sumazgytas 
virveles prakišę jauną medelį, išnešė iš mūšio lauko. 

Dvi poros nešikų keitė viena kitą. Nedidelė vilkstinė skubėjo tai į 
dešinę, tai į kairę ir zigzagais traukdavosi iš kelio be perstojo krin- 
tantiems sviediniams. Staiga priversti slėptis, jie mane keletą kartų 
numetė, ir aš kassyk smarkiai trenkdavausi į išrausą. 

Pagaliau pasiekėme iš betono ir skardos suręstą blindažą, va- 
dinamą keistai — „Kolumbo kiaušiniu“. Mane nunešė žemyn ir pa- 
guldė ant medinio gulto. Patalpoje tylėdami sėdėjo du nepažįstami 
karininkai ir klausėsi uraganinio artilerijos koncerto. Kaip vėliau 
sužinojau, vienas buvo leitenantas Bartmeris, kitas - felčeris vardu 
Helmsas. Dar joks gėrimas nebuvo toks skanus kaip jo sugirdytas 
lietaus vandens ir raudonvynio mišinys. Tartum gaisras mane apė- 

mė karštinė. Dusdamas gaudžiau orą, slėgė košmariškas įsivaizda- 
vimas, kad betoninės blindažo lubos guli man ant krūtinės ir kaskart 
įkvėpdamas turiu jas pakelti į viršų. 

Įėjo uždusęs gydytojas asistentas Kopenas. Persekiojamas svie- 
dinių, jis perbėgo mūšio lauką. Pažinęs pasilenkė virš manęs ir 
pamačiau, kaip jo veidą perkreipė raminamos šypsenos grimasa. 
Paskui įėjo mano bataliono vadas; kadangi jis, griežtas vyras, man 
švelniai paplekšnojo per petį, nusišypsojau, nes į galvą šovė mintis, 
kad tuojau įeis pats Kaizeris ir paklaus, kur aš. 

Keturi vyrai susėdo drauge, gėrė iš skardinių puodukų ir šnibž- 
dėjosi. Pastebėjau, kad vieną akimirką jie kalbėjo apie mane; nugir- 
dau paskirus žodžius: „brolis“, „plaučiai“, „sužeidimas“ ir ėmiau 
svarstyti, kaip jie tarpusavy susiję. Tada prakalbo garsiai - apie 
kautynių situaciją. 

Nors buvau mirtinai nuvargęs, pasijutau laimingas; tas suprati- 
mas vis stiprėjo ir stiprėjo, ir neišnyko ilgas savaites. Mąsčiau apie 
mirtį, bet mintys apie ją nekėlė nerimo. Visa manyje ir aplink mane 
atrodė stebinančiai paprasta, ir su mintimi „tau viskas gerai“ pa- 
nirau į miegą. 


RENJEVILIS 


1917-ųjų rugpjūčio 4-ąją išsilaipinome iš traukinio garsiajame Mars 
la Ture. Septintoji ir aštuntoji kuopos įsitaisė Donkūre, kur keletą 
dienų gana jaukiai pagyvenome. Tik varganos maisto normos kar- 
tais man keldavo keblumų. Buvo griežtai uždrausta laukuose ieško- 
tis maisto, tačiau beveik kiekvieną rytą lauko žandarai pranešdavo 
vardus keleto kareivių, naktį sučiuptų kasant bulves, ir aš negalėjau 
jų nebausti: „kad leidosi pagaunami“, kaip skambėjo mano, žinoma, 
neoficialus pagrindimas. 

Tomis dienomis ir pats patyriau, kad neteisūs turtai neskalsūs. Iš 
apleisto flamandų dvaro mudu su Tebe paėmėm karališką įstiklintą 
karietą; važiuojant traukiniu mums pavyko paslėpti ją nuo smalsuo- 
lių akių. Dabar ketinome padaryti prabangią iškylą į Mecą, kad pa- 
galiau vėl kaip reikiant pasimėgautume gyvenimu. Tad vieną popietę 
į karietą pakinkėme arklius ir išvykome. Deja, skirta Flamandijos 

lygumoms, o ne kalnuotai Lotaringijai, ji neturėjo stabdžių. Dar kai- 
me įgavome tokį pagreitį, kad netrukus švilpėme su vėju, o tai galėjo 
baigtis tik blogai. Pirmasis iššoko vežikas, tada Tebė, nukritęs ant 
padargų krūvos ir stipriai susimušęs. Ant šilkinių apmušalų sėdėti 
likau vienas ir jaučiausi labai nesmagiai. Atsilapojusias duris švariai 
nupjovė telegrafo stulpas. Galiausiai karieta nuriedėjo nuo skardžio 
ir atsitrenkė į namo sieną. Pro langą ropšdamasis iš sudaužyto veži- 
mo nustebęs konstatavau, kad likau nesužeistas. 

Rugpjūčio 9-ąją kuopą inspektavo divizijos vadas generolas ma- 
joras fon Busė, pagyręs už gerą veikimą kautynėse. Kitą popietę mus 
susodino į traukinį ir nuvežė prie Tiakūro. Iš ten iškart išžygiavome 
į naujas pozicijas, kurios ėjo per miškingas Kot Loreno aukštumas 
priešais sugriautą, iš ne vieno tarnybos įsakymo žinomą Renjevilio 
kaimą. 

Pirmąjį rytą apžiūrėjau savo sektorių, kuris pasirodė ilgokas vie- 
nai kuopai; jį sudarė neperregimas iš dalies apgriuvusių apkasų labi- 
rintas. Priekinę liniją daugelyje vietų apgriovė čia paplitusios trikojės 
sparnuotosios minos. Atitraukta per šimtą metrų, mano slėptuvė buvo 
šalia vadinamosios susisiekimo tranšėjos, netoli iš Renjevilio vedan- 
čio kelio. Pirmą kartą po ilgo laiko vėl stovėjome prieš prancūzus. 

Šiose pozicijose būtų gerai jautęsis geologas. Prisiartinimo eigo- 
se vėrėsi net šeši klodai, nuo koralinių kalkių iki „Gravlotės merge- 
lio“, kuriame iškalti koviniai apkasai. Gelsvai rudoje uoloje buvo 
pilna suakmenėjusiųgyvūnų, pirmiausia plokščių, į bandelę panašių 
jūrų ežių: tūkstančiųjų šonai kyšojo iš apkaso sienų. Kiekvieną kartą 
apėjęs sektorių, į blindažą grįždavau pilnomis kišenėmis kriauklių, 
jūros ežių ir amonitų. Mergelis malonus dar ir tuo, kad jis daug at- 
sparesnis oro permainoms nei įprastas molis. Apkasai vietomis netgi 
rūpestingai pamūryti, o dugnas pabetonuotas, taigi net ir didžiausi 
kritulių kiekiai be vargonu bėgdavo. 

Mano slėptuvė buvo gili ir drėgna. Ypač erzino viena jos savy- 
bių: šiose apylinkėse vietoje įprastinių utėlių gyveno daug judresni 
jų giminaičiai. Šių dviejų rūšių santykiai, regis, priešiški, panašiai 
kaip rudųjų ir juodųjų žiurkių. Čia nepadėdavo netgi įpročiu tapęs 

baltinių keitimas, nes šoklūs parazitai klastingai tykodavo gulto 
šiauduose. Į neviltį įvarytas miegalius galiausiai nusviesdavo apklo- 
tus ir pradėdavo atkaklią medžioklę. 

Maitinimas taip pat galėjo būti žymiai geresnis. Be skystos pi- 
etų sriubos, gaudavome tik trečdalį kepaliuko duonos su juokingai 
mažu priedu — jį dažniausiai sudarė gesti pradėjęs marmeladas. Pusę 
mano davinio kaskart sugrauždavo riebi žiurkė, kurią dažnai, bet ne- 
sėkmingai medžiojau. 

Rezervinės ir besiilsinčios kuopos apsistojo miško gilumoje pa- 
sislėpusiose senovinėse blokhauzų gyvenvietėse. Man ypač patiko 
postovis rezervinėje Kelmų stovykloje, kuri aklojoje zonoje glaudėsi 
prie siauro miško tarpeklio šlaito. Gyvenau ten mažiulytėje pusiau į 
atšlaitę įkastoje trobelėje, tankiai apaugusioje lazdynais ir sedulomis. 
Pro langą matėsi medžiais apaugęs kalno šlaitas, o apačioje — siau- 
ras, upelio vagojamas pievos rėžis. Smagiai leidau laiką maitindamas 
begalę vorų kryžiuočių, krūmuose išskleidusių galingus tinklus. Prie 
galinės blokhauzo sienos išrikiuota visokių rūšių butelių kolekcija 
liudijo, kad čia ramiai dūmodamas laiką leido ne vienas atsiskyrėlis, 
tad ir aš stengiausi nelaužyti garbingų šios vietos tradicijų. Kai va- 
karais tik pradėjus temti iš klonio kylantis rūkas susimaišydavo su 
tirštu baltu ugniakuro dūmu, o aš, atsidaręs duris, sėdėdavau tarp gai- 
vaus rudens oro ir liepsnos šilumos, man dingojosi, kad prie viso to 
tinka taikus gėrimas — raudonvynis perpus su kiaušinių likeriu gaub- 
tašoniame stikle. Skaitydavau knygą ir tęsdavau užrašus. Šios tylios 
šventės buvo paguoda dar ir dėl to, kad vadovavimą mano kuopai 
perėmė iš atsargos bataliono atvykęs laipsniu vyresnis ponas, o man 
kaip būrio vadui vėl teko nuobodžiai budėti apkasuose. Nesibaigian- 
čių sargybų stengiausi išvengti — kaip įpratęs, dažnais reidais. 

Rugpjūčio 24-ąją sviedinio skeveldra sužeidė narsųjį rotmistrą 
Bėkelmaną. Tai trečiasis bataliono vadas, kurį pulkas prarado per 
trumpą laiką. 

Budėdamas susidraugavau su puskarininkių Klopmanu, jau vy- 
resniu, vedusiu, neįprastai karingu vyru. Jis buvo iš tų žmonių, ku- 
rie drąsos požiūriu neturi nė vienos silpnos vietos; tokių iš šimtų 

pasitaiko vienetai. Susitarėme, kad norime pažiūrėti, kaip prancūzai 
apkasuose gyvena, ir rugpjūčio 29-ąją padarėme pirmą vizitą. 

Nušliaužėme prie plyšio priešo užtvaroje, kurį Klopmanas pra- 
kirpo praėjusią naktį. Mus nemaloniai nustebino, kad spygliuota vie- 
la buvo vėl sumegzta; keldami nemažą triukšmą, ją dar kartą perkir- 
pome ir nusileidome į apkasą. Ilgai tykoję už artimiausio traverso, 
pradėjome sėlinti toliau, sekdami paskui telefono laidą, kuris baigėsi 
prie žemėn įsmeigto durtuvo. Pozicijos buvo daug kartų užtvertos 
spygliuota viela, kartą — net grotuotomis durimis, tačiau tuščios. 
Viską gerai apžiūrėję, tuo pačiu keliu grįžome atgal ir vėl rūpestin- 
gai užtaisėme plyšį, kad mūsų vizitas liktų nepastebėtas. 

Kitą vakarą Klopmanas vėl žvalgėsi apie tą vietą, tačiau jį pasi- 
tiko šautuvų šūviai ir citrinos formos granatos, vadinamieji „anties 
kiaušiniai“; viena granata nukrito visai šalia jo prie žemės prispaus- 
tos galvos, tačiau nesprogo. Jis buvo priverstas kuo skubiau paraityti 
kulnis. Dar kitą vakarą iškeliavome dviese ir pamatėme, kad prie- 
kinis apkasas užimtas. Pasiklausėme sargybinių ir nustatėme, kur 
jų postai. Vienas švilpiniavo smagią melodiją. Galiausiai gavome 
ugnies ir nuslinkome atgal. 

Vėl budint apkasuose, staiga pasirodė mano bendražygiai Foigtas 
ir Haverkampas, kurie akivaizdžiai pašventė ir jiems kilo keistas su- 
manymas iš jaukios Kelmų stovyklos per tamsut tamsutėlį mišką nu- 
sigauti į piešakinę liniją, o tada eiti patruliuoti, kaip sakė. Mano prin- 
cipas visada buvo toks, kad kiekvienas pats geriausiai žino, kada jam 
žaisti su ugnimi, todėl leidau jiems išlipti iš apkaso, nors priešininkas 
dar nebuvo nusiraminęs. Patrulis apsiribojo tik prancūziškų sviedinių 
šilkinių parašiutų paieška ir vienas kito vaikymu palei priešo spy- 
gliuotą vielą mojuojant tom baltom skepetom. Be abejo, juos apšaudė, 
tačiau po kurio laiko jiedu laimingai sugrįžo. Juos saugojo Bakchas. 

Rugsėjo 10-ąją iš Kelmų stovyklos patraukiau į pulko vadavietę, 
norėdamas paprašyti atostogų. 

— Galvojau apie jus, — atsakė pulkininkas, — tačiau pulkas turi 
atlikti kovinę žvalgybą, ir aš noriu patikėti tai jums. Pasirinkite tin- 
kamus žmones ir pasitreniruokite su jais Sulevro stovykloje. 

Mūsų užduotis buvo dviejose vietose įsiveržti į priešo apkasus 
ir pamėginti paimti belaisvių. Patrulį sudarė trys vienetai: dvi smo- 
giamosios grupės ir padalinys, turėjęs užimti priešakinę liniją bei 
pridengti mūsų užnugarį. Aš vadovavau visam patruliui ir kairiajai 
grupei, dešiniąją patikėjau leitenantui fon Kynicui. 

Pakvietus savanorius, mano nuostabai, — vis dėlto jau buvo 1917- 
ųjų pabaiga — į priekį visose bataliono kuopose išėjo beveik trys ke- 
tvirtadaliai karių. Dalyvius pasirinkau tradiciniu metodu: eidamas 
išilgai rikiuotės ir ieškodamas „gerų veidų“. Kai kurie nepatekusieji 
vos neverkė. 

Mano grupę, įskaitant ir mane, sudarė keturiolika vyrų, tarp jų 
kariūnas fon Zglinickis, puskarininkiai Klopmanas, Mevijus, Diu- 
jezyfkenas ir du pionieriai. Susitiko didžiausi antrojo bataliono pra- 
muštgalviai. 

Dešimt dienų treniravomės mėtyti granatas ir atlikome operaci- 
ją mokomajame objekte, imituojančiame realias sąlygas. Stebuklas, 
kad taip uoliai treniruojantis, turėjau tik tris sužeistus skeveldromis. 
Beje, mums nereikėjo budėti, todėl rugsėjo 22-0sios popietę aš, lau- 
kinės, bet karui tinkančios gaujos vadas, kartu su gauja patraukiau į 
antrąją poziciją, kur turėjome praleisti naktį. 

Vakare mudu su Kynicu per tamsų mišką nukeliavome į bataliono 
vadavietę, nes rotmistras Šumacheris buvo pakvietęs mus pasmerk- 
tųjų mirti vakarienės. Tada prigulėme slėptuvėje keletui valandų po- 
ilsio. Keistas jausmas, kai Žinai, kad rytoj laukia gyvybės ar mirties 
reikalas, ir prieš užmigdamas dar kurį laiką klausaisi savęs, atlieki 
sąžinės sąskaitą. 

Trečią ryto mus pažadino; pakilome, nusiprausėme ir liepėme 
paruošti pusryčius. Išsyk labai supykau, nes mano tarnas persūdė 
kiaušinienę, kurią užsakiau norėdamas pasistiprinti ir pažymėti šią 
dieną; pradžia buvo nuostabi. 

Atstūmėme lėkštes ir šimtąjį kartą apšnekėjom visas smulkme- 
nų, su kuriomis galėjome susidurti, detales. Protarpiais pasivaišin- 
davome vyšnine, o Kynicas palinksmino mus keliais prieštvaniniais 
anekdotais. Be dvidešimt penkios pašaukėme vyrus ir nuvedėme 


177 


į bunkerį priešakinėje linijoje, kur spygliuotoje vieloje jau buvo 
prakirpti plyšiai, o ilgos, kalkių milteliais pabarstytos strėlės kaip 
didelės laikrodžio rodyklės rodė puolimo taškus. Atsisveikinome 
paspausdami rankas ir ėmėm nekantriai laukti, kas bus. 

Ruošdamasis darbui, kuriuo ketinome užsiimti, apsivilkau atitin- 
kamus darbinius drabužius: ant krūtinės — du smėlio maišai, kiekvie- 
name po keturias ilgakotes granatas, kairėje su smūginiais, dešinėje 
su degikliniais sprogdikliais; dešinėje kitelio kišenėje — pistoletas 08 
su ilgu dirželiu, dešinėje kelnių kišenėje — mažas mauzeris, kairėje 
kitelio kišenėje — penkios kiaušininės granatos; kairėje kelnių ki- 
šenėje — šviečiantis kompasas ir švilpukas, ant perpetės — karabino 
kablys granatų žiedams traukti, durklas ir vielos kirpimo žirklės. Vi- 
dinėje kišenėje prie krūtinės pūpsojo pilna piniginė ir mano namų 
adresas, užpakalinėje kelnių kišenėje — plokščias vyšninės buteliu- 
kas. Antpečius ir Gibraltaro juosteles nusiėmėm, kad priešininkas 
nesusigaudytų, iš kur esame. Kaip atpažinimo ženklą ant abiejų ran- 
kų užsirišome baltus raiščius. 

Be penkių penkios kaimyninė divizija atidengė klaidinančią ugnį. 
Lygiai penktą valandą už mūsų fronto užsiliepsnojo dangus ir virš 
galvų kelionę lenkta trajektorija pradėjo ūžiantys sviediniai. Stovė- 
jau su Klopmanu prie slėptuvės angos ir rūkiau paskutinį cigarą; ta- 
čiau dėl daugybės neprielėkių turėjome pasiieškoti priedangos. Su 
laikrodžiais rankose skaičiavome minutes. 

Lygiai penkios po penkių iššokome iš slėptuvės ir paruoštais ta- 
kais prasibrovėme pro kliūtis. Iškėlęs granatą bėgau pirmas ir sam- 
brėškyje mačiau, kad puola ir dešinysis patrulis. Priešo vielos už- 
tvara buvo silpna; įveikiau ją dviem šuoliais, tačiau užkliuvau už 
atokiau ištiestos vielos spiralės ir nugriuvau į išrausą, iš kurios mane 
ištraukė Klopmanas ir Mevijus. 

— Tyyy! 

Įšokome į pirmąjį apkasą nesutikdami pasipriešinimo, tuo tarpu 
dešinėje prasidėjo triukšmingos granatų kautynės. Nekreipdami dė- 
mesio, įveikėme smėlio maišų užtvarą, susigūžę pranykome išrau- 
sose ir vėl išnirome prie spygliuotos vielos ežių eilės priešais antrąją 

liniją. Ji taip pat buvo visiškai sugriauta ir neteikė jokių vilčių paimti 
belaisvių, todėl nestabtelėdami nuskubėjome įtvirtinta tranšėja to- 
lyn. Iš pradžių priekin buvau pasiuntęs pionierius, kad išvalytų ke- 
lią, paskui, kadangi tempas buvo nepakankamas, priekyje atsistojau 
pats. Negalėjome gaišti laiko fejerverkams. 

Pasiekę trečiąją liniją aptikome radinį, nuo kurio mums užėmė 
kvapą: Žioruojanti cigaretės nuorūka ant žemės skelbė, kad priešas 
labai netoli. Daviau ženklą savo Žmonėms, stipriau sugniaužiau 
granatą ir ėmiau slinkti gerai įrengtu apkasu, iš kurio sienų kyšojo 
daugybė paliktų šautuvų. Tokiose situacijose atmintin įsirėžia kie- 
kviena smulkmena. Šioje vietoje tarsi sapne įstrigo katiliuko su jame 
stovinčiu šaukštu vaizdas. Po dvidešimties minučių šis pastebėjimas 
išgelbės man gyvybę. 

Staiga priešais šmėkštelėjo šešėliškos figūros. Pasileidome joms 
įkandin ir pakliuvome į akligatvį, kurio sienoje buvo iškastas slėptu- 
vės įėjimas. Atsistojau prie jo ir sušukau: 

— Montez!" 

Atsakė granata. Veikiausiai tai buvo sprogmuo su delstiniu 
sprogdikliu; išgirdęs negarsų trinktelėjimą turėjau laiko atšokti. 
Granata sprogo priešpriešinėje sienoje galvos aukštyje — sudraskė 
mano šilkinę kepurę, keliose vietose sužeidė kairę ranką ir nurėžė 
mažojo piršto galiuką. Šalia stovėjusiam pionierių puskarininkiui 
pervėrė nosį. Atsitraukėme kelis žingsnius ir granatomis subom- 
bardavome pavojingą vietą. Vienas karštakošis į angą įmetė pa- 
degamąjį vamzdelį ir tolesnis puolimas pasidarė nebeįmanomas. 
Apsisukome ir pasileidome trečiąja linija priešinga kryptimi, 
norėdami pagaliau sučiupti nors vieną priešininką. Visur mėtėsi 
numesti ginklai ir amunicijos dalys. Mūsų galvose vis kraupiau 
skambėjo klausimas: ,„Kurgi visų šitų šautuvų savininkai? Kurgi 
jie slepiasi ?““, tačiau su paruoštomis granatomis ir nutaikytais pis- 
toletais ryžtingai skubėjome vis gilyn į tuščius, parako dūmais pra- 
dvisusius apkasus. 


*  „Kelkitės!“ (Pranc.) 

Mūsų tolesnis kelias paaiškėjo tiktai vėliau, kai viską apmąstė- 
me. Nejučiomis mes įsukome į trečią tranšėją ir, jau apšaudomi nuo- 
savos užtveriamosios ugnies, priartėjome prie ketvirtosios linijos. 
Retkarčiais atplėšdavome vieną iš sienon įleistų dėžių ir atminimui į 
kišenę įsikišdavome po granatą. 

. Prabėgę pro kelias kryžminių ir paralelinių tranšėjų eiles, nė vie- 
nas nebesusigaudėme, kur atsidūrėme, ir kurioje pusėje vokiečių po- 
zicijos. Visi pamažu įsiaudrino. Drebančiose rankose šokinėjo kom- 
pasų strėlės, o ieškant Šiaurinės žvaigždės iš susijaudinimo išgaravo 
visa mokyklinė išmintis. Balsų šurmulys netolimuose apkasuose 
rodė, kad priešininkas jau atsigavo po pirmosios nuostabos. Tuoj jis 
nustatys mūsų buvimo vietą. 

Mums dar kartą apsisukus, likau paskutinis ir staiga pamačiau, 
kad priešais, virš smėlio maišų traverso į šonus juda kulkosvaidžio 
žiotys. Šokau į tą pusę, suklupdamas ant prancūzo lavono, ir išvy- 
dau prie ginklo triūsiančius puskarininkį Klopmaną ir kariūną fon 
Zglinickį. Šaulys Haleris apžiūrinėjo sumaitotą lavoną, ieškodamas 
dokumentų. Nesirūpindami tuo, kas vyksta aplinkui, su karštligiš- 
ka skuba triūsėme prie kulkosvaidžio, kad parsineštume bent kokį 
trofėjų. Aš bandžiau atsukti laikiklio veržles; kitas vielos žirklėmis 
nukirpo kulkų juostą; galiausiai pačiupome ant trikojo stovintį daik- 
tą, norėdami parsitempti jį neišardytą. Tą akimirką iš paralelinio ap- 
kaso — iš tos pusės, kur manėme esant mūsų linijas, pasigirdo labai 
susijaudinęs, bet grasinantis priešo balsas: 

— Ou'est-ce gu'il y a?" 

Ir į mūsų pusę aukštu lanku nuskriejo juodas kamuolys, vos ma- 
tomas auštančio ryto dangaus fone. 

— Dėmesio! 

Tarp manęs ir Mevijaus blykstelėjo; skeveldra pataikė Mevijui į 
ranką. Išsilakstėme į šalis, dar labiau painiodamiesi apkasų raizga- 
lynėje. Su manimi liko tik pionierių puskarininkis kraujuojančia no- 
simi ir Mevijus sužeista ranka. Tiktai iš plyšių vis dar nesiryžtančių 


* „Kas ten?“ (Pranc.) 

lįsti prancūzų sutrikimas atidėjo mūsų pražūtį. Bet tai galėjo trukti 
tik keletą minučių, kol susidursime su gausesniais padaliniais, kurie 
mus su malonumu pribaigs. Pasigailėjimo tikėtis nevertėjo. 

Praradęs bet kokią vilų sveikas grįžti iš šito širšių lizdo, staiga 
džiaugsmingai sušukau. Žvilgsnis užkliuvo už katiliuko su šaukštu; 
dabar žinojau, kur esame. Kadangi jau buvo gerokai prašvitę, ne- 
galėjome gaišti nė sekundės. Švilpiniuojant pirmosioms kulkoms, 
pralėkėme atvirą lauką ir priartėjome prie savo linijų. Priešakiniuose 
prancūzų apkasuose susidūrėme su leitenanto fon Kynico patruliu. 
Išgirdę šūksnį „Liutje Lage!“, supratome, kad blogiausia — praeityje. 
Deja, šokdamas žemyn pataikiau ant sunkiai sužeisto kario. Kyni- 
cas skubiai papasakojo, kad pirmajame apkase jis granatomis išvijo 
prancūzų inžinierinį padalinį, o paskui iškart buvo apšaudytas saviš- 
kės artilerijos ir turėjo Žuvusiųjų ir sužeistųjų. 

Ilgokai palaukus, pasirodė dar du mano žmonės, puskarininkis 
Diujezyfkenas ir kariūnas Haleris, kuris atnešė kad ir nedidelę pa- 
guodą. Klaidžiodamas nuošaliame prakase jis aptiko tris paliktus 
kulkosvaidžius; vieną atsuko nuo stovo ir pasiėmė. Kadangi darėsi 
vis Šviesiau, per niekieno žemę nuskubėjome į mūsų priešakinę li- 
niją. 

Iš keturiolikos su manim išėjusių Žmonių grįžo tik keturi; Kynico 
patrulis taip pat patyrė didelių nuostolių. Mano prislėgtą nuotaiką 
šiek tiek praskaidrino dorasis oldenburgietis Dujezyfkenas, kuris tuo 
metu, kai slėptuvėje man tvarstė ranką, prie įėjimo bendražygiams 
pasakojo, kas nutiko, baigdamas sakiniu: 

— Leitenantą Jungerį aš nuo šiol gerbiu, kad būtum matęs, kaip jis 
dūmė per barikadas! 

Tada mes, beveik visi sutvarstytom rankom ir galvom, per mišką 
nužygiavome į pulko vadavietę. Pulkininkas fon Openas mus pa- 
sveikino ir pavaišino kava. Jis buvo nusivylęs dėl nesėkmės, tačiau 
pareiškė padėką. Tai mus paguodė. Tada mane įsodino į automobilį 
ir nuvežė į diviziją, kuri norėjo turėti tikslią ataskaitą. Ausyse dar 
aidint koktiems granatų sprogimams, aš visa esybe mėgavausi malo- 
numu atsilošus sėdynėje skrieti keliu. 

Divizijos generalinio štabo karininkas priėmė savo kabinete. 
Buvo kupinas tulžies, savo apmaudui aš pastebėjau, kad atsakingą 
dėl operacijos baigties jis bandė padaryti mane. Jam pirštu baksno- 
jant į žemėlapį ir klausiant tokių dalykų kaip antai: ,, Kodėl tranšėjoje 
nepasukote į dešinę?“, supratau, kad jis tiesiog nepajėgė įsivaizduoti 
tos maišalynės, kurioje pranyksta sąvokos dešinė 1r kairė. Jam visa 
tai tebuvo planas, mums — su aistra išgyventa tikrovė. 

Divizijos vadas draugiškai pasisveikino ir greitai išsklaidė mano 
blogą nuotaiką. Per pietus su nutrintu lauko kiteliu ir sutvarstyta ran- 
ka sėdėjau šalia jo ir bandžiau be apsimestinio kuklumo ir teisingai 
pavaizduoti rytinį Žygį, ir tai man pavyko. 

Kitą dieną pulkininkas fon Openas aplankė patrulį dar kartą, įtei- 
kė Geležinius Kryžius ir davė kiekvienam dalyviui keturiolika dienų 
atostogų. Popiet kareivių kapinėse Tiakūre palaidojome tuos kritu- 
sius, kuriuos pavyko parsigabenti. Tarp šio karo aukų ten ilsėjosi ir 
1870-1871 metų kovotojai. Vieną iš senų kapų puošė apsamanojęs 
akmuo su užrašu: ,Akims tolimas, širdžiai amžinai artimas!“ Dide- 
lėje akmeninėje lentoje buvo iškalta: 


Didvyrių žygiai, didvyrių kapai — naujas prie seno, 
skelbia, kaip valstybė gimė, kaip valstybę ginam. 


Vakare perskaičiau prancūzų karinės vadovybės pranešimą: „,„Vokie- 
čių operacija prie Renjevilio nepavyko, mes paėmėm belaisvių.“ Tai 
buvo vilkai, kurie įsibrovę į gardą pasiklydo. Pradžiugau iš šio la- 
koniško pranešimo sužinojęs, kad kai kurie iš prarastų bendražygių 
liko gyvi. 

Po kelių mėnesių gavau laišką iš vieno dingusiojo, šaulio Meje- 
rio, kuris granatų kautynėse neteko kojos. Po ilgo klaidžiojimo jis 
su trim bendražygiais įsivėlė į kovą ir kitiems, tarp jų Klopmanui, 
kritus, sunkiai sužeistas buvo pačiuptas. Be abejo, Klopmanas - iš tų 
žmonių, kurių neįmanoma įsivaizduoti paimtų į nelaisvę. 

Kare patyriau ne vieną nuotykį, tačiau šis — pats klaikiausias. Kai 
prisimenu mūsų Klystkelius nepažįstamuose, šaltos paryčio šviesos 

nušviestuose apkasuose, mane vis dar apima slogi nuotaika. Tai 
buvo lyg klaidus sapnas. 

Praėjus porai dienų leitenantai Domejeris ir Ciurnas su palydo- 
vais po keleto šrapnelių šūvių įšoko į pirmąją priešo liniją. Dome- 
jeris aptiko prancūzų landverą su galinga barzda, kuris į reikalavi- 
mą „Rendez-vous/““ nuožmiai atsakė „Ah non ir puolė ant jo. 
Įnirtingų grumtynių metu Domejeris pistoletu peršovė jam kaklą ir 
lygiai kaip aš turėjo grįžti nepaėmęs belaisvių. Tik tiek, kad mano 
operacijai iššaudyta tiek amunicijos, kiek 1870-aisiais būtų užtekę 
visam mūšiui. 


| žų 


*  „Pasiduokite!“ (Netaisykl. pranc.) 
** „Ne-a!“ (Pranc.) 


IR VĖL FLANDRIJA 


Tą pačią dieną, kai grįžau iš atostogų, mus pakeitė bavarų daliniai, o 
mes apsistojome gretimame Labri kaime. 

1917-ųjų spalio 17-ąją susėdome į traukinį ir po pusantros dienos 
kelionės vėl išsilaipinome Flandrijos Žemėje, kurią palikome vos 
prieš du mėnesius. Permiegojome Izeghemo miestelyje ir kitą rytą 
išžygiavome į Rulerą, arba, kaip jis vadinasi f lamandiškai, Ruselarę. 
Miestas buvo bepradedantis griūti. Prekės parduotuvėse dar išstaty- 
tos, tačiau gyventojai jau persikraustę į rūsius, o miesto gyvenimo 
saitai nutraukti dažnų apšaudymų. Karo maišatyje priešais mano 
postovį išlikusi vitrina su damų skrybėlėmis buvo reginys 1š kito, 
pamėkliško pasaulio. Naktimis į apleistus butus braudavosi maro- 
dieriai. 

Mano postovyje Ooststraate" aš vienintelis gyvenau patalpose 
virš žemės. Namas priklausė audinių prekijui. Karo pradžioje jis 
pabėgo, namą prižiūrėti palikęs senai ūkvedei su dukra. Abi jos rū- 
pinosi maža tėvų netekusia mergaite, kurią mūsų įžygiavimo metu 
rado klaidžiojančią po gatves; niekas nežinojo netgi jos amžiaus ir 
vardo. Ji labai bijojo bombų 1r beveik atsiklaupusi maldavo manęs, 
kad viršuje nedegčiau šviesos ir nepriviliočiau piktų lakūnų. Man 
irgi pasidarė nebejuokinga, kuomet šalia bičiulio Reinharto stovint 
prie lango ir prožektorių šviesoje stebint Žemai virš stogų šmėsčio- 
jančius anglus, šalia namo sprogo milžiniška bomba ir smūgio banga 
mums palei ausis pametėjo stiklo šukių. 

Artėjančioms kautynėms buvau paskirtas žvalgybos karininku ir 
priskirtas prie pulko štabo. Norėdamas susipažinti su situacija, dar 
prieš kovinį sąlytį nuvykau į rezervinio bavarų pulko, kurį turėjome 
pakeisti, vadavietę. Pulko vadas buvo draugiškas ponas, nors tik su- 
tiktas suniurzgėjo kažką apie statuto neatitinkančią mano kepurės 
„raudoną šikšnelę“ — esą nenorint išprovokuoti šūvių į galvą, ją pri- 
valu apsiūti pilka medžiaga. 

Du pasiuntiniai nuvedė mane į ryšių centrą, kur patogiausia suži- 
noti apie bendrą padėtį. Vos mums išėjus iš vadavietės, sviedinys į 
viršų pakėlė pievos gabalą, tačiau mano vedliai žinojo, kaip daugybės 
nedidelių tuopų giraičių dengiamoje vietovėje išvengti ugnies, vidur- 
dienį virtusios nepertraukiamu dundėjimu. Jie veikė vadovaudamiesi 
instinktu seno sekinamojo karo kovotojo, kuris ir tankiausioje ugnyje 
sugeba rasti saugesnį taką per auksu žėrinčias rudens lygumas. 

Ant vienišos sodybos su nesenų sprogimų žymėmis slenksčio 1š- 
vydome veidu žemyn gulintį negyvėlį. 

— Tam kliūv! — pareiškė dorasis bavaras. 

— Doud ėš peteis! — tarė kitas, apsidairė ir greitai nužingsniavo 
tolyn. 

Ryšių centras buvo įsikūręs anapus stipriai apšaudomo Pasen- 
dalės—Vestrosebekės plento ir nedaug kuo skyrėsi nuo mano vado- 


* Rytų gatvė. (Nyderl.) 

vautojo Fresnua. Jis glaudėsi prie namo, kurį artilerija pavertė laužo 
krūva, ir turėjo tokią silpną priedangą, kad pirmas rimtesnis pataiky- 
mas būtų jį sunaikinęs. Trys karininkai, draugiškai gyvenantys urve 
ir labai apsidžiaugę dėl artėjančios pamainos, informavo mane apie 
priešą, pozicijas ir prisiartinimą; tada per Rodkruisą ir Ostnieukerkę 
grįžau į Rulerą, kur raportavau pulkininkui. 

Eidamas miesto gatvėmis, tyrinėjau jaukius gausių mažų smuk- 
lių pavadinimus, taip puikiai perteikiančius flamandišką romumą. 
Ko nesuviliotų užeigos iškaba, kur parašyta ,De Zalm“, „De Ree- 
per“, „De Nieuwe Trompette“, „De Drie Koningen“ arba „Den Oli- 
fant“"? Jaukią nuotaiką sukuria vien jau pasveikinimas ta sodria kal- 
ba su intymiu Tu. Dieve duok, kad šis nuostabus kraštas, kuris taip 
dažnai buvo kovojančių armijų arena, ir po šio karo vėl prisikeltų 
savo sename grožyje. 

Vakarop mieste vėl lijo bombomis. Nusileidau į rūsį, kur mote- 
rys drebėjo susispaudusios kampe, ir, ramindamas mažąją mergaitę, 
ėmusią baimingai šaukti, kai sprogimas užgesino šviesą, įjungiau 
kišeninį žibintuvėlį. Čia dar kartą pasirodė, kaip glaudžiai žmogus 
suaugęs su tėvyne. Nors moterys pavojaus akivaizdoje ir išgyveno 
didžiulį siaubą, jos tvirtai laikėsi savosios žemės grumsto, kuris kie- 
kvieną akimirką galėjo virsti jų kapu. 

Spalio 22-osio0s rytą su savo keturių vyrų žvalgybos grupe iš- 
keliavau į Kalvę, kur iki pietų turėjo rotuotis pulko štabas. Fronte 
siautė galinga ugnis; jos blyksniai miglą nudažė raudonai. Pasiekus 
Ostnieukerkę šalia mūsų su trenksmu nugriuvo namas, į kurį pa- 
taikė sunkusis sviedinys. Akmenų nuolaužos pažiro po gatvę. Ban- 
dėme gyvenvietę aplenkti, tačiau vis tiek turėjome eiti pro ją, nes 
Rodkruiso ir Kalvės krypties nežinojome. Skubėdamas paklausiau 
kelio nepažįstamo puskarininkio. Užuot atsakęs, jis sukišo rankas į 
kišenes ir gūžtelėjo pečiais. Apšaudymo metu negalėjau gaišti, todėl 
prišokau prie jo ir, prie nosies prikišęs pistoletą, išgavau reikiamą 
informaciją. 


iš „Lašiša“, „Garnys“, „Naujasis trimitas“, „Trys karaliai“, „Dramblys“. (Nyderl.) 

Tai buvo pirmas kartas, kai kautynėse sutikau vyrą, sukėlusį sun- 
kumų ne dėl bailumo, o, matyt, dėl visiško nenoro.. Nors paskutiniais 
metais šis nenoras, žinoma, sustiprėjo ir paplito, tačiau kovos veiks- 
mų metu jo apraiškos vis dėlto buvo labai retos, nes mūšis įpareigo- 
ja, o neveiklumas išblaško. Kautynių metu patiri konkretų spaudi- 
mą. Akivaizdžiausiai karinės disciplinos pakrikimas pasireikšdavo 
kolonose, grįžtančiose iš sekinamųjų mūšių. 

Prie Rodkruiso, nedidelio ūkio šalia kelių išsišakojimo, situacija 
pasidarė pavojinga. Laibgaliai skraidė per apšaudomą kelią, pėsti- 
ninkų grupės abiejose pusėse klydinėjo po vietovę, 0 gausybė su- 
žeistųjų kėblino iš fronto į užnugarį. Sutikome jauną artileristą, iš 
kurio peties nelyginant nulūžęs ieties smaigalys kyšojo ilga, dantyta 
skeveldra. Jis praėjo pro mus nė nežvilgtelėjęs, tarsi somnambulas. 

Nuo kelio pasukome dešinėn į ugnies rato apsuptą pulko vada- 
vietę. Netoliese kopūstų lauke du telefonistai tiesė laidą. Šalia vieno 
sprogo sviedinys; matėme jį krintant ir pamanėme, kad viskas baig- 
ta. Tačiau jis tuoj pat vėl atsikėlė ir toliau šaltakraujiškai vyniojo 
laidą. Kadangi vadavietę sudarė tik vienas mažiukas betoninis bun- 
keris, vos talpinantis vadą su adjutantu ir ordonansu, pasiieškojau 
prieglobsčio netoliese. Su ryšių, dujų saugos ir minosvaidžių kari- 
ninkais įsikūriau lengvame mediniame barake, kurio nepavadintu- 
mei bombų nepramušamu prieglobsčiu. 

Pavakare patraukiau į pozicijas, nes atėjo Žinia, kad ryte priešas 
užpuolė mūsų penktąją kuopą. Mano maršrutas per ryšių centrą vedė 
iki „Šiaurės rūmų“, neatpažįstamai sušaudyto ūkio, kurio griuvė- 
siuose buvo apsistojęs rezervinio bataliono vadas. Iš ten pas fronto 
linijos vadą vedė neva takas, o iš tikrųjų tik jo pėdsakas. Smarkios 
liūtys pastarosiomis dienomis išrausų lauką pavertė purvo jūra; jos 
gylis, ypač Padės upelio vagoje, buvo pavojingas gyvybei. Beklai- 
džiodamas praėjau pro keletą vienišų lavonų; kartais iš purvino iš- 
rausų paviršiaus kyšojo tik ranka arba galva. Taip miega tūkstančiai, 
ir jų kapo nepuošia draugo pastatytas paminklas. 

Nepaprastai sunkiai perėjęs Padės upelį — tai pavyko padaryti tik 
per kelias sviedinių nuverstas tuopas — milžiniškoje išrausoje, tarp 

saujelės ištikimiausių vyrų aptikau penktosios kuopos vadą, leite- 
nantą Heinsą. Išrausa buvo ant šlaito, ne visiškai užpilta vandeniu, 
todėl nepretenzingi frontininkai galėjo laikyti ją tinkama gyventi. 
Heinsas papasakojo, kad ryte pasirodė anglų vora — apšaudžius ji 
dingo. Savo ruožtu jie nušovė kelis pasimetusius 164-0jo pulko ka- 
rius, kurie anglams artinantis ėmė bėgti. O šiaip viskas buvo gerai, 
todėl grįžau atgal į vadavietę ir raportavau pulkininkui. 

Kitą dieną mūsų pietus šiurkščiausiu būdu nutraukė keletas per 
plauką nuo medinės sienos bumptelėjusių sviedinių; jų sukelti purvo 
fontanai lėtai sūkuriuodami barbeno į tolio stogą. Visi išskuodėme 
pro duris, aš nulėkiau į netolimą sodybą, ir, kadangi lijo, užėjau vi- 
dun. Vakare vyksmas pasikartojo, tik šįkart likau lauke, nes oras 
išsigiedrijo. Kitas sviedinys pataikė tiesiai į apgriuvusį pastatą. Taip 
kare veikia atsitiktinumas. Labiau negu kitur čia galioja dėsnis: ne- 
reikšmingos priežastys — didžiuliai padariniai. 

Spalio 25-ąją mus iš barakų išvijo jau aštuntą; antruoju bandy- 
mu į priešais stovintųųį baraką pataikė tiesiogiai. Kiti sviediniai lėkė 
į šlapią nuo lietaus pievą. Nugaišdavo jie tyliai, tačiau išrausdavo 
nemažas duobes. Vakarykščių patyrimų pamokytas, dideliame ko- 
pūstų lauke už pulko vadavietės susiradau vienišą, pasitikėjimą ke- 
liančią išrausą, su kuria kaskart išsiskirdavau tik padaręs atitinkamą 
pertrauką. Tą dieną sužinojau apie leitenanto Brechto mirtų. Ši žinia 
mane labai paveikė. Kaip divizijos žvalgybos karininkas, jis krito 
mūšyje, išrausų lauke kairiau „Šiaurės rūmų“. Brechtas buvo vie- 
nas iš nedaugelio, kuriuos net ir šiame sekinamajame kare gaubė 
ypatinga aura; mes laikėme jį nesužeidžiamu. Tokius žmones kaip 
jis visada atskirdavai iš masės — eilinį kartą gavę įsakymą pulti, jie 
juokdavosi. Kai išgirsti tokius pranešimus, nevalingai apima mintys, 
kad ir tu galbūt nebeilgai trauksi. 

Spalio 26-osi0s rytą užpildė neįprasto smarkumo uraganinė 
ugnis. Matydama priekyje kylančius užtveriamosios ugnies signalus 
ir mūsų artilerija padvigubino įtūžį. Kiekvienas mažas miškelis ir 
kiekviena gyvatvorė buvo prismaigstyta pabūklų, už kurių priekur- 
čiai kanonieriai užsiiminėjo savo amatu. 

Kadangi grįžtantys sužeistieji pateikė neaiškius ir perdėtus duo- 
menis apie anglų puolimą, mane ir dar keturis žmones nusiuntė į 
frontą, kad ištirtume tikrą padėtį. Kelias ėjo per smarkią ugnį. Su- 
tikome daug sužeistųjų, tarp jų dvyliktosios vadą leitenantą Špicą 
peršautu smakru. Priešais fronto linijos vado slėptuvę patekome į 
tiksliąją kulkosvaidžių ugnį — tai buvo ženklas, kad priešas įsiskver- 
bė į mūsų pozicijas. Šį įtarimą patvirtino trečiojo bataliono vadas 
majoras Dytleinas. Pagyvenusį poną radau šliaužiantį iš trim ketvir- 
tadaliais vandeniu apsemto betoninio bunkerio ir uoliai beieškantį 
purvan nukritusio jūros putos kandiklio. 

Anglai įsiveržė į priekinę liniją 17 užėmė kalvelės viršūnę, nuo 
kurios jie galėjo apšaudyti Padės upelio vagą — fronto linijos vado 
buveinę. Keliais raudono pieštuko brūkštelėjimais žemėlapyje pažy- 
mėjęs pasikeitusią padėtį, paraginau savo Žmones surengti dar vie- 
ną ilgo nuotolio bėgimą per purvą. Labai greitai pralėkėme priešo 
matomą plotą iki kitos pakilumos, o iš ten jau lėčiau nusigavome 
iki „Šiaurės rūmų“. Iš abiejų pusių į pelkę krito sviediniai, kelda- 
mi milžiniškus, nesuskaičiuojamų purslų apgaubtus purvo stulpus. 
„Šiaurės rūmus“ apšaudė ardomaisiais sviediniais, todėl juos įveikė- 
me perbėgimais. Tų daikčiukų trenksmas ypač bjaurus ir kurtinantis. 
Jie atlekia grupėmis, viena iškart po kitos. Reikėdavo greitai nubėgti 
atkarpą, o tada išrausoje pralaukti sprogimų bangą. Akimirką tarp 
tolimo kaukimo ir sprogimo visai šalia valia gyventi įsitempdavo 
1t1n skaudžiai, nes kūnas turėjo laukti savo lemties neapsaugotas ir 
nejudrus. 

Į smarkią ugnį buvo įmaišyta ir šrapnelių; vienas numetė tekšin- 
čių kulkų krovinį kaip tik tarp mūsų. Mano palydovui kulka pataikė 
į apatinį šalmo kraštą ir parbloškė žemėn. Valandėlę jis pagulėjo 
apkvaitęs, tada pašoko ir nubėgo toliau. Vietovėje aplink „Šiaurės 
rūmus“ tįsojo aibė kraupiai sumaitotų lavonų. 

Kadangi žvalgybos užduotis vykdėme uoliai, dažnai nusigauda- 
vome į vietas, kurios dar ką tik buvo neįžengiamos. Taip susi- 
pažinome su mūšio lauke nutinkančiais neviešais dalykais. Visur 
aptikome mirties pėdsakų; atrodydavo, kad šioje dykynėje nebeliko 

nė vienos gyvos sielos. Štai už sutaršytos gyvatvorės gulėjo sky- 
rius, kūnai padengti šviežia žeme, kuri per sprogimą užbiro ant jų; 
šalia išrausos, iš kurios dar kilo troškus sprogimo dujų garas, Žuvo 
du pasiuntiniai. Kitur radome mažame plotelyje išmėtytus daugybę 
lavonų: čia baigėsi į ugnies sūkurio akį pakliuvusio nešikų koman- 
dos arba pasiklydusio rezervo būrio kelias. Mes išdygdavome, vienu 
žvilgsniu aprėpdavome šių mirtinų kampelių paslaptis ir vėl pranyk- 
davome dūmuose. 

Mums laimingai įveikus ir smarkiai apšaudomą slėnį už Pasen- 
dalės—Vestrosebekės kelio, aš galėjau raportuoti pulkininkui fon 
Openui. 

Kitą rytą mane jau šeštą pasiuntė į frontą su užduotimi nustatyti, 
ar pulkas turi paramą, o jei taip, kur ji išsidėsčiusi. Pakeliui sutikau 
feldfebelį leitenantą Ferchlandą, turėjusį perduoti aštuntai kuopai įsa- 
kymą žygiuoti į Gaudbergą ir, jeigu rastų spragą tarp mūsų ir gretimo 
pulko iš kairės, ją užpildyti. Norint kuo greičiau įvykdyti užduotį, ge- 
riausia 1šeitis buvo eiti kartu su juo. Ilgokai paieškoję niūrioje išrausų 
lauko dalyje netoli žvalgybos centro radome aštuntosios vadą - mano 
bičiulį Tebę. Jis nelabai apsidžiaugė užduotimi dienos šviesoje dary- 
ti tokį į akis krintantį manevrą. Mūsų lakoniško pokalbio, slegiamo 
nenusakomo rytinės šviesos peršviesto išrausų lauko blaivumo, metu 
prisidegėm po cigarą ir laukėme, kol susirinks kuopa. 

Jau po keleto žingsnių iš priešais esančių aukštumų gavome tiks- 
liosios pėstininkų ugnies ir turėjome po vienąperbėginėti iš išrausos 
į išrausą. Judant perkitąatšlaitęugnis sutankėjo tiek, kad Tebė liepė 
užimti pozicijas išrausose ir palaukti tamsos. Rūkydamas cigarą jis 
apėjo sektorių ir padalijo karius į skyrius. 

Nusprendęs nustatyti, kokio dydžio spraga yra toliau priekyje, 
dar akimirką atsipūčiau Tebės išrausoje. Priešo artilerija, bausdama 
kuopą už drąsų elgesį, ėmė įsišaudyti šiame ruože. Į mūsų priebėgos 
pakraštį smogęs sprogmuo, pribėręs molio į akis ir ant žemėlapio, 
paskatino mane kilti. Atsisveikinau su Tebe ir palinkėjau jam sė- 
kmės ateinančiomis valandomis. Jis sušuko įkandin: 

— Dievuli mielas, leisk sulaukti vakaro, rytas ateis savaime! 

Atsargiai žengėme per priešo regimą Padės upelį, slapstyda- 
miesi už nuverstų juodųjų tuopų lapijos, o jų kamienus panaudo- 
dami kaip tiltelius. Kartkartėmis kuris nors iš mūsų iki juosmens 
prasmegdavo purve ir nenuskęsdavo tik dėl pagalbon atėjusio 
bendražygio ištiestos šautuvo buožės. Žygio krypties tašku pa- 
sirinkau betoninį bunkerį, apsuptą grupės kareivių. Prieš mus ta 
pačia kryptimi judėjo keturių sanitarų nešami neštuvai. Nustebęs, 
kad sužeistasis gabenamas į frontą, pažiūrėjau pro žiūronus ir pa- 
mačiau eilę chaki spalvos figūrų su plokščiais šalmais. Tą pačią 
akimirką nuaidėjo pirmieji šūviai. Kadangi priedangą rasti buvo 
neįmanoma, pasileidome bėgti atgal, o kulkos aplinkui taškė pur- 
vą. Lėkti per klampynę — nepaprastai varginantis reikalas; tačiau 
kai mes, visiškai uždusę, valandėlę anglams vaidinome taikinius, 
ardomųjų sviedinių grupė vėl sugrąžino žvalumą. Gerai bent jau 
tiek, kad jų dūmai mus pridengė. Nemaloniausias bėgimo aspek- 
tas buvo perspektyva dėl bet kokio sužeidimo virsti pelkėjančiu 
lavonu. Lėkėm išrausų pakraščiais nelyginant siauromis bičių 
korio sienelėmis. Kruvinos šliūžės liudijo, kad čia dingo jau ne 
vienas. 

Mirtinai išsekę pasiekėme pulko vadavietę, kur. atidaviau savo 
eskizus ir raportavau apie padėtį. Mes išžvalgėme spragą. Tebė naktį 
pajudės priekin ir ją užpildys. 

Spalio 28-ąją mus vėl pakeitė 10-asis rezervinis bavarų pulkas. 
Visiškai pasirengę kovai apsistojome kaimuose už fronto. Štabas 
persikėlė į Mostą. 

Naktį sėdėjome apleistoje smuklėje ir šventėme ką tik iš atosto- 
gų grįžusio leitenanto Ciurno paaukštinimą ir sužadėtuves. Baus- 
dama už tokį lengvabūdiškumą, kitą rytą mus pažadino milžiniš- 
ka uraganinė ugnis, kuri, nepaisydama nemažo nuotolio, išmušė 
mano langų stiklus. Iš karto — aliarmas. Matyt, spragoje vis dėlto 
pasitaikė netikėtumų. Sklandė gandas, kad anglas ten įsiveržė į 
pulko pozicijas. 

Laukdamas įsakymo, dieną praleidau armijos vyriausios vado- 
vybės stebėjimo punkte, kurį apšaudė išsklaidytąja ugnimi. Pro 

vieno namelio langą įlėkė nedidelis sviedinys, išlėkė trys plytų 
dulkėmis apnešti sužeisti artileristai. Kiti trys po griuvėsiais gulėjo 
negyvi. 

Kitą rytą iš bavarų vado gavau tokią kovinę užduotį: „Pulko mūsų 
kairėje pozicijos po pakartotinių priešo smūgių nustumtos dar toliau 
ir spraga tarp dviejų pulkų labai padidėjo. Dėl pavojaus, kad pulko 
pozicijas apeis iš kairės, vakar vakare pirmasis 73-i0jo šaulių pulko 
batalionas vykdė kontrataką, tačiau buvo išsklaidytas užtveriamo- 
sios ugnies ir nesuėjo į sąlytį su priešu. Šį rytą į spragą nukreiptas 
antrasis batalionas. Iki šiol jokių Žinių negauta. Reikia išžvalgyti pir- 
mojo ir antrojo bataliono pozicijas.“ 

Išsiruošiau į kelią ir'prie „Šiaurės rūmų“ sutikau kapitoną fon 
Brikseną, antrojo bataliono vadą, kuris krepšyje nešėsi pozicijų 
eskizą. Persipiešiau jį ir taip užduotį įvykdžiau, tačiau kad įsitikin- 
čiau savo akimis, dar nukakau į fronto linijos vado bunkerį. Palei 
kelią gulėjo kritusieji, kurių blyškūs veidai bolavo vandens pilnose 
išrausose arba jau buvo taip užnešti purvu, kad galėjai tik spėti, jog 
čia guli žmogus. Ant daugumos rankovių švytėjo žydra Gibraltaro 
juostelė. 

Fronto linijos vadas buvo bavarų kapitonas Radlmajeris. Šis ne- 
paprastai veiklus karininkas mane išsamiai informavo apie tai, ką 
kapitonas fon Briksenas buvo greitomis papasakojęs. Mūsų antrasis 
batalionas patyrė didelių nuostolių; be daugelio kitų, krito batalio- 
no adjutantas ir šauniosios septintosios vadas. Adjutantas Lemeras 
buvo balandį prie Fresnua kritusio aštuntosios kuopos vado brolis. 
Abu broliai buvo lichštenšteiniečiai ir kovojo vokiečių pusėje kaip 
savanoriai. Abu krito taip pat — nuo šūvio į burną. 

Kapitonas parodė betoninį bunkerį už dviejų šimtų metrų nuo 
mūsiškio, kuris vakar buvo ypač atkakliai ginamas. Netrukus po 
atakos šios nedidelės tvirtovės komendantas feldfebelis pamatė tris 
vokiečius besivedantį anglą. Jis nušovė anglą ir sustiprino įgulą 
trim kareiviais. Pasibaigus amunicijai ir norėdami nutraukti tolesnį 
apšaudymą, jie lauke prie durų pasodino surištą anglą, ir sutemus 
nepastebėti pasitraukė. 

Anglų karininkas pareikalavo, kad pasiduotų kitas betoninis bun- 
Keris, kuriamvadovavo leitenantas; vietoje atsakymo iššoko vokietis, 
Dačiupo anglą ir suglumusių kareivių akivaizdoje įsitempė vidun. 

"Tą dieną mačiau mažus sanitarų būrelius su iškeltais vėlukais, 
atvirai judančius pėstininkų ugnies zonoje ir visiškai neapšaudomus. 
Tokius vaizdus šio požeminio karo kovotojas išvysdavo tik tada, kai 
Dadėtis tapdavo visiškai nepakeliama. 

Kelią atgal apsunkino į dirvą įsigėrusios nemalonios, supuvusiais 
Obuoliais atsiduodančios anglų sviedinių dirginančios dujos. Jos užė- 
Me kvapą ir vertė akis ašaroti. Vadavietėje raportavęs, prie perrišimo 
Dunkto pamačiau neštuvus su dviem sunkiai sužeistais pažįstamais 
Karininkais. Vienas jų buvo leitenantas Ciurnas, kurio šventėje mūsų 
Kompanija linksminosi vos prieš du vakarus. Dabar pusiau nurengtas 
Jis gulėjo ant nuplėštos varčios su patikimu mirties ženklu — vaškiniu 
8eltoniu veide, ir stikliniu žvilgsniu spoksojo į mane, prisiartinusį ir 
£lostantį jam ranką. Kitam, leitenantui Haverkampui, sviedinio ske- 
Veldros taip sutriuškino rankos ir kojos kaulus, kad grėsė amputacija. 
Suakmenėjęs ir mirtinai išblyškęs, jis gulėjo ant neštuvų ir rūkė ciga- 
Tetes, kurias jam pridegdavo ir į burną įkišdavo sanitarai. 

Tomis dienomis vėl netekome nepaprastai daug jaunų karininkų. 
Sis antrasis Flandrijos mūšis buvo monotoniškas; jis vyko klampioje 
lr purvinoje stichijoje, kuri turėjo gerą apetitą. 

Lapkričio 3-1ąją Gitso stotyje, gerai pažįstamoje iš pirmosios 
Flandrijos kampanijos, mus susodino į traukinį. Vėl pamatėme abi 
fHamandes, tačiau jos nebebuvo tokios guvios kaip anksčiau. Atrodė, 
kad ir jos pergyveno ne vieną didelį mūšį. 

Keletui dienų atvykome į Turkueną, išvaizdų Lilio miestą paly- 
dovą. Pirmą ir paskutinį kartą per karą visi septintosios kuopos vyrai 
Miegojo pūkiniuose pataluose. Aš gyvenau puošniame kambaryje, 
turtingo pramonininko name rue de Lille“. Su dideliu pasitenkinimu 
Mėgavausi pirmuoju vakaru ištaigingame fotelyje prie spragsinčio 
Marmurinio židinio. 


Lilio gatvė. (Pranc.) 

Šias kelias dienas visi išnaudojome tam, kad pasidžiaugtume pa- 
sauliu, dėl kurio taip sunkiai kovojome. Vis dar negalėjome suvokti, 
kad išvengėme mirties, ir stengėmės įsitikinti iš naujo dovanotu gy- 
venimu skonėdamiesi visais jo pavidalais. 


DVIGUBAS MŪŠIS PRIE KAMBRĖ 


Gražios dienos Turkuene prabėgo greitai. Trumpą laiką buvome dis- 
lokuoti Viler o Tertre, kol atėjo pamaina, o 1917 lapkričio 15-ąją 
nuvykome į Lekliuzą, mums paskirtų pozicijų rezervinio bataliono 
postovio vietą. Lekluzas buvo nemažas, ežerų apsuptas Artua kai- 
mas. Platūs nendrynai slėpė antis ir laukius, vandenyse knibždėjo 
žuvys. Nors žvejoti buvo uždrausta, naktį prie vandens dažnai pasi- 
girsdavo paslaptingi garsai. Vieną dieną iš vietinės komendantūros 
gavau porą mano kuopos kareivių, pagautų Žvejojant granatomis, 
knygelių. Nesiėmiau jokių priemonių, nes man gera karių nuotai- 
ka buvo žymiai svarbesnė nei Prancūzijos Žuvų apsauga ar vietos 
įtakingųjų pietų stalai. Nuo tada beveik kiekvieną vakarą nežinoma 
ranka prie mano durų padėdavo didžiulę lydeką. Vidurdienį abiem 
savo karininkams suruošdavau pietus su pagrindiniu patiekalu lyde- 
ka d la Lohengrin. 

Lapkričio 19-ąją su būrių vadais apžiūrėjau pozicijas, kurias turė- 
jome užimti ateinančiomis dienomis. Jos buvo priešais Viz an Artua 
kaimą. Tačiau į apkasus nepatekome taip greitai, kaip manėme, nes 
beveik kiekvieną naktį, paskelbus aliarmą, mus visiškos kovinės pa- 
rengties nusiųsdavo tai į Votano liniją — artilerinę atkirtimo poziciją, 
tai į Diuri kaimą. Patyrusiems kariams buvo aišku, kad tai nieko 
gero nežada. Ė 

Ir iš tikrųjų, lapkričio 29-ąją kapitonas fon Briksenas mums pra- 
nešė, kad dalyvausime dideliame katilo, atsiradusio tankų mūšyje 
prie Kambrė įlenkus mūsų frontą, kontrpuolime. Nors apsidžiaugė- 
me, kad pagaliau galėsime vaidinti nebe priekalo, o kūjo vaidme- 
nį, abejojome, ar po Flandrijos dar neatsigavusi sudėtis išlaikys šį 
išbandymą. Vis dėlto aš tikėjau savo kuopa, ji dar niekad nebuvo 
apvylusi. 

Naktų iš lapkričio 30-0sios į gruodžio 1-ąją sėdome į sunkveži- 
mius. Jau čia patyrėme pirmąją netektį: vienam vyrui iškrito granata, 
kuri mįslingu būdu sprogo ir sunkiai sužeidė jį kartu su bendražygiu. 
Kitas, norėdamas išvengti kautynių, pamėgino apsimesti išprotėju- 
siu. Po ilgo tąsymosi pirmyn atgal stiprus puskarinininkio stukte- 
lėjimas į šoną jam sugrąžino protą, ir mes sulipome į mašinas. Šis 
įvykis parodė, kad įtikinamai suvaidinti beprotį labai sunku. 

Susigrūdę kaip silkės statinėje nuvažiavome beveik iki Baralio, 
kur pakelės griovyje ilgai laukėme įsakymo. Nepaisydamas šalčio, 
išsitiesiau ant pievos ir išmiegojau iki apyaušrio. Buvome pasiruošę 
pulti, todėl kiek nusivylėme sužinoję, kad 225-asis pulkas, kuriam 
buvome priskirti, atsisakė mūsų paramos. Mes pasirengę kovai turė- 
jome laukti Baralio pilies parke. 

9 val. pasigirdo smarkios mūsų artilerijos ugnies papliūpos, nuo 
11.15 iki 11.50 val. virtusios uraganine ugnimi. Burlono miškas, dėl 
stiprių įtvirtinimų frontaliai nepuolamas, pranyko gelsvai žaliuose 
dujų debesyse. 11.50 val. pro žiūronus pamatėme, kaip tuščiame iš- 
rausų lauke pasirodo kovinės grandys, o užnugaryje į baterijas kinko 
arklius ir darda į naujas pozicijas. Vokiečių lakūnas padegė anglų 
pririšamąjį aerostatą, jo stebėtojai iššoko su parašiutais. Tai, kad jis 

dar kelis kartus apsuko juos, plevenančius ore, ir apšaudė trasuoja- 
momis kulkomis, buvo ženklas, kad karas nuožmėjo. 

Nuo pilies parko aukštumos atidžiai sekę puolimą, ištuštinome 
puodą makaronų ir atsigulėme popiečio miegoant įšalusios žemės. 
Trečią valandą gavome įsakymą judėti į priekį iki pulko vadavietės, 
pasislėpusios išdžiūvusio kanalo šliuze. Silpna išsklaidytąja ugnimi 
dengiamą kelią įveikėme būriais. Iš ten septintąją ir aštuntąją nu- 
siuntė pas rezervo vadą, kad pakeistume dvi 225-0jo kuopas. Penki 
šimtai metrų, kuriuos reikėjo įveikti kanalu, buvo apšaudomi tankia 
užtveriamąja ugnimi. Susispaudę į krūvą, iki tikslo nubėgome be 
nuostolių. Daugybė lavonų rodė, kad ne viena kuopa čia susimokėjo 
kruviną muitą. Paramos būriai buvo išsidėstę prie pat šlaitų ir mūri- 
nėse sienose karštligiškai bandė išsimušti priedangos nišas. Kadan- 
gi visos vietos buvo užimtos, o kanalas kaip išsiskiriantis vietovės 
objektas traukė ugnį, nuvedžiau kuopą į išrausų lauką dešiniau ir lei- 
dau kiekvienam įsitaisyti individualiai. Mano durtuvas sužvangėjo 
atsimušus skeveldrai. Kartu su Tebe, kuris su savo aštuntąja pasekė 
mūsų pavyzdžiu, radome tinkamą išrausą ir uždengėme ją palapin- 
siauste. Įžiebėme žvakę, pavakarieniavome, surūkėme po pypkę ir 
žvarbdami pasišnekučiavome. Tebė, kuris net ir šioje nykioje aplin- 
koje išsaugojo dendžio bruožų, papasakojo ilgą istoriją apie mergi- 
ną, kuri jam pozavo Romoje. 

Vienuoliktą valandą gavau įsakymą traukti į buvusią priešakinę 
liniją ir prisistatyti fronto linijos vadui. Liepiau kariams susirinkti 
ir nuvedžiau juos į priekį. Dabar krito tik pavieniai sunkieji svie- 
diniai; tarsi sveikinimas iš pragaro, vienas jų sprogo prieš mus ir 
užvertė kanalą tamsiais dūmais. Kariai nutilo, lyg ledinė ranka būtų 
pačiupusi juos už sprando, ir klupinėdami per spygliuotas vielas ir 
akmenų nuolaužas nuskubėjo paskui mane. Klaikus jausmas apima 
Žygiuojant per nepažįstamas pozicijas naktį, net jei ugnis ne itin 
smarki; regą ir klausą audrina keisčiausios haliucinacijos. Viskas 
šalta ir svetima nelyginant prakeiktame pasaulyje. 

Galiausiai radome siaurą angą, jungiančią kanalą su priešakine 
linija, ir Žmonių perpildytais apkasais nusigavome iki bataliono va- 

davietės. Įėjęs vidun sutikau karininkus ir pasiuntinius, besigrūdan- 
čius tokiame tirštame ore, kad jį, regis, galėjai pjaustyti riekėmis. 
Čia sužinojau, kad puolimas šiame sektoriuje nedavė rezultatų ir 
bus tęsiamas kitą rytą. Nuotaika patalpoje nekėlė pasitikėjimo. Du 
bataliono vadai pradėjo ilgas derybas su adjutantais. Iš nelyginant 
vištų laktos knibždančių gultų aukštybės savo trigrašį pokalbin vis 
įkišdavo specialiųjų dalinių karininkai. Cigarų dūmai dusino. Tarnai 
mėgino šioje spūstyje pjaustyti duoną savo viršininkams, įgriuvęs 
sužeistasis, paskelbęs, kad priešas puola granatomis, sukėlė aliarmą. 

Pagaliau galėjau užsirašyti savo puolimo įsakymą. Šeštą valandą 
ryto su kuopa turėjau iš flango pulti ,„Drakono kelią“, o iš ten kiek 
galima toliau pasistūmėti Zygfrydo linija. Abu pozicijose stovinčio 
pulko batalionai puls septintą dešiniau mūsų. Laiko skirtumas sukė- 
lė įtarimą, kad situacija vadams atrodo abejotina, todėl mums skirtas 
bandomųjų triušių vaidmuo. Pareiškiau prieštaravimą dėl suskaldyto 
puolimo ir pasiekiau, kad ir mes pajudėtume tik septintą. Kitas rytas 
parodė, kad šis pakeitimas turėjo didelės reikšmės. 

Kadangi miglotai įsivaizdavau, kur yra „Drakono kelias“, atsi- 
sveikindamas paprašiau žemėlapio, tačiau be jo atseit negalėjo ap- 
sieiti. Mintyse keiktelėjau ir išėjau į gryną orą. Svetima vadovybė 
niekada nelepins. 

Su sunkiai apsikrovusiais kariais ilgokai klaidžiojome pozicijose, 
kol vienas vyras mažame, į priekį atsišakojančiame apkase, užtverta- 
me spygliuotos vielos ožiais, aptiko lentelę su pusiau nutrintu užrašu 
„Drakono kelias“. Ten įėjęs jau už keleto žingsnių išgirdau svetimkal- 
bį šurmulį. Tyliai nusėlinau atgal. Susidūriau su anglų atakos pleišto 
viršūne, kuri dėl nesigaudymo, kur yra, arba nerūpestingumo elgėsi 
neatsargiai. Liepiau vienam skyriui tučtuojau blokuoti apkasą. 

Šalia pat „Drakono kelio“ buvo milžiniška duobė, tikriausiai spąs- 
tai tankams; ten sušaukiau visą kuopą, norėdamas paaiškinti mūšio 
užduotį ir paskirstyti būrius puolimui. Mano kalbą kelis kartus per- 
traukė lengvieji sviediniai. Kartą į galinę sieną netgi bumptelėjo ne- 
sprogėlis. Stovėjau prie krašto ir iš viršaus mačiau, kaip po kiekvieno 
sprogimo vienodai žemai palinksta mėnulio šviesos nušviesti šalmai. 


200 


Nerimaudamas dėl fatališko sviedinio, nusiunčiau pirmąjį ir an- 
trąjį būrį atgal į pozicijas, o su trečiu įsikūriau duobėje. Dalinio, ku- 
riam vakar dieną „Drakono kelyje“ aplamdė šonus, kariai įbaugino 
vyrus papasakoję, kad už penkiasdešimt metrų stovintis anglų kul- 
kosvaidis kaip neįveikiama kliūtis blokuoja apkasus. Todėl nuspren- 
dėme, kad vos pajutę pasipriešinimą, iš kairės ir iš dešinės šoksime 
ant priedangos ir spinduliškai pulsime granatomis. 

Be galo prailgusias valandas praleidau tupėdamas duobėje šalia 
leitenanto Hopfo. Šeštą pakilau ir apimtas keistos nuotaikos, api- 
mančios prieš kiekvieną puolimą, daviau paskutinius nurodymus. 
Pilve — kažkoks glebus jausmas, kalbiesi su būrių vadais, bandai 
juokauti, lakstai pirmyn atgal lyg artėjant paradui, kurį priims aukš- 
čiausia vadovybė; trumpai tariant, bandai užsiimti bet kokia veikla, 
kad tik išvengtumei įkyrių minčių. Vienas vyras pasiūlė puodą ant 
spirito tabletės sušildytos kavos, kuri, stebuklas, kūną pripildė gyvy- 
bės ir pasitikėjimo. 

Lygiai septintą valandą išžygiavome ilga eile pagal nustatytą 
tvarką. „Drakono kelias“ buvo tuščias; virtinė tuščių amunicijos 
būgnų rodė, kad liūdnai pagarsėjęs kulkosvaidis išgabentas. Tai pa- 
kėlė mūsų nuotaiką. Užkardžiau į dešinę atsišakojantį gerai įrengtą 
apkasą pastatęs prie jo saugos postą, tada įžengėme į tarpeklį. Šis 
darėsi vis žemesnis, kol galiausiai, brėkštant rytui, mes atsidūrėme 
plyname lauke. Apsisukome ir nuėjome dešiniuoju apkasu, kuria- 
me matėsi nepavykusio puolimo pėdsakai. Dugnas buvo nuklotas 
anglų lavonais ir karo įnagiais. Tai buvo Zygfrydo linija. Staiga 
smogiamųjų skyrių vadas leitenantas Hopenratas ištraukė vyrui iš 
rankų šautuvą ir iššovė. Jis susidūrė su anglų patruliu, kuris švys- 
telėjęs kelias granatas puolė bėgti. Ejome toliau, kol netrukus vėl 
kilo pasipriešinimas. Granatos lėkė iš abiejų pusių ir sproginėjo su 
trenksmu. Smogiamieji būriai pakilo į ataką. Sprogmenys keliavo 
per vyrų rankas; snaiperiai įsitaisė už traversų, kad nusitaikytų į 
priešo svaidytojus, būrių vadai žvalgėsi per priedangą, kad laiku 
pastebėtų kontrataką, o lengvųjų kulkosvaidžių tarnybos tinkamo- 
se vietose statė ginklus. Granatomis puolėme apkasus frontaliai, o 

šautuvais dengėme juos išilgai. Apylinkė atgijo, ir virš mūsų galvų 
ėmė kryžiuotis kulkų spiečiai. 

Po trumpos kovos anoje pusėje pasigirdo susijaudinę balsai, ir 
mums nespėjus suvokti, kas įvyko, link mūsų su iškeltomis ranko- 
mis ėmė eiti pirmieji anglai. Vienas po kito jie apsukdavo traversą 
ir.prieš grasinamai atkištus mūsų šautuvus ir pistoletus nusisegdavo 
perpetes. Tai buvo jauni, pasitempę vaikinai naujomis uniformo- 
mis. Juos praleisdavau paliepdamas „Hands down!“ ir pavedžiau 
vienam skyriui juos išvesti. Daugumos pasitikinčios šypsenos rodė, 
kad jie iš mūsų nesitiki baisaus elgesio. Kiti bandė mus prielankiai 
nuteikti tiesdami cigarečių pakelius ir šokolado plyteles. Su augan- 
čių medžioklio džiaugsmu mačiau, kad sučiupome galingą laimikį; 
eisena tęsėsi ir tęsėsi. Suskaičiavome jau šimtą penkiasdešimt vyrų, 
o pakeltomis rankomis vis dar rodėsi kiti. Sustabdžiau karininką ir 
paklausiau apie tolimesnių pozicijų išdėstymą ir įgulas. Jis labai 
mandagiai atsakė, bet visai be reikalo stovėjo pasitempęs. Paskui jis 
nuvedė mane į gretimą blindažą pas kuopos vadą, sužeistą kapitoną. 
Radau į slėptuvės rėmą atsikolusį jauną, maždaug dvidešimt šešerių 
metų patrauklių bruožų vyrą peršauta blauzda. Kai prisistačiau, jis 
prie kepurės pakėlė ranką, ant kurios sublizgėjo auksinė grandinėlė, 
pasisakė savo vardą ir atidavė pistoletą. Pirmieji jo žodžiai parodė, 
kad turiu reikalo su tikru vyru. ,We were surrounded about“. Jis 
jautė, kad privalo paaiškinti priešininkui, kodėl jo Kuopa taip greitai 
pasidavė. Prancūziškai pasišnekėjome apie šį bei tą. Jis papasakojo, 
kad netolimame blindaže guli nemažai vokiečių sužeistųjų, kuriuos 
jo Žmonės sutvarstė ir pamaitino. Tačiau paklaustas, kokio stiprumo 
įgula yra Zygfrydo linijos gilumoje, atsisakė suteikti informaciją. 
Pažadėjęs, kad jis ir kiti sužeistieji bus nugabenti į užnugarį, atsi- 
sveikinau rankos paspaudimu. 

Priešais slėptuvę stovėjo Hopenratas ir pranešė, kad paėmėme 
apie du šimtus belaisvių. Aštuoniasdešimties Žmonių kuopai tai 
buvo šis tas. Išstatę sargybas, apsidairėme užimtuose apkasuose, pil- 


* „Rankas žemyn!“ (Angl.) 
** „Mes buvome apsupti.“ (Angl.) 

nuose ginklų ir amunicijos. Ant postų pakylų gulėjo kulkosvaidžiai, 
minosvaidžiai, rankinės ir šautuvinės granatos, gertuvės, kailinės 
liemenės, neperšlampami paltai, palapinsiaustės, mėsos, marmelado 
skardinės, arbata, kava, kakava ir tabakas, konjako buteliai, įrankiai, 
pistoletai, signaliniai pistoletai, baltiniai, pirštinės, žodžiu, visa, ką 
tik gali įsivaizduoti. Nelyginant senas landsknechtų vadeiva, pada- 
riau nedidelę pertrauką grobimui, kad vyrai turėtų laiko atsipūsti ir 
truputį atidžiau apžiūrėti gerus daiktus. Ir pats negalėjau atsispirti 
pagundai ir paliepiau slėptuvės angoje paruošti lengvus pusryčius; 
prisikimšęs pypkę gero „Navy cut“, ėmiau skrebenti pranešimą 
fronto linijos vadui. Kaip atsargus Žmogus, pranešimo nuorašą nu- 
siunčiau ir mūsų bataliono komendantui. 

Po pusvalandžio pakiliai nusiteikę — neneigsiu, kad prie to truputį 
prisidėjo angliškas konjakas, vėl išsirikiavome ir sėlindami nuo tra- 
verso prie traverso pajudėjome išilgai Zygfrydo linijos. 

Iš į apkasą įleisto blokhauzo gavome ugnies ir, norėdami apsi- 
žvalgyti, užlipome ant artimiausios postos pakylos. Kol su blokhau- 
Zo gyventojais mainėmės kulkomis, vienas vyras išsitiesė ant grindų 
tarsi partrenktas nematomu kumščiu. Šaudmuo perėjo per šalmo vir- 
šūnę ir kaukolėje išarė ilgą griovelį. Žaizdoje sulig kiekvienu pulso 
tvinksniu kilo ir traukėsi smegenys; tačiau jis galėjo savarankiškai 
grįžti į užnugarį. Dar liepiau jam palikti kuprinę, kurią labai norėjo 
pasiimti, ir prisakiau eiti lėtai ir atsargiai. 

Ketindamas įveikti pasipriešinimą puolimu per atvirą lauką, pa- 
kviečiau siūlytis savanoriais. Žmonės dvejodami žvalgėsi vienas į 
kitą; tik nerangus lenkas, kurį visuomet laikiau silpnapročiu, išsiropš- 
tė iš apkaso ir nulapnojo link blokhauzo. Deja, pamiršau vardą šio pa- 
prasto vyro, kuris mane išmokė, jog Žmogų iš tikrųjų pažįsti tik tada, 
kai pamatai jį pavojaus akimirką. Tada ir kariūnas Noipertas su savo 
skyriumi užšoko ant priedangos, tuo pat metu mes puolėme apkasuo- 
se. Anglai iššovė kelis šūvius ir pabėgo, palikdami blokhauzą likimo 
valiai. Vienas iš puolančiųjų, iki tikslo likus keliems žingsniams, su- 
smuko veidu į žemę ir nurimo. Jis gavo vieną 1š tų šūvių į širdį, po 
kurių nukautasis sustingsta poza, labai panašia į miegančiojo. 

Toliau puldami susidūrėme su įnirtingu nematomų granatų svai- 
dytojų pasipriešinimu ir po netrumpų skerdynių buvome vėl atstumti 
prie blokhauzo. Čia užsibarikadavome. Kaudamiesi dėl šio apkasų 
ruožo ir mes, ir anglai palikome nemažai žuvusiųjų. Deja, tarp jų 
buvo ir puskarininkis Mevijus, kurį naktį prie Renjevilio įvertinau 
kaip drąsų kovotoją. Jis gulėjo kraujo klane veidu žemyn. Apvertęs 
pamačiau didžiulę skylę kaktoje ir supratau, kad pagalbos čia nebe- 
reikia. O ką tik su juo apsikeitėme keliais žodžiais — staiga nebesulau- 
kiau atsakymo į klausimą. Kai po kelių sekundžių apėjau traversą, už 
kurio Mevijus pranyko, jis jau gulėjo negyvas. Tai buvo pamėkliška. 

Kai ir priešas truputį atsitraukė, prasidėjo nuožmus susišaudy- 
mas, kurio metu mums galvų pakelti neleido už penkiasdešimties 
metrų pastatytas ,„Lewis“ ginklas. Mūsų lengvasis kulkosvaidis sto- 
j0 į dvikovą. Pusę minutės abu ginklai, šlakstomi kulkomis, tratino 
vienas į kitą. Tada mūsų taikytojas, jefreitorius Motulas, susmuko 
su žaizda galvoje. Nors per veidą iki pat smakro tekėjo smegenys, 
mums nešant į artimiausią slėptuvę, jis dar turėjo aiškią sąmonę. 
Motulas, vyresnio amžiaus vyras, buvo iš tų, kurie niekad nebūtų pa- 
sisiūlę savanoriais. Tačiau jam stovint už kulkosvaidžio pastebėjau, 
kad, nepaisydamas tykštančių serijų, jis neįtraukė galvos nė per colį. 
Kai paklausiau, kokia savijauta, įstengė atsakyti rišliais sakiniais. 
Man susidarė įspūdis, kad mirtina žaizda jam nekėlė jokio skausmo, 
o gal jis apskritai nesuprato, kas atsitiko. 

Pamažu pasidarė truputį ramiau, nes ir anglai ėmė darbuotis prie 
barikados. Dvyliktą valandą pasirodė kapitonas fon Briksenas, lei- 
tenantas Tebė ir leitenantas Foigtas; jie pasveikino mane su kuopos 
pasiekimais. Susėdome blokhauze, papusryčiavome iš angliškų at- 
sargų ir aptarėme padėtį. Vienu tarpu rėkdamas pasiderėjau su maž- 
daug dvidešimt penkiais anglais, kurių galvos išniro virš apkaso per 
šimtą metrų nuo mūsų, ir kurie lyg ir norėjo pasiduoti. Tačiau kai 
išlindau iš priedangos, mane apšaudė iš giliau. 

Staiga barikadoje prasidėjo judėjimas. Nuskriejo granatos, su- 
poškėjo šautuvai, tratėjo kulkosvaidžiai. 

— Jie ateina! Jie ateina! 

Šokome už smėlio maišų ir pradėjome šaudyti. Mūšio įkarštyje 
vienas iš mano žmonių, jefreitorius Kimpenhauzas užšoko ant bari- 
kados ir tol šaudė į apkasus, kol du pavojingi šūviai į rankas nenu- 
trenkė žemyn. Įsidėmėjau šį akimirkos herojų ir po keturiolikos die- 
nų džiaugiausi galėdamas jį pasveikinti su pirmo laipsnio Geležiniu 
Kryžiumi. 

Po šio incidento grįžus prie pusryčių vėl pasigirdo baisus triukš- 
mas. Prasidėjo vienas iš tų nutikimų, kuris nenumatomu būdu pakei- 
čia visą situaciją. Šaukė norintis su mumis užmegzti ryšį kaimyninio 
pulko iš kairės vicefeldfebelis, kupinas baisaus noro pasipešti. Gir- 
tumas jo įgimtą drąsą pavertė siutu. 

— Kur Tomis? Puolam tuos šunsnukius! Nagi, kas su manim? 

Įtūžęs jis nugriovė mūsų gražią barikadą ir puolė pirmyn, skinda- 
masis kelią dundančiomis granatomis. Prieš jį apkasu lėkė ordonan- 
sas ir šautuvo šūviais guldė tuos, kurie išvengė sprogmenų. 

Drąsa, nutrūktgalviška asmeninė rizika visada įkvepia. Tad ir 
mus apėmė įniršis, ir pačiupę keletą granatų, mes ėmėm lenktyniau- 
ti, kas greičiau prisijungs prie šitos berkserkiškos ekskursijos. Grei- 
tai atsiradau prie tų, kurie lėkė išilgai pozicijų; bet ir kitų karininkų 
nereikėjo ilgai prašyti. Netgi bataliono vadas kapitonas fon Brik- 
senas su šautuvu rankose atsistojo UŽ pirmosios gretos ir per mūsų 
galvas paguldė ne vieną priešo svaidytoją. 

Anglai narsiai gynėsi. Grūmėmės dėl kiekvieno traverso. Ore 
maišėsi juodi „Mill“ granatų 1r mūsų ilgakočių granatų kamuoliai. 
Už kiekvieno paimto traverso užtikdavome lavonus arba dar trūk- 
čiojančius kūnus. Žudėmės nematydami vienas kito. Ir mes turėjome 
nuostolių. Šalia ordonanso ant žemės nukrito geležies gabalas, kurio 
vyras nebegalėjo išvengti; jis susmuko, ir kraujas iš daugybės žaizdų 
sunkėsi ant molio. 

Peršokome per jo kūną ir nuskubėjome į priekį. Mūsų kelią Žy- 
mėjo perkūniški trenksmai. Negyvoje vietovėje šimtai akių už šau- 
tuvų ir kulkosvaidžių žvalgėsi taikinio. Buvome smarkiai nutolę 
nuo savo linijų. Iš visų pusių į mūsų šalmus švilpė kulkos ir garsiai 
pokštelėjusios susiplodavo į apkaso kraštą. Kiekvieną kartą, kai virš 

horizonto linijos pasirodydavo vienas iš kiaušinio formos geležies 
luistų, akis jį užfiksuodavo taip įžvalgiai, kaip būna tik sprendžiant 
dėl gyvybės ar mirties. Laukimo akimirkomis reikėdavo rasti to- 
kią vietą, iš kurios matyti kiek įmanoma daugiau dangaus, nes tik 
jo blyškiame fone pakankamai išryškėdavo mirtį nešančių rutulių 
juodas rifliuotas metalas. Tada sviesdavai savo granatą ir lėkda- 
vai į priekį. Į tįsančius priešininkų kūnus niekas nežiūrėdavo; šitas 
žaidimą baigė, prasideda nauja dvikova. Apsikeitimas granatomis 
primena fechtavimąsi rapyromis: turi šokinėti kaip baleto artistas. 
Iš visų dvikovų ši yra mirtiniausia, ji baigiasi tik tada, kai vienas iš 
priešininkų išlekia į orą. Pasitaiko, kad krinta ir abu. Tomis minu- 
tėmis į mirusiuosius, kuriuos kas kartą peršokdavau, įstengdavau 
žiūrėti be šiurpo. Jie gulėjo suglebę, minkštomis pozomis, būdin- 
gomis akimirksniams, kai gyvybė palieka kūną. Šokinėdamas aš 
kivirčijausi su vicefeldfebeliu, kuris buvo tikrai padūkęs vyrukas. 
Jis norėjo būti pirmas ir reikalavo, kad aš nesvaidyčiau, o padavi- 
nėčiau jam sprogmenis. Tarp trumpų, šaižių šūksnių, kuriais regu- 
liuojamas darbas ir įspėjama apie priešininko judesius, išgirsdavau 
jo balsą: 

— Meta vienas! Aš buvau šturmo bataliono instruktorius! 

Į dešinę vedantį apkasą išvalė paskui mus sekę 225-ojo pulko 
kariai. Į aklavietę patekę anglai bandė sprukti per atvirą lauką, bet 
krito nuo ugnies, iškart nukreiptos į juos iš visų pusių. 

Bet ir kitiems Zygfrydo linijoje pasidarė nejauku — mes jiems 
lipom ant kulnų. Jie mėgino pasprukti per dešinėn sukančią susisie- 
kimo eigą. Užšokome ant posto pakylos ir tai, ką pamatėme, privertė 
mus pašėlusiai sušukti iš džiaugsmo: apkasas, kuriuo jie norėjo pa- 
sprukti, tarsi lenktas lyros sparnas grįžo atgal prie mūsiškio; siau- 
riausiose vietose juos skyrė ne daugiau kaip dešimt žingsnių. Taigi 
jie dar kartą turėjo praeiti pro mus. Nuo aukštėlesnio taško matėsi 
iš skubėjimo ir jaudulio klupinėjančių anglų šalmai. Pirmajam po 
kojomis nusviedžiau granatą, kad jie sunerimę sustotų, o paskui juos 
sekantys susigrūstų. Jie pateko į siaubingą susiaurėjimą: granatos 
lėkė oru kaip sniego gniūžtės, viską apgaubdamos pieno baltumo 

dūmais. Iš galo mums padavinėjo vis naujus sprogmenis. Tarp susi- 
grūdusių anglų blykčiojo žaibai, į viršų išmesdami skutus ir šalmus. 
Pynėsi pykčio ir baimės riksmai. Degančiomis akimis užšokome ant 
apkaso krašto. Visos vietovės šautuvai nukrypo į mus. 

Šitaip apkvaitusį mane žemėn nutrenkė tarytum kūjo smūgis. 
Atsitokėjęs nusiėmiau šalmą ir su siaubu išvydau dvi didžiules 
metale pramuštas skyles. Į pagalbą atskubėjęs kadetas Mormanas 
nuramino mane patikindamas, kad pakaušyje matyti tik kruvinas 
įbrėžimas. Tolimo šaulio kulka prakiurdė šalmą ir brūkštelėjo per 
galvą. Apdujęs, paskubom sutvarstytas, nusvyravau atgal, tolyn 
nuo kautynių židinio. Kai praėjau kitą traversą, ant manęs iš nu- 
garos užgriuvo vyras ir iškošė, kad toje pačioje vietoje nuo šūvio į 
galvą neseniai krito Tebė. 

Žinia mane visiškai pribloškė. Kilnaus būdo bičiulis, su kuriuo 
ilgus metus dalinausi džiaugsmais, vargais ir pavojais, kuris prieš 
keletą minučių man šūktelėjo pokštą, palydėjo savo gyvybę per ma- 
žutį švino gabalėlį! Negalėjau tuo patikėti; deja, tai buvo tikra. 

Tuo pat metu šiame mirtiname apkasų ruoželyje nukraujavo visi 
mano kuopos puskarininkiai ir trečdalis kareivių. Šūviai į galvas kri- 
to kaip kruša. Žuvo ir leitenantas Hopfas, vyresnio amžiaus vyras, iš 
profesijos pedagogas, vokiečių mokytojas tikriausia žodžio prasme. 
Abu kariūnai ir daugelis kitų buvo sužeisti. Nepaisant to, septintoji 
kuopa, vadovaujama paskutinio kuopos karininko leitenanto Hopen- 
rato, išlaikė užimtas pozicijas tol, kol atėjo pamaina. 

Iš visų jaudinančių karo momentų nė vienas negali prilygti dviejų 
smogiamųjų grupių vadų susitikimui kovinėse pozicijose tarp siaurų 
molio sienų. Čia nėra atsitraukimo nei pasigailėjimo. Tą žino kie- 
kvienas, matęs juos savo stichijoje — apkasų kunigaikščius rūsčiais, 
negailestingais veidais, nutrūktgalvius skvarbiomis, kraugeriškomis 
akimis, vikriai šokinėjančius pirmyn ir atgal, viskam pasiruošusius 
vyrus, neminimus jokiuose pranešimuose. 

Grįždamas atgal stabtelėjau prie kapitono fon Brikseno, kuris su 
keliais kariais šaudė į galvas, kyšančias virš netoliese esančio para- 
lelinio apkaso krašto. Įsiterpiau tarp jo ir kito šaulio ir ėmiau sekti 

kulkų pataikymus. Apimtas svajingos nuotaikos, kuri užplūsta po 
sužeidimo šoko, nepagalvojau, kad mano tvarstis šviečia 1š toli ne- 
lyginant baltas tiurbanas. 

. Staiga smūgis į kaktą vėl nubloškė mane į apkaso dugną, o akis 
užliejo kraujas. Tuo pačiu metu nugriuvo ir šalia stovėjęs vyras ir 
pradėjo dejuoti. Šūvis per šalmą ir smilkinį, kulka liko kūne. Kapi- 
tonas baiminosi, kad šiandien bus praradęs jau antrą kuopos vadą, 
tačiau atidžiau apžiūrėjęs aptiko tik dvi negilias skylutes palei plau- 
kus, greičiausiai kulkos nuoskilų arba kito sužeistojo šalmo skevel- 
drų darbą. Šis vyras, su kuriuo drauge nešiojomės vienos ir tos pa- 
čios kulkos metalą, po karo mane aplankė; jis dirbo cigarečių fabrike 
ir po pataikymo pasidarė ligotas ir ekscentriškas. 

Susilpnintas pakartotinio kraujo praradimo, prisidėjau prie ka- 
pitono, grįžtančio į savo vadavietę. Ristele įveikę smarkiai apšau- 
domą Mevro kaimo pakraštį, pasiekėme blindažą kanale, kur mane 
sutvarstė ir sušvirkštė skiepų nuo stabligės. 

Po pietų sėdau į sunkvežimį ir nuvažiavau į Lekliuzą, kur rapor- 
tavau pulkininkui fon Openui. Pusiausnūda, tačiau puikios nuotai- 
kos ištuštinęs su juo butelį vyno, atsisveikinau ir po tokios galingos 
dienos jausdamasis užsitarnavęs poilsio, kritau į lovą, kurią paruošė 
mano ištikimasis Vinkė. 

Po dviejų dienų batalionas įžygiavo į Lekliuzą. Gruodžio 4-ąją 
divizijos vadas, generolas fon Busė, kreipėsi į mūšyje dalyvavusius 
batalionus, ypatingai paminėdamas septintąją kuopą. Sutvarstyta 
galva pravedžiau ją pro generolą. 

Teisėtai galėjau didžiuotis savo žmonėmis. Mažiau nei aštuonios 
dešimtys užėmė ilgą apkasų ruožą, paėmė krūvą kulkosvaidžių, mi- 
nosvaidžių, amunicijos ir du šimtus belaisvių. Džiaugiausi galėda- 
mas pranešti apie virtinę paaukštinimų ir apdovanojimų. Smogiamų- 
jų skyrių vadas leitenantas Hopenratas, blokhauzo šturmuotojas ka- 
riūnas Noipertas, taip pat narsusis barikadų gynėjas Kimpenhauzas 
prie krūtinės prisisegė užtarnautą pirmo laipsnio Geležinį Kryžių. 

Savo dvigubu sužeidimu, iš viso jau penktuoju, ligoninės ne- 
apsunkinau; išsigydžiau jį per Kalėdų atostogas. Brėžis pakaušyje 

greitai užgijo, skeveldra kaktoje užaugo, prisidėdama prie kitų dvie- 
jų, kurių viena dar nuo Renjevilio laikų tūno kairėje rankoje, kita — 
ausies spenelyje. Tuo laiku mane nustebino atsiųstas Hohencolernų 
Riterio Kryžiaus ordinas. 

Šis paauksuotas kryžius ir sidabrinė taurė su užrašu „Mevro nu- 
galėtojui“, kurią man įteikė kitų trijų bataliono kuopų vadai - tai 
mano suvenyrai iš dvigubo Kambrė mūšio, įeisiančio istorijon kaip 
pirmas bandymas naujais būdais įveikti mirtiną pozicinio karo trau- 
kos jėgą. 

Namo parsivežiau ir peršautą šalmą. Saugoju jį kartu su kitu šal- 
mu, kurį nešiojo indų ulonų vyresnysis leitenantas, vedęs prieš mus 
savo vyrus. | 


PRIE KOŽOLIO UPELIO 


Dar prieš mano atostogas, 1917 gruodžio 9-ąją, po kelių dienų poilsio 
pakeitėm priešakinėje linijoje dešimtąją kuopą. Kaip minėjau, pozici- 
jos buvo priešais Viz an Artua kaimą. Mano sektorius dešinėje ribo- 
josi su Araso—Kambrė keliu, kairėje — su užpelkėjusia Kožolio upelio 
vaga, kuria naktiniai patruliai palaikydavo ryšį su kaimynine kuopa. 
Priešo pozicijas užstojo už priešakinių apkasų esanti aukštuma. Be 
kelių reidų, kurie naktimis bandė lįsti prie mūsų spygliuotos vielos, ir 
elektros generatoriaus burzgimo netolimoje Huberto fermoje daugiau 
priešo pėstininkų gyvybės ženklų nepastebėjome. Nemalonūs buvo 
dažni apšaudymai dujinėmis minomis, pareikalavę ne vienos aukos. 
Minos išlėkdavo 1š keleto šimtų žemėn įkastų geležinių vamzdžių; 
elektrinė detonacija paleisdavo liepsnojančią salvę. Kai pašvaistė nu- 
švisdavo, buvo skelbiamas dujų pavojus, ir tam, kuris iki pataikymo 
neužsimaudavo dujokaukės, būdavo riesta. Kai kuriose vietose dujos 

pasiekdavo beveik absoliučią koncentraciją, kad negelbėjo ir dujo- 
kaukė, nes tiesiog nebelikdavo deguonies kvėpuoti. Taip praradome 
ne vieną karį. 

Mano blindažas buvo įleistas į stačią už pozicijų atsiveriančio 
žvyro karjero sieną; beveik kasdien jį smarkiai apšaudydavo. Už 
karjero dūlavo sunaikinto cukraus fabriko metalinių konstrukcijų 
juodos apybraižos. į 

Žvyro karjeras buvo kraupi vieta. Tarp išrausų, užverstų karo 
šlamštu, kyšojo kreivi apgriuvusių kapų kryžiai. Naktį būdavo tam- 
su, nors į akį durk, todėl užgesus vienai šviečiamajai raketai, tu- 
rėdavai laukti kitos, kad nuo saugaus tako pakloto nenužengtum į 
Kožolio purvą. 

Jei tik nedirbdavau prie statomo sargybos apkaso, dienas leisda- 
vau šaltoje kaip ledas slėptuvėje; skaitydavau knygą ir norėdamas 
sušilti, trepsėdavau ant slėptuvės rėmo. Tam pačiam dalykui buvo 
naudojamas kalkakmenio uolos nišoje paslėptas žalio mėtinio like- 
rio butelis, Kuriuo aš ir mano ordonansai dažnai papiktnaudžiau- 
davome. 

Šalome kaip reikiant; tačiau jei į apsiniaukusį gruodžio dangų iš 
karjero būtume paleidę nors mažiausio lauželio dūmą, mūsų vieta 
greitai būtų tapusi visai negyvenama, nes iki šiol priešas vadavietės 
buveine, atrodo, laikė cukraus fabriką, ir didžiąją sviedinių dalį ei- 
kvojo senam geležies laužui. Todėl į sustingusius sąnarius gyvybė 
grįždavo tik sutemus. Užkurta nedidelė krosnis be tiršto dūmo skleis- 
davo ir malonią šilumą. Netrukus ant slėptuvės laiptų subarškėdavo 
iš Vizo grįžtančių ir jau ilgesingai laukiamų maistininkų katiliukai. 
O jeigu amžinąją griežčių, miežių kruopų ir džiovintų daržovių seką 
pertraukdavo pupelės arba makaronai, nuotaika nebegalėdavo būti 
geresnė. Sėdėdamas prie savo mažo staliuko ne kartą mėgavausi 
liaudiškais ordonansų pokalbiais, kurie, apgaubti tabako debesų, 
tupėdavo prie krosnies, šildydami kvapnaus grogo pilną katiliuką. 
Karas ir taika, kova ir gimtinė, bazė ir atostogos — viskas buvo labai 
nuodugniai aptariama, ir aš įsidėmėjau ne vieną taiklų posakį. Antai 
atostogų išvažiuojantis ordonansas atsisveikino šias žodžiais: „Ži- 

not, juk Žiauriai smagu, kai pirmą naktį vėl guli savo lovoje namie ir 
motina sėdi taip arti!“ 

Sausio 19-osios ketvirtą ryto atėjo mūsų pamaina; per tirštą pūgą 
nužygiavome į Gui, kur turėjome apsistoti ilgesniam laikui, kad pa- 
siruoštumėm didelio puolamojo mūšio užduotims. Iš Ludendorfo“ 
instrukcijų, kurias išdalino visiems karininkams iki kuopos vadų ly- 
gio, sužinojome, kad artimiausiu metu bus bandoma išspręsti karo 
baigtį vienu galingu smūgiu. 

Mes kartojome beveik užmirštus šaulių kautynių ir manevrinio 
karo būdus, taip pat uoliai šaudėme iš šautuvų ir kulkosvaidžių. Ka- 
dangi visi kaimai už fronto buvo užimti iki paskutinės palėpės, šau- 
dykla paversdavome kiekvieną pakriūtę, tad kartais kulkos skraidy- 
davo po apylinkę tarsi mūšyje. Mano kuopos taikytojas su lengvuoju 
kulkosvaidžiu išvertė iš balno kito pulko vadą kaip tik tada, kai tas 
inspektavo karius. Laimei, šis išsisuko nesunkiu kojos sužeidimu. 

Keletą kartų su kuopa mokėmės pulti sudėtingas apkasų sistemas 
kovinėmis granatomis — taip panaudojome ir užtvirtinome Kambrė 
mūšio patyrimus. Ir čia neapsiėjo be sužeistųjų. 

Sausio 24-ąją su mumis atsisveikino pulkininkas fon Openas, ku- 
ris turėjo perimti brigadą Palestinoje. Pulkui, kurio kovinė istorija 
glaudžiai susijusi su jo vardu, jis be pertraukų vadovavo nuo pat 
1914-ųjų pavasario. Pulkininkas fon Openas buvo gyvas pavyzdys, 
jog esama Žmonių, kurie gimę vadovauti. Jį visada supo tvarkos ir 
patikimumo aura. Pulkas yra stambiausias karinis vienetas, kurio na- 
riai vienas kitą pažįsta asmeniškai; tai, sakytumei, didžiausia karei- 
viška šeima, ir tokio vyro pavyzdys nepastebimai veikia tūkstančius. 
Deja, jo atsisveikinimo žodžiams: „Iki pasimatymo Hanoveryje!“ 
nebuvo lemta išsipildyti; jis netrukus mirė nuo azijinės choleros. Jau 
žinojau apie pulkininko mirtį, kai gavau man adresuotą jo laišką. 
Esu jam už daug ką dėkingas. 

Vasario 6-ąją vėl persikėlėme į Lekluzą, o 22-ąją keturioms die- 
noms buvome dislokuoti išrausų lauke kairiau Diuri-Endekūro kelio, 


* Erich von Ludendorff (1865-1937) - generolas, vienas pagrindinių vokiečių armijos strategų. 

kur naktimis tvirtinome priekinę liniją. Išvydęs pozicijas priešais 
Bulekūro kaimo griuvėsius, nebeturėjau abejonių, kad dalis galin- 
go puolimo, apie kurį viltingai kuždėtasi visame Vakarų fronte, 
vyks čia. 

Su karštligiška skuba visur vyko statybos, buvo kasamos slėptu- 
vės, tiesiami nauji keliai. Plyname išrausų lauke išdygo iškabos su 
hieroglifais, kurie greičiausiai rodė baterijų ir vadaviečių išsidėsty- 
mą. Mūsų lėktuvai be atokvėpio patruliavo ore, neleisdami priešo 
aviacijai stebėti, kas vyksta. Kad pajėgos žinotų tikslų laiką, kasdien 
lygiai vidurdienį iš pririšamųjų aerostatų nuleisdavo juodą kamuolį, 
kuris po dešimties minučių pranykdavo. 

Baigiantis mėnesiui vėl nužygiavome į mūsų senus postovius 
Gui. Po daugybės bataliono ir pulko lygio pratybų du kartus visa 
divizija didelėse, baltomis juostomis nužymėtose pozicijose trenira- 
vome pralaužimą. Po to divizijos vadas kreipėsi į karius, ir visiems 
pasidarė aišku, kad puolimas prasidės artimiausiomis dienomis. 

Su malonumu prisimenu paskutinį vakarą; sėdėjome prie aps- 
krito stalo ir karščiuodamiesi kalbėjomės apie būsimą manevrinį 
karą. Tai kas, jei apimti entuziazmo vynui išleidome paskutinį tale- 
rį - kam mums tie pinigai? Greitai būsime anapus priešo linijų arba 
apskritai Anapus. Tik priminus, kad užnugaris dar nori gyventi, ka- 
pitonui pavyko įtikinti mus nesvaidyti stiklų, butelių ir porceliano 
į sienas. 

Nė kiek neabejojome, kad didysis sumanymas pavyks. Šiaip ar 
taip, mes padarysime viską, ką galime. Geros formos buvo ir su- 
dėtis. Kai išgirsdavai juos lakoniška Žemutinės Saksonijos manie- 
ra kalbant apie būsimą „Hindenburgo sprintą“, žinodavai, kad jie 
1msis reikalo kaip visada: atkakliai, patikimai ir be nereikalingo 
triukšmo. 

Kovo 17-ąją, nusileidus saulei, išžygiavome iš jau spėtų pamėgti 
postovių į Brunemoną. Keliai buvo perpildyti be atvangos žygiuo- 
jančių karių kolonų, nesuskaičiuojamų pabūklų ir begalinių gurguo- 
lių. Tačiau viešpatavo tiksli tvarka pagal rūpestingai paruoštą mobi- 
lizacijos planą. Vargas tam daliniui, kuris pedantiškai nesilaikė savo 

kelio ir žygiavimo laiko; nustumtas į pakelės griovį, jis turėdavo iš- 
tisas valandas laukti, kol galėdavo įsisprausti į tarpą. Vieną kartą vis 
dėlto pakliuvome į spūstį, kai kapitono fon Brikseno arklys užšoko 
ant kaustytos vežimo ienos ir nugaišo. 


DIDYSIS MUŠIS 


Batalionas apsistojo Briunemono pilyje. Sužinojome, kad kovo 
19-osi0s naktį Žygiuosime į frontą ir būsime rezerve išrausų lauko 
slėptuvėse netoli Kanikūro ir kad didysis puolimas numatytas 1918 
kovo 21-osios rytą. Pulko užduotis buvo prasiveržti tarp Ekut Sen 
Meino ir Norėjaus kaimų ir pirmąją dieną pasiekti Mori. Pozicinių 
kovų priešais Monši metuši vietovė buvo mūsų užnugaris, todėl ją 
gerai pažinojome. 

Pasiunčiau leitenantą Šmitą, kurio dėl mielo būdo negalėjome 
vadinti kitaip kaip „Šmiteliu“, į priekį paruošti kuopai nakvynę. Nu- 
matytą valandą išžygiavome iš Briunemono. Kelių sankryžoje, kur 
mūsų laukė vedlių komanda, kuopos persiskyrė ir spinduliškai paju- 
dėjo į priekį. Pasiekus antrąją liniją paaiškėjo, kad vedliai pasiklydo. 
Prasidėjo klaidžiojimas menkai apšviestame, pažliugusiame išrau- 
sų lauke ir kitų, lygiai taip pat nesigaudančių dalinių klausinėjimas. 

Kad vyrai visai nenusivarytų nuo kojų, liepiau sustoti ir į skirtingas 
puses išsiunčiau vedlius. 

Skyriai sudėjo šautuvus į piramidę ir sugužėjo į didžiulę išrau- 
są; Mudu su leitenantu Šprengeriu atsisėdome ant mažesnės išrausos 
krašto; nuo jo į didžiąją žiūrėjai kaip iš balkono. Jau kurį laiką maž- 
daug per šimtą žingsnių nuo mūsų tvykstelėdavo pavieniai sprogi- 
mai. Naujas sviedinys nukrito netoliese; skeveldros teškeno į molio 
sienas. Vienas vyras suriko ir pareiškė esąs sužeistas į koją. Purvina- 
me jo bate rankomis ieškodamas kulkos įėjimo, sušukau skyriams, 
kad išsiskirstytų po aplinkines išrausas. 

Padangėje vėl sušvilpė. Visus perliejo stingdantis pojūtis: lekia 
čia! Tada nugriaudėjo kurtinants, baisingas trenksmas — sviedinys 
krito tiesiai tarp mūsų. 

Apkvaitęs atsikėliau. Iš didžiosios išrausos sklido ryški rožinė 
užsiliepsnojusių kulkosvaidžio juostų šviesa. Ji nušvietė kunkuliuo- 
jančius sprogimo dūmus, kuriuose raitėsi krūva juodų kūnų, ir į visas 
puses sprunkančių nesužeistųjų šešėlius. Vienu metu pasigirdo dau- 
giabalsis, kraupus skausmo ir pagalbos šauksmas. Besiraitanti tamsi 
masė rūkstančio ir žioruojančio katilo gelmėje tarsi pragariška vizija 
sekundei atvėrė giliausią siaubo prarają. 

Po kelių pastirimo, kaustančio siaubo akimirkų pašokau ir kaip 
visi kiti aklai nubėgau į tamsą. Tiktai išrausoje, į kurią stačia galva 
įgriuvau, suvokiau, kas nutiko. — Daugiau nieko nebegirdėti ir nebe- 
matyti, tik kuo toliau nuo čia, kuo toliau į giliausią naktį! - Bet žmo- 
nės! Aš privalau jais rūpintis, jie man patikėti. — Prisiverčiau grįžti į 
tą siaubingą vietą. Pakeliui sutikau šaulį Halerį, kuris prie Renjevilio 
pagrobė kulkosvaidį, ir nusivedžiau jį su savimi. 

Sužeistieji vis dar baisiai šaukė. Kai kurie prišliaužė prie manęs 
ir, atpažinę mano balsą, ėmė aimanuoti: „Tamsta leitenante, tamsta 
leitenante!“ Vienas mano mėgstamiausių naujokų, Jasinskis, kuriam 
skeveldra sulaužė šlaunį, įsikibo į kojas. Keikdamas savo bejėgišku- 
mą, sutrikęs paplekšnojau jam per petį. Tokie akimirksniai įstringa. 

Buvau priverstas palikti nelaiminguosius vieninteliam gyvam li- 
kusiam sanitarui, nes iš pavojingos zonos turėjau išvesti aplink mane 

susibūrusią saujelę sveikųjų. Prieš pusvalandį stovėjęs kovingos 
kuopos priešakyje, dabar klydinėjau po apkasų labirintą su keliolika 
visiškai demoralizuotų žmonių. Vaikiško veido karys, iš kurio prieš 
keletą dienų per pratybas šaipėsi bendražygiai, nes nepakeldamas 
sunkių amunicijos dėžių jis apsiverkė, dabar įkandin mūsų atkakliai 
tempė tą patį krovinį, išgelbėtą 1š siaubingo susidūrimo vietos. Šis 
pastebėjimas buvo paskutinis lašas. Puoliau ant žemės ir pradėjau 
nevaldomai kūkčioti, kariams niūriai stovint aplinkui. 

Keletą valandų nesėkmingai paklaidžioję apkasais, kur purvas ir 
vanduo siekė iki kelių, dažnai apšaudomi ir mirtinai išvargę, susime- 
tėme į kelias sienose iškastas amunicijos nišas. Vinkė virš manęs iš- 
skleidė savo apklotą, tačiau aš negalėjau sumerkti akių ir rūkydamas 
cigarus ir jausdamas visišką apatiją laukiau aušros. 

Išrausų lauką nušvietę pirmieji spinduliai atskleidė neįtikėtiną 
sujudimą. Nesuskaičiuojami daliniai stengėsi pasiekti priedangas, 
artileristai nešė amuniciją, minosvaidininkai tempė savo vežimus; 
telefonistai ir šviesos signalininkai tiesė laidus. Tai buvo tikrų ti- 
kriausias mugės šurmulys per tūkstantį metrų nuo priešo, kuris ne- 
suprantamu būdu nieko nepastebėjo. 

Galiausiai sutikau kulkosvaidininkų kuopos vadą leitenantą Fa- 
lenštainą, seną fronto karininką, žinojusį, kur mūsų buveinė. Jo pir- 
masis sakinys buvo „Ei, kaip jūs atrodot! Jūsų veidas visiškai gelto- 
nas.“ Jis parodė didelę slėptuvę, pro kurią naktį praėjome gal tuziną 
kartų. Ten sutikau Šmitelį, dar nežinojusį apie mūsų nelaimę. Radau 
ir anuos karius, kurie turėjo mus čia atvesti. Nuo šios dienos užimant 
naujas pozicijas, vedlius su didžiausia atida visad rinkdavausi pats. 
Karo mokslai nuodugnūs, bet mokėti už juos reikia labai brangiai. 

Apgyvendinęs palydovus, patraukiau į praėjusios nakties košma- 
ro vietą. Ji atrodė šiurpiai. Aplink išdegusią sprogimo išrausą gulėjo 
daugiau nei dvidešimt pajuodusių kūnų, beveik visi neatpažįstamai 
sumaitoti. Kai kuriuos vėliau buvome priversti įrašyti kaip dingusius 
be Žinios, nes iš jų nieko neliko. 

Gretimų pozicijų Kareiviai iš bjaurios maišalynės traukė miru- 
siųjų daiktus ir ieškojo grobio. Juos nuvijęs pavedžiau savo tarnui 


219 


surinkti pinigines ir vertingus daiktus, kad perduotume velionių 
artimiesiems. Tiesa, kitą dieną per puolimą buvome priversti juos 
palikti. 

Pradžiugau pamatęs iš netolimos slėptuvės lendantį Šprengerį su 
kareivių būriu; jie čia praleido naktį. Liepiau skyrių vadams rapor- 
tuoti ir sužinojau, kad dar turime šešiasdešimt tris vyrus. Praėjusį va- 
karą puikiausiai nusiteikęs išvykau su šimtu penkiasdešimčia! Man 
pavyko nustatyti per dvidešimt žuvusiųjų ir per šešiasdešimt sužeis- 
tųjų — daugelis jų vėliau nuo sužeidimų mirė. Atlikdamas apžiūrą, 
daug vaikščiojau po apkasus ir išrausas, ir tai atitraukdavo dėmesį 
nuo siaubingų vaizdų. 

Vienintelė menka paguoda buvo ta, kad galėjo būti dar blogiau. 
Šaulys Rustas stovėjo taip arti sprogimo, kad užsiliepsnojo jo amu- 
nicijos dėžės diržai. Puskarininkis Pegau — kuris, tiesa, žuvo kitą 
dieną — stovėdamas tarp dviejų į gabalus suplėšytų bendražygių, liko 
net neįbrėžtas. 

Likusią dienos dalį praleidome slogiai nusiteikę, daugiausia mie- 
godami. Mane dažnai kvietė pas bataliono vadą, nes vis reikėjo ap- 
tarti puolimo detales. O šiaip tįsojau ant gulto ir su dviem savo kari- 
ninkais šnekėjau visokiausius niekus, kad tik išvengčiau kankinan- 
čių minčių. Pasikartojantis refrenas buvo: „Dėkui Dievui, blogiau 
nei kulka nebus“. Keletu žodžių bandžiau padrąsinti vyrus, kurie 
nebylūs tupėjo ant slėptuvės laiptų, tačiau neatrodė, kad tai turėjo 
poveikį. Bet ir aš nebuvau nusiteikęs drąsinti. 

Dešimtą valandą pasiuntinys atnešė įsakymą Žygiuoti į priekinę 
liniją. Iš urvo ištrauktas laukinis žvėris, jūreivis, kuriam po kojomis 
grimzta gelbstinti lenta, jaučia kažką panašaus kaip mes, turėję ap- 
leisti saugią, šiltą slėptuvę ir išeiti į nesvetingą naktį. 

Čia jau buvo neramu. Smarkiai apšaudomi šrapneliais, nuskubėjo- 
me Felikso tranšėja 1r be nuostolių pasiekėme fronto liniją. Kol suki- 
nėjomės apkasuose, tiltais virš mūsų galvų į priešakinės pozicijas jau 
važiavo artilerija. Pulkui paskyrė gana siaurą ruožą; mūsų batalionas 
turėjo pulti pirmas. Visos slėptuvės akimirksniu prisigrūdo Žmonių. 
Likusieji lauke apkasų sienose rausė ertmes, kad turėtų nors kokią 

apsaugą nuo tikėtinos artilerijos ugnies prieš puolimą. Po ilgo stum- 
dymosi pirmyn atgal kiekvienas rado sau ertmę. Kapitonas fon Brik- 
senas dar kartą į pasitarimą sušaukė kuopų vadus. Paskutinį sykį su- 
tikrinome laikrodžius ir, paspaudę vienas kitam rankas, išsiskirstėme. 

Laukdamas 5.05 val., kai turėjo prasidėti rengimas ugnimi, atsi- 
sėdau ant slėptuvės laiptų šalia abiejų savo karininkų. Kadangi nelijo 
ir giedra žvaigždėta naktis žadėjo sausą rytą, nuotaika šiek tiek pasi- 
taisė. Laiką trumpinome rūkydami ir šnekėdamiesi. Trečią valandą 
papusryčiavome ir per rankas paleidome gertuvę. Pirmosiomis ryto 
valandomis priešo artilerija taip pagyvėjo, kad ėmėm nuogąstauti, 
jog anglai užuodė pavojų. Keletas 1š daugybės apylinkėse išskirstytų 
amunicijos štabelių išlėkė į orą. 

Prieš pat pradžią perdavė tokią radiogramą: ,Jo Didenybė Kaize- 
ris ir Hindenburgas“ atvyko į operacijos vietą“. Žinia buvo sutikta 
plojimais. 

Rodyklė keliavo vis tolyn; skaičiavome paskutines minutes. Ga- 
liausiai ji rodė 5.05 val. Audra prasidėjo. 

Baisaus, dar niekad negirdėto riaumojimo lydima, į dangų pakilo 
liepsnojanti uždanga. Smarkus griausmas, kurio dundėjime prany- 
ko net ir didžiausio kalibro šūvių garsas, sudrebino žemę. Mirtinas 
nesuskaičiuojamų pabūklų riaumojimas buvo toks baisus, kad net 
patys smarkiausi pergyventi mūšiai pasirodė kaip vaikų žaidimas. 
Atsitiko tai, ko nedrįsome tikėtis: priešo artilerija tylėjo; galingu 
smūgiu ji buvo išvesta 1š rikiuotės. Ilgiau slėptuvėje nebegalėjome 
ištverti. Stovėdami ant priedangos, stebėjomės virš anglų apkasų 
liepsnojančia aukšta ugnies siena, kurią pridengė kunkuliuojantys 
kraujo raudonumo debesys. 

Reginį gadino ašarojančios akys ir nemaloniai perštinčios gleivi- 
nės. Mūsų dujinių sviedinių garai, priešpriešinio vėjo atnešti atgal, 
apgaubė stipriu karčiųjų migdolų kvapu. Labai susirūpinęs pastebė- 
jau, kad kai kurie vyrai ėmė kosėti ir springti, galiausiai — nusiimi- 
nėti dujokaukes. Todėl pats pasistengiau nuslopinti kosulį, kvėpuoti 


* Paul von Hindenburg (1847-1934) — vyriausias vokiečių kariuomenės vadas. 

lėtai ir ramiai. .Garai pamažu išsisklaidė, ir po valandos galėjome 
nusiimti dujokaukes. 

Įdienojo. Už mūsų tolydžio garsėjo milžiniškas šniokštimas, nors 
atrodė, kad jis nebegali būti dar stipresnis. Priešais atsirado neperre- 
gima dūmų, dulkių ir dujų siena. Skubantys pro šalį džiaugsmingai 
šūktelėdavo į ausį. Pėstininkai ir artileristai, pionieriai ir telefonistai, 
prūsai ir bavarai, karininkai ir kareiviai — visus sukrėtė gaivališka 
artilerinio puolimo jėga ir visi nekantriai laukė puolimo 9.40 val. 
8.25 val. įsijungė mūsų sunkieji minosvaidžiai, sutelkti už priešaki- 
nio apkaso. Matėme, kaip masyvios dviejų centnerių minos aukšta 
trajektorija lėkė oru ir, nusileidusios anoje pusėje, kėlė vulkaninius 
sprogimus. Jų pataikymai buvo tarsi trykštančių kraterių grandinė. 

Atrodė, kad nebegalioja netgi gamtos dėsniai. Oras mirgulia- 
vo kaip karštą vasaros dieną, dėl besikeičiančio jo tankio nejudrūs 
objektai šokinėjo pirmyn atgal. Per debesis nubėgdavo šešėlių juos- 
tos. Šniokštimas pasidarė absoliutus, jo nebegirdėjome. Beveik ne- 
pastebėjome ir to, kad iš užnugario tūkstančiai kulkosvaidžių žydry- 
nėn Žėrė švininius spiečius. 

Paskutinė rengimo valanda buvo pavojingesnė nei keturios anks- 
tesnės, per kurias nerūpestingai vaikščiojome ant priedangos. Priešas 
pritraukė stambaus kalibro bateriją, ir sviediniai vienas po kito ėmė 
lėkti į mūsų perpildytus apkasus. Norėdamas to išvengti, patraukiau 
į dešinę ir susitikau adjutantą leitenantą Heinsą, kuris pasiteiravo apie 
leitenantą fon Zolemacherį: „Jis turi tučtuojau perimti batalioną, ka- 
pitonas fon Briksenas ką tik žuvo.“ Sukrėstas šitos baisios žinios grį- 
žau atgal ir atsisėdau į plyšį. Nedaug paėjęs, tai pamiršau. Po vėtrą 
klaidžiojau kaip miegodamas, kaip giliame sapne. 

Priešais plyšį stovėjo puskarininkis Diujezyfkenas, mano paly- 
dovas prie Renjevilio, ir paprašė eiti į apkasus, nes mažiausio pa- 
taikymo atveju šioje vietoje būsiu užverstas. Sprogimas nutraukė jį 
vidury žodžio: jis susmuko ant žemės su nutraukta koja. Jam nebe- 
buvo galima padėti. Peršokau jį ir, nuskubėjęs į dešinę, įšliaužiau 
į nišą, kur prieglobstį buvo suradę du pionieriai. Aplinkui vis dar 
siautė stambaus kalibro sviediniai. Staiga išvysdavai, kad baltame 

debesyje sukasi juodi žemių gabalai; sprogimo garsą nustelbdavo 
visuotinis ūžimas. Apkasų ruože kairiau mūsų buvo sudraskyti trys 
mano kuopos žmonės. Vienas iš paskutinių sviedinių, nesprogėlis, 
užmušė vargšą Šmitelį, tebesėdėjusį ant slėptuvės laiptų. 

Stovėjau su Šprengeriu priešais savo nišą ir laikydamas rankoje 
laikrodį laukiau didžiosios akimirkos. Aplinkui susibūrė kuopos li- 
kučiai. Grubiais pokštais pavyko juos pralinksminti ir prablaškyti. 
Leitenantas Majeris, trumpai dirstelėjęs per traversą, vėliau sakė pa- 
manęs, jog mes išprotėjom. 

9.10 val. iš apkasų iškeliavo karininkų patruliai, kurie turėjo pri- 
dengti mūsų puolimą. Kadangi tarp pozicijų buvo daugiau nei aštuo- 
ni šimtai metrų, turėjomk žygiuoti į priekį dar nesibaigus apšaudy- 
mui ir taip išsidėstyti niekieno žemėje, kad 9.40 val. galėtume šokti 
į pirmą priešo liniją. Taigi po kelių minučių Šprengeris ir aš, lydimi 
kuopos, užlipome ant brustverų. 

„Dabar parodysim, ką gali septintoji!“ — ,,„Man vienodai rodo!“ 
„Atkeršysim už septintąją kuopą!“ — „„Atkeršysim už kapitoną fon 
Brikseną!“ Išsitraukėme pistoletus ir peržengėme vielą, pro kurią at- 
gal jau kėblino pirmieji sužeistieji. 

Pažiūrėjau į abi puses. Tautas skirianti riba atrodė neįprastai. 
Priešais priešo apkasus, kuriuos ugnies viesulas kas kartą vis iš nau- 
jo perversdavo, kuopomis susimetęs į išrausas, laukė neaprėpiamas 
frontas — puolamieji batalionai. Išvydęs šitas susitelkusias mases, 
neabejojau, kad pozicijas tikrai pralaušime. Bet ar dar turėsime jėgų 
suskaldyti priešo rezervą ir jį sunaikinti? Aš tuo tikėjau. Atėjo le- 
miamoji kova, paskutinis šturmas. Čia sprendėsi tautų likimas, čia 
ant kortos pastatyta pasaulio ateitis. Jaučiau valandos svarbą, ir man 
atrodo, kiekvienas tuo metu juto, kaip tirpsta jo individualybė ir 
dingsta baimė. 

Nepaprasta įtampa lėmė keistą nuotaiką. Karininkai stovėjo 1š- 
sitiesę visu ūgiu ir susijaudinę laidė pokštus. Pamačiau Zolema- 
cherį, apsuptą nedidelio štabo, apsivilkusį miline nelyginant me- 
džiotoją, kuris šaltą dieną laukia varovų, rankoje — pusilgė pypkė 
žalia galvute. Broliškai vienas kitam pamojavome. Neretai sunkioji 

mina krisdavo neprilėkus taikinio, išmesdavo į viršų varpinės dy- 
džio fontaną ir laukiančiuosius apiberdavo žemėmis, bet kad nors 
vienas palenktų galvą. Mūšio griausmas pasidarė toks klaikus, kad 
visi prarado blaivų protą. 

Likus trims minutėms iki puolimo Vinkė pamojo man pilna 
gertuve. Truktelėjau didelį gurkšnį. Atrodė, kad geriu vandenį. 
Dar trūko puolimo cigaro. Smūgio banga tris kartus užgesino deg- 
tuką. 

Didžioji akimirka atėjo. Ugnies volas nusirito link pirmųjų apka- 
sų. Mes pajudėjome. 

Įtūžis augo Kaip audra. Tūkstančiai jau buvo kritę. Tą jutome, ir 
nors apšaudymas tęsėsi, atrodė, kad ugnis rimsta, prarasdama savo 
įsakmumą. 

Niekieno žemėje buvo tiršta nuo puolančiųjų, kurie pavieniui, 
mažomis grupėmis ar dideliais tuntais žengė link liepsnų uždangos. 
Jie nebėgo, neieškojo priedangos, kai tarp jų iškildavo aukštos kaip 
bokštai sprogimų vėliavos. Nerangiai, bet nesustabdomai jie artėjo 
prie priešo linijos. Atrodė, kad jie nebesužeidžiami. 

Antra vertus, tarp sukilusių masių jauteisi vienišas; padaliniai 
susimaišė. Pamečiau savuosius iš akių; jie išsisklaidė kaip banga 
mūšoje. Šalia manęs liko tik Vinkė ir savanoriškos vienerių metų 
tarnybos karys vardu Hakė. Dešinėje rankoje spaudžiau pistoletą, 
kairėje — bambukinį botkoų. Nors buvau labai sušilęs, vilkėjau ilgą 
milinę ir, kaip reikalavo statutas, pirštines. Puolant mus apėmė berk- 
serkiškas įtūžis. Mano žingsnius spartino baisus troškimas žudyti. 
Įniršis iš akių spaudė karčias ašaras. 

Nepaprasta valia naikinti, tvyrojusi virš mūšio lauko, sutirštėjo 
smegenyse ir panardino jas į raudoną miglą. Kūkčiodami ir mik- 
čiodami šūkčiojome vienas kitam sakinių nuotrupas, ir nešališkas 
stebėtojas tikriausiai būtų pamanęs, kad esame be galo laimingi. 

Lengvai peržengėme sudraskytas vielų užtvaras ir vienu šuoliu 
įveikėme beveik neatpažįstamus pirmuosius apkasus. Puolančiųjų 
banga tarsi vaiduoklių eilė pro baltus, kunkuliuojančius dūmus šok- 
čiojo išplota dauba. Priešininkų čia nebebuvo. 

Visiškai nelauktai iš antrosios linijos į mus pasipylė kulkosvai- 
džių ugnis. Su palydovais sušokome į išrausą. Dar po sekundės pasi- 
girdo baisus trenksmas ir aš sukniubau. Vinkė pačiupo mane už pa- 
karpos ir atvertė ant nugaros: „Tamsta leitenantas sužeistas?“ Nieko 
neradome. Savanorio žaste buvo skylutė, dejuodamas jis tikino, kad 
kulka pataikė į nugarą. Nutraukėme nuo jo uniformą ir sutvarstėme. 
Lygi vaga rodė, kad šrapnelis sprogo ant išrausos krašto mūsų veidų 
aukštyje. Tiesiog stebuklas, kad likome gyvi. Jie tenai buvo dar sti- 
presni, nei manėm. 

Per tą laiką kiti kariai mus aplenkė. Palikę sužeistąjį, puolėme 
pavymui; šalia jo į žemę įsmeigėme medžio nuolaužą su balta mar- 
lės skiaute, ženklą paskui puolančiuosius sekančiai sanitarų ban- 
gai. Kairėje iš dūmų išniro didžiulis Ekuto-Kruazijaus geležinke- 
lio pylimas, kurį turėjome įveikti. Iš ten įtaisytų šaudymo angų ir 
slėptuvių langų pasipylė tokia tanki šautuvų ir kulkosvaidžių ugnis, 
jog atrodė, kad kas būtų išpylęs žirnių maišą. Šaudė ne bet kaip, o 
taikydamiesi. 

Dingo ir Vinkė. Ėjau tarpekliu, kurio šlaituose žiojėjo sugriauti 
blindažai. Tūždamas Žingsniavau pirmyn juoda suversta žeme, dar 
rūkstančia troškiomis mūsų sviedinių dujomis. Buvau visiškai vienas. 

Tada pamačiau pirmąjį priešą. Žmogus ruda uniforma, matyt, 
sužeistas, rankomis remdamasis į žemę, kiūtojo išdaužytos daubos 
viduryje už dvidešimties žingsnių. Pastebėjome vienas kitą, kai pa- 
dariau lankstą. Man pasirodžius, jis krūptelėjo ir įsistebeilijo išplės- 
tomis akimis, o aš lėtai ir piktai artinausi, slėpdamas veidą už pisto- 
leto. Tuojau įvyks kruvina scena be liudininkų. Pagaliau akis į akį 
susidūręs su priešininku, jaučiau didelį palengvėjimą. Nustėrusiam 
iš baimės įrėmiau pistoleto vamzdį į smilkinį, o kita ranka įsikibau į 
kitelį su ordinais ir skiriamaisiais laipsnio ženklais. Karininkas. Ti- 
kriausiai vadovavo šiam apkasui. Sudejavęs jis įkišo ranką į kišenę, 
bet išėmė ne ginklą, o nuotrauką ir kilstelėjo man prieš akis. Nuo- 
traukoje išvydau jį terasoje, apsuptą didelės šeimos. 

Tai buvo maldavimas iš nuskendusio, nepaprastai tolimo pasau- 
lio. Paleidau jį ir nubėgau pirmyn — vėliau pagalvodavau, kad man 

labai pasisekė. Būtent šį Žmogų dažnai matydavau sapnuose; todėl 
turiu vilties, kad jis grįžo į gimtinę. 

Mano kuopos Žmonės nuo viršaus šokinėjo į tarpeklį. Kūnas degė. 
Nusitraukiau milinę ir numečiau ją į šalį. Prisimenu, kad kelis kartus 
energingai surikau: „Leitenantas Jungeris nusivelka milinę“ ir šau- 
liai prapliupo juokais, lyg tai būtų šmaikščiausias sąmojis. Visi bėgo 
per priedangą, nepaisydami kulkosvaidžių, buvusių daugiausiai už 
keturių šimtų žingsnių. Ir aš aklai pasileidau link ugnimi spjaudan- 
čios geležinkelio sankasos. Kažkurioje išrausoje užšokau ant rudu 
velvetu apsigaubusios figūros, šaudančios iš pistoleto. Tai buvo pa- 
našiai kaip ir aš nusiteikęs Kijus; vietoj pasveikinimo jis įbruko man 
saują šaudmenų. 

Iš to darau išvadą, kad iki šios išrausų palaukės prasiveržėme 
ne be pasipriešinimo, nes prieš puolimą apsirūpinau nemažomis 
pistoleto šovinių atsargomis. Greičiausiai čia atsidūrė iš priešaki- 
nių apkasų išstumti kariai, kurie tai šen, tai ten išnirdavo tarp puo- 
lančiųjų. Tačiau šios atkarpos visiškai neprisimenu. Šiaip ar taip, 
įveikiau ją nesužeistas, nors čia kryžiavosi ne tik ugnis iš išrausų, 
bet ir nuo geležinkelio sankasos bičių spiečiumi į visus, priešus ir 
draugus, skriejo šūviai. Rodėsi, kad jų amunicijos atsargos neiš- 
senkamos. 

Mūsų dėmesys susitelkė į šį bastioną, kuris stūksojo priešais kaip 
grėsminga siena. Nuo jo skiriančiame išakėtame lauke, knibždėjo 
šimtai išblaškytų anglų. Dalis jų bandė pasiekti sankasą, dalis buvo 
įsivėlę į artimą kovą. 

Kai Kijus vėliau viską smulkiai papasakojo, klausiausi jo jaus- 
damasis kaip tada, kai svetimas Žmogus tau porina apie beprotiškas 
išdaigas, kurias krėtei įkaušęs. Štai jis apkase su granatomis vaikėsi 
vieną anglą. Pasibaigus svaidomiesiems ginklams, tęsė persekiojimą 
su žemės gabalais, kad priešininkas „neprarastų tempo“, o aš tuo 
metu stovėjau viršuje ant priedangos ir plyšau juokais. 

Užsiėmę tokiom avantiūrom, nepastebimai pasiekėm geležinke- 
lio sankasą, kuri tarsi didelė mašina be perstojo spjaudė ugnį. Čia 
mano prisiminimai grįžta, ir pirma, ką suvokiau, buvo nepaprastai 

palanki mūsų padėtis. Į mus nepataikė, tad dabar, kai stovėjome prie 
pat šlaito, sankasa iš kliūties virto priedanga. Lyg busdamas iš gilaus 
sapno, mačiau, kaip per išrausų lauką artėja vokiečių šalmai. Tartum 
geležiniai želmenys jie dygo iš ugnimi išartos žemės. Sykiu paste- 
bėjau, kad prie pat mano kojos iš maišo drobe pridengto slėptuvės 
lango kyšo sunkiojo kulkosvaidžio vamzdis. Triukšmas buvo toks 
smarkus, kad tik iš Žiočių virpėjimo supratome, jog iš ginklo šau- 
doma. Vadinasi, gynėjas ranka pasiekiamas. Tai, kad buvome taip 
arti priešo, mus apsaugojo. Ir lėmė jo pražūtį. Iš ginklo kilo karštas 
garas. Tikriausiai jau daug nušienavęs, jis darbavosi toliau. Vamzdis 
tik truputį sukiojosi į šalis; šaudė tiksliąja ugnimi. 

Kaip užkerėtas žiūrėjau į karštą, vibruojantį, mirtį sėjantį geležies 
gabalą, kuris beveik lietė mano koją. Tada šoviau per audeklą. Šalia 
manęs išniręs vyras jį nuplėšė ir kiaurymėn sviedė granatą. Smūgis 
ir pakilęs baltas debesėlis sufleravo, kokio būta poveikio. Priemonė 
grubi, tačiau patikima. Žiotys nebejudėjo, ginklas tylėjo. Pasileido- 
me bėgti išilgai šlaito, kad tokiu pačiu būdu apdorotume kitas angas, 
ir taip sulaužėme kelis priešo gynybos stuburo slankstelius. Pakėliau 
ranką, duodamas ženklą netoliese buvusiems saviškiams, kurių šau- 
dmenys švilpė mums pro ausis. Jie linksmai pamojavo atgal. Vienu 
metu su šimtu kitų užlipome ant sankasos. Pirmą kartą kare mačiau, 
kaip susiduria masės. Kitame sankasos šlaite anglai laikė užėmę du 
apkasus, iškastus pakopomis kaip terasos. Iš keliolikos metrų atstu- 
mo buvo keičiamasi šūviais, granatos lankais skriejo žemyn. 

Įšokau į pirmąjį apkasą, lenkdamas artimiausią traversą, susi- 
dūriau su anglų karininku atlapotu švarku ir styrančiu kaklaraiščiu; 
pačiupau jį ir sviedžiau į smėlio maišų pylimą. Už manęs išniro žila 
majoro galva ir sušuko: ,,Nudėk tą šunsnukį!“ 

Tai nebuvo būtina. Pasukau link žemesniojo apkaso, kuriame 
knibždėte knibždėjo anglų. Vaizdas kaip skęstančiam laive. Kas 
mėtė „anties kiaušinius“, kas šaudė iš kolto, dauguma bėgo. Mes 
ėmėm viršų. Tarsi sapne spaudžiau pistoleto gaiduką, nors vamzdyje 
seniai nebelikę šovinių. Vyras šalia manęs metė granatas į sprunkan- 
čius. Sukdamasis į orą pakilo plokščias kaip lėkštė šalmas. 

Po minutėskova buvo baigta. Anglai šoko iš apkasų ir pasileido 
per atvirą lauką. Nuo sankasos viršūnės prapliupo pašėlusi perse- 
kiojamoji ugnis. Sprunkantieji persiversdavo kūliais, ir per keletą 
sekundžių žemė pasidengė kritusiais. Tai buvo kita geležinkelio san- 
kasos pusė. Priešlaukyje jau matėsi ir vokiečių. Šalia manęs stovėjo 
puskarininkis ir išsižiojęs stebėjo mūšį. Pačiupau jo šautuvą ir šo- 
viau į anglą, kuris kirtosi su dviem vokiečiais. Sulaukę nematomos 
pagalbos jiedu akimirką sustingo, bet tuojau pat vėl išsijudino. 

Sėkmė turėjo stebuklingą poveikį. Nors jau seniai negalėjo būti 
kalbos apie vadovavimą sutelktiems padaliniams, kariams egzista- 
vo tik viena kryptis — pirmyn! Visi bėgo į priekį. 

Tikslu pasirinkau nedidelę aukštumą, ant kurios matėsi namelio 
griuvėsiai, kapo kryžius ir numuštas lėktuvas. Kiti prisidėjo prie 
manęs; suformavome vorą ir įsikarščiavę įsirėžėme į nuosavos ar- 
tilerijos ugnies sieną. Turėjom gultis į išrausą ir palaukti, kol ugnis 
nuslinks toliau į priekį. Greta manęs atsidūrė jaunas kito pulko ka- 
rininkas, kuris kaip ir aš džiaugėsi pirmojo puolimo sėkme. Ben- 
dras entuziazmas per kelias akimirkas mus taip suartino, jog atro- 
dė, kad esame pažįstami jau metų metus. Kitas perbėgimas išskyrė 
amžiams. 

Net ir tokiais šiurpiais momentais nutikdavo juokingų dalykų. 
Mano kaimynas prispaudė prie.skruosto ginklą ir tarsi medžioklėje 
su varovais iššovė į zuikį, kuris staiga peršoko per mūsų linijas. Iš 
netikėtumo net nusijuokiau. Nėra tokio siaubo, kurio neįstengtų dar 
papipirinti koks nors padauža. 

Šalia namo griuvėsių buvo apkasas, kurį iš anos pusės šukavo 
kulkosvaidžiai. Dėjau šuolį: jis buvo tuščias. Iškart po to pasirodė 
Oskaras Kijus ir fon Vedelštatas. Paskutinis ėjęs Vedelštato pasiun- 
tinys vidury perbėgimo susmuko ir liko gulėti peršauta akimi. Išvy- 
dęs krintant paskutinį savo kuopos karį, Vedelštatas priglaudė galvą 
prie apkaso sienos ir pravirko. Ir jam nebuvo lemta išgyventi šios 
dienos. 

Tarpeklio apačioje buvo gerai įtvirtinta pozicija, 0 priešais ją, 
abiejuose paaukštintuose daubos pakraščiuose — po kulkosvaidžio 

lizdą. Ugnies volas jau persirito per šią poziciją; priešininkai atrodė 
atsigavę ir šaudė viskuo, kas tik tilpo į vamzdžius. Nuo jų mus skyrė 
penkių šimtų metrų laukymė, kuria tarsi bičių spiečiai zyzė kulkų 
serijos. 

Po trumpo atokvėpio su keletu karių iššokome iš apkaso ir pasi- 
leidome priešo link. Tai buvo gyvybės ir mirties reikalas. Po kelių 
perbėgimų atsidūriau priešais kairįjį kulkosvaidžio lizdą tik su vie- 
nu palydovu. Už nedidelio žemės kaubuno, šalia kylančios vandens 
garų srovelės, aiškiai mačiau galvą plokščiu šalmu. Judėjau zigza- 
gu trumpais perbėgimais, kad nebūtų laiko ir galimybės nusitaikyti. 
Kiekvieną kartą, kai gulėdavau, karys pamesdavo šovinių apkabą, 
su kuria tęsdavau dvikovą. „Šovinių, šovinių!“ Apsisukau ir pama- 
čiau, kad jis guli ant šono, mėšlungiškai krūpčiodamas. 

Dar kairiau, kur pasipriešinimas nebuvo toks stiprus, pasirodė ke- 
letas Žmonių, kurie gynėjus beveik galėjo pasiekti granatomis. Pra- 
dėjau paskutinį perbėgimą ir per vielos užtvarą persiritau į apkasą. 
Iš visų pusių apšaudomi anglai, metę ginklus, bėgo link dešiniojo 
lizdo. Kulkosvaidžio beveik nesimatė po milžiniška iššautų žalvari- 
nių tūtų krūva. Jis buvo toks įkaitęs, kad net garavo. Prie jo gulėjo 
mano priešininkas, atletiškas anglas, kuriam šūvis išmušė akį. Mil- 
žinas su didžiuliu baltu akies obuoliu ant juodos nuo dūmų galvos 
atrodė kraupiai. Kadangi kone alpau iš troškulio, čia neužtrukau, 
puoliau ieškoti vandens. Mane patraukė slėptuvės anga. Žvilgtelėjau 
vidun ir pamačiau sėdintį vyrą, kuris, leisdamas per kelius, tvarkė 
kulkų juostas. Rodos, jis visiškai nenutuokė, kaip smarkiai pasikeitė 
padėtis. Ramiai nutaikiau į jį pistoletą, bet užuot iš karto šovęs, kaip 
reikalavo atsargumas, šūktelėjau: 

— Come here, hands up" 

Jis pašoko, apstulbęs pažiūrėjo į mane ir pranyko slėptuvės tam- 
soje. Jam įkandin sviedžiau granatą. Greičiausiai slėptuvė turėjo kitą 
išėjimą, nes iš traverso išlindo nepažįstamas karys ir lakoniškai pra- 
nešė: 


* „Ateik čia, rankas aukštyn!“ (Angl.) 

— Kas čia šaudė, tuos pribaigėm. 

Pagaliau radau skardinį kanistrą, pilną aušinimo vandens. Dide- 
liais gurkšniais maukiau alyvuotą skystį, pripildžiau anglišką gertu- 
vę ir daviau gerti kitiems, staigiai sugužėjusiems į apkasą. 

Kaip kuriozą dar noriu paminėti, kad pirmoji mintis, atėjusi į 
galvą įsiveržus į šį kulkosvaidžio lizdą, buvo susijusi su peršalimu, 
kuris mane tuo metu kankino. Pabrinkusios tonzilės man nuo seno 
kėlė rūpesčių, todėl čiuptelėjęs sau už kaklo su pasitenkinimu kons- 
tatavau, kad aukščiausios rūšies pirtis, kurioje ką tik pabuvau, mane 
išgydė. 

Tuo tarpu dešinysis kulkosvaidžio lizdas ir tarpeklyje per šešias- 
dešimt metrų nuo mūsų buvusi grupė vis dar įnirtingai priešinosi. 
Vaikinai gynėsi iš tiesų puikiai. Pamėginome nutaikyti į juos an- 
glišką kulkosvaidį, tačiau nesėkmingai; mums betriūsiant, virš galvų 
pralėkė kulka, kliudė už manęs stovėjusį jėgerių leitenantą ir pavo- 
jingai sužeidė šlaunį vienam vyrui. Lengvojo kulkosvaidžio tarny- 
bai labiau pasisekė; jie pastatė savo ginklą ant pusmėnulio formos 
apkaso krašto ir į anglų flangą paleido seriją kulkų. 

Šį netikėtumo momentą išnaudojo mūsiškiai dešinėje ir fronta- 
liai užpuolė tarpeklį, priekyje — leitenanto Gipkenso vadovaujama 
mūsiškė dar visai nenukentėjusi devintoji. Iš visų išrausų pakilo 
ginklais mojuojančios figūros ir su baisiu „Valio!“ pasileido bėgti 
į priešo pozicijas, kur rodėsi vis daugiau ir daugiau gynėjų. Iškėlę 
rankas jie skubėjo gilyn, kad išvengtų pirmosios puolimo bangos 
įtūžio — pirmiausia Gipkenso ordonanso, kuris siautėjo nelyginant 
berkserkas. Susidūrimą, vykstantį visai šalia mūsų nedidelio įtvir- 
tinimo krašto, stebėjau su kažkokiu nustėrusiu dėmesiu. Čia su- 
pratau, kad gynėjas, kuris šaudo į puolantįjį, esantį vos už penkių 
žingsnių, pasigailėjimo tikėtis negali. Kovotojas, kuriam šturmo 
metu prieš akis kunkuliavo kruvina migla, nenori imti belaisvių; jis 
nori žudyti. 

Aplink užimtą tarpeklį mėtėsi ginklai, uniformos ir atsargos. 
Tarp jų gulėjo kritusieji pilkomis ir rudomis uniformomis, vaitojo 
sužeistieji. Iš įvairiausių pulkų suplūdę kareiviai šaukdami vienas 

per kitą stovėjo ankštoje krūvoje. Karininkai lazdomis rodė į daubos 
tęsinį, ir su stebėtinu abejingumu dalis karių nerangiai pajudėjo ta 
kryptimi. 

Dauba perėjo į aukštumą, kur pasirodė priešo kolonos. Stūmė- 
mės priekin, kartais stabtelėdami ir imdami šaudyti, kol mus sulai- 
kė smarki ugnis. Kankinantis jausmas, kai girdi, kaip šalia galvos į 
žemę pokši šaudmenys. Vėl atsiradęs Kijus pakėlė suplotą kulką, 
įsmigusią prie jo nosies. Tą akimirksnį kairiajame krašte vyrui patai- 
kė į šalmą, net visa dauba suskambėjo. Pasinaudoję šaudymo pauze, 
pasiekėme vieną iš čia jau retų išrausų. Joje susirinko likę gyvi bata- 
liono karininkai, o mums dabar vadovavo leitenantas Lindenbergas, 
nes puolant geležinkelio sankasą į pilvą mirtinai sužeidė ir leitenantą 
Zolemacherį. Kairiuoju skardžio šlaitu, keldamas visuotinį džiaugs- 
mą, per ugnį Žžingsniavo iš jėgerių dešimtosios pas mus pasiųstas 
leitenantas Brejeris su lazda rankoje ir pusilge medžiotojo pypke 
burnoje, persimetęs šautuvą per petį, lyg eitų medžioti kiškių. 

Trumpai pasipasakojome savo nuotykius, pasidalijome gertuvė- 
mis ir šokoladu, o tada „visuotiniu pageidavimu“ vėl pajudėjome 
pirmyn. Tikriausiai dėl pavojaus iš flangų kulkosvaidžiai buvo din- 
gę. Iki šiol pasistūmėjome tris ar keturis kilometrus. Dauba knibždė- 
jo puolančiųjų. Iš visų užnugario pusių, kiek tik užmato akis, artėjo 
kovinės grandys, voros ir skyrių kolonos. Deja, buvome pernelyg 
susigrūdę į krūvą; laimei, nežinojome, kiek Žmonių netekome per 
puolimą. 

Nesutikdami pasipriešinimo, pasiekėme aukštumą. Dešinėje iš 
apkaso šokinėjo chaki spalvos figūros. Pasekėme Brejerio pavyz- 
džiu, kuris, nepaleisdamas pypkės iš burnos, trumpam stabtelėjo, 
paėmė juos į taikiklį, o tada tęsė žygį. 

Aukštuma buvo sustiprinta eile nelygiais atstumais išdėstytų 
blindažų. Jų niekas negynė; greičiausiai viduje sėdintys nė nepaste- 
bėjo, kad mes prisiartinome. Iš kai kurių blindažų kylantys dūmų 
debesys rodė, kad jie greitomis valomi, iš kitų lindo blyškūs veidai 
ir iškeltos rankos. Jie turėdavo atiduoti gertuves ir cigaretes, tada bū- 
davo parodomas mūsų užnugaris, kur jie spėriai nukurdavo. Vienas 


231 


jaunas anglas jau buvo pasidavęs, bet staiga apsisuko ir vėl dingo 
savo blindaže. Kadangi nepaisydamas mano reikalavimo išeiti jis 
tūnojo pasislėpęs, keliomis granatomis padėjom tašką jo dvejonėms 
ir patraukėme toliau. Siauras ištryptas takas pranyko už aukštumos. 
Kelio ženklas rodė, kad jis veda į Vrokūrą. Kitiems dar gaištant prie 
blindažų, aš su Heinsu peržengiau aukštumos keterą. 

Anapus slėnio matėsi Vrokūro kaimo griuvėsiai. Prieš juos 
žybsėjo veikiančios baterijos šūviai; jos tarnyba, artinantis pirmai 
puolimo bangai ir vis stiprėjant ugniai, pabėgo į kaimą. Išpuolė ir 
tarpeklyje buvusių blindažų įgulos. Į vieną priešininką pataikiau tą 
akimirką, kai jis iššoko iš pirmojo blindažo angos. 

Su dviem prisistačiusiais mano kuopos žmonėm pajudėjau į 
tarpeklį. Į dešinę nuo jo buvo pozicija, iš kurios gavome smarkios 
ugnies. Pasitraukėme į pirmąjį blindažą, virš kurio netrukus ėmė 
kryžiuotis abiejų pusių šaudmenys. Matyt, tai buvo baterijos pasiun- 
tinių ir dviratininkų prieglobstis. Priešais ją gulėjo mano anglas, jau- 
nutis vaikinukas; kulka jam perėjo per kaukolę. Jo veide sustingo 
nerūpestinga išraiška. Prisiverčiau jį apžiūrėti, pažvelgti jam į akis. 
Nebe „tu arba aš“, nebe ta situacija. Dažnai jį prisimindavau, me- 
tams bėgant vis dažniau. Valstybė, panaikinanti mūsų atsakomybę, 
negali išvaduoti nuo gedulo, mes patys turime jį išgedėti. Jis siekia 
giliai, iki pat sapnų. 

Stiprėjanti ugnis mūsų netrikdė; įsitaisėme blindaže ir prasinešė- 
me pro paliktus maisto produktus, nes pilvas priminė, kad nuo puo- 
limo pradžios dar nieko neturėjome burnoje. Radome dešros, baltos 
duonos, marmelado ir akmeninį ąsotį, pilną imbierinio likerio. Pa- 
sistiprinęs atsisėdau ant tuščios biskvitų dėžės ir paskaitinėjau ke- 
letą angliškų laikraščių, kupinų išpuolių prieš „the Huns“". Pamažu 
pasidarė nuobodu, ir mes perbėgimais grįžome į tarpeklio pradžią, 
kur susirinko nemažai karių. Ten pamatėme, kad 164-ojo pulko ba- 
talionas užėjęs kairiau Vrokūro. Nusprendėme šturmuoti kaimą ir 
vėl nuskubėjome tarpekliu į priekį. Prie pat kaimo pakraščio tapome 


*  Hunus (angl.);: niekinama vokiečių pravardė. 

taikiniu nuosavos artilerijos, kuri užsispyrusiai tebešaudė į tą patį 
plotą. Sunkusis sviedinys sprogo kelio viduryje ir sudraskė keturis 
mūsiškius. Likusieji parbėgo atgal. 

Kaip vėliau sužinojau, artilerijai buvo įsakyta tęsti šaudymą di- 
džiausiu įmanomu nuotoliu. Nesuprantamas potvarkis mums iš ran- 
kų išplėšė pergalės vaisius. Grieždami dantimis turėjome sustoti 
priešais ugnies sieną. 

Ieškodami spragos, pasukome dar dešiniau, kur vienos 76-ojo 
Hanzos pulko kuopos vadas kaip tik ruošėsi Vrokūro pozicijos 
šturmui. Šaukdami „Valio“ prisijungėme prie jų, tačiau vos įsiver- 
žus nuosava artilerija mus vėl iš ten išvijo. Tris kartus puolėme, 
ir tris kartus turėjome grįžti. Keikdamiesi užėmėme keletą išrau- 
sų, kur mus užklupo labai nemalonus sviedinių sukeltas pievos 
gaisras, pribaigęs daugelį sužeistųjų. Keletą Žmonių - pavyzdžiui, 
jefreitorių Grucmacherį iš mano kuopos — nukovė anglų šautuvų 
šūviai. 

Pamažu ėmė temti. Šautuvų ugnis kai kur įsiplieksdavo paskutinį 
kartą, o paskui palengva užgesdavo. Išvargę kovotojai ieškojo vie- 
tos, kur galėtų praleisti naktį. Norėdami surinkti išblaškytas kuopas, 
karininkai iki užkimimo šaukė savo vardus. 

Per paskutinę valandą apie mane susibūrė dvylika septintosios 
vyrų. Kadangi darėsi šalta, nuvedžiau juos prie to paties mažo blin- 
dažo, kur gulėjo mano anglas, ir išsiunčiau paieškoti kritusių karių 
apklotų ir milinių. Visus įkurdinęs, pasidaviau smalsumui ir pa- 
traukiau į dauboje priešais esančią artilerijos ugnies poziciją. Tai 
buvo privati pramoga, todėl pasiėmiau ir avantiūristinių polinkių 
turintį šaulį Halerį. Su užtaisytais šautuvais įžengėme į daubą, ku- 
rioje dar siautėjo mūsų artilerijos ugnis, ir pirmiausia apžiūrėjome 
blindažą, rodos, visai neseniai apleistą anglų artilerijos karininkų. 
Ant stalo stovėjo milžiniškas gramofonas; Haleris jį tuojau pat 
paleido. Linksmai miaukianti valso melodija padarė pamėklišką 
įspūdį. Tėškiau gramofoną žemėn, jis išleido porą birzgiančių gar- 
sų ir nutilo. Blindažas buvo įrengtas nepaprastai jaukiai; netrūko 
netgi krėslų apsupto nedidelio židinio, ant kurio atbrailos gulėjo 

pypkės ir tabakas. Merry old England! Be abejo, mes nesivaržėme 
ir ėmėm viską, kas patiko. Aš pasirinkau duonos maišą, baltinių, 
metalinį viskio buteliuką, planšetę ir porą „Roger « Gallet“"" daik- 
čiukų, tikriausiai malonių suvenyrų iš atostogų Paryžiuje. Matėsi, 
kad gyventojai turėjo sprukti iš čia labai skubėdami. 

Gretimoje patalpoje buvo virtuvė, kurios atsargas apžiūrėjome su 
pagarbia nuostaba. Ten buvo šviežių kiaušinių pilna dėžė; tuojau pat 
iščiulpėme nemažą jų kiekį, nes buvome beveik pamiršę net kaip jie 
vadinasi. Ant sieninių lentynų stovėjo mėsos skardinių ir gardaus 
kondensuoto marmelado dėžučių rietuvės, toliau — buteliai su kavos 
esencija, pomidorai ir svogūnai; trumpai tariant, visa, ko tik smagu- 
ris galėjo užsigeisti. 

Šį vaizdą ne kartą prisimindavau vėliau, kai ištisas savaites sėdė- 
jome apkasuose su menka duonos porcija, vandeningomis sriubomis 
ir skystu marmeladu. 

Susipažinę su pavydėtina ekonomine priešininko padėtimi, išė- 
jome iš blindažo ir išžvalgėme daubą, kurioje radome paliktus du 
naujutėlius pabūklus. Didžiulės žibančių, ką tik iššautų tūtų krūvos 
rodė, kad puolimo metu jie tarė svarų žodį. Paėmiau kreidos gaba- 
liuką ir užrašiau ant jų savo kuopos numerį. Tačiau gavau įsitikinti, 
kad paskesni padaliniai nelabai paisė nugalėtojo teisės; kiekvienas 
ištrindavo pirmtako numerį ir užrašydavo savąjį, kol galiausiai liko 
paskutinis, inžinerinės tarnybos. 

Kadangi nuosava artilerija vis dar svaidėsi geležimi palei ausis, 
sugrįžome prie kitų. Priešakinė linija, per tą laiką suformuota iš ant- 
rojo ešelonopadalinių, buvo per du šimtus metrų už mūsų. Prie blin- 
dažo išstačiau dvigubą sargybą ir liepiau kitiems laikyti ginklą prie 
savęs. Paskyręs pamainą, truputį užkandęs ir raktažodžiais pasižy- 
mėjęs dienos įvykius, užmigau. 

Pirmą valandą mus prabudino valiavimas ir gyva ugnis dešinėje. 
Čiupome šautuvus, iššokome iš patalpos ir užėmėm pozicijas dide- 
lėje sviedinio išrausoje. Iš priekio atėjo keletas išblaškytų vokiečių, 


* Linksma senoji Anglija! (Angl.) 
** Žinoma tualeto reikmenų įmonė. 

kuriuos apšaudė mūsų linija. Du iš jų taip ir nepasiekė pozicijų. Šito 
incidento pamokyti, palaukėme, kol už mūsų nugaros nuslūgs pir- 
masis susijaudinimas, ir šūksniais susižinoję grįžome į savo liniją. 
Ten su maždaug šešiasdešimčia 73-iukų sėdėjo antrosios vadas, lei- 
tenantas Kosikas, dėl peršalimo negalintis pratarti nė žodžio, be to, 
sužeistas į ranką. Kadangi jis turėjo eiti į perrišimo punktą, vado- 
vavimą grupei, kurioje buvo trys karininkai, perėmiau aš. Iš mūsų 
pulko dar buvo abu Gipkenso ir Forbeko padaliniai, lygiai taip pat 
persimaišę. 

Likusią nakties dalį praleidau mažame plyšyje su keletu Antro- 
sios puskarininkių; stirome iš šalčio. Ryte pavalgiau trofėjinius pus- 
ryčius ir pasiunčiau pasiuntinį į Keaną iš virtuvės parnešti kavos ir 
maisto. Nuosava artilerija vėl pradėjo prakeiktą apšaudymą ir nieko 
nelaukusi pasilabino tiesioginiu pataikymu išrauson, kurioje glau- 
dėsi keturi kulkosvaidžio tarnybos žmonės. Prašvitus mūsų grupę 
sustiprino vicefeldfebelis Kumpartas su keliais kariais. 

Trypdami kojomis kiek pramankštinome nakties šalčio persmelk- 
tus sąnarius, ir aš gavau įsakymą kartu su 76-ojo pulko likučiais iš 
dešinės pulti Vrokūro pozicijas, kurias iš dalies jau buvome užėmę. 
Per tirštą rytinį rūką patraukėme į parengties poziciją, į aukštumą 
piečiau Ekuto, kurioje gulėjo daug praėjusios dienos Žuvusiųjų. 
Kaip dažniausiai būna, kai puolimo įsakymas neaiškiai suformu- 
luotas, tarp puolimo vadų įsiplieskė ginčas, kurį sustabdė tik mums 
palei kojas prašvilpusi kulkosvaidžio serija. Visi sušoko į artimiau- 
sią išrausą, ir tik feldfebelis Kumpartas dejuodamas liko gulėti. Su 
sanitaru nuskubėjau prie jo, norėdamas sutvarstyti. Jį rimtai sužeidė 
į kelį. Lenktomis žirklėmis iš žaizdos ištraukėme daug kaulo nuo- 
trupų. Jis mirė po kelių dienų. Šis įvykis mane labai sujaudino, nes 
prieš trejetą metų mokymuose Rekuvranse Kumpartas buvo mano 
instruktorius. 

Kalbėdamasis su kapitonu fon Ledeburu, perėmusiu vadovavi- 
mą mūsų susimaišiusiems padaliniams, išdėsčiau savo nuomonę, 
kad pulti frontaliai beprasmiška, nes dalinai mūsų rankose jau esan- 
čios Vrokūro pozicijos su Žymiai mažesniais nuostoliais gali būti 

užimtos iš kairiojo flango. Nusprendėme nevesti vyrų į puolimą, ir 
įvykiai parodė, kad buvome teisūs. 

Taigi laikinai įsikūrėme išrausose aukštumoje. Pradėjo rodytis 
saulė, ir atskrido anglų lėktuvai, iš kulkosvaidžių apšaudę mūsų 
duobes, tačiau greitai nuginti mūsiškių kulkosvaidžių. Į Ekuto slėnį 
išvažiavo baterija, neįprastas vaizdas senam apkasų kovotojui; ir ją 
greitai sunaikino. Vienas arklys nutraukė pavadžius ir nušuoliavo 
lauku; blyškus gyvulys tarsi šmėkla lėkė erdviu, tuščiu plotu, nusėtu 
besimainančiais sviedinių debesėliais. Dar nepradingus priešo lėk- 
tuvams, gavome ugnies. Iš pradžių sprogo keletas šrapnelių, paskui 
tuntas lengvųjų ir sunkiųjų sviedinių. Mes gulėjome tarsi ant lėkštu- 
tės. Ugnį stiprino ir baimingi tipažai, kurie pametę galvą lakstė pir- 
myn atgal užuot prisiglaudę išrausose ir laukę palaiminimo. Tokiose 
situacijose turi būti fatalistas. Ištikimybę šiam principui patvirtinau 
su pasimėgavimu suvalgydamas trofėjinę agrastų marmelado dė- 
žutę. Taip pat užsivilkau blindaže rastas škotiškos vilnos kojines. 
Dangumi lėtai kilo saulė. 

Jau senokai kairėje, Vrokūro pozicijose buvo pastebimas judė- 
jimas. Dabar tiesiai priekyje pamatėme lenktomis trajektorijomis 
skrendančias ir baltai sprogstančias vokiškas ilgakotes granatas. 
Tinkama akimirka atėjo. 

Liepiau pradėti, arba, tikriau sakant, pakėlęs dešinę ranką puoliau 
pozicijas. Negavę stipresnės ugnies, pasiekėme priešo apkasus ir, 
džiaugsmingai sveikinami 76-ojo pulko šturmo grupės, įšokome į 
juos. Atakuodami granatomis iš flango, panašiai kaip prie Kambrė, 
pamažu stūmėmės į priekį. Deja, priešo artilerija greitai suprato, kad 
mes atkakliai graužiamės į jų linijas. Smarkus šrapnelių ir nedidelių 
sviedinių pliūpsnis mums, priekiniams, smogė dar pakenčiamai, bet 
daugiausia žalos pridarė pastiprinimams, kurie atviru lauku plūdo į 
apkasą. Pastebėjome, kad kanonieriai į mus pleškina tiesiu taikymu. 
Tai buvo rimtas bizūnas; kad išvengtume ugnies, stengėmės kuo 
greičiau susidoroti su priešininku. 

Atrodė, kad Vrokūro pozicijos nebaigtos statyti, nes kai kurie ap- 
kasų ruožai buvo tik pažymėti, nuėmus velėną. Kai šokdavome per 

tokį ruožą, aplinkinė ugnis susitelkdavo į mus. Mes irgi taikydavo- 
mės į šiais mirties keliais skubantį priešininką, tad paženklintas vie- 
tas netrukus nusėjo mirusieji ir sužeistieji. Po šrapnelių debesimis 
vyko laukinė medžioklė. Lėkėm pro dar šiltus plačiapečius kūnus, 
po kurių trumpais sijonėliais švietė stiprūs kelėnai, arba šliaužėme 
per juos. Tai buvo Škotijos kalniečiai, ir jų priešinimasis rodė, kad 
turime reikalo su vyrais. 

Įveikus kelis šimtus metrų, mus sustabdė vis tankesnė rankinių ir 
šautuvinių granatų ugnis. Padėtis pasikeitė. Pakvipo grėsme; išgir- 
dau neramius šūksnius: 

— Tomis kontratakuoja! 

— Stovėk vietoj! 

— Bandau susisiekt su savais! 

— Granatų į priekį, granatų, granatų! 

— Tamsta leitenante, atsargiai! 

Tokie kontrsmūgiai ypač pavojingi būtent kaunantis apkasuo- 
se. Nedidelė smogiamoji grupė, šaudydama ir svaidydama grana- 
tas, veržiasi į priekį. Kai svaidytojai, norėdami išvengti naikinančių 
šaudmenų, šokinėja pirmyn ir atgal, jie susiduria su iš paskos besi- 
grūdančiais, kurie atsidūrė pernelyg arti. Tokiu atveju lengvai kyla 
sumaištis. Kai kurie gal pamėgina šokti atgal per priedangą, tampa 
snaiperių aukomis, o tai labai padrąsina priešininką. 

Man pavyko suburti saują karių, su kuriais už plataus traverso 
suformavau pasipriešinimo lizdą. Apkasas liko atviras, bendras ko- 
ridorius mums ir kalniečiams. Keliolikos metrų atstumu keitėmės 
šūviais su nematomu priešininku. Reikėjo drąsos, kad švilpiant kul- 
koms ir Žyrant traverso smėliui neįtrauktum galvos. Mano kaimynas 
76-ukas, herkuliško sudėjimo Hamburgo uosto darbininkas laukine 
veido išraiška leido vieną šūvį po kito negalvodamas apie priedangą, 
kol apsipylęs kraujais susmuko. Kulka su krintančios lentos garsu 
pataikė jam į kaktą. Jis ir liko tupėti savajame apkaso kampe sulin- 
kęs, galva atsirėmęs į. sieną. Kraujas bėgo ant apkaso dugno lyg iš 
kibiro. Į knarkimą panašaus gargaliavimo pauzės vis ilgėjo, kol visai 
nutilo. Pagaliau stojo pertrauka. Du vyrai, kurie gulėjo dar toliau 

priešakyje, pabandė šokti atgal per priedangą. Vienas, gavęs kulką į 
galvą, griuvo į apkasą, kitas, pašautas į pilvą, įstengė pasiekti jį tik 
šliaužte. 

Lūkuriuodami atsisėdome apkase ir užsirūkėme angliškas ciga- 
retes. Retkarčiais praskriedavo gerai nutaikytos šautuvinės grana- 
tos. Mes jas pastebėdavome ir išvengdavome perbėgdami. Į pilvą 
sužeistas jaunutis vyras gulėjo tarp mūsų ir beveik maloniai raivėsi 
besileidžiančios saulės spinduliuose nelyginant katė. Mirtinu mie- 
gu jis užmigo vaikiškai šypsodamasis. Šis vaizdas manęs neslėgė, 
tik kėlė brolišką simpatiją mirštančiajam. Pamažu nutilo ir jo ben- 
dražygio dejonės. Jis mirė tarp mūsų krečiamas drebulio. 

Daugybę kartų, šliauždami tarp kalniečių lavonų, bandėme pa- 
judėti priekin per nužymėtas vietas, tačiau mus visą laiką atgal nu- 
blokšdavo snaiperių ugnis ir šautuvinės granatos. Beveik kiekvienas 
pataikymas, kurį mačiau, buvo mirtinas. Tad priekinė apkasų dalis 
pamažu prisipildė sužeistųjų ir negyvėlių; kita vertus, iš užnugario 
nuolat plūdo pastiprinimai. Netrukus už kiekvieno traverso tupė- 
jo lengvasis arba sunkusis kulkosvaidis. Su jais mes galėjome vis 
smarkiau spustelėti išilgai angliškos apkasų dalies. Ir aš stojau prie 
vieno iš tų laistytuvų ir šaudžiau tol, kol smilius pajuodo nuo dūmų. 
Matyt, tada caktelėjau tam škotui, kuris po karo parašė malonų laiš- 
ką iš Glazgo, tiksliai nusakydamas vietą, kur buvo sužeistas. Kai 
aušinimo vanduo išgaruodavo, dėžutė eidavo per rankas ir, grubiai 
juokaujant, natūraliu būdu vėl prisipildydavo. Ginklai greitai įkaito 
iki raudonumo. 

Saulė buvo prie laidos. Rodos, baigėsi ir antroji kovos diena. 
Pirmą kartą atidžiau apžiūrėjau apylinkę ir į užnugarį nusiunčiau 
pranešimą bei eskizą. Už penkių šimtų metrų mūsų apkasas kir- 
to Vrokūro—Mori kelią, užmaskuotą audeklo juostomis. Už jo 
besileidžiančiu šlaitu per apšaudomą zoną skubėjo priešo pajė- 
gos. Giedrą dangų perrėžė trispalvėmis juodos, baltės ir raudonos 
vėliavėlėmis pasipuošusi eskadrilė. Paskutiniai jau nusileidusios 
saulės spinduliai juos panardinojį švelnią rožinę spalvą, nelyginant 
flamingų vorą. Išlankstėme žemėlapius ir apvertėme juos baltomis 

pusėmis į viršų, kad parodytume, kaip toli įsibrovėme į priešo po- 
zicijas. 

Vėsus vakaro vėjas žadėjo žvarbią naktį. Įsisupęs į šiltą anglišką 
milinę, atsirėmiau į apkaso sienelę ir įsišnekėjau su mažuoju Šul- 
cu, mano patrulio prieš indus dalyviu, kuris kaip senas geras ben- 
dražygis su keturiais sunkiaisiais kulkosvaidžiais atsirado ten, kur 
labiausiai svilo padai. Postų pakylose visų kuopų kariai šalmų įrė- 
mintais jaunais griežtais veidais stebėjo priešo pozicijas. Mačiau 
juos tarytum ant kovinių bokštelių — nejudančius, išsiskiriančius 
1š apkasų prietemos. Jų vadai krito, jie savo iniciatyva stovėjo rei- 
kiamose vietose. 

Pasiruošėme gintis ir naktį. Šalia pasidėjęs pistoletą ir tuziną an- 
gliškų „anties kiaušinių“, jaučiausi pasirengęs sutikti bet kurį atėjū- 
ną, net ir patį didžiausią kietasprandį iš Škotijos. 

Dešinėje vėl supoškėjo granatos, o kairėje į viršų pakilo vokiškos 
signalinės raketos. Iš sutemų, vėjo nešamas, atskriejo tolimas daugia- 
balsis valio. Tai uždegė. „Jie apsupti, jie apsupti!“ Vieną iš tų žygdar- 
bius pranašaujančių entuziazmo akimirkų visi pačiupo ginklus ir 
puolė apkasu pirmyn. Po trumpo pasikeitimo granatomis kalniečių 
grupė nuskubėjo prie kelio. Dabar jau niekas negalėjo mūsų suturė- 
ti. Nepaisydami įspėjančių šūksnių: ,„Atsargiai, kulkosvaidis kairėj 
dar šaudo!“ iššokome iš apkaso ir akimoju pasiekėme kelią, kuriame 
knibždėjo sutrikusių kalniečių. Jie traukėsi nuo siaubą keliančio su- 
sidūrimo, tačiau sprunkantiems kelią užstojo jų pačių vielos užtvara. 
Kalniečiai stabtelėjo, o tada pasileido išilgai užtvaros. Skambant au- 
dringam valio, pradėjo bėgti mirties keliu per tankiąją ugnį. Tą pačią 
akimirką su savo kulkosvaidžiais atsirado ir mažasis Šulcas. 

Kelyje išvydome apokaliptinį vaizdą. Giltinės šienauta su užmo- 
ju. Aidintys karo šūkiai, tanki asmeninių ginklų ugnis, buka svai- 
domųjų ginklų jėga įkvėpė puolančiuosius ir paralyžiavo gynėjus. 
Visą ilgą dieną kova ruseno nelyginant nuodėgulis, dabar ji gavo 
deguonies. Mūsų pranašumas augo su kiekvienu akimirksniu, nes 
paskui puolimo metu išsiskleidusius smogiamuosius būrius nelygi- 
nant platus pleištas sekė pastiprinimai. 

Pasiekęs kelią, žvilgtelėjau nuo stataus šlaito žemyn. Škotų pozi- 
cijos ėjo pagilintu pakelės grioviu, vadinasi, jos buvo žemiau mūsų. 
Tačiau pirmosiomis sekundėmis mūsų žvilgsnių jos nepatraukė; pa- 
lei vielų užtvarą lekiančių kalniečių vaizdas užstojo visas kitas de- 
tales. Sugulėme aukštutiniame šlaito krašte ir atidengėme ugnį. Tai 
buvo viena iš retų akimirkų, kai priešininką visiškai įvarai į akligatvį 
1r karštai trokšti vienu metu būti keHais asmenimis. 

Keikdamasis terliojausi su užstrigusia spyna, trukdančia šaudy- 
ti; kažkas stipriai stuktelėjo man per petį. Apsisukau ir pamačiau 
perkreiptą mažojo Šulco veidą. „Jie dar šaudo, prakeiktos kiaulės!“ 
Pasekiau jo ranką ir nedideliame, nuo mūsų tik kelio skiriamame ap- 
kasų raizgalyne išvydau karštligiškai besidarbuojančias figūras, kai 
kurias užtaisančias, kai kurias prispaudusias šautuvus prie skruostų. 
Iš dešinės atskriejo pirmosios granatos, aukštai į orą išmesdamos 
vieno škoto liemenį. 

Proto balsas liepė likti savo vietoje ir kauti priešininką iš viršaus. 
Jis buvo lengvas taikinys. Užuot taip ir daręs, numečiau šautuvą ir 
sugniaužęs kumščius puoliau tarp kovojančių pusių. Nelaimei, vis 
dar vilkėjau anglišką milinę ir lauko kepurę raudonu krašteliu. At- 
sidūriau priešo pusėje, ir dar su priešo apranga! Pergalės svaigulį 
staiga nutraukė aštrus smūgis į kairiąją krūtinės dalį; akyse aptemo. 
Baigta! 

Maniau, kad pataikė į širdį, tačiau laukdamas mirties nejaučiau 
nei skausmo, nei baimės. Krisdamas išvydau kelio molyje įsispau- 
dusius baltus, glotnius akmenukus; jų išsidėstymas — prasmingas, 
būtinas nelyginant žvaigždžių — vėrė dideles paslaptis. Jie buvo ar- 
timesni ir svarbesni nei aplinkui vykstančios skerdynės. Nuvirtau 
ant žemės, tačiau savo paties nustebimui tuojau pat vėl atsikėliau. 
Marškinėliuose neradęs skylės, vėl ėmiausi priešo. Pripuolė mano 
kuopos vyras: „Tamsta leitenante, šalin milinę!“ ir nuo pečių nuplė- 
šė pavojingą drabužį. 

Naujas valio perskrodė orą. Iš dešinės, kur jau visą popietę dar- 
buotasi granatomis, per kelią į pagalbą ėjo grupė vokiečių, prieky- 
je — rudu velvetu apsigaubęs jaunas karininkas. Tai buvo Kijus. Jam 

pasisekė užkliūti už vielų užtvaros kaip tik tą akimirką, kai paskutinį 
kartą prabilo anglų kulkosvaidis. Serija prašvilpė virš jo — taip arti, 
kad viena kulka perpjovė piniginę, kurią buvo įsikišęs į kelnių kiše- 
nę. Su škotais dabar susitvarkėme labai greitai. Kelio prieigas dengė 
kritusieji, o keletą likusių gyvųjų persekiojome ugnimi. 

Per tas sekundes, kai buvau praradęs sąmonę, savo lemtį sutiko 
ir mažasis Šulcas. Tik vėliau sužinojau, kad apimtas įniršio, kuriuo 
užkrėtė ir mane, jis įšoko į apkasą, kad ten pasiautėtų. Kai škotas, 
kuris jau buvo atsisegęs perpetę, išvydo jį puolantį tokios būsenos, 
čiupo ant žemės gulintį niekieno šautuvą ir mirtinu šūviu patiesė 
Šulcą. 

Šnekėdamasis su Kijumi, stovėjau užimtame apkase, pradvisu- 
siame granatų tvaiku. Tarėmės, kaip užgrobti pabūklus, turėjusius 
būti visiškai netoli. Staiga jis pertraukė mane: 

— Ar tu sužeistas? Iš po kitelio tau teka kraujas! 

Iš tikrųjų pajutau drėgmę ir keistą lengvumą krūtinės srityje. Pra- 
plėšėme marškinėlius ir pamatėme, kad kulka praėjo per krūtinę tru- 
putį žemiau Geležinio Kryžiaus, įstrižai virš širdies. Aiškiai matėsi 
mažas apvalus įėjimas dešinėje ir truputį didesnis išėjimas kairėje 
pusėje. Kadangi per kelią šokau smailiu kampu iš kairės į dešinę, 
nebuvo abejonės, kad kažkuris iš mūsiškių palaikė mane anglu ir 
pašovė iš keleto metrų. Rimtai įtariau tą, kuris nutraukė man milinę, 
tačiau juk jis, jei taip galima pasakyti, norėjo gero, o kaltas buvau 
tik aš pats. 

Kijus sutvarstė mane ir šiaip ne taip įtikino dabar pat palikti mū- 
šio lauką. Išsiskyrėme su „iki pasimatymo Hanoveryje!“ 

Pasirinkau palydovą ir dar kartą grįžau į stipriai apšaudomą kelią, 
ieškodamas planšetės, nežinomo pagalbininko nutrauktos kartu su 
miline. Ten buvo mano dienoraštis. Tada patraukėme atgal tuo pačiu 
apkasu, kuriuo puldami judėjome į priekį. 

Mūsų karo šūkiai buvo tokie galingi, kad priešo artilerija išsyk 
atgijo. Vietovėje už kelio, o ypač pačiame apkase šėlo tankiausia 
užtveriamoji ugnis. Kadangi man vienos žaizdos buvo per akis, ju- 
dėjau perbėgimais nuo traverso prie traverso. 

Staiga apkaso pakraštyje pasigirdo griausmingas trenksmas. Ga- 
vau smūgį į galvą ir apkvaitęs parkritau. Atsipeikėjau galva žemyn 
kabantis ant sunkiojo kulkosvaidžio stovo ir spoksantis į apkaso dug- 
ną, kur nerimą keliančiu greičiu plėtėsi raudonas klanas. Kraujas 
tekėjo žemėn taip nesulaikomai, kad praradau bet kokią viltį. Bet 
mano palydovas tvirtino nematantis smegenų, tad aš vėl įsidrąsinau, 
atsikėliau ir patraukiau toliau. Gavau sąskaitą už lengvabūdiškumą 
eiti į mūšį be šalmo. 

Nors per trumpą laiką antrąkart netekau kraujo, buvau itin susijau- 
dinęs ir primygtinai prašiau visų, kuriuos sutikdavau apkasuose, sku- 
bėti priekin ir įsijungti į kovą. Netrukus ištrūkome iš lengvųjų lauko 
pabūklų apšaudymo zonos ir sulėtinome žingsnį, nes nuo pavieniui 
krintančių sunkiųjų geležų nukentėti galėjo tik visiškas bėdulis. 

Norėjaus tarpeklyje užsukau į brigados vadavietę, prisistačiau ge- 
nerolui majorui Hėbeliui: raportavau apie mūsų sėkmę ir paprašiau 
pastiprinimais pagelbėti puolantiesiems. Generolas papasakojo, kad 
vadavietėse aš jau vakar paskelbtas žuvusiu. Šiame kare tai buvo ne 
pirmas kartas. Kažkas gal matė, kaip šturmuodamas pirmąjį apkasą 
susmukau šalia šrapnelio, sužeidusio Hakę. 

Sužinojau, kad teritoriją užėmėm lėčiau, nei numatyta. Greičiau- 
siai turėjome reikalų su elitiniais anglų daliniais; mūsų smūgis ėjo 
per atramos punktus. Geležinkelio sankasos mūsų sunkioji ugnis be- 
veik nepalietė; puolėme ją nusižengdami visoms karo taisyklėms. 
Mori nepasiekėme. Gal ir galėjome jį užimti pirmąjį vakarą, jei ke- 
lio mums nebūtų užtvėrusi nuosava artilerija. Per naktį priešininkas 
sustiprėjo. Šiaip ar taip, ką įstengė nuveikti žmogaus valia, tas buvo 
nuveikta, ir kone daugiau, generolas tą pripažino. 

Norėjuje šalia kelio šviesia liepsna degė didžiulė granatų dėžių 
rietuvė. Skubėjome pro ją apimti labai permainingų jausmų. Už kai- 
mo mane pavėžėjo tuščio amunicijos furgono vairuotojas. Smarkiai 
susivaidijau su gurguolės vadovu, iš furgono norėjusiu išmesti du 
sužeistus anglus, kurie į kelionės pabaigą mane prilaikė. 

Norėjaus—Keano kelyje eismas buvo neįtikėtinas. Jo nematęs ne- 
gali įsivaizduoti begalinių gurguolių eilių, kuriomis minta ofenzyva. 

Už Keano maišatis pasidarė apskritai iš fantastikos srities. Liūdesys 
užplūdo važiuojant pro mažosios Žanos namą, iš kurio buvo likę vos 

Kreipiausi į transporto karininką, atpažįstamą iš baltos juostos, ir 
jis paskyrė man vietą mašinoje, važiuojančioje į lauko ligoninę Soši 
Koši. Kelią užtvėrus susigrūdusiems furgonams ir lengviesiems au- 
tomobiliams, dažnai turėdavome laukti iki pusvalandžio. Nors lauko 
ligoninės operacinėje gydytojai buvo nepaprastai užsiėmę, chirurgas 
rado laiko nusistebėti, kad mano sužeidimai tokie nepavojingi. Ir 
galvos žaizda turėjo įėjimą ir išėjimą, bet kaukolė nesulaužyta. Beje, 
kur kas skaudesnė nei sužeidimai, kuriuos pajutau tik kaip bukus 
smūgius, buvo procedūra, atlikta ligoninės padėjėjo tada, kai gy- 
dytojas su žaisminga elegancija prazondavo abiejų šūvių kanalus. 
Procedūrą sudarė energingas galvos žaizdos pakraščių apskutimas 
atšipusiu skustuvu be muilo. 

Kitą rytą mane, puikiai išsimiegojusį, nuvežė į ligonių surinkimo 
punktą Kantene, kur apsidžiaugiau išvydęs Šprengerį, nematytą nuo 
puolimo pradžios. Šautuvo kulka jam pataikė į šlaunį. Čia radau ir 
savo daiktus — dar vienas Vinkės patikimumo įrodymas. Pametęs 
mane iš akių, jis buvo sužeistas prie geležinkelio sankasos. Bet prieš 
išsiruošdamas į lazaretą, o iš ten - į savo ūkį Vestfalijoje, jis nenu- 
siramino tol, kol neįsitikino, kad jam patikėti daiktai atsidūrė mano 
rankose. Toks jau jis buvo — veikiau vyresnis bendražygis nei tarnas. 
Neretai, kai imdavo trūkti maisto, ant savo stalo rasdavau sviesto 
gabalėlį „iš vieno kuopos kario, kuris nenorėjo būti įvardytas“, bet 
vis tiek galėdavai jį nesunkiai nuspėti. Skirtingai nei, tarkim, Ha- 
leris, jis neturėjo avantiūristo gyslelės, tačiau sekė įkandin į mūšį 
kaip senovės vasalas ir rūpinimąsi manimi laikė savo pareiga. Po 
karo prabėgus daugeliui metų, jis paprašė manęs atsiųsti nuotrauką, 
„kad galėtų anūkams papasakoti apie savo leitenantą“. Esu dėkingas 
jam už tai, kad leido pažinti tautoje glūdinčias galias, kurios kovoje 
apsireiškia landvero kario pavidalu. 

Trumpai paviešėjęs bavarų lauko ligoninėje Montinji, Due buvau 
paguldytas į sanitarinį traukinį ir nudundėjau iki Berlyno. Ten per 

keturiolika slaugymo dienų šis šeštasis dvigubas sužeidimas užgijo 
taip pat gerai kaip ir ankstesnieji. Nemalonus buvo tik nepaliauja- 
mas šaižus Žvangėjimas ausyse. Bėgant savaitėms jis tilo, kol ga- 
liausiai visai išnyko. 

Tik Hanoveryje sužinojau, kad tarp daugelio kitų pažįstamų kirs- 
tynėse žuvo ir mažasis Šulcas. Kijus išsisuko su nepavojinga žaizda 
pilve. Sudužo ir fotoaparatas, kuriame buvo serija geležinkelio pyli- 
mo šturmo nuotraukų. 

Stebėdamas mūsų susitikimo šventę mažame Hanoverio bare, 
kur dalyvavo mano brolis su nelanksčia ranka ir Bachmanas su ne- 
lanksčiu keliu, niekas nebūtų pamanęs, kad vos prieš keturiolika 
dienų išsiskyrėme skambant kitokiai muzikai nei linksmas kamščių 
pokšėjimas. 

Vis dėlto dienos buvo niūrokos, nes greitai mus pasiekė žinios, 
jog puolimas užstrigo ir strategiškai Žiūrint, sužlugo. Tai patvirtino 
anglų ir prancūzų laikraščiai, kuriuos pavarčiau Berlyno kavinėse. 

Didysis mūšis žymėjo lūžį 17 mano sieloje, ir ne tik todėl, kad 
patikėjau, jog yra galimybė pralaimėti šį karą. 

Nepaprasta jėgų santalka lemtingą valandą, kai grumtasi dėl toli- 
mos ateities, ir proveržis — toks netikėtas, toks pribloškiantis — man 
pirmą kartą atskleidė giliąsias viršasmenines sferas. Tai labai skyrė- 
si nuo visko, ką išgyvenau anksčiau; tai buvo įšventinimas, kuris ne 
tik atvėrė Žioruojančias siaubo kameras, bet ir pravedė pro jas. 


ANGLŲ SMŪGIAI 


1918-ųjų birželio 4-ąją vėl grįžau į pulką, kuris ilsėjosi visai šalia pat 
Vrokūro kaimo, dabar atsidūrusio giliai užnugaryje. Naujasis vadas, 
majoras fon Liutichau, paskyrė mane senosios septintosios kuopos 
vadu. 

Prisiartinus prie postovių, kariai atskubėdavo prie manęs, paimda- 
vo daiktus ir džiaugsmingai sveikindavo. Atrodė, kad grįžtu į šeimą. 

Gyvenome gofruotos skardos barakuose, ratu sustatytuose vidury 
sulaukėjusios pievos; jos žalumoje švietė daug geltonų gėlių. Tuš- 
čioje apylinkėje, kurią praminėme „Valakija“, ganėsi arklių bandos. 
Išėjus pro trobelės duris, apimdavo tas bauginantis tuštumos pojūtis, 
kurį kartais jaučia kaubojai, beduinai ir kiti tyrų gyventojai. Vaka- 
rais leisdavomės į ilgas promenadas aplink barakus ir ieškodavome 
kurapkų kiaušinių arba žolėje pamestų ginklų, didžiojo mūšio suve- 
nyrų. Vieną popietę jojau tarpekliu prie Vrokūro, dėl kurio prieš du 

mėnesius taip smarkiai kautasi; jo pakraščius nusėjusiuose antka- 
piuose radau ne vieną pažįstamą vardą. 

Netrukus pulkas gavo įsakymą užimti priekinę liniją Pjusijė O 
Mono kaimą dengiančiose pozicijose. Naktį sunkvežimiais nuvažia- 
vome iki Akjė le Grano. Ne kartą turėjome sustoti, nes iš naktinių 
bombonešių išmestų šviečiamųjų raketų su parašiutais šviesos kū- 
giai iš tamsos išplėšdavo baltą kelio juostą. Sunkių bombų švilpi- 
mą užtrenkdavo perkūniški jų sprogimų garsai. Tada prožektoriai 
čiuopdavo dangų, ieškodami klastingų nakties paukščių, it dailūs 
žaislai tikšdavo šrapneliai, o trasuojamos kulkos tarsi ugniniai vilkai 
viena po kitos lėkdavo ilga eile. 

Virš užimtos vietovės tvyrojo tirštas lavonų tvaikas, čia labiau, 
čia mažiau įkyrus, bet visad dirginantis jusles nelyginant Žinia iš 
baisios šalies. 

Keletą minučių ėjome per masinių kapų alėją. 

— Puolimo kvepalai, — išgirdau šalia seno kovotojo balsą. 

Nuo Akjė Ie Grano žygiavome į Bapomą vedančio geležinkelio 
sankasa, o tada per laukus į pozicijas. Ugnis buvo gana smarki. Aki- 
mirkai sustojus pailsėti, šalia manęs sprogo du vidutiniai sviediniai. 
Neužmirštami siaubingos kovo 19-osios nakties prisiminimai pri- 
vertė mus pakilti. Visai šalia priekinės linijos stovėjo triukšminga 
pakeista kuopa, pro kurią atsitiktinumas mus pravedė kaip tik tada, 
kai jai burną užčiaupė keli tuzinai šrapnelių. Keikdamiesi kaip ve- 
žikai, mano Žmonės strimgalviais puolė į artimiausią tranšėją. Du, 
pasruvę kraujais, buvo priversti grįžti į sanitarinį blindažą. 

Trečią valandą išvargęs pasiekiau savo blindažą, kurio varginanti 
ankštybė žadėjo ne itin malonias dienas. 

Tirštame garų debesyje Žžioravo rausva žvakės šviesa. Užkliu- 
vau už kojų maišalynės ir burtažodžiu „Nauja pamaina!“ į kambarė- 
lį įnešiau gyvybės. Iš ertmės, panašios į krosnies orkaitę, pasigirdo 
keiksmų virtinė, tada pasirodė neskustas veidas, pora žalėsiais ap- 
trauktų antpečių, sudūlėjusi uniforma ir du molio gumulai — spėtina, 
auliniai. Susėdome prie netvirto stalo ir sutvarkėme perdavimo rei- 
kalus, vienas iš kito bandydami nusukti tuziną neliečiamųjų atsargų 

ir keletą signalinių pistoletų. Tada mano pirmtakas, išpranašavęs, 
kad šita sumauta skylė neištvers nė trijų dienų, pro ankštas slėptuvės 
žiotis prasispraudė į lauką. Aš likau slėptuvėje kaip naujasis A sek- 
toriaus vadas. 

Pozicija, kurią apžiūrėjau kitą rytą, nedžiugino. Išsyk prie blin- 
dažo sutikau du kraujais pasruvusius kavos nešėjus, kuriuos prisiar- 
tinant sužeidė šrapnelio užtaisas. Po kelių žingsnių šaulys Arensas 
pranešė, kad rikošetas jį išvedė iš rikiuotės. 

Prieš mus buvo Bukua kaimas, už mūsų — Pjusijė o Monas. 
Kuopa stovėjo siauroje priekinėje linijoje neešelonuota; nuo de- 
šinėje esančio 76-ojo pėstininkų pulko mus skyrė didelis tuščias 
tarpas. Kairysis pulko sektoriaus flangas apėmė apkapotą giraitę, 
miškelį 125. Vykdydami įsakymą nekasėme jokių slėptuvių. Turė- 
jome neapsikasti, bet likti pasiruošę puolimui. Todėl prieš pozici- 
jas neturėjome ir vielos užtvaros. Mažuose plyšiuose gyveno po du 
žmones; siauras, krosnies orkaitės formos priebėgas pridengdavo- 
me vadinamąja Zygfrydo skarda — maždaug metro aukščio ovalia 
gofruota skarda. 

Kadangi mano blindažas buvo už kito sektoriaus, pirmiausia 
ėmiau dairytis naujo būsto. Į lūšnelę panašus statinys apleistame 
apkase pasirodė tinkamas ypač tada, kai sunešę žudymo įrankius 
pakeitėme jo būklę į įmanomą gintis. Kartu su savo ordonansais 
gyvenau gamtišką atsiskyrėlio gyvenimą, kurį tik retkarčiais sutrik- 
dydavo kurjeriai, netgi į šią nuošalią olą užnešantys smulkmenišką 
popierinį karą. Tada galėdavai tarp sviedinių sprogimų pakraipyti 
galvą, be kitų svarbių reikalų, skaitydamas naujieną, kad vietos X 
komendantui dingo dėmėtas terjeras vardu Zipis, — jei tik tuo metu 
nebūdavai įsigilinęs į tarnaitės Makeben reikalavimą priteisti ali- 
mentus iš jefreitoriaus Majerio. Piešiniai ir dažni teismo posėdžių 
skelbimai teikdavo trokštamą prasiblaškymą. 

Bet grįžkime į mano blindažą, kurį pakrikštijau „„Vanfrydo“ na- 
mais“. Vienintelis dalykas, kėlęs rūpestį, buvo viršutinis sluoksnis, 


* Žodžių žaismas pagal senovinius germanų vardus: vok. Wahn — beprotybė, Friede — taika; taip vadinosi 
kompozitoriaus Richardo Wagnerio vila Bairoite. 

kurį galėjai pavadinti tik reliatyviai bombų nepramušamu, tai yra 
nepramušamu tol, kol į jį nepataikys. Tačiau guodžiausi mintimi, 
kad esu tokioje pačioje padėtyje kaip ir mano žmonės. Kiekvieną 
vidurdienį Haleris patiesdavo man apklotą deginimosi vietoje — mil- 
žiniškoje išrausoje, į kurią pramynėme takelį. Žinoma, kartais saulės 
vonias sutrukdydavo netoliese sprogstantys sviediniai arba zyzian- 
čios skeveldros. ž 

Naktimis tarsi trumpos niokojančios vasaros audros mus užklupda- 
vo smarkūs apšaudymai. Tada gulėdavau ant šviežios žolės prikimšto 
gulto ir keistai, be jokio pagrindo jausdamasis saugus klausydavausi 
sprogimų, nuo kurių drebėdavo sienos ir birdavo smėlis. Arba išei- 
davau laukan ir iš posto pakylos žiūrėdavau į melancholišką naktinį 
kraštovaizdį, pamėklišką jame šokiančių ugninių esybių priešybę. 

Tokiomis akimirkomis mane apimdavo nuotaika, kurios dar 
nebuvau pažinęs. Nelauktai ilgai užtrukęs įtemptas gyvenimas ant 
bedugnės krašto pradėjo reikštis giliais pasikeitimais. Metų laikai 
keisdavo vienas kitą, ateidavo Žiema ir vėl — vasara, o mes vis dar 
kovojome. Nuvargome ir pripratome prie karo, tačiau kaip tik dėl to 
įvykius regėdavome kitokioje, blankioje šviesoje. Jėga, su kuria jie 
apsireikšdavo, taip nebeakino. Taip pat jautėsi, kad priežastis, dėl 
kurios išėjome kariauti, išsikreipė, pasidarė nebepakankama. Karas 
minė sunkesnes mįsles. Buvo keistas laikas. 

Priekinė linija nuo priešo ugnies kentėjo palyginti nesmarkiai, 
nes kitu atveju jos nebūtume galėję išlaikyti. Daugiausiai apšaudomi 
buvo Pjusijė ir gretimos daubos, vakarais ugnis neįtikėtinai įsismar- 
kaudavo. Dėl to turėjom sunkumų gaudami maistą 1r keisdamiesi 
pamainomis. Tai šen, tai ten atsitiktinis pataikymas išmušdavo kurį 
nors mūsų grandinės narelį. 

Birželio 14-ąją, antrą valandą nakties mane pakeitė Kijus, taip 
pat sugrįžęs, vadovaujantis antrajai kuopai. Poilsio laiką praleido- 
me prie geležinkelio sankasos palei Akjė le Graną, kurį nuo ugnies 
dengė mūsų barakus ir blindažus. Anglas dažnai apšaudydavo smar- 
kia lėkštąja ugnimi, kurios auka tapo ir trečiosios kuopos feldfebelis 
Rakebrandas. Jį nukovė skeveldra, pramušusi ploną sieną barako, 

kurį jis pasistatė ant sankasos keteros kaip kuopos raštinę. Didelė 
nelaimė nutiko prieš keletą dienų. Lėktuvas numetė bombą tiesiai 
ant klausytojų apsuptos 76-ojo pėstininkų pulko kapelos. Tarp nu- 
kentėjusių buvo ir daug mūsų pulko narių. 

Nelabai toli geležinkelio sankasos stovėjo nemažai pamuštų tan- 
kų, primenančių į krantą išmestus laivus; per pasivaikščiojimus juos 
atidžiai apžiūrėjau. Kartais prie jų sušaukdavau visą kuopą ir su- 
rengdavau paskaitą apie šių vis dažniau pasitaikančių techninio karo 
dramblių gynybą, taktiką ir pažeidžiamas vietas. Kai kurie tankai 
buvo aprašinėti pašaipiais, grėsmingais arba laimę nešančiais var- 
dais, apipaišyti simboliais ir karinėmis spalvomis: netrūko nei dobi- 
lėlio, nei laimės boružėlės, nei baltos kaukolės. Vienas tankas išsi- 
skyrė kartuvėmis su kabančia kilpa, jis vadinosi „Teisėjas Džefris““. 
Visi buvo žiauriai sudaužyti. Turėtų būti nepaprastai nemalonu puo- 
lant sėdėti ankštame tanko bokštelyje, vamzdžių, skersinių ir laidų 
maišalynėje, kai šitie kolosai, norėdami išvengti artilerijos ugnies 
smūgių, lyg milžiniški nerangūs vabalai sukiojasi po mūšio lauką. 
Ilgai mąsčiau apie vyrus tose ugninėse orkaitėse. Be to, vietovė 
buvo nusėta gausybe sudegusių lėktuvų karkasų. Tai buvo ženklas, 
kad kovos lauke vis dažniau pasirodo mašinos. Vieną popietę netoli 
mūsų nusileido didžiulis baltas parašiuto varpas, su kuriuo karo la- 
kūnas iššoko iš liepsnojančio lėktuvo. 

Birželio 18-osios rytą dėl nesaugios situacijos septintoji turė- 
jo vėl žygiuoti į Pjusijė; ten buvome paskirti fronto linijos vado 
dispozicijon, taktiniam panaudojimui ir technikos bei amunicijos 
transportavimui. Įsikūrėme sandėliuose ir slėptuvėse prie kelio į 
Bukua. Tik mums atvykus, į aplinkinius sodus smogė grupė sun- 
kiųjų sviedinių. Nepaisydamas to, negalėjau atsisakyti pusryčių 
mažoje pavėnėje prie įėjimo į slėptuvę. Po valandėlės atūžė dar 
viena partija. Puoliau ant žemės. Šalia manęs pliūptelėjo liepsna. 
Mano kuopos sanitaras vardu Kenziora, kaip tik ejęs pro šalį su 
pilnais vandens katiliukais, susmuko sužeistas į apatinę pilvo dalį. 


* George Jeffries (1645-1689) - anglų teisėjas, pagarsėjęs griežtais ir šališkais nuosprendžiais, todėl pramin- 
tas Teisėju Koriku (The hanging judge). 

Pribėgau prie jo ir padedamas budinčio šviesos signalininko, nu- 
tempiau į sanitarinę slėptuvę, kurios anga, laimei, buvo visai šalia 
sprogimo vietos. 

— Na, tai jau kaip reikiant papusryčiavot'? — tvarstydamas didelę 
žaizdą pilve, paklausė gydytojas Kopenas, tikras senas karo medi- 
kas; į jo rankas įvairiom progom buvau pakliuvęs ir aš. 

— Taip taip, pilnas katiliukas makaronų, — sudejavo nelaiminga- 
sis, šiame pasakyme, rodos, įžvelgęs vilties spindulėlį. 

— Na, atrodot neblogai, - mėgino jį paguosti Kopenas, linktelėda- 
mas man labai susirūpinusia veido išraiška. 

Tačiau sunkiai sužeistųjų pojūčiai labai jautrūs. Staiga jis sude- 
javo, ir ant kaktos pasirodė stambūs prakaito lašai: 

— Šūvis mirtinas, labai gerai jaučiu. 

Nepaisant šios pranašystės, po pusmečio įžygiavęs į Hanoverį 
spaudžiau jam ranką. 

Po pietų vienas išėjau pasivaikščioti po visiškai sugriautą Pju- 
sijė. Jau per Somos mūšį kaimas virto griuvėsių krūva. Išrausas ir 
sienų liekanas aptraukė tiršta žaluma, kurioje visur švietė griuvėsius 
mėgstančio šeivamedžio baltos kepurėlės. Gausybė nesenų stam- 
baus kalibro pataikymų sudraskė augalijos audinį ir iš naujo apnuo- 
gino jau šitiek kartų perraustą sodų dirvą. 

Kaimo keliuką supo sustabdyto puolimo karinis šlamštas. Pamuš- 
ti furgonai, išmesta amunicija, surūdiję asmeniniai ginklai ir pusiau 
sutrūnijusių arklių kontūrai, apie kuriuos zujo blizgančių musių de- 
besys, bylojo, kad kare visi daiktai vienodai niekingi. Aukščiausioje 
vietoje stovėjusi bažnyčia dabar buvo tik chaotiška akmenų krūva. 
Man skinant sulaukėjusias rožes sprogę sviediniai priminė, kad mir- 
ties šokių aikštelėje reikia būti atsargiam. 

Po kelių dienų pakeitėme devintąją pagrindinėje atsparos linijo- 
je, kuri buvo maždaug už penkių šimtų žingsnių nuo priešakinės. 
Pasikeitimo metu sužeisti trys mano septintosios žmonės. Kitą rytą 
netoli mano blindažo šrapnelio kulka į koją sužeidė kapitoną fon 
Ledeburą. Nors ir sirgdamas sunkia plaučių liga, kapitonas jautė, 
kad jo pašaukimas — kova. Todėl likimas jam lėmė tapti nesunkaus 

sužeidimo auka. Netrukus jis mirė ligoninėje. 28-ąją sviedinio ske- 
veldra pataikė į mano maistininkų vadą, seržantą Grunerį. Tai buvo 
devintoji netektis kuopoje per trumpą laiką. 

Savaitę pabuvę priekinėje linijoje, turėjome dar kartą užimti pa- 
grindinę atsparos liniją, nes mus pakeitęs batalionas dėl ispaniško 
gripo praktiškai nustojo egzistuoti. Kasdien apie susirgimą praneš- 
davo ir daug mūsų karių. Kaimyninėje divizijoje ši liga taip įsisiau- 
tėjo, kad priešo lėktuvas ėmė mėtyti lapelius, kuriuose buvo parašy- 
ta, kad jeigu dalinys tuojau pat nepasitrauks, jį pakeis anglai. Tačiau 
mus pasiekė žinios, kad epidemija vis labiau plinta ir priešingoje 
pusėje; Žinoma, dėl blogo maitinimo buvome jai mažiau atsparūs. 
Jaunesni kariai dažnai nusigaluodavo per naktį. Tuo pačiu metu nuo- 
latos buvome kovinės parengties, nes virš miškelio 125 tarsi virš 
pikto puodo nuolatos tvyrojo juodas dūmų debesis. Jį apšaudė taip 
smarkiai, kad vieną popietę be vėjo dalį šeštosios apnuodijo sprogi- 
mų dujos. Kad išgabentume netekusius sąmonės, turėjome leistis į 
slėptuves su deguonies aparatais tarsi narai. Raudoni kaip burokai, 
jie kvėpavo sunkiai tarsi sapnuodami košmarus. 

Vieną popietę apeidamas savo sektorių radau keletą pakastų dė- 
Žių su anglų amunicija. Norėdamas ištyrinėti šautuvinės granatos 
konstrukciją, išardžiau ją ir išėmiau sprogdiklio kapsulę. Liko dalis, 
kurią palaikiau pistonu. Tačiau kai bandžiau ją nagu nukenksminti, 
paaiškėjo, kad tai antroji sprogdiklio kapsulė, kuri su dideliu trenks- 
mu išlėkė į orą, nukirsdama kairiojo smiliaus pagalvėlę ir padaryda- 
ma keletą kruvinų žaizdų veide. 

Kai tą patį vakarą kartu su Šprengeriu stovėjome ant mano bun- 
kerio priedangos, netoliese sprogo sunkusis sviedinys. Susiginčijo- 
me dėl nuotolio: aš sakiau, kad už dešimt metrų, Šprengeris — už 
trisdešimt. Nusprendęs patikrinti, kiek galiu tikėti savo vertinimais 
šioje srityje, išmatavau atstumą ir nustačiau, kad išrausa, kurios 1š- 
vaizda sufleravo apie ypač baisią sviedinio rūšį, nuo mūsų buvo nu- 
tolusi dvidešimt du metrus. 

Liepos 20-ąją su kuopa vėl buvome dislokuoti Pjusijė. Visą po- 
pietę stovėjau ant sienos liekanų ir stebėjau kautynių panoramą, kuri 

darė labai nekokį įspūdį. Kartkartėmis detales pasižymėdavau užra- 
šų knygelėje. 

Galingos ugnies papliūpos apgaubdavo miškelį 125 tirštais dū- 
mais; vis kildavo ir leisdavosi žalios ir raudonos šviečiamosios rake- 
tos. Kartais artilerija nutildavo; tada girdėdavai keleto kulkosvaidžių 
kalenimą ir silpną tolimų granatų drioksėjimą. Iš mano perspektyvos 
visa tai atrodė kone kaip rafinuotas žaidimas. Trūko didelių kautynių 
jėgos, tačiau negalėjai nejusti, kad grumiamasi įnirtingai. 

Miškelis buvo kaip žioruojanti žaizda, į kurią krypo pasislėpu- 
sių karių dėmesys. Abi artilerijos žaidė su juo kaip besipešantys dėl 
grobio plėšrūnai; jos rovė kamienus ir aukštai į orą išmesdavo jų 
liekanas. Jame nuolat laikėsi tik keletas vyrų, tačiau jie nesitraukė, 
ir išmirusioje vietovėje iš toli matomas miškelis buvo pavyzdys, kad 
net galingiausių priemonių priešprieša vis dėlto yra tik svarstyklės, 
kuriose šiandien kaip ir visais laikais nusveria Žmogus. 

Vakare mane pašaukė pas rezervo vadą; sužinojau, kad kairia- 
jame flange priešininkas įsiveržė į mūsų apkasų raizginį. Kad vėl 
atsirastų nors nedidelis priešlaukis, leitenantui Petersenui su šturmo 
kuopa buvo įsakyta išvalyti gyvatvorės tranšėją, 0 man su savo žmo- 
nėmis — dauboje jai lygiagrečiai iškastą prisiartinimo eigą. 

Išžygiavome paryčiu, tačiau jau pradinėse pozicijose mus pasi- 
tiko tokia stipri pėstininkų ugnis, kad užduoties vykdymą laikinai 
turėjome nutraukti. Liepiau užimti Elbingo kelią ir milžiniškos olos 
slėptuvėje atsigriebiau už prarastą nakties miegą. Vienuoliktą valan- 
dą ryto mane prabudino granatų trenksmas kairiajame flange, kur 
buvome užėmę barikadą. Nuskubėjau ten ir pamačiau įprastinį bari- 
kadų kovos vaizdą. Prie įtvirtinimo sūkuriavo balti granatų debesys, 
keletu traversų toliau abiejose pusėse tratėjo kulkosvaidžiai. Tarp 
jų — vyrai, pasilenkę šokinėjantys pirmyn ir atgal. Nedidelis anglų 
antpuolis jau buvo atmuštas, tačiau tai kainavo mums vieną žmogų, 
kuris gulėjo už barikados, sudraskytas granatos skeveldrų. 

Vakare gavau įsakymą atitraukti kuopą į Pusje; pasiekęs jį ra- 
dau nurodymą kitą rytą su dviem skyriais prisijungti prie nedide- 
lės operacijos. 3.40 val. po penkių minučių trukmės artilerinio ir 

minų rengimo turėjome pulti vadinamosios daubos tranšėjos flangą 
nuo taško K iki taško Z1. Priešas įsibrovė į šią prisiartinimo eigą, 
kaip ir į daugelį kitų, ir įsitvirtino už barikadų. Deja, operacija, 
kurią įvykdyti turėjo leitenanto Foigto šturmo kuopa ir aš su dviem 
skyriais, buvo akivaizdžiai suplanuota pagal žemėlapį, nes slėniu 
vinguriuojanti daubos tranšėja daugelyje vietų buvo matoma iki 
pat dugno. Visam šitam reikalui aš nepritariau, nes dienoraštyje 
po įsakymo randu sakinius: „Na, tikėkimės, kad rytoj galėsime tai 
aprašyti. Nuo įsakymo kritikos susilaikau dėl laiko trūkumo — mat 
dabar sėdžiu sektoriuje F, bunkeryje, yra dvylikta valanda, o mane 
pažadins trečią.“ 

Šiaip ar taip, įsakymas yra įsakymas, tad 3.40 val., švintant, Foig- 
tas ir aš su savo žmonėmis stovėjome netoli Elbingo kelio, pasiruošę 
pulti. Buvome užėmę negilų, maždaug ligi kelių apkasą; iš jo tarsi 
iš siauros galerijos matėme daubą, kuri nustatytą sekundę prisipildė 
dūmų ir ugnies. Didelė skeveldra, iš blykčiojančio urdulio atidūzgusi 
iki mūsų pozicijos, sužeidė šaulio Klaveso ranką. Čia dar kartą atsi- 
vėrė reginys, kurį taip dažnai įsidėmėdavau prieš ataką: prieblandoje 
laukiantis būrys, kuris, išgirdęs neprielėkį, visas vienu metu Žemai 
pasilenkia arba krinta ant žemės — reginys, kuris prikausto dėmesį 
tarsi šiurpi nebyli ceremonija, skelbianti kruviną auką. 

Pajudėjome laiku, išnaudodami palankią aplinkybę, kad apšau- 
dymas aptraukė daubą tirštu rūku. Prieš pat Z1 susidūrėme su pasi- 
priešinimu, kurį įveikėme granatomis. Kadangi pasiekėme tikslą ir 
netroškome toliau kovoti, pastatėme barikadą ir ją saugoti palikome 
skyrių su kulkosvaidžiu. 

Vienintelį malonumą šitam reikale man suteikė šturmo grupės 
vyrų, man gyvai priminusių senąjį Simplicisimą, elgesys. Čia su- 
sipažinau su nauja kovotojų atmaina — 1918-ųjų karo savanoriais, 
regis, mažai tepaliestais muštro, bet drąsiais iš prigimties. Šitie jauni 
nutrūktgalviai su galingomis ševeliūromis ir ilgais autais už dvi- 
dešimt metrų nuo priešo baisingai susikivirčijo, nes vienas kitą pa- 
vadino „skystaklyniu“ ir keikėsi kaip landsknechtai, ir pūtėsi kaip 
kalakutai. 

— Ė, ne visi čia tokie apsišikėliai kaip tu! — galiausiai suriko 
kažkuris iš jų ir vienas pats pasistūmėjo apkasu dar penkiasdešimt 
metrų. 

Barikados skyrius grįžo atgal dar tą pačią popietę. Jie patyrė 
nuostolių ir nebegalėjo ilgiau išsilaikyti. Mintyse jau buvau su jais 
atsisveikinęs ir stebėjausi, kaip gyva būtybė galėjo dienos šviesoje 
prasmukti ilga daubos tranšėjos žarna. 

Nepaisydamas šios ir daugybės kitų kontratakų, priešas tvirtai 
laikėsi kairiajame mūsų priekinės linijos flange ir barikadomis per- 
tvertose prisiartinimo eigose, grasindamas pagrindinei atsparos li- 
nijai. Ši kaimynystė, kurios nuo mūsų nebeskyrė niekieno žemė, 
ilgainiui pasirodė esanti iš tiesų nemaloni; aiškiai jautėsi, kad nebe- 
jauku net ir savuose apkasuose. 

Liepos 24-ąją nukakau į pagrindinę atsparos liniją, kad susipažin- 
čiau su naujuoju C sektoriumi, kurį turėjau perimti rytoj. Kuopos 
vadas leitenantas Gipkensas man aprodė barikadą prie gyvatvorės 
tranšėjos, ypatingą tuo, kad anglų pusėje ją sudarė per apšaudymą pa- 
muštas tankas, nelyginant plieninis fortas įleistas į pozicijas. Norėda- 
mi apžiūrėti detales, atsisėdome ant mažo, į traversą įbesto suoliuko. 
Šnekėdamas staiga pajutau, kaip mane kažkas pačiupo ir truktelėjo 
į šalį. Kitą akimirką vietoje, kurioje sėdėjau, smėlį ištaškė šaudmuo. 
Laimingas atsitiktinumas, kad Gipkensas pastebėjo, kaip iš barikados 
šaudymo angos už keturiasdešimties metrų nuo mūsų lėtai išlindo 
vamzdis, ir jo aštrios tapytojo akys išgelbėjo man gyvybę, nes 1š to- 
kio atstumo pataikęs būtų ir didžiausias asilas. Nieko nenujausdami, 
atsisėdome negyvame ruože tarp dviejų barikadų ir anglų sargybinis 
mus galėjo matyti taip puikiai, lyg būtume užėmę vietas užstalėje 
priešais. Gipkensas sureagavo greitai ir teisingai. Kai vėliau prisimi- 
niau šią situaciją, paklausiau savęs: ar išvydęs šautuvą nebūčiau aki- 
mirką netekęs žado? Kaip man pasakojo, šioje, rodos, nepavojingoje 
vietoje nuo šūvio į galvą krito jau trys devintosios kuopos vyrai; taigi 
tai buvo pražūtinga vieta. 

Po pietų iš bunkerio, kuriame sėdėdamas prie kavos staliuko 
maloniai skaičiau, mane išviliojo ne itin stiprus šaudymas. Priekyje 

monotoniška seka kaip perlai ant grandinėlės kilo užtveriamosios 
ugnies signalai. Atgal klibinkščiuojantys sužeistieji pranešė, kad an- 
glai įsiveržė į pagrindinės atsparos linijos B ir C sektorius ir į prieš- 
laukio A sektorių. Netrukus po to atėjo liūdna žinia apie leitenantų 
Forbeko ir Gryzhaberio mirtį. Jie krito gindami savo sektorius, o 
leitenantas Kastneris buvo sunkiai sužeistas. Dar prieš keletą dienų 
1 jį pataikė keistas šūvis, kuris tarsi aštriu peiliu nupjovė krūtinės 
spenelį, daugiau jokios žalos nepadarydamas. Aštuntą į mano blin- 
dažą su skeveldra nugaroje atėjo ir Šprengeris, laikinai vadovavęs 
penktajai, pasistiprino „žvilgsniu į vamzdį“, dar vadinamu „optiniu 
taikikliu“, ir su citata „Atgal, atgal, Donai Rodrigai“ iškeliavo į per- 
rišimo punktą. Įkandin sekė jo bičiulis Domajeris kraujuojančia ran- 
ka. Jis prisistatė gerokai trumpesniu posakiu. 

Kitą rytą patraukėme į C sektorių, iš kurio priešai jau vėl buvo 
išstumti. Ten sutikau pionierius, Boję ir Kijų su dalimi antrosios 
kuopos, Gipkensą su devintosios likučiais. Apkase gulėjo aštuoni 
negyvi vokiečiai ir du anglai su „South-Africa - Otago Rifles“" žen- 
kleliais ant kepurių. Granatos visus Žiauriai sumaitojo. Jų perkreip- 
tuose veiduose matėsi sunkūs sužeidimai. 

Liepiau užimti barikadą ir išvalyti apkasą. 11.45 val. mūsų artile- 
rija atidengė pašėlusią ugnį į priešais esančias pozicijas, tačiau į mus 
pataikydavo dažniau nei į anglus. Nelaimės nereikėjo ilgai laukti. 
Iš kairės apkasu nuaidėjo šauksmas: „„Sanitarą!“ Nuskubėjęs priešais 
gyvatvorės tranšėjos barikadą radau beformius mano geriausio bū- 
rio vado palaikus. Saviškių sviedinys pataikė jam tiesiai į kryžkau- 
lį. Uniformos ir baltinių draiskanos, sprogimo bangos nuplėšti nuo 
kūno, kybojo ant gudobelių gyvatvorės, davusios vardą šiai tranšėjai, 
apkapotų šakelių. Liepiau uždengti jį palapinsiauste, kad nematytu- 
me šito vaizdo. Iškart po to toje pačioje vietoje buvo sužeisti dar trys 
vyrai. Smūgio bangos apsvaigintas jefreitorius Elersas raičiojosi ant 
žemės. Kitam per riešus nukirto abi plaštakas. Visas kruvinas jis už- 
dėjo rankas ant sanitaro pečių ir nusigręžė. Maža procesija panėšėjo 

į herojinį bareljefą, nes pagalbininkas ėjo susilenkęs, o sužeistasis 
vargais negalais laikėsi tiesiai — jaunas Žmogus juodais plaukais, 
gražiu, ryžtingu, dabar marmuro baltumo veidu. 

Siunčiau vieną pasiuntinį po kito į vadavietes, reikalaudamas 
tučtuojau nutraukti ugnį arba į apkasus atsiųsti artilerijos karininką. 
Vietoj atsakymo įsijungė dar stambesnis minosvaidis ir galutinai pa- 
vertė apkasą skerdykla. 

7.15 val. gavau labai pavėluotą įsakymą, iš kurio sužinojau, kad 
7.30 val. bus atidengta smarki artilerijos ugnis, o 8-4 valandą du 
leitenanto Foigto vadovaujamos šturmo kuopos skyriai turės įveikti 
gyvatvorės tranšėjos barikadą. Mes turėjome pulti iš flango iki taš- 
ko A ir susisiekti su dešinėje lygiagrečiai į priekį judančiu smogia- 
muoju skyriumi. Dviems mano kuopos skyriams buvo nurodyta likti 
užimtame apkasų ruože. 

Artilerijai jau pradedant šaudyti, paskubomis daviau reikalingus 
nurodymus, parinkau abu skyrius ir trumpai apsitariau su Foigtu, ku- 
ris pajudėjo, kaip nurodė įsakymas — po kelių minučių. Kadangi lai- 
kiau šitą reikalą vakariniu pasivaikščiojimu, iš kurio nieko neišeis, 
todėl su kepure ir ilgakote granata po pažastimi nuslinkau paskui 
abu savo skyrius. Atakos akimirką, kurią paskelbė sprogimų debesys, 
visos apylinkės šautuvai nukrypo į gyvatvorės tranšėją. Pasilenkę bė- 
gome nuo vieno traverso prie kito. Judėjome į priekį sėkmingai, an- 
glai, palikę vieną žuvusį, spruko į tolimesnę liniją. 

Norint paaiškinti po to įvykusį incidentą, reikia priminti, kad mes 
judėjome ne pozicija, o viena iš daugelio prisiartinimo eigų, į ku- 
rias įsibrovė anglai ar veikiau Naujosios Zelandijos kariai, - kaip po 
karo sužinojau perskaitęs iš Antipodų kraštų mane pasiekusius laiš- 
kus, mes kovojome su jų kontingentu. Ši prisiartinimo eiga, tai yra 
gyvatvorės tranšėja, ėjo palei aukštumos keterą, o kairėje, dauboje, 
ją lydėjo daubos tranšėja. Kaip sakyta, iš daubos tranšėjos, kuria 
mes su Foigtu iš flango puolėme liepos 22-ąją, mūsų paliktas sky- 
rius pasitraukė; taigi ją dabar buvo užėmę ar bent jau kontroliavo 
zelandiečiai. Abu kelius jungė skersinė tranšėja, tačiau iš gyvatvorės 
tranšėjos gilumos mes nematėme, kas dedasi dauboje. 

Taigi ėjau judančios pirmyn grupės gale ir buvau gerai nusiteikęs, 
nes priešo iki šiol nemačiau, išskyrus keletą priedanga sprunkančių 
figūrų. Prieš mane ėjo paskutinis savo skyriaus karys, puskarininkis 
Majeris, o prieš jį dar kartais tranšėjos vingiuose išvysdavau mažą- 
jį Vilceką iš mano kuopos. Tokia tvarka praėjome siaurą prakasą, 
kuris, pakilęs iš daubos, išsišakodamas įsiliejo į gyvatvorės tranšė- 
ją. Tarp jo abiejų Žiočių tarsi upės deltoje buvo paliktas gal penkių 
žingsnių ilgio žemės luitas. Aš ėjau pro pirmąsias žiotis, o Majeris 
jau stovėjo prie antrųjų. 

Per kautynes apkasuose tokio tipo atsišakojimuose paprastai pa- 
statoma už saugą atsakinga dviguba sargyba. Foigtas tą pamiršo pa- 
daryti arba skubėdamas prakaso apskritai nepastebėjo. Šiaip ar taip, 
staiga išgirdau, kad puskarininkis priekyje nepaprastai susijaudinęs 
sušuko, ir pamačiau, kaip jis kilstelėjo šautuvą ir man palei galvą 
iššovė į antrąsias žiotis. 

Kadangi per žemės luitą nieko nemačiau, jo poelgio visiškai ne- 
supratau, tačiau man užteko žengti atgal vieną žingsnį ir pažvelgti į 
pirmąsias žiotis. Atsivėręs vaizdas atėmė žadą: beveik ranka palie- 
čiamas ten stovėjo atletiškai sudėtas zelandietis. Tuo pat metu klo- 
nyje pasigirdo dar nematomų, bet priedanga skubančių mus atkirs- 
ti užpuolikų šūksniai. Savo nelaimei, beveik stebuklingai už mūsų 
nugarų pasirodęs tasai zelandietis, prieš kurį stovėjau lyg užburtas, 
manęs visai nepastebėjo. Visą dėmesį jis sutelkė į puskarininkį, at- 
sakydamas į jo šūvį granata. Mačiau, kaip nuo kairės krūtinės pusės 
nutraukė vieną citrinos formos svaidomųjąjį ginklą 1r metė į Majerį, 
kuris bandė išvengti mirties puldamas priekin. Tuo pat metu ir aš 
ištraukiau vienintelio turimo ginklo, ilgakotės granatos, žiedą ir ne 
tiek mečiau, kiek trumpu judesiu pastūmiau ją priešui po kojomis. 
Jo kelionės į dangų stebėti nebegalėjau, nes tai buvo paskiausias 
akimirksnis, kai dar galėjau tikėtis pasiekti išeities pozicijas. Taigi 
paknopstomis šokau atgal ir dar spėjau pamatyti, kaip už manęs 
išdygo mažasis Vilcekas, kuris apdairiai išvengė zelandiečio mes- 
tos granatos, aplenkdamas Majerį ir pabėgėdamas mano pusėn. 
Įkandin mestas geležinis kiaušinis sudraskė jam perpetę ir kelnių 

dugną, tačiau nesužeidė. Už mūsų užstūmė labai tvirtą skląstį, tad 
Foigtas su likusiais keturiasdešimčia puolančiųjų buvo apsupti ir pra- 
rasti. Nieko nenutuokiančius apie keistą įvykį, kurio liudininku ta- 
pau, juos mirtinai suspaudė iš nugaros. Kovos šauksmai ir daugybė 
sprogimų skelbė, kad jie brangiai pardavė savo gyvybę. 
Bandydamas jiems padėti, gyvatvorės tranšėja į priekį nuvedžiau 
kadeto Mormano skyrių. Tačiau turėjome sustoti prieš tankiai kaip 
kruša krintančių pailgųjų minų užtvarą. Skeveldra atsimušė man į 
krūtinę, ją atrėmė petnešų sagtis. 

Tada pliūptelėjo nepaprastai smarki artilerijos ugnis. Žemė čiurkš- 
lėmis lėkė iš įvairiaspalvių dūmų kamuolių, o duslus giliai įsirau- 
siančių sprogmenų urzgimas pynėsi su aukštu metaliniu džerškesiu, 
primenančiu rąstus pjaunančio diskinio pjūklo garsą. Geležiniai lui- 
tai neįtikėtinu tankumu šniokštė artyn, tarp jų mirgėjo dainuojantys 
skeveldrų debesys. Kadangi buvo tikėtinas puolimas, užsidėjau vieną 
iš aplinkui besimėtančių šalmų ir su keliais palydovais nuskubėjau 
atgal į kovinius apkasus. 

Priešais išniro keletas figūrų. Prisiglaudėme prie suverstos apkaso 
sienos ir ėmėme šaudyti. Jaunutis kovotojas šalia manęs karštligiškai 
krapštėsi prie kulkosvaidžio spynos rankenėlės, neįstengdamas pa- 
leisti nė šūvio, kol tą daikčiuką išplėšiau jam iš rankų. Kelis kartus 
iššoviau, tada ginklas tarsi košmare vėl užsikirto, tačiau ugniai stiprė- 
jant užpuolikai pradingo apkasuose ir išrausose. Artilerija nebeskyrė 
savo nuo svetimo. 

Kai lydimas pasiuntinio ėjau į savo bunkerį, kažkas smogė į sie- 
ną tarp mūsų, su neįtikėtina jėga nuo galvos man nuplėšė šalmą ir 
nusviedė jį į tolį. Pamaniau, kad gavau visą šrapnelio užtaisą ir ap- 
kvaitęs atsiguliau į savo nišą. Po kelių sekundžių į jos kraštą pataikė 
sviedinys. Ankštą erdvę jis pripildė tirštų dūmų, o ilga skeveldra 
sudaužė prie kojų stovėjusią agurkų skardinę. Kad manęs neužvers- 
tų žemėmis, vėl įšliaužiau į apkasą ir iš apačios paraginau abudu 
pasiuntinius ir savo tarną būti budrius. 

Tai buvo skausmingas pusvalandis; sumažėjusią kuopą dar kartą 
persijojo mirtis. Ugnies bangai nuslūgus, perėjau per apkasus, ap- 

žiūrėjau nuostolius ir nustačiau, kad teturime penkiolika vyrų. Su 
tiek karių ilgos pozicijos neišlaikysi. Todėl pavedžiau Mormanui ir 
dar trims vyrams ginti barikadą, o su likusiais gilioje išrausoje už 
galinio brustvero suformavau žiedinę gynybą. Iš čia galėjome ir stoti 
į kovą dėl barikados, ir, jei priešininkas įsiveržtų į apkasą, jam iš vir- 
šaus pakrauti granatų. Tačiau tolesni kovos veiksmai apsiribojo ilgu 
susišaudymu lengvosiomis minomis ir šautuvinėmis granatomis. 

Liepos 27-ąją mus pakeitė 164-0jo pulko kuopa. Buvome labai 
išvargę. Šios kuopos vadą sunkiai sužeidė dar žygiuojant į frontą; 
po kelių dienų sugriuvo mano bunkeris, palaidodamas vado įpėdinį. 
Kai už nugaros atsidūrė Pusjė, grumantis vis stiprėjančiomis lemia- 
mo mūšio plieno audromis, visi su palengvėjimu atsidusome. 

Šios atakos parodė, kiek išaugo priešininkų, plūstančių čia iš ato- 
kiausių pasaulio kampelių, jėgos. Jiems priešpriešinti galėjo vis ma- 
žiau vyrų, dažnai beveik vaikų; taip pat trūko amunicijos ir karinių 
įgūdžių. Augančio potvynio akivaizdoje įstengėme tik šen bei ten 
užkamšyti skyles, patys mesdamiesi į jas. Dideliems atsakomiesiems 
smūgiams, kaip dar prie Kambrė, jėgų nebeužteko. 

Vėliau, kai galvojau apie tai, kaip zelandiečiai triumfuodami pa- 
sirodė ant priedangos ir mūsiškius įspraudė į mirtiną akligatvį, man 
toptelėjo, kad jie elgėsi lygiai taip pat, kaip mes 1917-ųjų gruodžio 
2-ąją prie Kambrė, kai pasiekėme didelę pergalę. Išvydome atspindį 
veidrodyje. 


MANO PASKUTINIS ŠTURMAS 


1918-ųjų liepos 30-ąją užėmėme poilsio postovius Soši Lestre, spin- 
dinčio vandens apsuptame Artua perle. Po keleto dienų nužygiavo- 
me dar giliau į užnugarį, į Ekodevrą, nuobodų darbininkų priemiestį, 
kurį aristokratiškas Kambrė, sakytum, nuvijo šalin. 

Rue des Bouchers" gyvenau šiaurės Prancūzijos darbininkų šeimos 
geriausiame kambaryje. Interjerą sudarė įprastinis svarbiausias bal- 
das — milžiniška lova, židinys su raudonomis ir mėlynomis stiklo vazo- 
mis ant atbrailos, apvalus stalas, kėdės, ant sienų — keletas spalvotų 
Familistero“ graviūrų: „Vive la classe“, ,„Souvenir de premiėre commu- 
„ atvirukai ir panašiai. Langas išėjo į kapines prie bažnyčios. 


ccX*** 


nion 


k Mėsininkų gatvė. (Pranc.) 

** Familistėre - XIX amžiaus prancūzų pramonininko ir socialinio reformatoriaus Jeano Babtiste'o Godino 
įkurta darbininkų gyvenvietė. 

*** „Tegyvuoja klasė“, „Pirmosios komunijos priminimas“. (Pranc.) 

Šviesios pilnaties naktys palengvino priešo lėktuvų vizitus, pa- 
demonstravusius mums, kiek išaugo kitos pusės materialinė persva- 
ra. Kiekvieną nakų pas mus atskrisdavo kelios eskadrilės ir ant 
Kambrė bei jo priemiesčių numesdavo nepaprastos sprogstamosios 
galios bombų. Mane trikdė ne tiek plonas, į uodo panašus variklių 
zyzimas ar ilgai aidinčios sprogimų serijos, kiek baikščiai į rūsį 
maunantys šeimininkai. Tiesa, diėną prieš atvykstant palei langą 
sprogusi bomba iš man atitekusios lovos išsviedė miegantį šeimi- 
ninką, nukirto vieną lovos koją ir suvarpė sienas. Tačiau kaip tik šis 
atsitiktinumas leido pasijusti saugiam, nes aš šiek tiek tikėjau senų 
kovotojų prietaru, jog nepavojingiausia vieta yra ką tik sprogimo 
išrausta duobė. 

Po dienos poilsio vėl įsisuko mokymų ryla. Pratybos, paskaitos, 
patikrinimai, pasitarimai ir apžiūros užimdavo didžiąją dienos dalį. 
Kartą visą rytą praleidome teisėjaudami garbės teisme. Maitini- 
mas ir vėl buvo skurdus, prastas. Kurį laiką vakarienei būdavo tik 
agurkų, kuriuos sausas karių sąmojis taikliai praminė „sodininko 
dešrelėmis“. 

Daugiausia dėmesio skyriau mažos smogiamosios grupės lavini- 
mui, nes per paskutines kovas akivaizdžiai matėsi, kad mūsų kovinis 
pajėgumas vis smarkiau persiskirsto. Suduodamas rimtą smūgį, ga- 
lėjai pasitikėti tik keletu žmonių, kurie virto itin užsigrūdinusia ko- 
votojų paderme, o pakeleivių masė daugių daugiausia tiko palaikyti 
ugnimi. Tokiomis aplinkybėmis geriau vadovauti ryžtingam skyriui 
nei bailiai kuopai. 

Laisvalaikį leidau skaitydamas, maudydamasis, šaudydamas ir 
jodinėdamas. Dažnai per vieną popietę į butelius ar konservų dė- 
žutes paleisdavau daugiau nei šimtą kulkų. Išjojęs pajodinėti rasda- 
vau devynias galybes proklamacijų, kurias it moralinius šaudmenis 
vis didesniais tiražais pradėjo mėtyti priešo žvalgyba. Tarp paskalų 
apie politiką ir karą jos plačiai nušvietė nuostabų gyvenimą angliš- 
kose belaisvių stovyklose. „Ir dar, tarp mūsų kalbant, — rašė vienoje 
proklamacijoje, — kaip lengva pasiklysti, kai eini tamsoje nunešęs 
maistą arba iškasęs apkasą!“ Kitoje netgi buvo atspausdintas Šile- 

rio eilėraštis apie Laisvąją Britaniją. Esant palankiam vėjui, šiuos 
lapelius per frontą pernešdavo nedideli balionai; praėjus tam tikram 
laikui, ryšulėlius laikančius siūlus nutraukdavo padegamosios virvu- 
tės. Kariuomenės vadovybės įsitikinimą, kad jos pavojingos, liudijo 
paskelbtos radybos — trisdešimt pfenigių už vienetą. Tiesa, radybų 
kaštus padengdavo užimtos teritorijos gyventojai. 

Vieną popietę sėdau ant dviračio ir nuvažiavau į Kambrė. Senas 
geras miestelis buvo nykus ir tuščias. Parduotuvės ir kavinės už- 
darytos; nepaisant pilkų milinių bangos, gatvės atrodė išmirusios. 
Mano apsilankymas nuoširdžiai pradžiugino poną ir ponią Planko, 
prieš metus suteikusius tokį gražų postovį. Jie papasakojo, kad si- 
tuacija Kambrė visais atžvilgiais pablogėjo. Ypač skundėsi dažnais 
lėktuvų vizitais, verčiančiais juos neretai kelis kartus per naktį lėkti 
laiptais aukštyn žemyn, ginčijantis, ar geriau žūti pirmajame rūsyje 
nuo bombos, ar antrajame — užvirtus žemei. Man labai pagailo se- 
nųjų ponų susirūpinusiais veidais. Po kelių savaičių, prabilus pabū- 
klams, jie turėjo galvotrūkčiais palikti namą, kuriame praleido visą 
gyvenimą. 

Rugpjūčio 23-iąją, apie vienuoliktą vakaro, mane, ką tik saldžiai 
įmigusį, išbudino smarkus beldimas į duris. Pasiuntinys atnešė žygio 
įsakymą. Dar dienos metu mus pasiekė neįprastai smarkios artileri- 
jos ugnies monotoniškas dundesys ir trempimas, perspėdamas visus, 
einančius tarnybą, valgančius ar kortuojančius, nepuoselėti vilčių 
dėl ilgesnio poilsio. Šį tolimą kolonados kunkuliavimą fronte vadin- 
davome skambiu žodžiu — „bubena“. 

Greitai susidėjome daiktus ir per pliaupiančią liūtų su perkūnija 
pajudėjome keliu į Kambrė. Mūsų žygio tikslas buvo Markjonas, kurį 
pasiekėme apie penktą ryto. Kuopai paskyrė didelį, keleto suniokotų 
tvartų supamą ūkį; čia kiekvienas gavo neblogą vietą. Su vieninteliu 
savo kuopos karininku, leitenantu Šraderiu, įšliaužiau į mažą mūri- 
nę kamarėlę, kuri taikesniais laikais, kaip rodė stiprus kvapas, buvo 
ožkų tvartas, o dabar joje gyveno tik didelės žiurkės. 

Po pietų vyko karininkų pasitarimas, ir mes sužinojome, kad nak- 
tį stovėsime rezerve dešiniau didelio Kambrė-Bapomo kelio, netoli 

nuo Beni. Mus perspėjo saugotis naujų, greitų ir manevringų tankų 
puolimo. 

Vaismedžių sodelyje suskirsčiau kuopą koviniais vienetais. Sto- 
vėdamas po obelimi, tariau keletą žodžių mane puslankiu apstoju- 
siems vyrams. Jų veidai buvo rimti ir vyriški. Nelabai turėjau ką 
pasakyti. Tomis dienomis beveik visi vienodai — štai galima paaiš- 
kinti kiekvienoje kariuomenėje kartu su kovine vienybe egzistuojan- 
čia moraline vienybe — ėmė suprasti, jog mes ritamės žemyn. Sulig 
kiekvienu puolimu priešas demonstravo vis galingesnę ginkluotę; 
jo smūgiai darėsi vis greitesni ir stipresni. Kiekvienas žinojo, kad 
laimėti nebegalime. Bet mes nepasiduosime. 

Su Šraderiu pavakarieniavau lauke prie stalo, padaryto iš karučio 
ir durų, ir išgėriau butelį vyno. Tada įsirangėme į mūsų ožkų tvarte- 
lį; antrą valandą ryto sargybinis pranešė, kad turgaus aikštėje stovi 
sunkvežimiai. | 

Pamėkliškoje šviesoje bildėjome per praėjusių metų Kambrė mū- 
šio suraustas apylinkes ir nuolaužų pylimais apkraštuotais keliukais 
sukiojomės po neįtikėtinai suniokotus kaimelius. Prieš pat Beni mus 
išlaipino ir nuvedė į surinkimo vietą. Batalionas užėmė tarpeklį prie 
Beni-Vo kelio. Prieš pietus pasiuntinys atsiuntė įsakymą kuopai 
pajudėti į priekį iki Fremikūro-Vo kelio. Šis judėjimas etapais nepa- 
liko abejonių, kad dar iki vakaro bus kruvino veiksmo. 

Vingiuotomis voromis nuvedžiau tris savo būrius per vietovę, 
virš kurios besisukiojantys lėktuvai barstė bombas ir kulkas. Pasiekę 
tikslą, išsiskirstėme po išrausas ir plyšius, nes pavieniai sviediniai 
siekė už kelio. 

Tą dieną jaučiausi taip blogai, kad tuojau pat atsiguliau į apkaso 
kertę ir užmigau. Prabudęs skaičiau Tristramą Šendį“, kurį nešio- 
jausi planšetėje ir taip, abejingai kaip ligonis šildydamasis saulėje, 
praleidau popietę. 

6.15 val. pasiuntinys sukvietė kuopų vadus pas kapitoną fon 
Vaiję. 


* " Tristram Shandy (1759-1767) - komiškas anglų rašytojo Laurence'o Sterne'o romanas. 

— Turiu pranešti jums rimtą žinią: mes puolame. Po pusės valan- 
dos artilerinio rengimo, septintą valandą, batalionas pradeda ataką 
nuo vakarinio Favrėjaus pakraščio. Žygio krypties taškas — Sapinji 
bažnyčios bokštas. 

Trumpai apsitarę ir energingai paspaudę rankas pasileidome prie 
savo kuopų, nes ugnį turėjo atidengti po dešimties minučių, o nu- 
žygiuoti reikėjo nemažą atstumą. Informavau savo būrių vadus ir 
liepiau rikiuotis. 

— Skyriai vora po vieną, tarpai tarp skyrių — dvidešimt metrų. 
Žygio kryptis pusiau kairėj - Favrėjaus medžių viršūnės! 

Geras ženklas, liudijantis, jog dar nepraradome kovinės dva- 
sios, — turėjau paskirti karį, kuris pasiliks ir duos nurodymus lauko 
virtuvei. Savanorių neatsirado. 

Su savo ordonansais ir feldfebeliu Reineke, gerai pažįstančiu 
vietovę, Žygiavau gerokai atsiplėšęs nuo kuopos. Už gyvatvorių ir 
griuvėsių sproginėjo mūsų pabūklų šūviai. Ugnis labiau panėšėjo į 
nirtulingą lojimą nei į naikinančią bangų mušą. Už mūsų mačiau pa- 
vyzdinga tvarka žygiuojančius skyrius. Šalia jų parūkdavo lėktuvų 
šaudmenų debesėliai; tarp siaurų eilių su pragarišku šnypštimu lėkė 
šrapnelių kulkų užtaisai, tušti korpusai ir paleidžiamosios plokštelės. 
Dešinėje smarkiai apšaudė Benjatrą, iš kurio dundėdami išlėkdavo 
nerangūs dantyti geležies gabalai ir trumpu taukštelėjimu padėdavo 
savo antspaudą molėtoje žemėje. 

Praėjus Benjatro—Bapomo kelią, Žygis pasidarė dar atgrasesnis. 
Staiga už mūsų, prieš mus ir tarp mūsų sprogo virtinė ardomųjų 
sviedinių. Išsilakstę sugriuvome į išrausas. Suklupau ant kažkurio 
pirmtako baimės padarinio ir skubėdamas liepiau tarnui apvalyti 
kelį peiliu. 

Favrėjaus kaimo pakraštyje tvenkėsi gausybės sprogimų debe- 
sys, tarp jų, staigiai keisdami vienas kitą, kilo ir krito rudi žemės 
stulpai. Ieškodamas pozicijos nuėjau iki pirmųjų griuvėsių ir lazda 
daviau ženklą sekti paskui. 

Kaimą supo suvarpyti barakai, už kurių pamažu rinkosi pirmojo ir 
antrojo batalionų padaliniai. Paskutinėje kelio atkarpoje kulkosvaidis 

pareikalavo keleto aukų. Iš savo pozicijos stebėjau ploną rūkstančių 
debesėlių vėrinį, kuriame tai vienas, tai kitas ateivis įsipainiodavo 
tarsi tinkle. Be kitų, čia peršovė koją mano kuopos vicefeldfebeliui 
Balgui. 

Rudu velvetu vilkinti figūra perėjo apšaudomą ruožą ir pakratė 
man ranką. Kijus ir Bojė, kapitonas Junkeris ir Šaperis, Šraderis, 
Šlėgeris, Heinsas, Findeizenas, Hėlemanas ir Hopenratas stovėjo už 
švino ir geležies šukuojamos gyvatvorės ir šnekėjosi apie puolimą. 
Ne vieną rūsčią dieną mes kovojome tame pačiame lauke, ir šįkart 
jau žemai vakarop palinkusiai saulei buvo lemta nuauksinti beveik 
visų kraują. 

Pirmojo bataliono padaliniai užėmė dvaro parką. Iš antrojo bata- 
liono — tik mano ir penktoji kuopa liepsnojančią uždangą peržengė 
beveik be netekčių. Pro išrausas ir namų griuvėsius nuslinkome iki 
tarpeklio vakariniame kaimo pakraštyje. Pakeliui pagriebiau šalmą 
1r užmaukšlinau jį ant galvos — šitai darydavau tik labai neaiškiose 
situacijose. Mano nuostabai, Favrėjus buvo visiškai tuščias. Grei- 
čiausiai gynėjai jau paliko šį ruožą, nes tarp griuvėsių tvyrojo įtemp- 
ta atmosfera, tokiais akimirksniais būdinga bevaldei vietai; akiai ji 
teikia ypatingo pastabumo. 

Kapitonas fon Vaijė, kuris, mums to nežinant, sunkiai sužeistas ir 
vienišas gulėjo kaimo išrausoje, buvo davęs nurodymą, kad penktoji 
1r aštuntoji kuopa puola priekinėje linijoje, šeštoji — antroje, septin- 
toji — trečioje. Kadangi šeštosios ir aštuntosios dar nebuvo matyti, 
nusprendžiau pulti pernelyg nesirūpindamas dėl ešelonų. 

Lygiai septynios. Pamačiau, kaip pro namų likučių 1r medžių 
strampų kulisus silpnoje šautuvų ugnyje į atvirą lauką išeina kovinė 
grandis. Tai turėjo būti penktoji. 

Tarpeklio dengiamą komandą išrikiavau atakai ir įsakiau pulti 
dviem bangomis. 

— Tarpas — šimtas metrų. Aš pats būsiu tarp pirmos ir antros 
bangos! 

Ėjome į paskutinį šturmą. Kaip dažnai per prabėgusius metus pa- 
našiai nusiteikę žengėme į vakaro saulę! Lez Esparžas, Gijemonas, 

Sen Pjer Va, Langemarkas, Pasendalė, Mevras, Vrokūras, Mori! 
Mūsų laukė dar viena kruvina šventė. Tarpeklį palikome kaip po- 
ligone, jei nepaisysime to, kad „aš pats“, kaip skambėjo graži įsa- 
kymo formulė, staiga atsiradau šalia leitenanto Šraderio, plyname 
lauke priešais pirmąją bangą. 

Mano savijauta šiek tiek pasitaisė, tačiau vis tiek nesijaučiau ge- 
rai. Kaip vėliau pasakojo Haleris, atėjęs atsisveikinti išvažiuodamas 
į Pietų Ameriką, jo kaimynas tada pasakė: 

— Žinai, aš manau, kad šiandien leitenantas negrįš! 

Šis keistas žmogus, kurio laukinį ir destruktyvų būdą mylėjau, 
tąsyk man apstulbusiam atskleidė, kad paprastas Žmogus sveria 
vado širdį nelyginant juvelyrinėmis svarstyklėmis. Iš tikrųjų jau- 
čiausi labai nusilpęs ir laikiau šį puolimą nevykusiu nuo pat pradžių. 
Nepaisant to, jį prisimenu mieliausiai. Jam trūko Didžiojo mūšio 
galingo srauto, tos verdančios energijos; užtat jaučiausi beasmenis, 
tarsi stebėčiau save patį pro žiūroną. Pirmą kartą šiame kare girdėjau 
mažuosius šaudmenis švilpiant pro šalį tartum pro kažkokį daiktą. 
Kraštovaizdis tapo perregimas kaip stiklas. 

Kol kas į mus lėkė tik pavieniai šūviai; galbūt kaimo sienos už 
nugaros neleido mūsų ryškiau matyti. Su lazda dešinėje rankoje, pis- 
toletu kairėje plumpinau pirmyn ir nejučiomis prisileidau dalį penk- 
tosios Kuopos šaulių linijos dešiniau, dalį — už manęs. Judėdamas 
pajutau, kad nuo krūtinės atsisegė ir ant žemės nukrito Geležinis 
Kryžius. Nors į mus taikėsi pasislėpę šauliai, mes trise — Šraderis, 
mano tarnas ir aš - pradėjom stropias paieškas. Galiausiai Šraderis 
išžvejojo ordiną iš žolės kuokšto, ir aš jį vėl prisisegiau. 

Ėjome nuokalne. Rausvai rudo molio fone judėjo migloti pavi- 
dalai. Kulkosvaidis įkirto mums keletą serijų. Beviltiškumo jausmas 
dar sustiprėjo. Vis dėlto pasileidome bėgti, į mus nukreiptai ugniai 
stiprėjant. 

Peršokome keletą šaulio nišų ir greitomis išraustų apkasų ruožų. 
Kaip tik tada, kai šokau per šiek tiek rūpestingiau iškastą apkasą, 
tarsi medžiojamą paukštį mane ore numušė aštrus smūgis į krūtinę. 
Surikęs taip garsiai, kad rodėsi, jog su tuo šaižiu riksmu iš manęs 

išėjo visas gyvybiškai būtinas oras, apsisukau apie savo ašį ir žvan- 
gėdamas kritau į apkasą. 

Na štai, kliuvo ir man. Suvokiau, kad į mane pataikė, ir tuo pat 
metu jaučiau, kaip kulka pjauna gyvybę. Jau kelyje prie Mori paty- 
riau mirties rankos prisilietimą, o šį kartą ji pastvėrė aiškiau ir tvir- 
čiau. Sunkiai atsitrenkęs į apkaso dugną buvau įsitikinęs, kad viskas 
galutinai baigta. Tačiau keistu būdu ši akimirka yra viena iš nedau- 
gelio, apie kurią galiu pasakyti, jog buvau tikrai laimingas. Tarsi 
žaibo nušviestas supratau giliausią savo gyvenimo esmę. Jaučiau 
nepatiklią nuostabą, kad būtent čia viskas turi baigtis, bet ta nuosta- 
ba buvo labai giedra. Tada šaudymo triukšmas ėmė tilti, lyg būčiau 
akmuo ir pro kunkuliuojantį vandens paviršių grimzčiau į gelmę. 
Ten nebebuvo nei karo, nei priešiškumo. 


MES PRASIVERŽIAME 


Ne kartą mačiau sužeistus vyrus, pasitraukusius į savo svajonių pa- 
saulį, abejingus juos supančiam mūšio triukšmui, tam žmogiškų ais- 
trų apogėjui; ir galiu pasakyti, kad jų paslaptys man nėra visiškai 
svetimos. 

Matuojant pagal laikrodį, praleistas be sąmonės laikas negalėjo 
būti ilgas, — jis maždaug atitiko tarpsnį, kol pirmoji mūsų banga pa- 
siekė apkasą, į kurį įkritau. Prabudau jausdamasis nepaprastai nelai- 
mingas, įspraustas tarp siaurų molio sienų, 0 pritūpusių Žmonių vora 
sklido šūksnis: ,„Sanitarą! Kuopos vadas sužeistas!“ 

Vyresnis vyras iš kitos kuopos palenkė prie manęs geraširdį vei- 
dą, atleido perpetę ir atsegiojo kitelį. Jis pastebėjo du kruvinus 
apskritimus — vieną dešinės krūtinės dalies viduryje, kitą — ant nu- 
garos. Paralyžiaus pojūtis spaudė mane prie žemės, o įkaitęs ankšto 
apkaso oras varė kankinantį prakaitą. Gailestingas pagalbininkas 

gaivino mane. vėduodamas planšete. Gaudydamas orą laukiau 
tamsos. 

Staiga nuo Sapinji atūžė ugnies audra. Be jokios abejonės, ši- 
tas nepaliaujamas dundesys, šitas tolygus griaudimas ir trempimas 
reiškė daugiau nei tai, kad mūsų prastai paruoštas puolimas atrem- 
tas. Virš savęs išvydau akmeninį veidą po šalmu - tai buvo leite- 
nantas Šraderis, kuris šaudė ir užtaisinėjo kaip mašina. Tarp mūsų 
užsimezgė pokalbis, primenantis bokšto sceną iš Orleano merge- 
lės". Žinoma, juokauti nebuvau nusiteikęs, nes aiškiai supratau, 
kad pralaimėjau. 

Šraderis retai rasdavo laiko mestelti man kelias žodžių nuotru- 
pas, nes aš jau buvau nurašytas. Suvokdamas savo bejėgtiškumą 
bandžiau iš jo veido įskaityti, kokia padėtis viršuje. Iš visa ko at- 
rodė, kad puolantieji stūmėsi į priekį, nes girdėjau jį vis dažniau ir 
karščiau nurodinėjant greta esantiems vyrams taikinius, kurie turė- 
jo būti visiškai netoli. 

Staiga, lyg potvyniui pralaužus užtvanką, iš lūpų į lūpas perėjo 
siaubo šūksnis: 

— Jie prasilaužė kairėje! Mes apsupti! 

Tą siaubingą akimirką pajutau, kad gyvybinės jėgos vėl su- 
spindo tarsi kibirkštis. Man pavyko įkišti du pirštus į skylę ran- 
kos aukštyje, kurią apkaso sienoje galėjo būti išraususi pelė arba 
kurmis. Lėtai kėliausi, o plautyje susikaupęs kraujas sroveno iš 
žaizdos. Palengvėjimo jausmas stiprėjo proporcingai nutekėjusiam 
kraujui. Plika galva ir atsegiotu kiteliu, kumštyje suspaudęs pisto- 
letą, stebeilijausi į kautynes. 

Pro balkšvus dūmų kamuolius nosies tiesumu puolė ekipuote 
apsikrovusių Žmonių grandinė. Kai kurie krito ir liko gulėti, kiti 
vertėsi per šoną kaip pašauti kiškiai. Šimtą metrų iki mūsų paskuti- 
niuosius įsiurbė išrausų laukas. Jie turėjo priklausyti labai jaunam, 
dar parako neuosčiusiam daliniui, nes demonstravo iš nepatyrimo 
kylančią drąsą. 


* Friedricho Schillerio drama. 

Tarsi timptelėti už virvutės, per aukštumos keterą persiropštė ke- 
turi tankai. Per keletą minučių artilerija suplūkė juos į žemę. Vie- 
nas perskilo į dvi dalis tarsi skardinis žaislas. Dešinėje su mirties 
šauksmu susmuko šaunusis kadetas Mormanas. Jis buvo narsus kaip 
jaunas liūtas; tuo įsitikinau dar prie Kambrė. Krito nuo šūvio į patį 
kaktos vidurį, geriau nutaikyto nei tas, kurį jis man anąsyk sutvarstė. 

Reikalas atrodė dar ne visiškai pralaimėtas. Pažnibždėjau kariū- 
nui Vilskiui šliaužti kairėn ir su kulkosvaidžiu prašluoti spragą. Jis 
greitai grįžo ir pranešė, kad už dvidešimties metrų visi jau pasidavę. 
Ten buvo kito pulko padaliniai. Iki šiol kaire ranka laikiausi žolės 
kuokšto tarsi vairo. Dabar man pavyko apsisukti, ir prieš akis atsivė- 
rė keistas vaizdas. Dalis anglų įsiveržė į apkasų atkarpą, kuri kairėje 
jungėsi su mūsiške, dalis su ištiestais durtuvais žygiavo palei ją. 

Dar nesuvokusio pavojaus artumo, mano dėmesį patraukė nau- 
jas, stipresnis netikėtumas: už nugaros į mūsų pusę judėjo kiti puo- 
lantieji, vedantys belaisvius iškeltomis rankomis! Taigi priešas įsi- 
veržė į apleistą kaimą greičiausiai iškart, kai pradėjome puolimą. 
Tą akimirką jis užrišo maišą, atkirsdamas mūsų susisiekimą su už- 
nugariu. 

Vaizdas darėsi vis gyvesnis. Grupė anglų ir vokiečių apsupo mus 
ir pareikalavo numesti ginklus. Kilo sumaištis tarsi skęstančiame 
laive. Silpnu balsu raginau arčiausiai stovinčius nepasiduoti. Jie ėmė 
šaudyti, nežiūrėdami, kur priešas, kur draugas. Tylinčių ir rėkian- 
čių ratas apsupo mūsų būrelį. Kairėje du milžiniški anglai durtuvais 
smaigstė apkaso kertę, iš kurios tiesėsi maldaujančios rankos. 

Ir tarp mūsų pasigirdo šaižūs balsai: 

— Nebėr prasmės! Šalin ginklus! Nešaudykit, draugai! 

Pažiūrėjau į abudu karininkus, kartu su manim stovėjusius apka- 
se. Jie šypsodamiesi gūžtelėjo pečiais ir numetė savo perpetes ant 
žemės. 

Liko pasirinkimas tarp nelaisvės ir kulkos. Išsiropščiau iš ap- 
kaso ir nusvyravau Favrėjaus link. Jaučiausi kaip slogiame sapne, 
kai negali atplėšti kojų nuo žemės. Vienintelė palanki aplinkybė 
galbūt buvo maišatis, kur dalis vyrų jau keitėsi cigaretėmis, o kiti 

dar skerdė vienas kitą. Man kelią pastojo du anglai, vedantys būrį į 
nelaisvę paimtų 99-ukų. Nutaikiau į artimesnįjį pistoletą ir nuspau- 
džiau gaiduką. Kitas pykštelėjo į mane 1š šautuvo, bet nepataikė. 
Greiti judesiai iš plaučių išvarė šviesias kraujo čiurkšles. Pasidarė 
lengviau kvėpuoti, ir aš ėmiau bėgti palei apkasą. Už.traverso šau- 
dančio skyriaus vidury tupėjo leitenantas Šlegeris. Jie prisidėjo prie 
manęs. Keletas per lauką einančių anglų sustojo, ant žemės pastatė 
„Lewis“ kulkosvaidį ir apšaudė mus. Pataikė į visus, išskyrus mane, 
Šlegerį ir du jo palydovus. Šlegeris, didelis trumparegis, pametė aki- 
nius; vėliau jis pasakojo, kad nematė nieko daugiau, kaip tik mano 
maskatuojančią planšetę. Ji buvo jo kelrodis. Praradęs daug kraujo, 
jaučiau svaigią laisvę ir lengvumą; nerimą kėlė tik mintis, kad galiu 
susmukti per anksti. 

Galiausiai dešiniau Favrėjo pasiekėme pusmėnulio formos žemės 
sampylą, kur pustuzinis sunkiųjų kulkosvaidžių spjaudė ugnimi ant 
priešo ir draugo. Vadinasi, čia dar buvo skylė ar bent salelė maiše; 
mus lydėjo sėkmė. Priešo kulkos taškė įtvirtinimo smėlį, karininkai 
šaukė, susijaudinę vyrai šokinėjo pirmyn atgal. Šeštosios sanitaras 
nuplėšė man marškinius ir patarė tuojau pat atsigulti, nes po kelių 
minučių galiu nukraujuoti. 

Mane susuko į palapinsiaustę ir nunešė į Favrėjaus pakrašų. Ly- 
dėjo keli manosios ir šeštosios kuopų žmonės. Kaime jau knibždėjo 
anglų, todėl akivaizdu, kad greitai buvome apšaudyti tiesiu taikymu. 
Kulkos poškėdamos skverbėsi į kūnus. Šeštosios sanitarą, laikiusį 
mano palapinsiaustės galą, šūvis į galvą patiesė ant žemės; kritau 
kartu su juo. 

Mažas būrelis prisispaudė prie žemės ir, pliekiamas ugnies, nu- 
šliaužė į artimiausią duburį. 

Likau vienas lauke, įsuktas į palapinsiaustę, beveik abejingai 
laukdamas pataikymo, užbaigsiančio šią odisėją. 

Tačiau ir tokioje beviltiškoje padėtyje nebuvau paliktas; palydo- 
vai mane stebėjo ir netrukus pabandė išgelbėti dar kartą. Greta išgir- 
dau jefreitoriaus Hengstmano, aukšto šviesiaplaukio iš Žemutinės 
Saksonijos balsą: 

— Paimsiu tamstą leitenantą ant pečių, arba praeisim, arba lik- 
sim gulėt! 

Deja, nepraėjome: kaimo pakraštyje buvo pernelyg daug užtaisy- 
tų šautuvų. Hengstmanas pasileido bėgti, o aš laikiau apsikabinęs jo 
kaklą. Tuojau pat pasigirdo drioksėjimas kaip šaudykloje, kai šaudo- 
ma į taikinį už šimto metrų. Po kelių šuolių plonas metalinis zyzimas 
pranešė apie pataikymą, ir Hengstmanas labai švelniai susmuko po 
manimi. Krito neišleidęs nė garso, bet aš jutau, kad mirtis jį užval- 
dė dar mums nepalietus žemės. Išsilaisvinau iš jo rankų, kurios dar 
laikė mane tvirtai apkabinusios, ir pamačiau, kad kulka, pramušusi 
šalmą, pataikė į smilkinį. Drąsuolis buvo mokytojo sūnus iš Leterio 
netoli Hanoverio. Kai tik vėl galėjau vaikščioti, aplankiau jo tėvus ir 
papasakojau, kas nutiko. 

Blogas precedentas neatgrasino kito pagalbininko nuo dar vieno 
bandymo. Tai buvo sanitarijos seržantas Štrichalskis. Jis užsikėlė 
mane ant pečių ir aplinkui švilpiant antrai kulkų krušai laimingai 
nunešė į akląją zoną už artimiausios aukštumos. 

Temo. Bendražygiai rado mirusiojo palapinsiaustę ir nunešė 
mane per vienišą vietovę, kurioje kiek akys užmato žybčiojo dantyti 
žvaigždžių spinduliai. Pažinau tą siaubingą jausmą, kai turi gaudyti 
orą. Vos neuždusau nuo cigaretės, kurią vienas vyras rūkė per de- 
šimt metrų nuo manęs. 

Pagaliau pasiekėme tvarstymo blindažą, kuriame šeimininkavo 
mano bičiulis daktaras Kėjus. Jis sutaisė nuostabiai skanų citrinų li- 
monadą ir suleidęs morfijaus panardino mane į gaivinantį snaudulį. 

Kitos dienos pašėlusi kelionė automobiliu į karo ligoninę buvo 
paskutinis rimtas gyvybinių galių išbandymas. Tada patekau į se- 
selių rankas ir tęsiau Tristramą Šendį nuo tos vietos, kur skaitymą 
nutraukė įsakymas pulti. 

Bičiuliška užuojauta palengvino plaučių peršovimams būdin- 
gų atkryčių laiką. Mane lankė divizijos kariai ir karininkai. Tiesa, 
Sapinji puolimo dalyviai buvo arba kritę, arba, kaip Kijus, anglų 
nelaisvėje. Tuo metu, kai pirmieji lėtai priekin besistumiančio prie- 
šininko sviediniai jau krito į Kambrė, sutuoktiniai Planko atsiuntė 


272 


mielą laišką, nuo burnos nutrauktą kondensuoto pieno skardinę ir 
vienintelį sode užaugusį melioną. Jų dar laukė liūdnos dienos. Ir 
mano paskutinis tarnas stojo į ilgą pirmtakų gretą: liko su manim, 
nors ligoninėje jam nepriklausė maisto davinys, todėl turėdavo jį iš- 
sikaulyti virtuvėje. 

„ Gulėjimo nuobodį mėgini visaip išblaškyti; kartą stūmiau laiką 
skaičiuodamas savo sužeidimus. Neimdamas domėn tokios smul- 
kmės kaip rikošetai ir įdrėskimai, nustačiau mažiausiai keturiolika 
pataikymų: penkis šautuvo šūvius, dvi sviedinių skeveldras, vieną 
šrapnelio kulką, keturias granatų ir dvi šautuvo kulkų skeveldras; su 
įėjimais ir išėjimais jie paliko lygiai dvidešimt randų. Šiame kare, 
kuriame dažniau apšaudytos erdvės, o ne žmonės, vis dėlto pasie- 
kiau, kad vienuolika iš šių šaudmenų buvo nutaikyti asmeniškai į 
mane. Todėl turėjau teisę prisisegti prie krūtinės auksinį ženklą ,,Už 
sužeidimą“, kuriuo tomis dienomis mane apdovanojo. 

Po keturiolikos dienų gulėjau minkštoje sanitarinio traukinio lo- 
voje. Vokiškas kraštovaizdis jau puošėsi ankstyvo rudens spalvo- 
mis. Man pasisekė, nes kelionė baigėsi Hanoveryje; buvau pagul- 
dytas į Klementinos ligoninę. Iš greitai atsiradusių lankytojų ypač 
mielai matydavausi su broliu; po sužeidimo jis dar ūgtelėjo, tiesa, ne 
dešinioji, sunkiai sužalota pusė. 

Palatoje gulėjau kartu su jaunu karo lakūnu iš Richthofeno eska- 
drilės vardu Vencelis, vienu tų augalotų ir šaunių vyrų, kurių vis 
dar randasi mūsų krašte. Jis gyveno pagal savo eskadrilės devizą: 
„Geležiniai, bet pašėlę!“ ir oro kautynėse jau buvo numušęs dvylika 
priešininkų, kuomet paskutinis šūviu sutrupino jam žasto kaulą. 

Pirmąjį išėjimą 1š ligoninės atšvenčiau senojo Hanoverio Gibral- 
taro pulko patalpose su Venceliu, broliu ir keliais traukinio lau- 
kiančiais bendražygiais. Kadangi buvo suabejota mūsų tinkamumu 
kovai, jautėme primygtinį poreikį įvairiais būdais šokinėti per mil- 
žinišką krėslą. Viskas baigėsi gana liūdnai: Vencelis vėl susilaužė 
ranką, o aš kitą rytą gulėjau lovoje turėdamas keturiasdešimt laips- 
nių karščio, maža to, kreivė pavojingai artėjo prie raudonos linijos, 
kurią peržengus medicina padėti nebegali. Turėdamas tiek tempera- 

tūros prarandi laiko pojūtį; seselėms kovojant su karštine, gulėjau 
matydamas haliucinacijas, dažnai labai smagias. 

Vieną iš tų dienų - tai buvo 1918-ųjų rugsėjo 22-oji — gavau ge- 
nerolo fon Busės telegramą: 

„Jo Didenybė Kaizeris apdovanojo Jus Pour le mėrite ordinu. 
Sveikinu Jus visos divizijos vardu.“ 


ŠAUKŠTAS KATILIUKE 


Apie Ernstą Jūngerį ir jo Plieno audrose 


1920-aisiais Veimaro Vokietijoje pasirodė pirmoji Ernsto Jūngerio 
knyga In Stahlgewittern. Jaunas autorius ją išleido pats. Šiandien ji 
laikoma vienu autentiškiausių, meistriškiausių ir kontroversiškiau- 
sių pasakojimų apie Pirmąjį pasaulinį karą, kurio šimtąsias metines 
minime. Plieno audrose vertino labai skirtingos literatūros figūros: 
antai Nobelio premijos laureatas Andrė Gide'as teigė, jog tai „be 
jokios abejonės gražiausia knyga apie karą, kokią tik esu skaitęs; 
atvira, autentiška ir labai garbinga“. Tos pačios premijos laureatas 
Heinrichas Bėllis prisipažino prarijęs Plieno audrose 1943-iaisiais, 
gulėdamas karo ligoninėje. Devintajame dešimtmetyje lankydama- 
sis Vokietijoje, su didelį įspūdį palikusio veikalo autoriumi būtinai 
norėjo susipažinti Jorge'as Luisas Borgesas. 

Savanoriu į karą išėjęs Jūngeris, tuo metu vos devyniolikos, 
1918 metų paliaubas sutiko būdamas leitenantas, šturmo grupės va- 
das. Jis dalyvavo beveik visuose didžiausiuose Vakarų fronto mū- 
šiuose, buvo keliolika kartų sužeistas. Už drąsą Jūngeris gavo daug 
apdovanojimų; jis yra jauniausias karys, apdovanotas aukščiausiu 
Vokietijos ordinu (įdomu, kad ordino pavadinimas prancūziškas — 
Pour le mėrite). Ė 

Plieno audrose — solidžiai dokumentuotas tekstas, paremtas ke- 
tverius metus nuolat rašytu dienoraščiu, kurio susidarė daugiau nei 
1 800 puslapių. Nesunku pastebėti, kad autorių labiausiai domina ne 
politinis ar nacionalinis karo lygmuo — apie tai tik užsimenama kaip 
apie daugmaž aiškų, bet ne svarbiausią kontekstą. Pasak knygos ver- 
tėjo į anglų kalbą Michaelio Hofmanno, pagrindinė veiksmo vieta yra 
maždaug dešimties kvadratinių metrų dydžio — tai apkasų, bunkerių ir 
kitų įtvirtinimų aplinka. Jiūngeris išsamiai, su pagauliomis detalėmis 
vaizduoja visus kariavimo aspektus — ar tai būtų atvykimas į frontą, 
ginkluotė, ar maitinimasis lauko sąlygomis, apkasų kasimas ar ryšio 
su štabu palaikymas, žvarbios naktinės sargybos, trumpas miegas, 
rizikingi reidai į priešininko teritoriją ar lėbavimai užnugaryje, su- 
žeidimai, ligoninės ar bendražygių mirtys. Plieno audrose įspūdingai 
aprašomi Flandrijos ir Prancūzijos regionai, karo nuniokoti kaimai ir 
miestai, o turbūt labiausiai įsimena sviediniais ir minomis, iš lėktuvų 
ir kulkosvaidžių apšaudomo mūšio lauko vaizdas. 


Autoriaus plunksna keliais lengvais brūkštelėjimais sukuria kariau- 
jančiųjų portretus — nuo eilinių iki generolų, nors vyrauja, žinoma, 
paprasti kareiviai, puskarininkiai ir žemesnioji karininkija. Ribinė- 
se situacijose atsiskleidžia jų emocijos, tarpusavio santykiai, būdo 
bruožai — sumanumas ir ištvermė, ištikimybė bendražygiams, netgi, 
jei reikia rizikuoti gyvybe, lenktyniavimas dėl to, kas karingesnis 
ir, laikui bėgant, vis dažnesnė apatija, beatodairiška drąsa ir baimė, 
plieninė disciplina ir berkserkiško, kaip tai vadina pats Jūngeris, įsiū- 
čio priepuoliai. Pastabi rašytojo akis fiksuoja ir siurrealistinę karo 
pusę — jis pateikia rafinuotus karo šlamšto ar pabėgėlių paliktų daik- 

tų katalogus (pavyzdžiui, p. 41 arba 92), pasišaipo iš mūšio lauke 
itin absurdiškai skambančių biurokratinių instrukcijų ir aplinkraščių. 

Jūngeris atvirai deklaruoja įsitikinimus, kurių vedamas išėjo į 
karą: „Kare aš visada stengiausi žiūrėti į priešininką be neapykantos 
ir vertinti jį kaip vyrą, pagal jo drąsą. Kovodamas siekiau jį rasti 
1r nukauti, ir iš jo nesitikėjau nieko kito.“ Be abejo, Jiingerio pro- 
vaizdis čia yra europinėje istorijoje ir literatūroje įsišaknijusi hero- 
jaus-riterio figūra. 


Tačiau ar šita tradicinė kario samprata tebegalioja XX amžiuje, 
pirmajame pasauliniame, pramoniniame, anonimiškame kare“? Šis 
prieštaravimas — vienas stipriausių knygos įtampos generatorių. Jūn- 
geris kruopščiai fiksuoja karui pritaikytas technines naujoves ir ne- 
paprastai išaugusį naikinimo mastą: jis pastebi, kad vienos nedidelės 
operacijos artileriniam rengimui išnaudojama tiek sviedinių, kiek 
dar 1870-aisiais „„būtų užtekę visam mūšiui“. Uraganinėje artilerijos 
ugnyje asmeninės kario savybės netenka reikšmės; lemiamu dalyku 
tampa atsitiktinumas, o labiausiai, žinoma — pramonės pajėgumas. 
Todėl toks dažnas ir skaudus per apšaudymą žuvusių bendražygių ar 
ištisų dalinių motyvas. 


Pasakodamas apie totalinę vietovės destrukciją, kurią prieš atsitrauk- 
dama į Zygfrydo liniją vykdo vokiečių kariuomenė, autorius pastebi, 
kad su utilitariniu mąstymu susijungusi techninė galia naikintojui 
„atneša daugiau žalos negu naudos, o kareiviui neteikia jokios gar- 
bės“. Tačiau kitur Jūngeris tvirtina, kad net ir tokiomis nepalankio- 
mis aplinkybėmis galiausiai nusveria individo drąsa ir įgūdžiai. Ma- 
tydamas smarkiai apšaudomą, bet iš miškelio niekaip neiškrapštomą 
karių grupelę jis pastebi: „Net galingiausių priemonių priešprieša 
vis dėlto yra tik svarstyklės, kuriose šiandien kaip ir visais laikais 
nusveria Žmogus.“ 


Čia atsiveria dar vienas knygos klodas — karo kaip asmeninio išban- 
dymo klodas. Suvokdamas karą kaip gryniausią varžymosi, agono 

principo apraišką, Jūngeris tuo neapsiriboja. Karo pavojai ne tik 
grūdina charakterį ir valią; mirties artumas leidžia tikriau ir giliau 
suvokti savo egzistenciją. Didysis prancūzų filosofas Emanuelis 
Levinas savo pirmojoje, dar lietuviškai parašytoje studijoje (beje, 
ji atsirado maždaug dešimtmečiu vėliau nei Plieno audrose) vokiš- 
ką dvasiškumo sampratą aprašo taip, kad po tuo galėtų pasirašyti ir 
Jūngeris: „Žmogus tai tas konkretūs „aš“, susirūpinęs savo likimu, 
nerimastaująs prieš mirtį: jai į akis Žiūrįs ar nuo jos bėgąs. <...> Vo- 
kiečiai tiki, kad skausmas yra realesnis už protą, kurs nori skausmą 
nustelbti, kad tiesa nėra tas bešališkas stebėjimas amžinųjų idėjų, 
bet klaikus šūkis egzistencijos, kovojančios už save. <...> Mirties 
dvelkime susidaro metafizinė atmosfera. Visas svarbiausias proble- 
mas, kurios jaudina normalaus žmogaus mintį, gali sutikti šita ap- 
čiuopiama, iš ligos kylanti dvasia. Tos problemos gema, plėtojasi, 
vis glaudžiau rišasi su konkrečiu kūnišku, pasmerktu mirti gyveni- 
mu.““" Ši samprata, kurią išskleisdamas Levinas, be kita ko, nurodo į 
svarbiausius Naujųjų laikų vokiečių dvasios judėjimus, romantizmą 
ir egzistencializmą, leidžia suprasti, kodėl Jūngeris neretai laikomas 
vokišku rašytoju par excellence. 


Mirties dvelkime išryškėja ne tik individualios esybės kontūrai, bet 
ir jos glaudūs ryšiai su pasauliu — Levino žodžiais tariant, susipynę 
„dvasiški ir fiziški pradai““*. Šios sąsajos paslaptingos, sveiku pro- 
tu nepaaiškinamos, todėl dažnai ignoruojamos. Kaip tik tokie yra 
Plieno audrose aprašyti laimingi ir nelaimingi sutapimai, lemtingi 
ženklai, situacijos, kai didžiausios įtampos akimirką nutinka keisti, 
nesuvokiami dalykai. Per reidą į prancūzų apkasus smogiamoji grupė 
patenka į gerai įrengtas, tačiau tuščias pozicijas. Pasiklydusiam apka- 
sų labirinte ir aptiktam priešo Jūngeriui gyvybę išgelbsti netikėta ke- 
lio nuoroda: jis pastebi katiliuką su styrančiu šaukštu, kurį judėdamas 
į priekį atsitiktinai įsidėmėjo. Puolimo metu kuriam laikui dingsta 


* Emanuelis Levinas, ,,„Dvasiškumo supratimas prancūzų ir vokiečių kultūroje“, Naujasis židinys-Aidai. 
1995, Nr.11, p. 819-820. Pirmą kartą straipsnis išspausdintas 1933-iaisiais žurnale Vairas. 
** Ibid., p. 819. 

atmintis; dar kitos atakos įkarštyje „aš“ pasijunta „beasmenis, tarsi 
stebėčiau save patį pro žiūroną“, o kraštovaizdis tampa ,perregimas 
kaip stiklas“. Šūviu į krūtinę parblokštą leitenantą aplanko toks re- 
gėjimas: ,,Krisdamas išvydau kelio molyje įsispaudusius baltus, glo- 
tnius akmenukus; jų išsidėstymas — prasmingas, būtinas nelyginant 
žvaigždžių — vėrė dideles paslaptis. Jie buvo artimesni ir svarbesni 
nei aplinkui vykstančios skerdynės.“ 

Plieno audrų skaitymo pridėtinį malonumą kuria tai, kad net ir 
mistiškiausi potyriai perteikti krištolinio skaidrumo stiliumi, apvaly- 
tu nuo smulkmenų ir psichologinių peripetijų. Tačiau akivaizdu, kad 
stebinantis žvilgsnio blaivumas, gebėjimas keliais sakiniais pagauti 
esmę, yra ne tik kariško išsilavinimo, bet ir literatūrinės mokinys- 
tės (beje, tai viena iš žodžio Jinger reikšmių) rezultatas. Frankofilas 
Jūngeris neabejotinai mokėsi iš lakoniškumą aukštinusios realistinės 
prancūzų prozos; netikėti palyginimai ir sinestezinės metaforos rodo 
simbolistinės ir dekadentinės literatūros poveikį (pavyzdžiui, epizo- 
das, kur raketų sprogimų spalva pasakotojui primena alto tembrą). 
Tačiau ne ką mažiau reikšmingas modelis Jūngeriui buvo antikinė li- 
teratūra — gal ne tiek Homero Iliada, su kuna Plieno audras lygina kai 
kurie kritikai (čia paralelės tik netiesioginės, simbolinės), kiek epinio 
prado istoriografija, pavyzdžiui, Cezario Apie galų karą ar Tacito vei- 
kalai (su Cezario užrašais Jūngerio knygą sieja ir tai, kad pasakotojas 
pats dalyvauja karo veiksmuose, apie kuriuos rašo). Turint galvoje du 
dalykus: realistinį Jūngerio talentą ir ilgų pozicinio karo laikotarpių 
monotoniją, nenuostabu, kad užrašams būdingas ir kai kurių posakių, 
scenų pasikartojimas, vietomis beveik asketiškas paprastumas. 


*kX* 


Plieno audrose žymi Jūngerio gyvenimo odisėjos, nestokojusios 
nuotykių ir pavojų, pradžią. Paminėsiu svarbiausias jos stoteles. 


Po karo Jiūngeris Leipcigo universitete studijavo filosofiją ir z00- 
logiją (savo aistrai — vabzdžiams — jis paskyrė ne vieną tekstą, o 

1985-aisiais Badeno-Viurtembergo federalinė žemė net įsteigė rašy- 
tojo vardo premiją, kuri teikiama už nuopelnus ne literatūros, o ento- 
mologijos srityje). Veimaro respublikoje Jūngeris sukosi jaunų inte- 
lektualų rateliuose, kuriuose susitikdavo dešinieji ir kairieji radikalai, 
ir rašė liberaliąją demokratiją kritikuojančią publicistiką. Nacistų 
vadams, įskaitant Hitlerį, legendinis kovotojas ir Žymus rašytojas 
buvo labai pageidaujamas sąjungininkas. Tačiau skirtingai nei dauge- 
lis pasaulinio karo veteranų, Jūngeris ir iki 1933-iųjų, ir po jų atmetė 
nacių pasiūlymus bendradarbiauti, pasirinkdamas vidinę emigraciją. 
Jis išgyveno ir piktus oficialiosios spaudos antpuolius, ir draudimą 
spausdintis, ir gestapo kratas. Siurrealistinis ar magiškai realistinis 
dienoraštis Avantiūriška širdis (Das abenteuerliche Herz) — antroji jo 
redakcija, kuri pripažįstama genealiausiu Jūngerio kūriniu, pasirodė 
1938-aisiais — ir metais vėliau išleistas romanas Ant marmuro uolų 
(Auf den Marmorklippen) yra vieni reikšmingiausių ezopinės antina- 
cistinės literatūros pavyzdžių. Šiandien tuos kūrinius skaitome kaip 
bet kokio totalitarizmo alegorijas; kaip pastebėjo Bruce'as Chatwinas, 
juose sutinkama „vyriausiojo girininko“ figūra gali reikšti ir Staliną. 


Per Antrąjį pasaulinį karą Jūngeris vėl pašaukiamas į kariuomenę. 
Daugiausia laiko praleidžia armijos štabe Paryžiuje, kur gyvena ga- 
nėtinai dendiškai. Jūngeris užmezga pažintis su žinomais prancūzų 
menininkais, literatais — Jeanu Cocteau, Georges'u Brague'u, Pablo 
Picasso. Bendrauja su daugeliu hitlerininkams nepritariančių kari- 
ninkų, tarp jų ir su garsiuoju „dykumų lapinu“ — generolu Romme- 
liu, slaptu vadovybės pavedimu inspektuoja dalinius Rusijos 1r Kau- 
kazo frontuose. Tokias nuotaikas ir patirtis atspindi nuo pat karo 
pradžios rašyta esė „Taika“ ir intriguojantys dienoraščiai, sudėti į 
knygą Švitesiai (Strahlungen). Nepavykus 1944-ųjų liepos 20-osios 
pasikėsinimui prieš Hitlerį, diktatoriaus pasiuntiniai Rommeliui įtei- 
kė nuodų ir pagrasino, jog neįvykdžius paliepimo nukentės jo šeima; 
Rommelis nusižudė. Iškart po to iš kariuomenės atleidžiamas ir Jūn- 
geris; jis grįžta į Vokietiją ir pačioje karo pabaigoje, paskirtas mažo 
miestelio landšturmo vadu, įsako nesipriešinti amerikiečiams. 

Nors britai savo okupacinėje zonoje kelerius metus draudė Jūngeriui 
spausdintis (mat jis atsisakė pildyti denacifikacijos anketą), apskritai 
po karo rašytojo pripažinimas augo. Jei anksčiau jo mąstyme domi- 
navo modernybė, per mito prizmę interpretuojama kaip titaniškas 
technikos amžius, dabar Jūngeris ieškojo būdų, kuriais asmuo galėtų 
atsispirti šiai technizuotai totalybei. Todėl labai svarbi jam tampa 
Anarcho figūra, prie kurios nuolat grįžtama. Itin daug gerbėjų Jūn- 
geris rado Prancūzijoje; vienas iš jų buvo Prancūzijos prezidentas 
socialistas Francois Mitterrand'as, kuris ne kartą kvietė rašytoją į 
Vokietijos ir Prancūzijos viršūnių susitikimus, Pirmojo pasaulinio 
karo ir Europos susitaikymo minėjimus, o 1995-aisiais atvyko į Jūn- 
gerio šimtmečio sukakties šventę. 


Rašytojas turėjo ir neatlaidžių priešininkų, daugiausia iš kairiojo spar- 
no, prikišusių jam šaltą aristokratizmą, smurto estetizavimą ir karo 
šlovinimą, kurie esą padarė fašizmą patrauklų kultūros žmonėms. No- 
rint šiuo požiūriu įvertinti ankstyvąją Jūngerio publicistiką ir eseisti- 
ką, reikėtų atskiro tyrimo; tačiau pastebėtina, kad ne vienas Jūngerio 
kritikas, pavyzdžiui, Walteris Benjaminas po Pirmojo pasaulinio karo 
taipogi kalbėjo apie „buržuazijos griuvėsius“ ir šaukėsi visa perkei- 
čiančio dieviško smurto gūsio — tiesa, kylančio iš kitos politinio spek- 
tro pusės. Kultūros istoriko Marko Lillos žodžiais, „tarpukariu beveik 
visi, įskaitant avangardo autorius, gėrė iš tų pačių drumzlinų ideolo- 
ginių šaltinių“. Ir VFR laikais Jūngerį aršiausiai puolusi dogmatinė 
kairė tabu laikė bet kokį „karo šlovinimą“, išskyrus nuosavą „kovą 
prieš fašizmą“, kurioje teisėtos bemaž visos priemonės. 


Kas dėl Plieno audrų „fašistinės estetikos“, tai čia geriausias liudy- 
tojas — turbūt žymiausio antikarinio romano Vakarų fronte nieko 
naujo autorius Erichas Maria Remargue'as, pripažinęs, kad parašy- 
ti kūrinį jį pastūmėjo ir Jūngerio pavyzdys. Remargue'o nuomone, 
Plieno audrose „sekinamojo karo siaubas“ perteikiamas „be jokio 
patoso“ ir su „teigiamai veikiančiu dalykiškumu“, taigi ši knyga 
„daro dar stipresnį pacifistinį poveikį nei visos kitos“. 

Jiingeris išliko kūrybingas iki pat Matūzalio amžiuje atėjusios mir- 
ties. Tai nutiko 1998-aisiais, o po mirties sužinota, kad dešimtajame 
dešimtmetyje jis atsivertė į katalikybę ir buvo priimtas į Bažnyčią. 
Gausus jo palikimas apima ir virtinę fantastinės pakraipos romanų 
(beje, viename iš jų rašytojas išpranašauja mobilųjį. telefoną, kurį 
vadina „fonoforu“), ir plačius eseistinius tyrimus bei dokumenta- 
cijas (pavyzdžiui, knyga apie svaigulį ir narkotikus Prisiartinimai 
(Annčiherungen, 1970)). Vis dėlto dauguma skaitytojų ir kritikų su- 
taria, kad kūriniai, ryškiausiai atskleidžiantys jo talentą, yra dieno- 
raščiai. Taigi pirmajai knygai buvo lemta tapti savotišku talismanu, 
lydėjusiu Jūngerį visą gyvenimą. Jos svarbą parodo ir tai, kad ra- 
šytojas beveik iki pabaigos ją taisė ir tobulino — kaip pastebi teks- 
tologai, redukuodamas patosą ir išryškindamas žiauriąją karo pusę. 
Egzistuoja net septynios kūrinio redakcijos, o lietuviškam vertimui 
imtas paskutinis, kanoninis 1978 metų variantas. 

Keletas žodžių apie Jūngerį Lietuvoje. Jo kūryba domėtasi jau 
Pirmojoje respublikoje: pavyzdžiui, ji gana plačiai aptariama 1939 
metų Židinio žurnale išspausdintoje naujausios vokiečių literatūros 
apžvalgoje. Po karo Jingerį skaitė išeivių kultūrininkai: jo įtaka pas- 
tebima Vytauto Janavičiaus prozoje, dienoraščiuose jį dažnai mini ir 
cituoja Alfonsas Nyka-Niliūnas. Vis dėlto didžiausio Lietuvos junge- 
rininko vardo nusipelno Jurgis Kunčinas, išvertęs romaną Afrikietiški 
žaidimai ir keletą reikšmingų esė. Kartą susitikus Žvėryne jis ap- 
gailestavo, kad Jūngeris mūsų šalyje taip menkai žinomas, o „juk jo 
gyvenimas buvo įdomesnis netgi už Hemingway'aus“. Pats Jūngeris 
mini Lietuvą Ant marmuro uolų 1972-ųjų leidimo pabaigos žodyje: 
esą jis girdėjęs, jog tuoj po karo Lietuvoje ir Ukrainoje pasirodė po- 
grindiniai romano vertimai. Tikriausiai tai mistifikacija; kita vertus, 
šitai rodo, jog Jūngeris žinojo apie mūsų krašte vykusį partizaninį 
karą ir manė, kad jo knyga susišaukia su antitotalitarinio lietuvių 
pasipriešinimo dvasia. 


Kad knygos Plieno audrose vertimas taptų tikrove, labai prisidėjo 
Stralene įsikūrusi Europos vertėjų kolegija, kur malonioje patyrusių 

ir pasidalinti patirtimi pasiruošusių vertėjų kompanijoje praleidau 
visą šių metų birželį. Už konsultacijas taip pat esu dėkingas Donatui 
Petrošiui, Antanui Gailiui, dr. Virginijai Masiulionytei, dr. Jurgiui 
Pakeriui ir Krašto apsaugos savanorių 801-osi0s kuopos kpt. Jaros- 
lavui Dubako bei ltn. Jurgiui Stanaičiui. 

